
TRYS VARGDIENIO SUNUS 


Gyveno pasaulyje vargdienis. Jis turėjo tris sūnus. Vyriau- 
sias buvo vardu Aškenas, vidurinis Moškenas, o jauniausias 
Žumageldis. Jie buvo tikri galiūnai ir labai panašūs į vienas 
kitą. 

Tėvas atidavė sūnus į mokyklą. Nekantriai laukė, kada jie 
išsimokys, užaugs ir galės būti jam pagalbininkai. Kartą jis 
pastebėjo, kad sūnūs, rytais eidami į mokyklą, o vakarais grį- 
žę namo, su juo sveikinasi. Anksčiau to niekad nebūdavo. 

Susirūpino vargdienis: 

„Pakvaišo jie nuo mokslo, ar ką? Arba ką nors bus sumanę 
prieš mane?“ 

Ir pasakė sūnums: 

— Vaikai! Ne prieš gera toks mandagumas paprastiems 
žmonėms. Nereikia taip daryti. 

Bet sūnūs visai nepaisė jo žodžių. 

Tada vargdienis pasikvietė draugus ir apsakė savo bėdą. 

Draugai sako: 

— Neverta tau su jais gyventi. Tegu eina, kur nori. 

Paklausė vargdienis draugų patarimo. Pasišaukė sūnus, pri- 
dėjo jiems pilną maišą sūrio ir išlydėjo iš kiemo. 

Sūnūs priėjo didelį kelią. Atsigręžė ir mato — bėga paskui 
juos tėvas ir rankomis moja. 

Vyriausias sūnus Aškenas sako: 

— Palaukim tėvo, jis prašo sustoti. 

Vidurinis sūnus Moškenas atšauna: 

— Nereikia. Jeigu jis mus išvarė, nėra ko tikėtis, kad pa- 
kvies atgal. 

Jauniausias sūnus Žumageldis pritaria vyriausiajam broliui: 

— Vis tiek paklausykim, ką tėvas pasakys. 

„Kai du kalba,— trečias tyli“ — sako patarlė. Moškenas nu- 
sileido. Broliai sustojo ir palaukė tėvo. 

— Linkiu jums, brangūs vaikai, laimingo kelio! — pasakė 
tėvas.— Atsisveikindamas noriu duoti keletą patarimų. Kai pri- 
eisite tankų pelkėtą meldų prižėlusį mišką — nenakvokite jame. 
Kai aptiksite vienišą kapą — nesustokite šalia jo pailsėti. Kai 
rasite dideles kapines — nenakvokite ir ten. 

Atsisveikino vargdienis su sūnumis. Ir tie nuėjo toliau savo 
keliu. 


Kartą vidurdienį pavargę broliai priėjo tankų pelkėtą meldų 
prižėlusį mišką. 

Dabar Aškenas atsiminė: 

— Tėvas liepė nesustoti šitoje vietoje! 

Keleiviai nutarė paskubėti, iki sutemstant pereiti mišką ir 
apsinakvoti stepėje. 

Ėjo jie, ėjo. O miško nė galo, nė krašto. Jau ir sutemo. Bro- 
liai visai nusigalavo ir tariasi: 

— Kas lemta, to neišvengsi. Imkime ir pernakvokime čia! 
Kitaip paklysim ir žūsim. 

Sustojo nakčiai. Moškenas su Žumageldžiu atsigulė miegoti, 
o Aškenas eina sargybą. 

Nemiega jis. Akylai dairosi aplink. Saugo brolių ramybę. 

Atėjo vidurnaktis. Staiga suūžė vėjas, atginė juodus debesis. 
Mėnulis pasislėpė. Tamsu, nors į akį durk. Pakilo smarki vėtra. 
Kraupiai sušniokštė tankus miškas. 

Ir staiga kokia pabaisa puolė Aškeną. Vyriausias brolis ne- 
pabūgo, stojo su ja į kovą. Iki aušros grūmėsi ir nugalėjo pa- 
baisą. 

Mato, guli prieš jį didžiulis geltonas septyngalvis paukštis. 

Nukirto jam visas galvas, o iš nugaros išrėžė siaurą diržą 
keturių šimtų pėdų ilgio. Numetė Aškenas geltoną paukštį to- 
liau, o išrėžtą diržą įsidėjo kišenėn. Paskui atsigulė šalia brolių 
ir kietai užmigo. 

Rytą eina jie toliau. Moškenas ir Žumageldis neklausė Aš- 
keno, kaip praslinko naktis, o jis pats nieko jiems nepasakojo. 

Vakarop keleiviai priėjo vienišą kapą. Nepaisė jie tėvo pa- 
mokymo ir apsinakvojo prie jo. Dabar budėti turėjo Moškenas. 

Stovi jis sargyboje ir galvoja: 

— Kodėl tėvas uždraudė nakvoti prie vienišo kapo? Įdomu 
būtų sužinoti! 

Priėjo arčiau ir Mato: guli ant kapo akmuo, ir toks skaidrus, 
lyg iš vidaus šviestų. 

Pakėlė Moškenas akmenį —o po juo durys. Atidarė duris 
ir pateko į būstą, pilną aukso. 

Pažvelgė galiūnas į gretimą patalpą ir pamatė miegantį sep- 
tyngalvį slibiną. Pabudo slibinas ir puolė Moškeną. Ilgai jie ko- 
vėsi. Moškenas įveikė slibiną, partrenkė ant žemės ir nukirto 
šešias galvas. 

Tada septintoji ir sako: 

— Nežudyk manęs, karžygy! Geriau imk mano turtus! 

Padavė slibinas Moškenui ryšulį raktų. Šis apžiūrėjo slibino 
būstą. Pamatė daug kambarių, o juose — vis auksas, sidabras ir 
brangakmeniai. 

Moškenas įsidėjo raktus į kišenę ir išėjo iš kapo. 

Atsigulė šalia brolių ir užmigo. 

Rytą keleiviai traukia toliau. Aškenas ir Žumageldis neklau- 
sinėjo Moškeno, kaip praslinko naktis, o jis taip pat nieko jiems 
nepasakojo. 

Vakarop broliai priėjo dideles kapines ir apsinakvojo. Atėjo 
eilė budėti jauniausiajam broliui. Stojo Žumageldis sargybon. 
Stovi ir galvoja: 

„Kas ten yra, tose kapinėse? Kodėl tėvas draudė čia nak- 
votit" Žumageldis neiškentė, eisiąs pažiūrėti. Eina jis ir girdi — 
po žeme dunda. Žumageldis pasislėpė. Kažkieno rūstus balsas 
sako: 

— Mūsų šešiasdešimt, tai mums reikia pataisyti šešiasdešimt 
dubenių mėsos. 

Neiškentė Žumageldis ir sušuko: 

— Ir man vieną! 

Nespėjo nė apsidairyti, staiga nežinia iš kur iššoko džigitas, 
paėmė jį už rankos ir nuvedė po žeme. 

Žumageldis atsidūrė didžiuliame urve. Žiūri — prie stalo sėdi 
šešiasdešimt milžinų. Ėmė Žumageldis klausytis jų kalbų ir su- 
prato, ko jie susirinko. 

Chanas turėjo gražią dukterį. Prižadėjo ją išleisti už stip- 
riausio galiūno. Milžinai ir nusprendė pasigalynėti ir sužinoti, 
kuriam turi atitekti gražuolė. 

Žumageldžiui pirmajam atnešė dubenį mėsos. Šis buvo toks 
didelis, kad penki tarnai vos panešė. 

Nespėjo tarnai nusigręžti, o Žumageldis makt ir prarijo visą 
mėsą. Milžinai Žvilgt žvilgt į kits kitą, o tarnai jau neša antrą 
dubenį, dar didesnį. Žumageldis makt ir tą ištuštino. 

Susirūpino milžinai. 

Atvilko tarnai trečią dubenį. Žumageldis vėl viską sušveitė. 
Ir suvalgė jis šešiasdešimt vieną dubenį mėsos. Milžinams nieko 
neliko. 

Tada siunčia jie tarną pas chaną. Prašo atvaryti naujoms 
vaišėms šešiasdešimt vieną riebų arklį. Kol milžinai rūpinosi 
maistu, Žumageldis ėmė juos po vieną šaukti į gretimą kambarį. 
Milžinai klusniai ėjo. Jie matė, kaip šis vienu prisėdimų išval- 
gė šešiasdešimt vieną dubenį mėsos, ir laikė jį stipriausiu iš 
stipriausių. 

Zumageldis nukirto visiems galvas, o paskui nupjovė nuo 
visų po ausį. Susirišo jis ausis į skarelę, įsidėjo kišenėn ir išlipo 
iš požemio. 

Priėjo prie brolių, atsigulė ir užmigo. 

Rytą Žumageldis nieko nesakė Aškenui ir Moškenui, kas 
naktį buvo nutikę, tik nuvedė juos tuo keliu, kuriuo nakčia 
buvo išsigavęs iš požemio. Priėjo broliai didelį miestą. Eina jie 
gatve ir Žiūri — sąmyšis didžiausias. 

— Kas atsitiko? — klausia Aškenas. 

Praeiviai jam atsako: 

— Mūsų chanate buvo šešiasdešimt milžinų. Kiekvieną die- 
ną jie suvalgydavo po šešiasdešimt arklių ir šešiasdešimt avinų. 
Žmonėms buvo sunku išmaitinti šituos rajūnus. O šiąnakt neži- 
nomas narsuolis — tebūna palaimintas jo vardas! — nukovė vi- 
sus milžinus, nupjovė jiems po ausį ir nusinešė. Chanas ieško 
narsiojo karžygio, išvadavusio šalį nuo rajūnų. Jis pažadėjo iš- 
leisti už jo savo dukterį ir atiduoti jam sostą. 

Žumageldis dėjosi nieko nežinąs. 

Broliai apsistojo neturtingos senutės pirkelėje ir atsigulė pa- 
ilsėti. 

Chano tarnai ilgai ieškojo drąsuolio, nukovusio milžinus, bet 
niekaip negalėjo rasti. 

Atsirado mieste gudrių žmonių, norinčių gauti chano žadėtą 
atpildą. Jie nupjovė ramiems gyventojams ausis, atėjo į rūmus 
ir pasakė išgelbėję miestą nuo milžinų rajūnų. Tačiau vos tik 
gudruoliai parodė nupjautas ausis, apgavystė iškart paaiškėjo. 
Milžinų ausys buvo didžiulės, o jie atnešė pačias paprasčiausias. 

Tada chanas iškėlė puotą ir sukvietė į ją visus miestelėnus. 
Ieškojo tarp svečių nugalėtojo ir taip pat nerado. 

— Gal ne visi atėjo? — klausia chanas. 

Dvariškiai sako: 

— Atėjo visi, išskyrus tris nepažįstamus keleivius, apsisto- 
jusius pas neturtingą senelę. 

— Tučtuojau atvesti juos į puotą! — paliepė chanas. 

Chano pasiuntinys atėjo pas brolius ir sako: 

— Chanas liepė jus atvesti į puotą! 

Broliai atšauna: 

— Pavargome po kelionės. Negalime eiti. 

Sužinojęs, kad broliai atsisako, chanas perpyko ir pasiuntė 
vizirį jų atvesti. Viziriui prigrasino negrįžti be trijų ateivių. 

Ateina viziris pas brolius. Perduoda jiems chano įsakymą. 
Broliai sako: 

— Jeį chanas turi į mus reikalą, tegu pats čia ateina! 

Sumišo viziris nuo tokių atžarių Žodžių, nubėgo pas chaną 
ir papasakojo, kaip jį sutiko trys nepažįstami ateiviai. 

„Tikriausiai šitie drąsuoliai ir bus nugalėję milžinus!“ — pa- 
galvojo chanas. 

Nuvyko chanas pas brolius ir pakvietė juos į savo rūmus. 

Vaišina chanas brolius ir klausinėja. 

— Iš kur einate, narsuoliai? Kuo galite pasigirti? Gal ką gir- 
dėjote, kur šešiasdešimt milžinų gavo galą? 

Tada Aškenas padėjo diržą, išrėžtą iš geltonojo paukščio na- 
garos, Moškenas — ryšulį raktų nuo septyngalvio slibino turtų, 
o Žumageldis — šešiasdešimt milžinų ausų. 

Nustebo chanas ir sako: 

— Šimtas metų praėjo nuo to laiko, kai prasidėjo geltonojo 
paukščio ir septyngalvio slibino kova dėl aukso, užkasto vieni- 
šame kape. Pagaliau jie žuvo! 

Rytojaus dieną chanas vėl iškėlė puotą. Jis įsakė papjauti 
šešiasdešimt eiklių Žirgų ir septyniasdešimt neprajodinėtų arklių. 
Sušaukė visus valdinius ir paskelbė išleidžiąs dukterį už Žuma- 
geldžio ir atiduodąs jam savo sostą. 

Bet Žumageldis atsakė: 

— Chane! Negaliu priimti tavo sosto ir vesti tavo dukters! 
Nedera vesti pirmiau už vyriausiąjį brolį. Atiduok savo sostą 
ir dukterį Aškenui. 

Chanas turėjo sutikti. Aškenas vedė chano dukterį ir ėmė 
valdyti šalį, o Moškenas ir Žumageldis iškeliavo toliau. 

Atsisveikindamas su broliais, Aškenas tarė: 

— Drauge nuėjome ilgą kelią, o aš lig šiol nežinau, ką kiek- 
vienas iš mūsų sugebame. 

Moškenas atsakė: 

— Aš galiu vienu mirksniu visą jūrą išgerti! 

Žumageldis tarė: 

— Mano širdis yra manajame keturiasdešimties sieksnių ilgio 
durkle. Kai durklas su manimi — mesk mane nors į ugnį, liksiu 
gyvas. 

— Na, keliaukite,— atsisveikino Aškenas.— Kaip jums klo- 
sis, sužinosiu iš dangaus Žvaigždžių. 


*** 


Visus metus jojo Moškenas ir Žumageldis. Nusigauna jie į 
didelį miestą ir užsuka į kraštinę pirkelę. Sėdi joje senutė ir 
gaiHai verkia. 

Broliai klausia: 

— Kas atsitiko, senele? Ko tu verki? 

— Kaip aš neverksiu? — atsiliepia senutė.— Vakar netekau 
vienturtės dukters. 

— Nuo kokios ligos ji mirė? 

— Niekada nė nesirgo! — sako senelė ir paaiškina.— Jau 
dveji metai mūsų šalyje siautėja baisus slibinas. Kasdien jis 
suėda po vieną merginą ir po vieną aviną. Vakar atėjo eilė ma- 
no dukrai, o šiandien slibinas turi praryti mūsų chano dukterį. 

— Neverk, senele! — tarė broliai. — Mes būsim tau sūnūs. 

Apsidžiaugė senelė, pavalgydino svečius ir paguldė miegoti. 

Broliai pailsėjo ir klausinėja senelės, kur slibinas einąs pa- 
siimti savo aukų. Senelė parodė jurtą, stovinčią atokiau už mies- 
to. 

Patraukė broliai prie jurtos ir tariasi, katram pirma stoti į 
kovą su slibinu. 

Moškenas sako: 

— Aš vyresnis. Man pirma reikia eiti. 

Tačiau Žumageldis įprašė brolį leisti pirma jam. 

Įeina jis į jurtą ir mato: sėdi ant veltinio kilimėlio graži mer- 
gina ir gailiai verkia. O šalia jos pririštas didelis avinas. 

Pamatė mergina Žumageldį ir klausia: 

— Ko čia atėjai, narsuoli? Argi nežinai, kas tau bus? 

Tačiau Žumageldis išsikasė prie jurtos durų duobę, atsigulė 
į ją, o Merginai sako: 

— Jeigu užmigsiu, paimk saują žemių ir berk ant manęs. Ta- 
da aš kaipmat pabusiu. 

Užmigo Žumageldis, o mergina jį saugoja ir dreba iš baimės. 

Praėjo nedaug laiko, ir staiga pakilo baisus vėjas. Ėmė lyti 
smarkus lietus. Mato mergina: per liūtį artinasi prie jos baisus 
slibinas. 

Išsigando mergina, šoka šen, šoka ten. Budina Žumageldį, 
o tas knarkia lyg niekur nieko. Ką daryti? Pagriebė peilį ir smei- 
gė Žumageldžiui į koją. O tas nė krust — lyg uodas būtų įkan- 
dęs. 

Pagaliau mergina atsiminė, ką jai liepė karžygys. Stvėrė sau- 
ją žemių ir metė į Žumageldį. 

Akimoju jis pašoko ir išsitraukė durklą. Slibinas išžiojo nas- 
rus ir prarijo narsuolį. Bet Žumageldis iš vidaus perskrodė durk- 
lu pabaisai pilvą. Šliauždamas nuo galvos iki uodegos, perrėžė 
slibiną išilgai ir išlindo lauk. Baisūnas kaipmat nusibaigė. 

Mergina puolė karžygiui į kojas, dėkojo už išvadavimą. No- 
rėjo nusivesti pas chaną ir pastvėrė jam už drabužių. Bet Žu- 
mageldis ištrūko ir pabėgo. Jo čapano ! skvernas vis dėlto liko 
gražuolės rankose. 

Atrišo mergina aviną ir parbėgo namo. 

Pamatė ją chano tarnai ir pranešė tėvui: 

— Džiaukis, valdove! Tavo duktė gyva! 

Chanas netikėjo savo ausimis. Tuomet atbėgo pati mergina 
ir puolė tėvui ant krūtinės. Chanas pravirko iš džiaugsmo. Ap- 
kabino ją ir klausia, kaip pavyko jai išsigelbėti nuo baisiojo 
slibino. 

Duktė jam atsakė: 

— Atėjo jaunas karžygys, nugalavo slibiną ir mane išgelbėjo! 

— O kur dabar tas drąsuolis? 

— Jis pabėgo. 

— Kam tu jį paleidai? 

— Aš nenorėjau paleisti, bet jis ištrūko. 

Ir mergina parodė atplėštą čapano skverną. Kitą dieną chanas 
iškėlė visiems didelę puotą. Paskelbė išleisiąs dukterį už to nar- 
suolio, kuris nugalabijo baisųjį slibiną. 

O po miestą jau sklido kalbos, kad chano dukters rankose 
liko jos išvaduotojo čapano skvernas. 

Atsirado gudruolių, kurie atėjo į dvarą su nuplėštais čapanų 
skvernais ir sakėsi nudobę slibiną. Tačiau veltui jie draskė savo 
drapanas. Chano duktė tik pridėdavo čapano skiautę ir iškart 
pamatydavo apgaulę. 

Kai susirinko žmonės, chanas paklausė: 

— Ar visi atėjo į puotą? 

Dvariškiai atsakė: 

— Visi, išskyrus vargšės senelės įsūnius. 

— Eikite pas juos ir pakvieskite,— paliepė chanas. 

Broliai atėjo į rūmus. Kai tik chano duktė pamatė Žumageldį, 
puolė prie jo ir sušuko: 

— Štai mano išgelbėtojas! 

Mergina pridėjo atplėšto drabužio skiautę prie Žumageldžio 
čapano — kaip čia buvus. 


I! Čapanas— viršutinis drabužis. 

Tada chanas tarė: 

— Atiduodu tau, karžygy, savo dukterį ir sostą! 

Tačiau Žumageldis atsakė: 

— Negaliu vesti pirmiau už vyresnįjį brolį. Atiduok savo 
sostą ir dukterį mano broliui Moškenui. 

Chanas sutiko. 

Žumageldis pasilinksmino brolio vestuvėse, pailsėjo keletą 
dienų ir išėjo vienas į tolimą kelią. 

Ilgai jis ėjo, kol priėjo didelį miestą ant jūros kranto. Toje 
jūroje, ant salos, stovi gražūs balti rūmai. 

Užėjo Žumageldis į neturtingą pirkelę miesto pakraštyje. Žiū- 
ri — sėdi pirkelėje senutė ir šluostosi ašaras. 

— Ko verki, senele? — klausia Žumageldis, o pats galvoja: 
„Kur tik užeini, visur sėdį senutės ir verkia. Ne prieš gera tai!“ 

Atsako jam moteris: 

— Ar matai jūroje baltus rūmus su bokštais? Juose gyvena 
trys milžinai. Jie turi gražuolę seserį. Mūsų chanas sumanė ją 
vesti, bet broliai jos neduoda. Dabar vyksta kova. Milžinai nu- 
kovė visus chano kareivius. Vakar žuvo mano vienturtis sūnus, 
tarnavęs chanui. Todėl ir verkiu. 

Žumageldis nuramino senutę: 

— Neverk, senele, aš būsiu tau sūnus. 

Jis atsigulė pailsėti, o kitą rytą klausia senutės, kaip patekti 
į baltuosius rūmus. 

— Nėra ten kelio, — tarė senelė.— Nusigauti galima tiktai kūl- 
grinda, užlieta vandeniu. Reikia apeiti jūrą. Tiktai tada pateksi į 
rūmus. 

Žumageldis rado takelį. Apėjo jūrą ir nudrožė į baltuosius 
rūmus. 

Išsitraukė durklą ir suriko skardžiu balsu: 

— Ei, kas ten rūmuose! Išeikite! 

Milžinai išgirdo jo balsą. Vyriausiasis ir sako jauniausiajam: 

— Eik, nudėk tą rėksnį ir atvilk čia. Mes jį suėsim! 

Išėjo milžinas iš rūmų. Žumageldis mostelėjo durklu, nurentė 
jam galvą, o lavoną nuvilko šalin. 

Perpyko vyriausiasis brolis, kad jauniausias užtruko, ir siun- 
čia vidurinį. 

— Pažiūrėk, ką jis ten veikia! 

Atėjo antrasis milžinas. Žumageldis ir tam galvą nurėžė. Pa- 
laukė vyriausiasis brolis, palaukė. Galvoja: 

„Turbūt jie ėda rėksnį be manes!" 

Išbėgo jis į kiemą. Žumageldis ir trečiam vikriai nurėžė gal- 
vą. 

Įėjo karžygys į baltuosius rūmus. Pasitiko jį mergina, ir tokia 
graži, kad Žumageldis, ją pamatęs, krito kaip pakirstas. 

O mergina išbėgo į kiemą ir pamatė savo brolius be galvų. 
Išsitraukė durklą iš makštų ir norėjo nudėti gulintį karžygį. Bet 
pažvelgė į jauną gražų jo veidą ir jai pagailo jo. Atnešė ąsotį 
šalto vandens, apšlakstė Žumageldį ir atgaivino. 

Paskui jie kartu palaidojo jos brolius milžinus, ir netrukus 
Žumageldis vedė gražuolę. 

Ir gyveno jie dviese baltuose rūmuose. Žumageldis vis 
jojo medžioklėn, o žmona rūpinosi namais. Ir visai nenujautė, 
kad artinasi bėda. 

Chanas, jau seniai norėjęs vesti milžinų seserį ir kariavęs su 
jais, paliepė burtininkei už didelį atlyginimą atgabenti jam mer- 
giną. Burtininkė pasidirbdino auksinę valtį, įdėjo į ją auksinę 
skrynią, o skrynioje paklojo minkštą patalą. Sėdo senė į valtį, 
nuplaukė į baltuosius rūmus, valtį paslėpė, o pati atsigulė prie 
kelio ir atseit mirtimi vaduojasi. Čia ją ir atrado Žumageldis, 
grįždamas iš medžioklės. 

Prijojo prie jos karžygys ir klausia: 

— Ko tu čia guli, senele? 

O burtininkė jam atsako: 

— Aš esu nelaiminga vieniša moteris. Mūsų miestą sugriovė 
priešai. Neturiu pastogės. Guliu ir laukiu, kada mirtis manęs pa- 
sigailės. 

Tada Žumageldis tarė: 

— Jojam su manimi, senele! Aš tave priglausiu. Gyvensi pas 
mane. 

Jis pasisodino senę ant arklio ir parjojo į rūmus. 

Žmona pamatė burtininkę ir tarė: 

— Mano širdis jaučia, nebus mums iš tos senės gero. Gabenk 
ją atgal. 

Žumageldis paklausė. Nugabeno senę į tą pačią vietą. Bet 
burtininkė per dieną pati atėjo į rūmus. Apsipylė ašaromis. Pra- 
šo jos nevaryti. 

Pasigailėjo šeimininkai, paliko senę. Ėmė burtininkė namus 
tvarkyti ir greitai tapo rūmuose savas Žmogus, 

Kartą ir sako senė Žumageldžio žmonai: 

— Tu tokia jauna ir graži, ir nėra tau su kuo pasilinksminti. 
Tavo vyras išjoja į medžioklę, palieka tave vieną. Paprašyk sa- 
vo vyrą, kad jis tau nors savo sielą paliktų pasilinksminti. 

Nustebo moteris: 

— Ką tu šneki, senele? Argi žmogus gali savo sielą palikti? 
Kaip jis gyvens be sielos? 

Senė jai aiškina: 

— Tavo vyras — karžygys. O karžygių sielos visada laiko- 
mos atskirai nuo kūno. Paprašyk jį gražiai, jis paliks. 

Rytą atėjo Žumageldis pusryčiauti. Mato: žmona nieko neval- 
go ir negeria. Iš akių upeliais graudžios ašaros liejas. 

— Kas tau? — klausia Žumageldis.— Ko tu verki? 

Žmona atsako: 

— Tu visada medžioklėje, o aš sėdžiu viena. Man liūdna. Pa- 
lik man savo sielą. Man su ja bus linksmiau. 

— Gerai,— tarė Žumageldis.— Vakare pakalbėsime apie mano 
sielą. 

Atėjo vakaras. Žmona neatstoja nuo vyro. 

— Pasakyk, kur tavo siela? 

Žumageldis ilgai nenorėjo sakyti, pagaliau tarė: 

— Mano siela už tvarto durų. 

O burtininkė klausėsi ir viską girdėjo. Atsikėlė ji dar su tam- 
sa ir sukapojo kirviu tvarto duris. Burtininkė manė būsianti nu- 
galavus karžygį. Bet Žumageldis rytą atsikėlė sveikas ir gyvas. 
Išjojo jis į medžioklę, o senė klausia žmoną: 

— Na kaip, gražuole, paliko tau vyras sielą? Kur ji? 

Moteris tyli. 

— Vadinasi, nemyli jis tavęs, jei apgavo, — tarė senė. 

Grįžo vakare Žumageldis iš medžioklės. Vėl jo žmona verkia. 

Klausia vyras: 

— Ko verki, brangioji? 

— Tu slepi nuo manęs, kur tavo siela? 

— Gerai, vėliau pasakysiu — ramina ją Žumageldis. 

Kai atsigulė miegoti, karžygys pasakė žmonai: 

— Mano siela yra virvėje, prisiūtoje prie jurtos tunduko Ž. 

Burtininkė klausėsi jo Žodžių. Atsikėlė nakčia ir supjaustė į 
galelius visas virves, prisiūtas prie tunduko. 

Rytą burtininkė žiūri — karžygys sveikas ir stiprus. Išjojo 
Žumageldis į medžioklę. Vėl priėjo senė prie jo žmonos: 

— Vyras tave apgaudinėja, gražuole. Jei mylėtų, tai pasaky- 
tų, kur jo siela. Paklausk dar kartą. 

Parjojo karžygys namo, o Žmona vėl ašaras lieja. 

— Tu slepi nuo manęs savo sielą. Aš pykstu ant tavęs! 


* Tundukas — kvadrato formos veltinis jurtos aukštiniui uždengti, 

Tada Žumageldis tarė: 
— Nustok verkus. Pasakysiu, kur mano siela. Ji yra manajame 


keturiasdešimties sieksnių ilgio durkle. Bet aš negaliu tau jo 
palikti. Jame visa mano jėga ir gyvenimas. Aš su juo niekada 
nesiskiriu. 

Išgirdo senė Žumageldžio žodžius ir suka galvą, kaip atėmus 
iš karžygio durklą. 

Nubėgo ji į miestą, pripirko daug vyno, išvirė elnio mėsos 
ir pataisė vakarienę. 

Šeimininkai išgėrė svaigalų ir kietai užmigo. 

Senė išrengė karžygį ir pamatė prie jo durklą keturiasdešimt 
sieksnių ilgio. Vos atvilko burtininkė tą durklą iki kranto. Įmetė 
jį jūron, sugrįžo namo ir atsigulė. 

Rytą pataisė pusryčius, pabudino žmoną ir tarė: 

— Prikelk, gražuole, šeimininką. Metas valgyti! 

Žmona ėmė budinti vyrą ir pamatė, kad jis miręs. 

Griuvo moteris kaip pakirsta. Septynias dienas ir septynias 
naktis nekilo iš patalo. Tiktai aštuntą atsipeikėjo. 

Jauna našlė ilgai liūdėjo ir nerado sau ramybės. 

Kartą senė jai tarė: 

— Ir man Žumageldis buvo kaip sūnus. Aš taip pat prisiver- 
kiau. Bet ar palengvinsi ašaromis sielvartą, gražuole? Vis tiek 
vyro neprikelsi. Eikim prie jūros pasivaikščioti! 

Ji prikalbėjo jaunąją moterį. Jos atėjo prie kranto, kur buvo 
auksinė valtis. Atidarė senė auksinę skrynią. Pakvietė gražuolę 
prigulti poilsio į pūkinį patalą. 

Žumageldžio našlė atsigulė, o senė kaipmat užvožė skrynios 
antvožą. 

Nuplukdė ji belaisvę į miestą, į chano rūmus. 

Jaunoji našlė tik dabar suprato, kad senė buvo pikta burti- 
ninkė. 

Chanas apsidžiaugė, sužinojęs, kad gražuolė jo rūmuose. Pa- 
siuntė pas ją vyriausiąjį savo vizirį. Viziris tarė: 

— Chanas nori tave vesti. 

Žumageldžio našlė jam atsakė: 

— Negaliu dabar tekėti. Širdį slegia didelis sielvartas. Tegu 
chanas suruošia trisdešimties dienų Žaidynes, o paskui puotą ke- 
turiasdešimties dienų. Gal tada užmiršiu savo sielvartą. 

Ir dar pridūrė: 

— Tegu chanas pastato man atskirą jurtą ir nepažvelgia vi- 
dun, kol jį pašauksiu. 

Chanas išpildė moters prašymą. Pastatydino jai atskirą jurtą 
ir įsakė pradėti Žaidynes. 

Linksminasi liaudis nuo ryto ligi vakaro, o gražuolė sėdi savo 
jurtoje ir tiktai naktį iš jos išeina. 

Ji žinojo, kad jos vyras turi brolių. Todėl vis žvelgia į žvaigž- 
des ir prašo jas perduoti broliams žinią apie Žumageldžio mirtį. 


*** 


Kartą Aškenas vaikščiojo naktį su savo viziriais netoli rūmų. 
Staiga mato — iš vienos Žvaigždės kraujas laša. 

— Nelaimė ištiko vieną mano brolį! — tarė jis ir liepė pa- 
ruošti jam kario aprangą, ginklus, lanką ir strėles. Aškenas išsi- 
rinko šimtą geriausių karių, kiekvienam davė po du sparnuotus 
žirgus, pasiėmė maisto atsargų šešiems mėnesiams ir išvyko į 
Zy8į. 

Kaip vėjas lekia sparnuotieji žirgai per stepę. 

Aškenas prijojo didelį miestą. Sužinojo, kad jame gyvena 
chanas. Karžygys nuėjo į rūmus. Prie vartų jį pasitiko vyriau- 
sias viziris, žiūri ir savo akimis netiki. Sėdi ant žirgo chano dvy- 
nys. Tiktai svečio apranga kitokia. 

Paprašė viziris svečią palaukti, o pats nuskubėjo pas chaną 
ir sako: 

— Valdove! Atvyko karžygys, toks panašus į tave kaip du 
vandens lašai. Aš atbėgau įsitikinti, ar tebesi savo rūmuose. 

— Reikia sužinoti, kas ten per svečias,— tarė chanas.— Iš 
kur ir kur jis joja. 

Viziris nuėjo vykdyti chano įsakymo, klausinėja karių, kuo 
vardu jų vadas. Sužinojo, kad jo vardas Aškenas. Atėjo viziris 
pas chaną ir jam pasakė. 

Apsidžiaugė chanas: 

— Tai mano vyriausiasis brolis atvyko. Tučtuojau jį pakviesk. 
Sakyk, brolis Moškenas nekantriai tavęs laukia. 

Džiaugsmingai susitiko broliai. Pasikalbėjo, ir Aškenas tarė: 

— Matau, kad tu sveikas ir gyvas. Nelaimė bus ištikusi Žu- 
mageldį. Rytoj josim jo ieškoti. 

| Moškenas skubiai surinko savo karius, ir rytą broliai išvyko 
1 ZYBL. 

Ilgai jie jojo, kol prijojo didelį miestą ant jūros kranto. Bro- 
liai pamatė saloje baltus rūmus su bokštais. Norėjo traukti prie 
jų. Aškenas nusiuntė savo džigitą į kraštinę pirkelę paklausti 

kelio. O ten buvo ta pati pirkelė, kurioje buvo sustojęs Žuma- 
geldis. 

Džigitas įėjo ir mato verkiančią senelę. 

Klausia jos: | 

— Kokia nelaimė tave slegia, senele? 

Senelė sako: 

— Netekau vieno sūnaus mirusio, o kito gyvo. 

Senelė apsakė, kaip žuvo vienturtis jos sūnus, chano kariuo- 
menėje kaudamasis su milžinais, ir kaip nuėjo Žumageldis į bal- 
tuosius rūmus ir negrįžo. 

Ir dar senelė papasakojo, kad gražuolė milžinų sesuo, gyve- 
nusi baltuosiuose rūmuose, neseniai buvo nuvežta chanui. Cha- 
nas norįs ją vesti, ir dabar vykstančios žaidynės bei pokyliai. 

Džigitas apsakė viską Aškenui. Eina broliai į baltuosius rū- 
mus, bet prieiti prie jų negali. Jūra kelią pastojo. 

Moškenas įtūžo ir vienu gurkšniu išgėrė visą jūros vandenį. 
Žiūri — vienoje vietoje dugnas lyg juostuotas. 

— Tai Žumageldžio durklo žymės! — atspėjo broliai. Ėmė ieš- 
koti pagal tas žymes, bet niekaip negali rasti durklo, 

— Turbūt užnešė jį dumblu ir smėliu — tarė Aškenas. 

Išleido Moškenas vėl vandenį į jūrą. O paskui iš visų jėgų 
vėl gurkštelėjo. 

Šį kartą susidrumstė jūros vanduo, ir kartu su vandeniu Moš- 
kenas susiurbė į burną ir viršutinį sluoksnį jūros dugno. Subliz- 
gėjo prieš saulę durklas. Paėmė jį broliai ir nuėjo ieškoti Žuma- 
geldžio lavono. 

Rado jie mirusiojo kūną prie senos apleistos lūšnelės. 

Padėjo broliai durklą numirėliui ant krūtinės. Žumageldis at- 
simerkė, pasirąžė ir tarė: 

— Tai saldžiai miegojau! 

Atsikėlė, pažino brolius ir apsidžiaugė nelauktu susitikimu. 

Broliai papasakojo, kad jis ne miegojo, o buvo mires. 

Žumageldis pamatė tuščius rūmus, išgertą jūrą ir tik tada pa- 
tikėjo brolių žodžiais. 

Sužinojęs, kad jo žmona yra mieste pas chaną, baisiai perpyko. 

Nuėjo karžygys į miestą, nugalavo visą chano kariuomenę, 
patį chaną ir vizirius. 

Žumageldis įėjo į jurtą pas savo žmoną. Pamatė jį gražuolė 
ir iš džiaugsmo neteko žado. Kai atsigavo, papasakojo vyrui apie 
piktos burtininkės pinkles. 

Žumageldis įsakė atvesti senę ir taip pat nugalavo. 

Po to jis, kaip ir jo broliai, pasidarė turtingos šalies chanas. 

Nusiuntė Žumageldis vieną savo vizirį parvežti tėvo, o kitą — 
septyngalvio slibino turtų, užkastų vienišame kape. Sugrįžo pir- 
masis viziris su vargdieniu tėvu. Sugrįžo kitas viziris ir atgabeno 
daug aukso ir brangakmenių. 

Po to visi trys broliai laimingai gyveno ir sulaukė gilios se- 
natvės. 


PROTAS, MOKSLAS IR LAIMĖ 


Kartą susiginčijo Protas, Mokslas ir Laimė: kuris iš jų geres- 
nis, stipresnis? Nestengdami patys susitarti, nuėjo pas teisėjus, 
kad jų bylą išspręstų. 

Teisėjai Laimei pasakė: 

— Tu, Laime, esi nepastovi ir neišranki, dažnai pasirodai ten, 
kur tavęs visai nereikia, pradžiugini žmogų, per tave Žmogus 
jaudinasi, kenčia, o paskui jį palieki. Laikykis arčiau Proto, tai 
ilgiau gyvensi. 

— O tu, Moksle, esi garsus savo stiprumu,— kalbėjo teisė- 
jai.— Tu gali išlydyti juodą akmenį, kad šviestų visam pasauliui, 
gali padaryti ką nors iš nieko ir daug ką paversti nieku. Gali 
ir kurti, ir griauti. Bet ir tu laikykis arčiau Proto, tai visi ilgiau 
tave gerbs. 

Protui teisėjai tarė: 

— Žmogus neturi geresnio draugo už tave. Tačiau kai jis 
supyksta, tu dinpsti, užleisdamas vietą blogiui. Paskui vėl atsi- 
randi, kai blogis jau būna nuveikęs savo darbą. Tada puolį tai- 
syti jo klaidų, tačiau ne visada tau pavyksta. Jei iš pat pradžių 
nepaliktum žmogaus, blogis niekada neužimtų tavo vietos. 

O jiems visiems teisėjai patarė: 

— Tu, Prote, būk žmogus, tu, Moksle, būk žirgas, o tu, Lai- 
me, būk vytinis. Jeigu jūs visi trys gražiai sutarsite, tai visiems 
bus gera. 


GRAŽUOLĖ KUNKEI 


Neturtinga senelė turėjo vienturtį sūnų. Kartą jis ganė ožkas 
ir pamatė stepėje bandą elnių. Tarp jų buvo viena marga elnė 
su auksiniais ragais. | 

Antrą ir trečią dieną jis vėl ją pamatė. Ir sako vaikinas mo- 
tinai: 


19 


— Tris kartus mačiau margą auksaragę elnę. Noriu ją pagau- 
ti ir nuvesti chahui. Ar apdovanotų jis mane už tai? 

Motina atsakė: 

— Jei sugebėsi pagauti, chanas tikriausiai tave apdovanos. 

Rytojaus dieną vaikinas pagavo margą auksaragę elnę ir nu- 
vedė chanui. 

Prie rūmų vaikiną pasitiko vyriausias viziris ir tarė: 

— Atiduok man elnę! 

— Ne! — atsakė vaikinas.— Tiktai chanui ją atiduosiu. 

Paėmė chanas auksaragę elnę ir klausia vyriausio vizirio: 

— Sakyk, kuo apdovanoti vaikiną? 

— Nieko jam dabar nereikia duoti! — atsakė vyriausias vi- 
ziris.— Yra plačiame pasaulyje stovas auksarageį elnei. Viena 
jo pusė auksuota, kita sidabruota. Jei elnė ant jo atsistotų, būtų 
papuošalas visiems rūmams. Tegu vaikinas pirma atneša stovą. 
Tada bus galima jį apdovanoti. 

Ir chanas tarė vaikinui: 

— Kažkur plačiame pasaulyje yra stovas auksaragei elnei. 
Viena jo pusė auksuota, kita — sidabruota. Surask jį, ir aš gausiai 
tave apdovanosiu. O jei nerasi, galvą palydėsi. 

Nuliūdo vaikinas. Sugrįžo namo ir motinai papasakojo, ką 
jam chanas liepęs. 

Motina jį nuramino: 

— Nenusimink, sūneli! Aš pati eisiu ir paieškosiu stovo auk- 
saragei elnei. 

Eina motina per stepę. Mato, ganosi banda elnių, o netoli 
tos bandos sėdi senė ir siuva žemės plyšius. 

Prisėdo prie jos motina ir apsakė, kur ir ko einanti. 

Išklausė senė ir tarė: 

— Galima tau padėti bėdoje. Netoli nuo Mysyro gyvena 
meistras. Tiktai jis vienas dirba elnėms stovus. Duok savo sūnui 
tūkstantį dilų, tegu nueina pas tą meistrą. 

Motina sugrįžo namo. Pardavė savo ožkas, parsisamdė tar- 
naite ponui ir surinko tūkstantį dilų. 

Vaikinas paėmė pinigus. Išėjo ieškoti meistro, gyvenančio 
netoli Mysyro. Rado jį ir paaiškino, kokio stovo reikia auksa- 
ragei elnei. 

Meistras pažadėjo: 

— Padirbsiu tau tokį stovą už tūkstantį dilų. 

Vaikinas atidavė pinigus. Meistras padirbo stovą. Tiktai jis 
buvo paprastas. 

Eina jaunuolis namo. Mato, stovi ant kelio aukštas medis, o 
po medžiu iškasti du gilūs šuliniai. Viename vanduo auksinis, 
kitame — sidabrinis. 

Panėrė vaikinas vieną stovo šoną į auksinį, kitą į sidabrinį 
vandenį ir nunešė chanui. 

Chanas pastatė auksaragę elnę ant stovo. Elnė taip suspin- 
dėjo, kad iš karto visi rūmai nušvito. 

Klausia chanas vyriausio vizirio: 

— Kuo apdovanoti stropų vaikiną? 

— Niekuo,— atsako vyriausias viziris.— Jis dar nevertas do- 
vanos. Reikia jam duoti dar vieną darbą. Tolimoje šalyje po 
žeme auga auksinis medis. Tegu jį suranda, atneša čia ir paso- 
dina priešais rūmus. Tada bus galima jį apdovanoti. 

Ir tarė chanas vaikinui: 

— Surask auksinį medį, augantį po žeme, ir pasodink prieš 
mano rūmus. Tada aš tave apdovanosiu. 

Išėjo vaikinas ieškoti auksinio medžio. 

Ėjo keletą dienų ir sutiko senį. 

Senis klausia: 

— Iš kur ir kur eini? 

Papasakojo jam vaikinas. 

Senis sako: 

— Aš pamokysiu tave, kaip rasti auksinį medį. Eik tiesiai, 
kol prieisi aukštą kalną. Kai prie jo prisiartinsi, pamatysi bė- 
gantį nuo kalno kiškį. Eik jo pėdomis. Jis įbėgs į olą, ir tu 
paskui jį. Oloje bus dvi duobės. Kiškis įlįs į kairiąją, o tu eik 
į dešiniąją. Prieš tave atsivers didžiulis urvas. Jame pamatysi 
keturiasdešimt galvažudžių. Jie norės tave nugaluoti, bet tu jiems 
pasakyk: „Aš galiu akies mirksniu pietus išvirti!“ Galvažudžiai 
tau lieps išvirti mėsos, o patys kiekvieną tavo žingsnį seks. Tu 
įdėk mėsą į puodą ir suduok per jį šita geležine lazda. 

Senis įteikė vaikinui geležinę lazdą ir sako: 

— Rytą galvažudžiai paliks tave vieną urve. Tamsiame jo 
kampe pamatysi baltą skrynią. Atvožk ją. Joje rasi mėlyną 
skrynią. Ir tą atvožk. Skrynioje guli susukta į popierių druska. 
Pasūdyk ja mėsą puode. Kai galvažudžiai sugrįš, pavalgydink 
juos. Jie kaipmat numirs. Tada ieškok urve auksinio medžio. Kai 
rasi, čiupk rankom už kamieno, o kojomis įsispirk, į šaknis ir 
užsimerk. Auksinis medis atsiras priešais chano rūmus. 

Atsisveikino vaikinas su seniu ir nuėjo savo keliu. 

Prieina aukštą akmeninį kalną. Mato — nuo kalno skuodžia 
kiškis. Vaikinas puolė jam iš paskos. Įbėgo kiškis į olą, vaikinas 

paskui jį. Oloje, kaip senis sakė, buvo dvi duobės. Kiškis įbėgo 
į kairiąją, o vaikinas į dešiniąją. Išvydo didžiulį urvą ir ketu- 
riasdešimt galvažudžių. Galvažudžiai norėjo jį nugaluoti, bet jis 
tarė: 

— Aš galiu akies mirksniu pietus išvirti! 

Galvažudžiai liepė jam skubiai išvirti mėsos, o patys Žiūri, 
kaip jis virs. 

Įdėjo vaikinas mėsą į puodą ir nepastebimai sudavė į jį ge- 
ležine lazda. Mėsa kaipmat išvirė. 

Galvažudžiai nustebo ir nutarė vaikino nežudyti. Pasiliko jį 
virėju. 

Ilgai jaunuolis gyveno urve. 

Kartą po pietų jis kietai užmigo. Ir susapnavo senį, kuris 
jam buvo padovanojęs geležinę lazdą. 

Senis pagrūmojo jam ir pasakė: 

— Prisivalgei mėsos ir viską užmiršai! 

Išsigando vaikinas. Pabudo ir atsiminė chano užduotį. 

Šoko ieškoti urve baltos skrynios. Rado ją tamsiausiame 
urvo kampe. Atidarė ir pamatė joje mėlyną skrynią. Jos dugne 
buvo popierinis ryšuliukas. Atvyniojo popierių — jame druska. 

Uždarė vaikinas skrynią, įmetė druską į puodą ir laukia, 
kada pareis galvažudžiai pietų. 

Parėjo, susėdo už stalo ir sako: 

— Nešk mėsą! 

Vaikinas atnešė. Pavalgė jie ir Visi numirė. 

Tada vaikinas ėmė apžiūrinėti visus urvo kampus. .Ir rado 
pačioje slapčiausioje vietoje auksinį medį. 

Apglėbė vaikinas rankomis jo kamieną, o kojomis įsispyrė į 
šaknis ir užsimerkė. 

Kiek laiko praėjo,— nežinia, 

Tik kai pravėrė akis, pasijuto besąs sode prieš chano rūmus. 
Auksinis medis švytėjo nuo pirmųjų saulės spindulių. 

Rytą pabudo chanas. Priėjo prie lango ir mato — sode auga 
auksinis medis. | 

Apsidžiaugė, pasišaukė vizirius ir klausia: 

— Kaip man vaikiną apdovanoti? 

O viziriai pažaliavo iš pavydo. Sugalvojo jie pražudyti vai- 
kiną — išsiųsti į pasaulio kraštą, kad atgal nesugrįžtų. 

Vyriausias viziris ir sako: 

— Viešpatie! Tau jau daug metų, o vaikų neturi. Tolimoje 
chanystėje po šviesių šviesiausia saule gyvena gražuolė Kunkei. 

Ji gali tau pagimdyti įpėdinį. Nusiųsk vaikiną, tegu jis tau at- 
gabena Kunkei. Jeigu vaikinas įvykdys šią užduotį, bus galima 
jį gausiai apdovanoti. 

Ir nusiuntė chanas vaikiną į tolimą chanystę ieškoti gražuo- 
lės Kunkei, gyvenančios po pačia saule. 

Leidosi vaikinas į kelią. 

Sutinka jis milžiną. Stovi milžinas ir laiko ant abiejų delnų 
po kalną. 

Klausia jis vaikino: 

— Kas tu ir kur eini? 

Vaikinas viską papasakojo. Milžinas išklausė ir sako: 

— Jeigu tu ieškai gražuolės Kunkei, gyvenančios po šviesių 
šviesiausia saule, tai aš einu kartu su tavim! 

Ir jie nuėjo drauge. 

Eina ir mato džigitą, gulintį ant žemės. 

— Ką tu čia veiki? — klausia vaikinas. 

— Aš klausau, ar neateina žmogus, kuris ieško gražuolės 
Kunkei. Mano ausys tokios, kad galiu išgirsti kiekvieną šnabžde- 
sį ant žemės ir po žeme. 

— Einam kartu! Aš jos ieškau. 

Traukia jie toliau trise. Eina eina ir pamato pūstažandį mil- 
žiną. Už kiekvieno žando — po ežerą vandens. 

Vaikinas klausia: 

— Ką tu čia veiki? 

Milžinas atsako: 

— Aš laukiu žmogaus, kuris ieško gražuolės Kunkei, gyve- 
nančios po pačia saule. Kai jis ateis, aš eisiu su juo. 

— Aš ieškau gražuolės Kunkei! — tarė vaikinas. 

Ir nuėjo jie toliau keturiese. 

Dar jie sutiko bėgiką. Prie kiekvienos jo kojos buvo pririš- 
ta po uolą, bet jis bėgo labai greitai. 

Vaikinas paklausė: 

— Kur tu skubi? 

Bėgikas atsakė: 

— Aš bėgu pasitikti žmogaus, kuris ieško gražuolės Kunkei, 
gyvenančios po šviesių šviesiausia saule. 

— Jei taip, einam su mumis! — tarė vaikinas.— Aš ieškau 
gražuolės Kunkei! 

Nuėjo toliau penkiese. Aptiko jie kely sparnuotą skruzdėlę. 
Ši niekaip negali išsikapstyti su vaikais iš duobės. 

Vaikinas jai padėjo, o skruzdėlė sako: 

— Tu mus nuo mirties išgelbėjai. Aš to niekada nepamiršiu. 
Jeigu tave ištiks nelaimė, sudegink mano sparnelį, aš atskrisiu 
ir tau padėsiu. 

Atplėšė skruzdėlė vieną sparnelį ir padavė vaikinui. 

Ir draugai nuėjo toliau. 

Gražuolė Kunkei, gyvenanti po šviesių šviesiausia saule, bu- 
vo chano duktė. Ir tas chanas gyveno už aukštų nepereinamų 
kalnų. Turėjo jis didžiulį rudą šunį. Jei kas eidavo, nor“:amas 
Kunkei pagrobti, šuo pajusdavo priešą už dviejų dienų kelio ir 
išbėgdavo pasitikti. Kad ir kokie stiprūs būdavo grobikai, nė 
vienas neištrūkdavo gyvas. 

Pajuto rudasis šuo, kad artinasi vaikinas su savo draugais, 
ir išlėkė jų patikti. 

Mato milžinas debesį dulkių ant kelio. Pakėlė jis vieną kal- 
ną ir paleido į rudąjį šunį. Tas ir liko po kalnu. 

Nuėjo draugai toliau ir priėjo pagaliau chano rūmus. 

Chanas pasitiko nelauktus svečius ir klausinėja, iš kur jie 
ir kaip patekę į jo valdas. 

— Mes ieškom gražuolės Kunkei, kuri gyvena po šviesių švie- 
siausia saule, 

Chanas paklausė: 

— Ar nesutikote rudo šuns? 

— Nagi bėgo priešais kažkoks šunpalaikis— tarė vaikinas.— 
Bet mano draugas paleido į jį akmenuką, ir tas liko po juo gu- 
lėti! 

Stebisi chanas neapsakoma savo svečių jėga. Gerai juos pa- 
vaišino, o rytojaus dieną sušaukė valdinius ir suruošė raitelių 
varžybas. 

— Kas laimės kovą,— paskelbė chanas Žmonėms,— tam ir ati- 
duosiu savo dukterį Kunkei. 

Nuo savęs chanas išleido stiprų jautį. 

Vaikinas tarė savo draugui milžinui: | 

— Jeigu jautį įveiksi, Kunkei bus mūsų! 

Priėjo milžinas prie jaučio, čiupo už rago ir kaipmat jį part- 
renkė. | 

Tik chanas nesilaikė savo žodžio. Jis vėl paskelbė: 

— Dabar bus lenktynės. Kas atbėgs pirmas, tam atiduosiu 
savo dukterį Kunkei į žmonas. 

Chanas pasiuntė senę burtininkę, o vaikinas savo draugą bė- 
giką. Ragana pasiėmė du butelius vyno ir nugirdė bėgiką. Pu- 
siaukelėje tas užmigo, o ragana nulėkė toliau. 

Ir sako vaikinas savo draugui, kuris girdi kiekvieną šnabž- 
desį ant žemės ir po žeme: 

— Paklausyk, katras bėga pirmas! 

Pridėjo tas ausį prie žemės ir sako: 

— Mūsų draugo negirdėti. Bėga viena senė, 

Tada vaikinas kad trenks geležine lazda į žemę. Nusirito 
dundesys iki bėgiko ir jį pabudino. Žiūri jis — senės nėra. Nu- 
dūmė bėgikas kiek kojos neša, pasivijo varžovę ir šiūpt jai į 
veidą saują smėlio. Sustaugė senė ir griebėsi už akių. Taip ir li- 
ko vietoje sėdėti, o bėgikas atbėgo pirmas. 

Chanas ir vėl netesėjo žodžio. Paslėpė jis savo dukterį ir sako: 

— Kas suras Kunkei, tas bus jos vyras. 

Vėl vaikino draugas pastatė ausis ir ėmė klausytis. Girdi jis, 
kaip gražuolė siuvinėja požemio rūmuose. Šit nukrito jai adata 
ant grindų, ir tas garsas pasiekė jautrias džigito ausis. 

— Einam, padėsim jai surasti adatą! — tarė jis. 

Nuėjo draugai į požemio rūmus. Mato chanas, kad pralaimė- 
jo, ir pakvietė svečius į geležinius rūmus, čia juos sočiai paval- 
gydino ir paguldė miegoti. 

O kai svečiai sumigo, liepė sukurti aplink rūmus didžiulį 
laužą. Nusprendė sudeginti narsuolius. 

Pabudo nakčia draugai. Mato: rūmai liepsnų apimti. Susirū- 
pino, nežino, ką daryti. Bet tuo metu atsikėlė milžinas, už žandų 
laikantis po ežerą vandens, ir užgesino liepsną. 

Draugai vėl sugulė miegoti, 

O chanas manė, kad jo svečiai seniai sudegė. 
išeina iš geležinių rūmų. 

Bet pasiduoti chanas dar nenori. Naują gudrybę sugalvojo. 
Surinko savo chanystėje keturiasdešimt gražuolių, aprengė jas 
vienodais drabužiais ir susodino visas į eilę ant vieno suolo. 

— Kas atpažins tarp keturiasdešimt gražuolių mano dukterį 
Kunkei, tas bus jos vyras! — paskelbė chanas. 

Praėjo pro gražuoles vaikinas vieną kartą, praėjo kitą, nie- 
kaip negali atspėti, kuri iš jų Kunkei. 

Atsiminė jis skruzdėlės sparnelį ir jį sudegino. 

O skruzdėlė jau ir čia! Prišliaužė ji prie Kunkei kojų ir su- 
stojo. Taip vaikinas atpažino šviesiąją gražuolę. 

Ką darys chanas, turi atiduoti dukterį jaunam džigitui. 

Pasiėmė draugai gražuolę ir iškeliavo atgal. 

Ėjo jie daug dienų, ir pirmasis atsiskyrė bėgikas. 

Kai visi priėjo didelį ežerą, pasiliko milžinas, už žandų lai- 
kantis po ežerą vandens. 

Paskui pasiliko džigitas, galėjęs išgirsti mažiausią šlamesį ant 
žemės ir. po Žeme, 

Kai priėjo didžiulį kalną — pasiliko milžinas, rankose lai- 
kąs po kalną. 

Taip jaunasis džigitas ir gražuolė Kunkei liko dviese. 

Papasakojo vaikinas mergelei, kur ją vedąs ir kam. Išklau- 
sė Kunkei ir susimąstė. Sužinojusi, kokius žygius atliko jauna- 
sis džigitas, mergina jį pamilo. 

Po keleto dienų gražuolė klausia vaikino: 

— Ar daug dar mums liko kelio iki chano šalies? 

— Dvi dienos. 

— Tada eik pirmas ir pasakyk chanui, kad išeitų manęs pa- 
sitikti su vyriausiu savo viziriu. Tu taip pat mane pasitik, bet 
eik paskutinis. 

Nuėjo džigitas ir persakė chanui Kunkei žodžius. 

Chanas pasišaukė vyriausią vizirį ir išjojo pasitikti gražuolės. 

O Kunkei buvo išmintinga mergina ir žinojo daug paslapčių. 
Kai tik chanas prisiartino prie jos, ji pavertė jį vilku, o vyriau- 
siąjį vizirį lape. Vilkas nusivijo lapę, o mergina paėmė vaikinui 
už rankos, ir abu nuėjo į chano rūmus. 

Žmonės paskelbė jaunąjį džigitą savo chanu. 

Paskui jis vedė gražuolę Kunkei ir iškėlė didžiulę puotą. 


SENELIS IR JO DUKTE 


Gyveno pasaulyje senelis su savo dvylikametė dukra. Jis tu- 
rėjo kupranugarį, arklį ir asilą, pardavinėjo malkas ir šiaip taip 
manėsi. 

Kartą senelis užkrovė ant kupranugario malkų ryšulių ir at- 
jojo į turgų. Priėjo nepažįstamas žmogus ir klausia: 

— Kiek už malkas prašai?. 

— Tris tengas. 

— Imk už viską dešimt! 

Senelis su džiaugsmu sutiko. Nugabeno malkas į pirkėjo kie- 
mą. Kai senelis sukrovė kieme malkas ir paėmė dešimt tengų, 
pirkėjas jam liepė pririšti kieme ir kupranugarį. 

— Aš nupirkau malkas kartu su kupranugariu. Antraip kam 
būčiau tau davęs dešimtį tengų vietoj trijų? 

Jie susiginčijo ir nuėjo pas teisėją, kad tas išspręstų ginčą. 

Teisėjas klausia senelio: 

— Ar teisybę sako pirkėjas, kad jis užmokėjo dešimt tengų 
už viską? 

— Teisybę. 

— Jis teisus. Atiduok jam kupranugarį. 

Apsiverkė senelis iš nuoskaudos ir nupėdino namo. 

Kitą dieną užkrovė malkų ant arklio ir vėl nujojo į turgų. 

Ir vėl taip nutiko. 

Tas pats žmogus tais pačiais suktais žodžiais senelį apgavo. 
Ir dabar teisėjas pasakė, kad pirkėjas teisus, — kartu su malko- 
mis jis nusipirkęs ir arklį. 

Trečią dieną senelis užkrovė malkas ant asilo ir jau trauks 
į turgų. 

Priėjo dukra ir sako: 

— Dabar aš gabensiu malkas į turgų. Kupranugarį ir arklį 
iš tavęs atėmė per apgaulę. 

Ir mergaitė nujojo į turgų. Priėjo prie jos tas pats pirkėjas 
ir sako: 

— Ar parduodį malkas su viskuo už penkias tengas? 

Mergaitė jam atsakė: 

— Parduosiu, jeigu atiduosite pinigus su viskuo! 

— Atiduosiu. 


Atgabeno ji malkas, nuvertė ir klausia: 

— Dėde, kur pririšti jūsų asilą? 

Pirkėjas parodė vietą. 

Tada atkišo mergaitei pinigus. 

O ši stvėrė jį už rankos ir sako: 

— Jūs prižadėjote atiduoti pinigus su viskuo, pinigai ran- 
koje, vadinasi, ir su ranka. 

Pasiginčijo abu ir nuėjo spręsti ginčo pas teisėją. 

Teisėjas vietoj rankos priteisė atiduoti mergaitei penkis šim- 
tus dilų. 

Atidavė pirkėjas pinigus ir teisėjui girdint sako mergaitei: 

— Nemaža aš apgavau Žmonių, o tu mane pergudravai. Nori 
gauti dar penkis šimtus dilų? Surenkim varžybas: kas daugiau 
pramanų prisakys, tas išloš penkis šimtus dilų. 

Pinigus padėjo priešais teisėją. 

Pirkėjas, kaip vyresnis ir dar vyras, pradėjo pirmas. 

— Sykį pasisėjau kviečių. Ir tokie geri užaugo, kad žmogaus 
ant kupranugario negalėjai matyti. Kartą į juos subrido ketu- 
riasdešimt ožių ir niekaip išeiti negali. Rudenį nukirtom kviečius, 
bet ožių taip ir neradom. Iškūlėm javus, sumalėm grūdus, žmona 

prikepė paplotėlių. Išėmė iš krosnies, padėjo ant stalo. Atkandau 
kąsnelį, kramtau, Ir kad subliaus man burnoje ožys, tik strykt 
ir iššoko. O jam pridurmu dar trisdešimt devyni. Tie ožiai kvie- 
čiuose taip nusipenėjo, kad buvo didesni už ketverių metų jautį. 

Mergaitė išklausė ir sako: 

— Tikra teisybė. Mūsų krašte taip dažnai būna. Dabar pa- 
klausykite, ką aš jums papasakosiu. Vidury mūsų aūlo įkišau 
žemėn medvilnės sėklą. Iš jos išaugo didžiulis medis. Jo šešėlis 
nutįso taip toli, kad visą dieną būtų reikėję joti. Kai medvilnė 
nunoko, pasisamdžiau penkis šimtus darbininkų jai surinkti. Pas- 
kui medvilnę pardaviau ir už tuos pinigus nusipirkau keturias- 
dešimt vienakuprių. Apkroviau tuos kupranugarius brangiomis 
medžiagomis ir pasiunčiau su dviem vyresniais broliais į Bu- 
charą. Trejus metus negavau jokios žinios, o vakar man prane- 
šė, kad jie nužudyti. Manau, kad tai teisybė, nes vyresniojo bro- 
lio chalatas štai ant jūsų pečių. Aš pati jį pasiuvau, juo vilkėda- 
mas brolis išvyko į Bucharą. Vadinasi, jūs nužudėte mano brolius, 
pasigrobėte jų prekes ir pasisavinote kupranugarius. 

Malkų pirkėjas pažaliavo iš pykčio. 

Jis suprato, kad mergaitė jį nugalėjo. 

Jeigu jos pasakojimą pripažinsi teisingu, tai reikės sumokėti 
jai kuną — išpirkos mokestį už du nužudytus brolius ir dar ati- 
duoti keturiasdešimt prekėmis apkrautų vienakuprių. O jeigu 
pasakojimą laikysi pramanu, tai reikės pagal susitarimą atiduoti 
jai penkis šimtus dilų. 

Pirkėjas verčiau nusprendė atiduoti penkis šimtus dilų. 

— Tu mane pergudravai,— tarė jis Mergaitei. 

Išmintinga dukra parsinešė tą dieną tūkstantį dilų. 


TRYS BROLIAI IR GRAŽUOLĖ 
AISLU 


Gyveno viename aūle trys broliai. Jie buvo tokie stiprūs ir 
šaunūs, kad jaunimas jais didžiavosi, visos merginos į juos žval- 
gėsi, senimas juos gyrė. Iš mažens broliai labai draugavo: nie- 
kada vienas nuo kito nesiskyrė, niekada nesipyko, niekada ne- 
siginčijo. 

Vieną dieną broliai išjojo stepėn pamedžioti su ereliu. Ilgai 
jie neužtiko nei žvėries, nei paukščio. Jau ketino apgręžti žirgus 
į aūlą, tik staiga mato: bėga per stepę, prigludusi prie Žemės, 
lapė, raudona kaip ugnis, — daug pinigų duoda už tokio žvėries 

kailį!) Vyriausias brolis išmetė erelį aukštyn — ištiesė erelis 
sparnus, pakilo į padebesius ir lyg žaibas krito iš viršaus ant 
lapės. 

Suragino džigitai arklius, lyg viesulas nudūmė į tą vietą, kur 
nusileido erelis, žiūri ir stebisi: lapės nėra, lyg nė būti nebuvę, 
paukštis tupi ant akmens, o tas akmuo nepaprastas — ant jo 
nagingo meistro iškalta nepaprasto grožio mergina. Apačioje pa- 
rašyta: 

„Kas suras šitą akmenį ir atneš man, tas bus mano valdovas 
ir vyras.“ 

Džigitai apstulbę stovėjo prie to nuostabaus akmens, ir kiek- 
vieno širdyje vis karščiau liepsnojo meilė tai, kuri kaip gyva 
žvelgė į juos. 

Vyriausias brolis tarė: 

— Ką mums dabar daryti? Juk mes visi trys radome stebuk- 
lingąjį akmenį. 

Vidurinis brolis tarė: 

— Mesime burtus: tegu likimas parodo, kuris eis ieškoti gra- 
žuolės. 

O jauniausias prašneko: 

— Broliai, mes kartų radome stebuklingąjį akmenį, tai kartu 
ir ieškokime gražuolės. Ir jeigu būsime tokie laimingi, kad ją 
išvysime, tegu ji pati išsirinks vyrą. 

Taip ir nutarė. Pakėlė akmenį, o po juo odiniame maiše be- 
gulįs brangus lobis — trys tūkstančiai senovinių červoncų. Pasi- 
dalijo radinį po lygiai ir, neužjodami į aūlą, leidosi kelionėn 
ieškoti nuotakos. | 

Visą stepę skersai išilgai išjodinėjo, nutrynė balnus, nuplėšė 
kamanas, visai nuvarė žirgus, — niekur nėra merginos, panašios 
į tą; kuri iškalta akmenyje. Pagaliau broliai atjojo į chano sos- 
tinę, Čia, miesto pakraštyje, jie sutiko seną moterį ir, parodę jai 
akmenį, paklausė, ar ji nežinanti, kokioje šalyje gyvena gražuolė, 
iškalta akmenyje. 

— Kur nežinosiu! — atsakė moteris.— Tai mūsų chano duktė. 
Jos vardas Aislu. Nėra pasaulyje tokios merginos, kuri jai pri- 
lygtų grožiu ir širdies gerumu. 

Padėkoję senutei, broliai, nejausdami nuovargio, nuskubėjo 
į chano rūmus. Sargyba, pamačiusi džigitų rankose paslaptingą 
akmenį, praleido juos. 

Išvydę gražuolę Aislu, vaikinai žado neteko: gražuolės vardas 
buvo Mėnulis, o ji pati buvo kaip saulė. 

— Kas jūs tokie? — paklausė Aislu.— Ir ko atvykote pas ma- 
ne? 

Vyriausias brolis atsakė už visus: 

— Valdove, medžiodami stepėje, radome akmenį su tavo at- 
vaizdu ir štai, apjoję pusę pasaulio, atnešėme jį tau. Ant akmens 
yra užrašas —tu Žinai, kas čia pasakyta. Tesėk pažadą, Aislu! 
Rinkis į vyrus vieną iš mūsų! 

Gražuolė pakilo nuo brangaus kilimo ir, eidama prie brolių, 
tarė: 

— Šaunieji džigitai, didis jūsų žygis, ir aš neišsiginu savo 
pažado. Bet kaip man teisingai pasielgti, jeigu jūs esate trys ir 
visi Man lygūs! Kaip išsirinkti tinkamiausią? Noriu išmėginti jūsų 
meilę: tekėsiu už to, kuris gaus man rečiausią dovaną. Ar sutin- 
kate su tokia sąlyga? 

Nusilenkė jai broliai ir tučtuojau vėl leidosi į kelią, nežino- 
dami, kad chano duktė jau visa širdimi pamilo jauniausiąjį. Ir 
tokia didelė buvo jos meilė, kad nuo tos dienos ir valandos ji 
pradėjo blykšti ir nykti lyg nuo sunkaus negalavimo, o greitai 
atgulė į patalą ir net nepažino savo tėvo. Chanas visai ėjo iš 
galvos. Jis sušaukė iš viso pasaulio gydytojus ir Žiniuonius, pa- 
žadėjo tūkstantį kupranugarių tam, kuris išgydys jo dukterį. Pil- 
ni rūmai prigužėjo žiniuonių ir burtininkų, bet gražioji chano 
duktė ėjo vis blogyn ir blogyn. 

O trys broliai tuo metu buvo toli nuo sostinės. Ilgai jie ke- 
liavo kartu, bet šit kelias išsišakojo, ir jie nujojo į skirtingas pu- 
ses, susikalbėję po trisdešimt dienų susitikti vėl toje pačioje 
vietoje. 

Vyriausias brolis pasuko į dešinę ir netrukus prijojo didelį 
miestą. Eidamas per visas krautuves, vienoje pamatė nuostabaus 
darbo veidrodį auksiniais rėmais. 

— Kiek kaštuoja šitas veidrodis? — paklausė jaunuolis. 

— Veidrodis kaštuoja šimtą červoncų, o jo paslaptis penkis 
šimtus. 

— Kokia jo paslaptis? 

— Šitas veidrodis yra toks, kad jeigu rytui auštant į jį pa- 
žvelgsi, tai pamatysi viską, kas dedasi pasaulyje. 

— Kaip tik tokio daikto man ir reikia! — tarė sau vaikinas. 

Daug negalvodamas, atskaitė pinigus, įsikišo veidrodį į antį 
ir leidosi į sutartą vietą. 

Vidurinis brolis jojo tiesiai, viduriniu keliu. Šit įjojo į ne- 
pažįstamą miestą. Turguje, kur prekiavo svetimšaliai pirkliai, 
krito jam į akis ryškus kilimas, išaustas nuostabiais raštais. 

— Kiek kainuoja tas kilimas? — paklausė pardavėjo. 

— Penkis šimtus červoncų, o jo paslaptis tiek pat. 

— Apie kokią paslaptį tu kalbi? 

— Juk čia skraidantis kilimas! Akies mirksniu nuneš žmogų, 
kur tik jis panorės. 

Vaikinas atidavė pardavėjui visus savo pinigus ir, susukęs 
kilimą į ritinį, džiaugdamasis leidosi iš miesto. 

Jauniausias brolis nuo kryžkelės pasuko į kairę. Prijojęs kaž- 
kokį miestą, ilgai klaidžiojo po gatves, ėjo į visas krautuves, 
bet niekur nepasitaikė dovanos, tinkamos mylimajai. Jau visai 
neteko vilties ir nusiminė, bet netikėtai nešvarioje bjauraus se- 
nio krautuviūkštėje pastebėjo kažkokį blizgantį daiktą. 

— Kas čia? — paklausė džigitas. 

Pardavėjas padavė jam auksines šukas, nusagstytas brangak- 
meniais. Jaunuolio akys nušvito. 

— Kiek prašai už šukas? 

Pardavėjas kimiai nusijuokė ir piktai prašneko: 

— Nešdinkis geriau iš čia! Kur tau nupirkti tokią retenybę! 
Tūkstantį červoncų kainuoja šukos ir du tūkstančiai jų paslaptis. 

Nusiminė jaunuolis: jis neturėjo tiek pinigų. Tačiau vis tiek 
paklausė: 

— Kokia tavo šukų paslaptis, kad už ją taip brangiai prašai? 

Senis atsakė: 

— Jeigu šitomis šukomis iššukuosi ligonio plaukus, tai jis 
atgaus sveikatą, o jei iššukuosi mirusio plaukus, jis atgis. 

— Aš turiu tik tūkstantį červoncų,— tarė liūdnai vaikinas.— 
Pasigailėk, atiduok šukas už šituos pinigus. Jos atneš man laimę. 

— (Gerai, — piktai išsišiepęs, sumurmėjo senis— Imk šukas už 
tūkstantį červoncų, jei sutinki duoti priedo gabalą savo mėsos. 

Dabar vaikinas suprato, kad prieš jį stovi ne pardavėjas, 
o kraugerys Žalmauyzas, bet neišsigando ir neatsisakė. Tylėda- 
mas išbėrė iš kišenės pinigus, paskui išsitraukė iš už aulo peilį, 
išsipjovė iš krūtinės gabalą mėsos ir padavė užmokestį pabaisai. 
Tr šukos atiteko jam. 

Lygiai po trisdešimt dienų broliai vėl susitiko kryžkelėje. Jie 
stipriai apsikabino, teiraudamiesi vienas kito sveikatos, ėmė gir- 
tis savo pirkiniais. 

„Kieno gi dovana labiausiai patiks Aislu? — galvojo kiekvie- 
nas iš jų. — Visos vienodai geros: ir veidrodis, ir kilimas, ir šu- 
kos..." 

Naktis praėjo besikalbant, o rytą, kai patekėjo žalia Šolpan 
žvaigždė ir rytuose suliepsnojo žara, broliai panoro sužinoti, kas 
dedasi pasaulyje, ir pažvelgė į veidrodį. 

Visas pasaulis praplaukė jiems prieš akis ir pagaliau pasiro- 
dė chano sostinė! Bet kas ten dedasi? Gatves priešais rūmus už- 
plūdusi nuliūdus minia: ten kažką laidoja. Šit ant neštuvų neša 
mirusį, o paskui juos, apsipylęs ašaromis, sulinkęs nuo sielvarto, 
eina chanas. Ir baisaus siaubo apimti, jie suprato: gražuolė Aislu 
numirė. 

Vidurinis brolis kaipmat ištiesė stebuklingąjį kilimą, ir visi 
trys džigitai užlipo ant jo. Kilimas pakilo ligi debesų ir netrukus 
nusileido prie atviro chano dukters kapo. Žmonės prasiskyrė. 
Chanas pažvelgė pro ašaras į staigiai nukritusius iš dangaus 
tris džigitus, nesuprasdamas, kas čia darosi. O jauniausias brolis 
puolė prie mirusios gražuolės ir iššukavo jos ilgus plaukus auk- 
sinėmis šukomis. 

Aislu atsiduso, krūptelėjo ir atsistojo, graži kaip seniau, net 
gražesnė. Chanas priglaudė dukterį prie krūtinės. Minia iš džiau- 
gsmo suklego. Džiaugdamiesi ir linksmindamiesi, visi nuėjo į 
rūmus. 

Tą dieną chanas iškėlė didelę puotą, sukvietė į ją visus sos- 
tinės gyventojus. Buvo pakviestas net senelis elgeta, kuris tuI- 
guje mito atliekomis. Pagarbioje vietoje sėdėjo trys broliai, ir 
pati Aislu nešė jiems valgius bei kumysą. Ir dabar džigitai vėl 
kreipėsi į gražuolę, klausdami, kurį iš jų ketinanti pasirinkti 
VyIU. 

Nuliūdo Aislu, iš akių jai pabiro ašaros. 

— Aš myliu vieną, bet jūs visi trys ir po išmėginimo man 
esate lygūs, nes kiekvienas atnešėte neregėtą dovaną. 

Ji papasakojo viską tėvui, paprašė jo patarimo ir palaimini- 
mo. Pagalvojęs chanas tarė: 

— Jei nebūtų buvę veidrodžio, kurį gavo vyresnysis brolis, 
jūs, džigitai, nebūtumėte sužinoję, kad mirė Aislu; be kilimo, 
kurį nupirko vidurinis brolis, nebūtumėte spėję atvykti laiku į 
laidotuves, o be jauniausiojo brolio nebūtumėte grąžinę mano 
dukteriai gyvybės. Aš mielai atiduosiu jums pusę savo turto, bet 
negaliu nuspręsti, kuriam atiduoti Aislu į žmonas. 

Staiga prabilo senas elgeta, kuris turguje mito atliekomis: 

— Šviesiausias chane, leisk man tarti žodį! 

Chanas tą dieną buvo laimingas. 

— Kalbėk,— leido jis. 

— Viską apgalvojęs, aš išspręsčiau brolių bylą taip: tegu 
Aislu priklausys tam, kuris brangiausiai sumokėjo už savo do- 
vaną. 

Chanas linktelėjo: 

— Tegu bus taip! 

— Aš užmokėjau už veidrodį šešis šimtus červoncų,— tarė 
vyriausias brolis. 

— Aš atidaviau už kilimą tūkstantį červoncų,— tarė vidurinis 
brolis. 

— Aš atidaviau už šukas tūkstantį červoncų ir... gabalą savo 
kūno, — tarė jaunėlis. 

— Negali būti!-— sušuko chanas.— Sakyk tiesą! 

Tada jauniausias brolis praskleidė chalatą, ir visi pamatė jo 
krūtinėje kruviną žaizdą. 

Aislu sukliko ir užsidengė rankomis akis. O chanas apkabino 
didvyrį ir tarė: 

— Atiduodu tau į žmonas savo dukterį! Būk mano žentas ir 
sosto paveldėtojas.— Ir, atsisukęs į svečius, paskelbė visų Ži- 
niai, kad du vyresniuosius brolius skiriąs savo viziriais, o senelį 
elgetą, davusį išmintingą patarimą, — vyriausiu teisėju. 

Vėl suūžė linksma puota. Ir truko ji trisdešimt dienų, o po 
to dar keturiasdešimt dienų, o atminimas apie ją išliko ligi mūsų 
laikų. 


BEKBOLATAS 


Senų senovėje gyveno stepėje neturtingas kazachas. Jis tu- 
rėjo keturis sūnus. Gyveno sunkiai, dažnai badavo ir šit kartą 
reikėjo papjauti paskutinę avį. Pusę avies šeima iš karto suval- 
gė per vakarienę, o kita pusė liko puode rytojaus dienai. 

Guldamas vakare, tėvas sako šeimai: 

— Kitą pusę rytoj suvalgys tas, kuris susapnuos geriausią 
sapną. 

Kitos dienos rytą sūnūs ėmė pasakoti, ką sapnavę. 

— Aš ganiau didžiulę turtuolio avių bandą! — tarė vyriau- 
sias sūnus. | 

— Aš laimėjau arklių lenktynėse pirmą vietą! — pasigyrė 
antrasis. 

— Aš vedžiau chano dukterį! — pranešė trečiasis. 

— Aš taip pat vedžiau chano dukterį! — pertraukė ketvirta- 
sis sūnus Bekbolatas.— Tapau chanu, o paskui jus susiieškojau. 
Jūs tada klaidžiojote po aūlus ir elgetavote. 

— Aš sapnavau, kad melžiu avį! — tarė motina. 

Tėvas primušė Bekbolatą už blogą sapną ir išvijo iš namų, o 
pats papasakojo, kad sapne lėkęs ant balto kaip sniegas spaI- 
nuoto žirgo aukščiau debesų. 

Senio sapną jo Žmona ir sūnūs pripažino geriausiu iš visų. 

Tėvas ir suvalgė likusią mėsą. 

Bekbolatas paliko tėvo jurtą ir klaidžiojo iš vieno aūlo į kitą. 

Kartą vaikinas sustojo prie kraštinės jurtos ir girdi, kaip 
senelis su senele gailauja neturį vaikų. 

— Kad nors alachas atsiųstų mums kokį našlaitį! — tarė se- 
nelis.— Mes jį priglaustume ir įsūnytume. Tai būtų mums laimė! 

Bekbolatas apsidžiaugė ir įėjo į jurtą. Šeimininkai ėmė klau- 
sinėti, kas jis toks, iš kur ir kur einąs. 

— Aš visiškas našlaitis — atsakė Vaikinas.— Einu per auūlus 
ir prašau išmaldos. 

Seneliai pažvelgė vienas į kitą ir tarė svečiui: 

— Matyt, alachas išgirdo mūsų maldą ir atsiuntė tave. Pasi- 
lik pas mus ir būk mūsų sūnus. 

Bekbolatas mielai sutiko. Jis pasiliko pas gerus žmones, padėjo 
seneliui ganyti avis ir žvejoti. 

Kartą Bekbolatas išėjo žvejoti. Ir užkibo tokia didelė žuvis, 
kad jis negalėjo jos ištraukti. Į pagalbą atėjo senelis su senele. 
Traukia jie trise ir vis tiek nieko negali padaryti. 

Ir tarė senelis Bekbolatui: 

— Palaikyk meškerę ir nepaleisk žuvies! 

Pačią jis nusiuntė namo kaisti puodų, o pats sėdo ant arklio 
ir nušuoliavo į gretimą aūlą šaukti žmonių į talką. 

Kai tik senelis su senele pasišalino, iš vandens išniro nema- 
tytai didelė žuvis ir prašneko žmogaus balsu: 

— Paleisk mane, Bekbolatai! Šios tavo paslaugos niekad ne- 
užmiršiu ir padėsiu sunkią valandą. 

— Kaipgi tu man padėsi? — klausia Bekbolatas.— Tu nuplauk- 
si, ir aš tavęs nerasiu. 

— O tu nulupk vieną mano žvynelį — sako žuvis— Kai tau 
prireiks pagalbos, sudegink jį, ir aš atplauksiu. 

Nulupo Bekbolatas Žvyną, o žuvį paleido. 

Sugrįžo senelis su džigitais. Matydamas, kad jie jau nebetoli, 
Bekbolatas vėl užmetė meškerę. 

— Kur žuvis? — klausia senelis. 

— Negalėjau išlaikyti, pabėgo! 

Baisiai perpyko senelis, primušė Bekbolatą ir išvijo iš namų. 

Vėl klaidžioja Bekbolatas iš vieno aūlo į kitą. 

Kartą sutinka keliu bėgantį auksavilnį kupranugariuką. Jį 
vejasi vilkas. Pribėga kupranugarjukas prie Bekbolato ir prašo: 

— Išgelbėk mane, aš tau kada nors padėsiu. 

Nuvijo Bekbolatas vilką, kupranugariukas jam sako: 

— Išpešk vieną mano plaukelį. Kai tau manęs prireiks, su- 
degink jį, ir aš atbėgsiu. 

Eina Bekbolatas toliau. Mato — lekia du ereliai, o paskui 
juos — grifas. Prilėkė ereliai prie Bekbolato ir prašo: 

— Išgelbėk mus, mes tau kada nors padėsime! 

Nuvijo Bekbolatas grifą ir išgelbėjo erelius. 

Ereliai vaikinui sako: 

— Išpešk mums po plunksnelę, o kai tau prireiks mūsų pa- 
galbos,— sudegink jas, ir mes tuojau pas tave atlėksime. 

Išpešė Bekbolatas po plunksnelę ir nuėjo savo keliu. Mato — 
atbėga lapė, o paskui ją skrenda kilnusis erelis. Pribėgo lapė prie 
Bekbolato ir maldauja: 

— Išgelbėk mane. Aš tau kada nors padėsiu! 

Išgelbėjo Bekbolatas lapę. Toji sako jam: 

— Išpešk vieną mano plaukelį. Kai tau manęs prireiks, su- 
degink jį, ir kaipmat atbėgsiu. 

Išpešė Bekbolatas lapės plaukelį ir nuėjo toliau. 

Ėjo jis ilgai, pagaliau pamatė aūlą. Užsuko vaikinas į kraš- 
tinę jurtą, kurioje gyveno bevaikiai senelis su senele. Patiko 
jiems Bekbolatas, ir pasiliko jį už sūnų. 

Gyvena Bekbolatas pas senukus ir padeda jiems šeimininkau- 
ti. 

Praėjo keleri metai, Bekbolatas užaugo ir tapo šaunus ir gra- 
žus džigitas. 

Kartą stepėje pasklido girdas, kad gražuolė Kara-aju, chano 
Akbuzau duktė, nori išeiti už vyro ir teka be išpirkos. 

Bekbolatas ėmė klausinėti žmones, ar visa tai tiesa. Pasirodė, 
gandai buvo tikri. Gražuolė Kara-aju iš jaunikio reikalaujanti 
tiktai vieno: jis turįs tris kartus nuo jos pasislėpti. Ir jeigu Kara- 
aju nors vieną kartą jo nesurasianti, tai tekėsianti už jo be išpir- 
kos. O jeigu rasianti visus tris kartus — nulėksiantiį jam galva. 
Nemaža vyrų jau Žuvę nuo gražuolės rankos, tačiau vis rasdavęsi 
naujų drąsuolių, norinčių išmėginti laimę. 

Bekbolatas nusprendė vykti pas Kara-aju. Naujieji tėvai ilgai 
nenorėjo jo išleisti, bet jis užsispyrė ir išėjo. 

Pamačiusi Bekbolatą, Kara-aju tarė: 

— Tu tris kartus nuo manęs pasislėpsi, o aš tavęs ieškosiu. 
Jei surasiu — nulėks tau galva. 

— (Gerai! — atsakė Bekbolatas,— tiktai ne tris kartus, o ke- 
turis. 

Kara-aju sutiko. 

Išėjo Bekbolatas iš rūmų, sudegino kupranugario plaukelį. 
Kaipmat atbėgo kupranugariukas. Bekbolatas jam viską papa- 
sakojo. 

— Sėsk ant manęs! — pasiūlė kupranugariukas ir nujojo į 
pasaulio kraštą, už Ledinuotosios jūros. Paslėpė jis Bekbolatą 
tamsiame miške. 

Tačiau Kara-aju sušuko: 

— Bekbolatai, tu ant kupranugariuko nujojai į pasaulio kraš- 
tą už Ledinuotosios jūros ir sėdi po medžiu tamsiame miške. 

— Taip, — atsakė Bekbolatas. 

Džigitas atvyko į rūmus ir prisipažino pralaimėjęs. 

Bekbolatui reikėjo slėptis antrą kartą. Jis išėjo iš rūmų ir 
sudegino erelių plunksnas. Tuoj pat atlėkė ereliai. Bekbolatas 
jiems viską papasakojo. Ereliai užsisodino džigitą ant sparnų ir 
pakilo į septintąjį dangų. 

Tačiau Kara-aju vėl sušuko: 

— Bekbolatai, grįžk! Tu ant erelių sparnų nuskridai į septin- 
tąjį dangų! 

— Taip,— atsakė Bekbolatas ir vėl atvyko pas chano dukterį. 

Prisipažino pralaimėjęs antrą kartą. 

Vėl džigitas išėjo iš rūmų ir sudegino žuvies žvyną. Tuojau 
pasirodė ta pati žuvis, kurią jis buvo paleidęs į jūrą. 

Bekbolatas papasakojo, kodėl ją šaukęs. Prarijo žuvis džigi- 
tą ir nunėrė į vandenyro dugną. Ten ji pasislėpė už didelio ak- 
mens. 

Ir vėl Kara-aju atspėjo. 

— Bekbolatai, matau tave už didelio akmens vandenyno dug- 
ne, kur tave nunešė. žuvis. Išeik! 

Bekbolatas visai nusiminė. Jo gyvybė pakibo ant plauko. Išė- 
jo jis ketvirtą kartą ir sudegino lapės plaukelį. Tučtuojau pri- 
bėgo lapė. Bekbolatas jai apsakė savo bėdą. 

— Nenusimink, mes apgausime gražuolę Kara-aju! — ramina 
jį lapė.— Kai sutartą valandą ji sušuks: „Bekbolatai, aš tavęs 
nematau!“ — tu tylėk. Paskui ji pasakys: „Iškastas urvas iš va- 
karų į rytus, bet tavęs, Bekbolatai, ir čia nėra!“ Tada tu atsi- 
liepk ir išeik iš savo slėptuvės. 

Tai pasakiusi, lapė iškasė didžiulį urvą nuo tos vietos, kur 
teka saulė, iki ten, kur saulė leidžias, ir šitas urvas ėjo tiesiai po 
Kara-aju sostu. 

— Dabar tu tūnok čia, niekur neik, gulėk ir nejudėk. O to- 
liau daryk, kaip aš liepiau. 

Lapė atsisveikino ir nuėjo savo keliu. 

Sutartą valandą gražuolė Kara-aju visur apžiūrėjo ir, niekur 
neradusi Bekbolato, sušuko: 

— Bekbolatai, aš tavęs nematau! 

O Bekbolatas tyli. 

Kara-aju pakartojo: 

— Bekbolatai, aš tavęs nematau! 

Džigitas ir šį kartą neatsiliepė. 

Kara-aju tarė: 

— Iškastas urvas iš vakarų į rytus, bet tavęs, Bekbolatai, ir 
čia nėra! 

Bekbolatas šį kartą atsiliepė: 

— Ne, aš kaip tik čial 

Ir pasirodė chano dukteriai iš po jos sosto. Per savo išdidu- 
mą Kara-aju žiūrėdavo visur, bet niekada nežiūrėdavo sau po 
kojomis. Todėl ir pralaimėjo. 

Po to Kara-aju ištekėjo už Bekbolato. 

Taip Bekbolatas tapo chanu. 

Jis susirado neturtingus savo tėvus ir brolius, vargstančius 
didelį vargą. 

— Na kaip, tėve, mano sapnas, rodos, išsipildė? — paklausė 
Bekbolatas senelio. 

— Taip, tu tada susapnavai geriausią sapną, — sutiko tėvas.— 
Antrą pusę mėsos reikėjo tau suvalgyti. 

Tėvas buvo patenkintas sūnumi, gyveno ilgai ir numirė tik 
sulaukęs gilios senatvės. 

Bekbolato broliai vedė gražuoles ir laimingai gyveno šalia iš- 
mintingojo brolio, kurį žmonės mylėjo už teisingumą. 


SALACHBAJUS IR LAPĖ 


Lapė atsargiai sliūkino per mišką. Staiga vėjas atnešė keptos 
paukštienos kvapą. Lapė pastovėjo, pagalvojo ir nubidzeno ris- 
tele. Nusileido prie upės ir pamatė ugniavietę. 

„Čia neseniai būta žmonių!“ — tarė sau lapė. Ant krūmo ka- 
bėjo keptas paukštis. „Turbūt kas užmiršo! Tai gerai!“ Lapei 
net seilės nutįso. Įsibėgėjusi dryktelėjo, čiupo keptą paukštį — 
ir pateko į spąstus. 


39 


— Oi, oi, paleisk! — suunkštė lapė. 

Tačiau plieninės spąstų spyruoklės stipriai laikė lapę už kojos. 
Lapė kankinosi, per vieną naktį sulyso. Rytą atėjo medžiotojas 
Salachbajus. Pamatęs laimikį, sušuko: 

— Gerai, kad tu, kūmute, įkliuvai— dabar prasigyvensiu! 

— Ar jau taip prasigyvensi iš vieno lapės kailio? — atsakė 
lapė medžiotojui. 

— Matau, kad tau, lapute, gaila skirtis su kailiu — tarė Sa- 
lachbajus ir užsimojo lazda. 

— Nežudyk manęs, aš tau duosiu gyvulių, balto veltinio jur- 
tą ir gražią žmoną. 

— Saldžialiežuvė tu, lapute, bet žiauri tavo širdis. 

— Salachbajau, tu protingesnis už mane. Jeigu aš meluoju, 
tu vis tiek mane pagausi ir gyvai kailį nunersi. 

— Na gerai, vieną kartą patikėsiu lapės žodžiais! — pasakė 
medžiotojas ir paleido ją iš spąstų. 

Lapė nubėgo į stepę pas turtingą bajų. Atėjo prie turtuolio 
jurtos ir sako: 

— Leisk savo dukterį už Salachbajaus. 

— Leisiu, bet man reikia už ją gauti didelę išpirką. 

— Sakyk, kiek nori. Tačiau mes tau išmokėsime žvėrimis. 

— Galima ir taip. Atvarykite man penkiasdešimt lapių, pen- 
kiasdešimt vilkų ir penkiasdešimt ėriukų. 

— Sutinku! — atsakė lapė. 

— (Gerai! — tarė bajus.— Kuo tave, kūmute, pavaišinti? Tu 
juk -kumyso nemėgsti? 

— Pavaišink mane žalia mėsa. 

Prisirijo lapė mėsos ir dar į kelionę įsidėjo didelį gabalą. 

Eina lapė per mišką — sutinka alkaną vilką. 

— Ai, kokia skani mėsytė! Duok, kūmute, ir man kąsnelį. 

„— Mat koks tu! Aš nešu savo vaikeliams, o jei nori sočiai 
prisivalgyti, sušauk penkiasdešimt vilkų, aš juos nuvesiu į puo- 
tą pas vieną pažįstamą bajų, jis visus gerai prišers. 

Nubėgo vilkas, iš džiaugsmo kūlio virsdamas, staugia kiek 
gerklė leidžia — šaukia vilkus. 

Šit penkiasdešimt vilkų, lapės vedami, eina. į svečius. Priėjo 
prie bajaus jurtos, lapė sušuko šeimininkui: 

— Atidaryk geležinius vartus, priimk vilkus ir negailėk vai- 
šių. 

Bajus uždarė vilkus geležinėn daržinėn ir negailėjo piršlei 
vaišių. 

Lapė prisirijo ir vėl įsidėjo į kelionę gerą gabalą mėsos. 
Nuėjo į stepę pas avis. Apgavo jas ir bajui atvarė. Paskui nu- 
bėgo į mišką lapių šaukti. Šitas ji įkalbinėjo: 

— Mano draugo Salachbajaus vestuvių puotoje dešimt dienų 
visi bus vaišinami. 

Šit ji atvarė bajui penkiasdešimt lapių ir nuėjo pas jaunikį. 

Lapė papasakojo Salachbajui apie būsimas vestuves. Medžio- 
tojas liūdnai nusišypsojo ir tarė: 

— Kaip aš pas jaunąją į jurtą eisiu? Mano drabužiai skylėti, 
neturiu už ką pirkti dovanų, ir Žirgo nujoti nėra. 

— Aš tave aptaisysiu tokiais drabužiais, kad gražesnių už 
juos sunku rasti. 

Lapė pasiuvo jam chalatą iš lapų ir žiedų, ir jie susiruošė 
pas jaunąją. 

Turtuolio jurta stovėjo ant upės kranto. Rytą auštant lapė 
ir Salachbajus nuėjo prie upės. 

— Tu stok prie vandens, o aš šauksiu. Kai iš bajaus jurtos 
išbėgs žmonės, pulk į vandenį ir plauk. 

Salachbajus atsistojo prie vandens, o lapė sušuko: 

— Gelbėkit, skesta! 

Žmonės išbėgo iš jurtos ir pamatė, kaip auksu spindi žmogaus 
drabužiai. Salachbajus plaukia, jo drabužiai plyšta, vanduo neša 
lapus ir žiedus, žole susiūtus. Kai subėgę žmonės jaunąjį išgel- 
bėjo, lapė ėmė visiems pasakoti: 

— Kelyje mums nelaimė nutiko: užpuolė plėšikai, atėmė bran- 
gius arklius, vijosi ligi pat upės kranto, bet nepagavo — jūsų iš- 
sigando. 

Bajaus tarnai apvilko jaunąjį aksominiu chalatu ir apavė rau- 
donais batais. 

Vestuvėse buvo daug mėsos ir kumyso. Dešimt dienų visi 
puotavo, o paskui atėjo laikas vykti į jaunojo jurtą. Dabar Sa- 
lachbajus visai išsigando, nakčia net į kalnus pabėgti norėjo. 

Tačiau lapė jį sudraudė: 

— Kas kumyso negeria, tas žmonos neveda! Dabar mes pra- 
sigyvensim! 

Salachbajus su jauna žmona, jos motina, tėvu ir svečiais iš- 
jojo namo. O lapė nubėgo pirma jų. Pakely ji pamatė didžiulę 
kaimenę avių. 

— Kieno šitos avys? — klausia ji piemenų. 

— Aidagaro,— atsako jai piemenys. 

— Oi blogai jums bus, — liūdnai prašneko lapė. 

— O kodėl? 

— Antai, matote, dulkės rūksta stepėje, ten joja galiūnai. 
Aidagaras — jų priešas, jie ir jus nugaluos kartu su juo. 

Išsigando piemenys, nežino, ką daryti. O lapė jiems sako: 

— Nebijokite, pasakykite, kad šita kaimenė yra Salachbajaus, 
ir jie jums nieko nedarys. 

Nubėgo lapė toliau, ten, kur ganėsi Aidagaro arklių kaime- 
nės. Ji vėl pamokė piemenis, kaip išsigelbėti nuo galiūnų, ir 
piemenys atsakė svečiams: 

— Čia Salachbajaus arkliai! 

Joja svečiai ir stebisi dideliu Salachbajaus turtu — arklį pa- 
žinsi iš įmitimo, turtuolį iš kalbos. O Salachbajus dreba: tuoj 
visi sužinos, koks jis bėdžius, ir užmuš už apgavystę. 

— Bėgam į kalnus, kol dar neužmušė! — tyliai šnabžda Sa- 
lachbajus lapei. 

— Viena avies spira gali pagadinti visą gumulą sviesto. Ne- 
būk kvailys, sėdėk balne išdidžiau. Turtuoliai joja oriai, O varg- 
šai kinknoja. 

Netrukus svečiai pamatė baltą jurtą žydinčiame klonyje. 

— Antai ir mūsų jurta matyti! — linksmai sušuko lapė. 

Visi raiteliai norėjo šuoliais lėkti tenai, bet lapė juos sulaikė: 

— Jūs čia palaukit, o aš eisiu paruošti sutikimo vaišių! — ir 
nubėgo pirma. Įsibrovė į Aidagaro jurtą ir su ašaromis akyse 
prašneko: 

— Oi vargas, oi vargas! Joja galiūnai! Antai jie — tavęs 
ieško, nužudyti nori. 

Išbėgo Aidagaras iš jurtos — stepėje laužai rūksta. Persigan- 
dęs Aidagaras klausia lapės: 

— Ką dabar daryti? 

— Pabėgti nuo jų sunku, jų arkliai už vėją greitesni, geriau 
pasislėpk šiene, o aš pasakysiu, kad tu pabėgiai. 

Kai Aidagaras pasislėpė šiene, lapė sviedė į kūgį svylantį 
nuodėgulį. 

Salachbajus ir svečiai pamatė prie jurtos didelį gaisrą ir šuo- 
liais prijojo. Lapė pasitiko juos nusilenkdama ir pasiūlė išgerti. 
gaivinančio kumyso. | 

Atšventė vestuves ir linksmai gyveno. Lapė nenorėjo vėl 
eiti į kalnus, kur sklando ereliai ir ne visada būna šviežios mė- 
sos, kur medžiotojai lapėms spąstus spendžia ir jas šaudo, liko 
gyventi pas Salachbajų. 

SMALSI ŽMONA 


Išmintingasis Suleimanas mokėjo gyvulių kalbą. Kartą atėjo 
pas jį kazachas ir paprašė išmokyti gyvulių kalbos. 

— Ai vargšeli! Kam tau reikia suprasti, ką gyvuliai šneka? 
Gerai, aš tave išmokysiu, bet ką iš jų išgirsi, niekam nepasakok. 
Jeigu kam nors iš žmonių prasitarsi, tuoj mirsi, — pasakė Sulei- 
manas. 

— Prižadu niekam nesakyti, — sutiko kazachas. 

Suleimanas išmokė jį suprasti gyvulių kalbą. Kazachas sugrį- 
žo namo. Jis turėjo jautį, asilą, šunį, dvidešimt vištų ir gaidį. 
Jautis arė dirvą, o asilas vežiojo į miestą malkas. 

Kartą šeimininkas visą dieną arė savo jaučiu dirvą ir tik 
vakare sugrįžo namo. Asilas klausia jaučio: 

— Kaip einasi, bičiuli? 

— Kam dar klausi — atsakė jautis.— Nuo ryto ligi vėlaus 
vakaro ariau, pavargau ir vos kvapą atgaunu. 

— Jeigu taip, — tarė asilas,— aš tau duosiu patarimą: Iytoj 
rytą nieko neėsk ir negerk, ir šeimininkas pagalvos, kad tu ser- 
gi. Jis tavęs nevarys į darbą. 

Rytojaus dieną jautis apsimetė esąs ligonis ir neėdė. Tačiau 
šeimininkas, supratęs vakarykštį jaučio ir asilo pokalbį, nuspren- 
dė: „Kad šitaip, tegu jautis lieka namie, o į arklą kinkysiu asilą.“ 

Ir jis nuo ryto ligi vakaro arė asilu. Kai asilas sugrįžo namo, 
jautis jo klausia: 

— Kaip einasi, bičiuli? 

— Gerai einasi, per daug nepavargau,— tarė asilas. 

— Ar šeimininkas ką nors sakė apie mane? — paklausė jau- 
tis. 

— Atskiros kalbos nebuvo,— tarė asilas,— tiktai šeimininkas 
užsiminė, kad jeigu ir rytoj nieko neėsi ir negersi, vadinasi, esi 
didelis ligonis ir gali nugaišti, užtat tave reikia papjauti, kol dar 
nesulysai nuo ligos. 

Tai išgirdęs, jautis tuojau ėmė ėsti ir gerti. Šeimininkas nu- 
sikvatojo — jis girdėjo jų pokalbį. 

— Ko tu kvatoji? — paklausė žmona. 

— Taip sau, — atsakė vyras. 

— Neteisybę sakai,— prikibo žmona.— Tu iš kažko juokiesi.. 
Pasakyk man. 

Norėdamas nusikratyti smalsia žmona, šeimininkas tarė: 

— Neklausk, žmona. Jeigu pasakysiu, iš ko juokiuosi, tai 
mirsiu, 

Dar aršiau prikibo žmona — sakyk ir sakyk. 

— Nors dėl to ir mirtum, o man turi pasakyti visą teisybę, — 
reikalavo ji. į 

Mato šeimininkas pigiai neišsisuksiąs ir nusprendė pasakyti 
žmonai, ko juokėsi, Bet prieš tai nuėjo prie upelio, kur vaikščio- 
jo vištos su gaidžiu. Panoro pasiklausyti paskutinį kartą jų po- 
kalbio. Atbėgo ir šuo. Verkia jis ir su ašaromis pasakoja gaidžiui: 

— Tu Žinai, mūsų šeimininkas greitai mirs. 

— Na ir tegu sau miršta, — tarė gaidys. 

— Ko tu, kvaily, džiaugiesi? — klausia šuo. 

— Aš nesidžiaugiu, aš juokiuosi iš šeimininko kvailumo,— 
atsakė gaidys.— Turiu dvidešimt vištų ir visos manęs klauso, o 
mano šeimininkas vienos Žmonos sutramdyti negali. 

— O ką jis turi daryti, kad Žmona jo klausytųė — klausia 
šuo. 

— Kad būtų protingas,— tarė gaidys, — tai šitame miške iš- 
sipjautų gerą rykštę ir iškarštų žmonai kailį. 

Šeimininkas taip ir padarė: išsipjovė rykštę ir kad ims pliekti 
žmonai per minkštą vietą. Nuo to laiko žmona nebuvo smalsi. 


KENDEBAJUS ANT ZIRGO KERGULO 


Seniai, labai seniai, kai ožkų uodegos buvo trumpos, Kara- 
tau tarpeklyje gyveno vargdienis, vardu Kazanganas, su žmona. 
Jis medžiojo su sakalais ir žvejojo, o jo žmona verpė vilnas, 
mezgė tinklus, lopė senus drabužius. Taip jie ir manėsi. 

Bėgo dienos, lėkė metai, ir šit Kazangano žmonai gimė gra- 
žutis sūnus. Tėvai labai apsidžiaugė, pasijuto tvirtesni, sūnų pa- 
vadino Kendebajumi. 

Augo Kendebajus ne mėnesiais, o dienomis. Šešių dienų jis 
juokėsi, šešių mėnesių vaikščiojo, o šešerių metų tapo tikru dži- 
gitu. Ir buvo toks stiprus, kad įveikdavo visus, kas tik su juo 
susiremdavo, o jei kas panorėdavo eiti su juo galynių, tokį pa- 
guldydavo ant menčių. Įkrenta, būdavo, į šulinį koks nevykėlis 
kupranugaris, Kendebajus čiumpa jį už kojų ir kaipmat ištrau- 
kia. Paaugęs eidavo Su tėvu į medžioklę, o veikiai ir pats vienas 
traukdavo medžioti zebrų. Garsėjo Kendebajus kaip taikliausias 
šaulys, jo strėlė pataikydavo greitakojei antilopei į akį. Į stirtas 
jis krovė sumedžiotus kalnų avinus ir ožkas, zebrus bei stirnas. 
Neturtingos šeimos, gyvenančios prie Karasu ežero, prašydavo 
Kendebajaus pagalbos. Jis visada joms padėdavo. 

Kartą Kendebajus medžiojo Karatau kalnuose. Giliame tar- 
peklyje ganėsi arkliai. Staiga jis pamatė, kad vieną kumelingą 
kumelę užpuolė vilkas. Kendebajus nušoko nuo arklio, pribėgo 
prie vilko, pagriebė jį už uodegos, pakėlė ir suka aplink save, 
paskui užsimojęs iš visų jėgų trenkė į uolą. Vilkas sustūgo ir ga- 
vo galą. Kendebajus nunėrė jam kailį ir nuėjo prie kumelės. Ku- 
melė jau buvo leisgyvė, o jos viduje daužėsi kumeliukas. Ken- 
debajui pagailo kumeliuko, nieko nelaukdamas, išsitraukė peilį, 
perpjovė kumelei pilvą ir ištraukė kumeliuką. Kumeliukas buvo 
labai didelis, Kendebajus parsigabeno jį namo ir augino — valė, 
girdė zebrės pienu. 

Kumeliukas augo ne dienomis, bet valandomis, po šešių mė- 
nesių tapo tikru žirgu šešių aršinų ilgio. Kendebajus pavadino 
jį pagal plauko spalvą — Kergulu. 

Kendebajus prajodė Kergulą ir traukė su juo į medžioklę. 
Netrukus Kergulas tapo greičiausiu ristūnu visoje apylinkėje — 
niekas nestengė jo pavyti, niekas nuo jo negalėjo pabėgti, o 
dar jis dantimis pagaudavo lekiantį paukštį. O jo šeimininkas 
lėkdavo su juo kaip vėjas ir pavijęs čiupdavo už uodegos lau- 
kinius arklius ir zebrus. 

Kendebajus buvo geros širdies vaikinas. Visada paguosdavo 
verkiančius, padėdavo neturtingiems, atiduodavo jiems visą me- 
džioklės laimikį. Visur jis pasirodydavo ant savo žirgo, ir žmonės 
jį vadino Kendebajumi ant žirgo Kergulo. Toli pasklido girdas 
apie Kendebajaus gerumą. 

Kartą medžiodamas jis nuklydo toli nuo gimtųjų vietų. Vie- 
noje proskynoje išvydo berniuką. Berniukas gailiai verkė, o 
šalia ganėsi ėriukai. Prijojęs arčiau, Kendebajus paklausė: 

— Vaikeli, kas tave nuskriaudė? Kodėl verki, ko toks nu- 
siminęs? 

Berniukas buvo labai nuskaręs, visa galva nušašusi, bet jis 
guviai atsakė: 

— Netekau motinos — praradau laimę, netekau tėvo — netu- 
Iiu paramos. 

Ir berniukas vėl gailiai pravirko. 

— Na, kas gi atsitiko? — tarė Kendebajus. 

Berniukas liovėsi verkęs, nusišluostė akis, giliai atsiduso ir 
ėmė pasakoti. 

— Dabar man šešeri metai. Kai man buvo dveji, mūsų aūlą 
užpuolė priešai, viską nusiaubė ir išsivarė visus arklius, Mano 
tėvas buvo galiūnas, jis vadinosi Mergenbajus. Visada kietai 
miegodavo, kaip ir dera galiūnui. Tuo metu, kaip tik po ilgo žy- 

gio, tėvas jau miegojo šešias paras. Jį miegantį priešai surišo ir 
paėmė į nelaisvę. Mano motina puolė jo gelbėti, bet žiaurūs 
priešai ją pagriebė ir taip pat išsivarė į nelaisvę. Aš likau Visiš- 
kas našlaitis ir nuėjau ganyti bajaus Taskarės ėriukų. Mano 
drabužiai nuplyšo, aš sulysau, mano lūpos suskeldėjo, galva nu- 
šašo. Todėl ir akys pilnos ašarų, o širdyje — liūdesys ir skaus- 
mas. Man gaila tėvo ir motinos, o mano šeimininkui bajui gaila 
kaimenių arklių, kuriuos nusiginė priešai. 

— Nusiramink, jaunasis drauge,— tarė Kendebajus,— aš su- 
rasiu tavo tėvus. 

Berniukas pralinksmėjo ir pakvietė Kendebajų pagyventi čia 
pas piemenis dvi tris dienas. 

Kendebajus sutiko ir nujojo prie piemenų palapinės. O ber- 
niukas liko ganyti ėriukus. 

Kendebajus nušovė zebrą, nunėrė kailį ir ėmė taisyti pietus. 
Vakare susirinko piemenys, bet berniuko su jais nebuvo. Ken- 
debajus laukė jo nesumerkdamas akių. Vėlai naktį sugrįžo ber- 
niukas labai išvargęs ir alkanas. 

—- Kodėl taip vėlai grįžti? — paklausė Kendebajus. 

— Į aūlą buvau nuėjęs,— atsakė berniukas. Ir atsigulė mie- 
goti. 

Rytą berniukas atsikėlė kartu su visais ir linksmas išginė sa- 
vo ėriukus. Vakare vėl neparėjo. Kendebajus leidosi jo ieškoti 
ir surado stepėje. Berniukas gulėjo kaip negyvas. Kai pagaliau 
atsitokėjo, Kendebajus paklausė, kas nutiko. Berniukas tylėjo. 
Kendebajus labai supyko, tada berniukas papasakojo: | 

— Vakar ir šiandien pavakare čia atskrido šešios gulbės. Jos 
suko ratus man virš galvos, garsiai klykdamos ir klausinėdamos: 


Ar čia Kendebajus garsusis 
Ir jo žirgas. Kergulas ristasis, 
„Ar jo karčiai vėjuos plazdės, 
Kamanos saulėj blizgės? 


Aš joms atsakiau: 


Kendebajus garsusis — tai aš, 

Mane žirgas Kergulas kaip viesulas neš, 
Jo karčiai vėjuos plazdės, 

Kamanos saulėj blizgės. 


Tada gulbės nusileido ant žemės ir ėmė plakti mane sparnais. 
Aš parkritau ir netekau sąmonės. 

Rytojaus dieną Kendebajus persirengė berniuko drapanom 
ir nuėjo Už jį ganyti ėriukų. 

Vos tik pradėjo temti, atskrido šešios gulbės. Leisdamosi že- 
myn, jos apsuko šešis ratus Kendebajui virš galvos ir prabilo: 


Ar čia Kendebajus garsusis 
Ir jo žirgas Kergulas ristasis, 
Ar jo karčiai vėjuos plazdės, 
Kamanos saulėj blizgės? 


Jauno piemens balsu Kendebajus atsakė: 


Kendebajus garsusis — tai aš, 

Mane žirgas Kergulas kaip viesulas neš, 
Jo karčiai vėjuos plazdės, 

Kamanos saulėj blizgės. 


Gulbės nusileido ant žemės ir ėmė plakti Kendebajų sparnais. 
Šis puolė jų gaudyti. Išsigandusios gulbės nuskrido. Vieną iš jų 
Kendebajus spėjo pačiupti už kojų, bet nestengė jos išlaikyti, 
paukštė išsprūdo, o Kendebajaus rankose liko kurpelė. Kende- 
bajus dar keletą dienų iš eilės ėjo ganyti ėriukų, tikėdamasis, 
kad gulbės atskris. Bet jos daugiau nesirodė, ir jis, atsisveikinęs 
su piemenimis, sugrįžo namo. Čia primedžiojo daug mėsos, kad 
užtektų tėvui ir motinai visiems metams, paskui pasiėmė galiūno 
ginkluotę ir išjojo ieškoti jaunojo piemens tėvų. 

Žirgas Kergulas kaip vėjas švilpė vis tolyn ir tolyn. Šešių 
mėnesių kelią jis įveikė šešiais šuoliais. Paukščiams nespėjus pa- 
kilti, Kergulas juos peršokdavo. Raiteliui pro šalį skriejo kalnai, 
ežerai, Miškai, pelkės ir lygumos. Taip lėkė Kendebajus dieną 
naktį. Lėkė visą mėnesį. Ir šit prieš akis pasirodė aukštas kal- 
nas, jo viršūnė siekė dangų. Šito kalno papėdėje Kergulas praš- 
neko žmogaus balsu: 

— Mano drauge Kendebajau! Tai, ko tu ieškai, dabar netoli. 
Už šito kalno teka plati upė. Vidury upės sala. Saloje gyvena 
velnių chanas. Šešios gulbės, kurios tada pas tave atskrido,— tai 
chano dukros. Šito chano jauniausioji dukra tada neteko kurpe- 
lės, kurią tu slepi užantyje. Jaunojo piemens tėvai taip pat yra 
čia. Jie įmesti į gilų kalėjimą. Kalėjimo durys užrakintos. Spynos 
raktas guli jūroje, į kurią suteka šešiasdešimt upių. Ne žmogaus 
jėgoms pasinerti į jūros dugną. Aname kalno šlaite rasi augalotą 
žmogų, ganantį karves. Jis taip pat chano belaisvis, dabar ver- 
gas. Tu prie jo prieik, duok jam auksinių daiktų ir apsikeisk dra- 
bužiais. Paskui paleisk jį laisvėn, o pats lik ganyti karvių. Da- 

bar išpešk man iš uodegos ašutą ir mane paleisk. Savo ginkluotę 
palik ant manęs. Kol kas nei aš, nei ginklai tau nereikalingi. Kai 
manęs prireiks, sudegink ašutą. 

Kendebajus išrovė žirgui Kergului iš uodegos ašutą ir nuėjo 
ieškoti piemens. Piemuo noriai apsikeitė su Kendebajumi drapa- 
nom, paėmė auksinius daiktus ir nuėjo sau. Kendebajus liko ga- 
nyti karvių. 

Atėjo vakaras. Karvės pačios patraukė į upės salą, bet sker- 
sai kelio tyvuliavo vanduo, ir jos sustojo. Kad ir kaip jas ragino 
Kendebajus, karvės nė iš vietos. Kendebajus perpyko, vis griebė 
jas po vieną ir mėtė į aną pusę. Pamatė šitai jauniausioji chano 
duktė, kuri sėdėjo anoje pakrantėje, ir sušuko piemeniui: 

— Ak netikėli, tu visas karves nudaigosi. Kodėl nesakai kaip 
visada: „Prasiskirk, upe, prasiskirk"? 

Kendebajus nudžiugo ir sušuko: 

— Prasiskirk, upe, prasiskirk! 

Upė iškart prasiskyrė, ir atsivėrė kelias į salą. 

Supratęs šią paslaptį, Kendebajus ir toliau ganė karves. 

Kartą chanas pasišaukė du savo sūnus ir tarė: 

— Šiąnakt turi apsikumeliuoti juodbėrė kumelė. Dabar ji at- 
sives dešimtąjį kumeliuką. Bet jūs žinote, kad kumeliukas tą 
pačią naktį dingsta. Šiąnakt kumele pasaugokite ir išgelbėkite 
kumeliuką. 

Kendebajus išgirdo šį chano nurodymą sūnums. Vakare, kai 
chano sūnūs nuėjo saugoti kumelės, Kendebajus slapčiomis 
nutykino iš paskos. Netrukus chano sūnūs saldžiai užknarkė. Ken- 
debajus saugojo kumelę visą naktį, akių nesudėjo. Švintant ku- 
melė atsivedė sparnuotą šilkinio plauko kumeliuką su auksine 
uodega. Ūmai dangų aptraukė juodi debesys. Debesys susivijo į 
kamuolį, nusileido ant žemės, apgobė kumeliuką ir pakėlė į erd- 
vę. Kendebajus spėjo pačiupti kumeliuką už uodegos, uodega 
atitrūko ir liko Kendebajaus rankose. Jis paslėpė auksinę kume- 
liuko uodegą užantyje ir nuėjo miegoti. Rytą chanas paklausė 
savo sūnų, ką jie mate. Šie atsakė: 

— Kumelė neapsikumeliavo, nieko neatsitiko. 

Tuo metu įėjo Kendebajus. 

— Galingasis chane, leiskite man pasakyti! 

— Sakyk, ko nori? — piktai suriko chanas. 

„ — Jie meluoja. Slapčiomis ir aš saugojau kumelę. Vidurnak- 
tį tavo sūnūs sumigo. O auštant kumelė atsivedė sparnuotą šil- 
kinio plauko kumeliuką su auksine uodega. Tuo metu iš dangaus 
nusileido debesis, užslinko ant kumelės ir nusinešė kumeliuką. 

Matyt, debesyje būta kokios plėšrūnės paukštės, ji ir pastvėrė 
kumeliuką nagais. Aš spėjau pagriebti kumeliukui už uodegos, 
uodega atitrūko ir liko mano rankose. 

Chanas nekantriai jį pertraukė: 

— Kur toji uodega? 

— O galingasis chane, turėkite kantrybės. Jeigu būčiau no- 
rėjęs pasisavinti auksinę kumeliuko uodegą, nebūčiau čia atėjęs. 
Štai toji uodega! —ir Kendebajus ištraukė iš užančio uodegą. 
Rūmai sutvisko ryškia auksine šviesa. Chano sūnūs nudelbė 
akis. 

— Tučtuojau visi trys eikite ieškoti plėšriosios paukštės ir 
kumeliuko. Jei nerasite, nesirodykite man akyse! — įsakė chanas. 

Kendebajus perėjo upę ir sudegino ašutą. Vienu akimoju at- 
sirado jo žirgas. Kendebajus užsėdo ant žirgo, pasiėmė galiūno 
ginkluotę ir leidosi į kelią. 

Po kurio laiko žirgas sustojo ir vėl prašneko Žmogaus balsu: 

— Štai ten, matai —- liepsnoja. Tai ugnies jūra. Mums reikia 
ją perlėkti. Užsimerk ir neatsimerk, kol tau leisiu. Jei atsimerksi, 
abu pražūsim. 

Kendebajus užsimerkė. Žirgas atsistojo piestu ir nuskriejo pir- 
myn. Kendebajų nutvilkė karštas oras, paskui papūtė stiprus 
vėjas. Po kurio laiko Kendebajus išgirdo žirgo balsą: ,,Atsimerk!“ 
Kendebajus atmerkė akis, žiūri — stovi jie saloje, aplinkui šėlsta 
jūra. Apsižvalgęs Kendebajus išvydo devynis auksauodegius Žir- 
gus ir vieną kumeliuką be uodegos: jie gėrė vandenį iš auksinio 
lovelio. 

Žirgas Kergulas vėl prašneko: | 

— Štai ten, matai — aukšta tuopa. Jos viršūnėje yra didžiu- 
lio dvigalvio erelio Samruko lizdas. Šitas plėšrūnas kartą per še- 
šis mėnesius išskrenda medžioti. Ir grįžta po penkiolikos dienų. 
Šiandien jo nėra — išskridęs medžioti. Grįš po šešių dienų. 
Kad nepatektume jam į nagus, turime šešių mėnesių kelią įveikti 
per šešias valandas. Paimk auksinį lovelį ir sėsk ant manęs. Žir- 
gai ir kumeliukas seks paskui lovelį. Bet mes su šitais žirgais ir 
kumeliuku negalime tiesiai perlėkti ugninės jūros. Reikės ją ap- 
lenkti. Mūsų laukia ilgas kelias. Šiame kelyje bus trys kliūtys: 
septyngalvis milžinas, baisus liūtas ir galų gale klastinga ragana. 
Visas kliūtis turime įveikti. Dabar prireiks tavo nepaprastos jė- 
gos, drąsos ir gudrumo. Bet negaiškime veltui laiko, jojam! 

Kendebajus užkėlė auksinį lovelį ant balno, sėdo ant savo 
žirgo ir leidosi į kelią. Auksauodegiai žirgai sekė pridurmu. Ne- 
trukus prieš akis iškilo kalnas. Kas per stebuklas? Kalnas linga- 

vo ir artinosi tiesiai į juos. Žiūri Kendebajus ir netiki savo aki- 
mis. Staiga jis pamatė, kad tai visai ne kalnas, o septyngalvis 
milžinas. Kendebajus nuleido ant žemės lovelį. Auksauodegiai 
žirgai ir kumeliukas sustojo apie jį ratu. 

Kendebajus išsitraukė sunkų kardą ir visu smarkumu pasilei- 
do prie septyngalvio milžino. Lėkdamas pro jį, iš visų jėgų tren- 
kė jam kardu. Viena milžino galva nulėkė ir nusirito žeme. Ken- 
debajus pasuko žirgą atgal. Šuoliuodamas pro milžiną, vėl kirto 
jam per galvą. Dar viena galva nulėkė. Taip Kendebajus nuka- 
pojo visas galvas, ir milžinas kaip kalnas nuvirto žemėn. Ken- 
debajus išpjovė jam akis ir įsidėjo į maišelį. Tada sugrįžo prie 
auksinio lovelio, užkėlė jį ant balno ir leidosi į kelią, o iš paskos 
vėl sekė auksauodegiai žirgai ir kumeliukas. 

Galingas Kergulas vėl kaip vėjas skriejo tolyn. Kanopų su- 
keltas dulkių stulpas nutįso per kelis varstus. Akies mirksniu 
jis perlėkė keletą perėjų, ir Kendebajus išgirdo baisų riaumoji- 
mą. Šį kartą Kendebajus paliko Kergulą šalia auksauodegių pa- 
lydovų, o pats pėsčiomis nuėjo į tą šoną, iš kur sklido baisus 
riaumojimas. Nuėjęs keletą žingsnių, Kendebajus pajuto, kad jį 
traukia stipri srovė. Priešais išvydo plačius kaip praraja liūto 
nasrus ir suprato, kad jį traukia į tuos nasrus. Galiūnas čiupo 
deimantinį savo kardą šešių sieksnių ilgumo ir atkišo priešais 
save. Deimantinis kardas perrėžė liūtą pusiau. Kendebajus išlupo 
liūtui iltis ir įsidėjo į maišelį. 

Vėl leidosi į kelionę. Kiek kalvų, kiek kalnų pralėkė iš abie- 
jų šonų — nesuskaitytum. Ūmai pradėjo kristi tirštas juodas rū- 
kas. Pasidarė visai tamsu, ir tiktai žirgų auksinių uodegų tvas- 
kėjimas šiek tiek apšvietė kelią. Staiga tvykstelėjo šviesos juos- 
ta ir pasirodė kažkokia mergina — nuostabi gražuolė. Kendebajus 
nulipo nuo žirgo ir žengė prie jos. Mergina ilgai ir įdėmiai žiū- 
rėjo Kendebajui į veidą. 

— Tikriausiai labai nuvargai, gerasis keliautojau,— prašneko 
mergina.— Eime į mano namus pailsėti. 

Atsiminė Kendebajus, kad žirgas Kergulas įspėjo, jog sutik- 
siąs ir klastingą raganą. Matyt, ragana dėjosi gražuole mergina. 
Žirgas sakė: kas įeina į jos namus, niekada neišeina. Todėl Ken- 
debajus merginai atsakė: 

— Taip, aš esu pavargęs iš kelionės. Vesk mane į savo namus. 

Mergina apsisuko eiti, o šis smogė jai kardu. Blykstelėjo Žai- 
bas, ir viską aplinkui užkrito juoda migla. Migla pamažu išsis- 
klaidė, ir Kendebajus išvydo vietoj merginos perkirstą pusiau 
sukriošusią senę. Kendebajus atkirto jai galvą ir įsidėjo į maišelį. 

Ir vėl prašneko Kergulas žmogaus balsu: 

— Per šios raganos valdas negalėjo nei praeiti, nei prajoti, 
nei praskristi ne tiktai žmonės, bet ir žvėrys bei paukščiai. Pa- 
kol niekas nežino, kad senė negyva, mes galime čia pailsėti dvi 
tris dienas. 

Kendebajus sutiko, ir jie įsitaisė poilsiui. Kai atėjo metas joti 
toliau. Kendebajus paėmė raganos brangenybes, sukrovė ant žir- 
go, užkėlė ant balno auksinį lovelį, sėdo pats ir po keleto dienų 
pasiekė velnių chano salą. 

Chanas Kendebajui rodė didelę pagarbą, pasodino jį garbin- 
goje vietoje, paklausė, kuo jis vardu, iš kur kilęs. Kendebajus 
atsakė: 

— Aš paprastas kazachas. Mano vardas Kendebajus. Žmonės 
mane vadina Kendebajumi ant žirgo Kergulo. Atvykau į šią šalį 
ne pramogauti, bet su reikalu. Ieškau progos atitaisyti savo šalies 
garbę. Jums leidus, pasakysiu viską. 

— Kalbėk, kalbėk, mano sūnau,— atsakė chanas. 

— Prieš keletą metų jūsų kariai užpuolė mūsų šalį ir ją nu- 
siaubė,— tarė Kendebajus.— Jie išsivarė gyvulius, surišo ir išsi- 
vežė mūsų galiūną. Aš atvykau čionai išvaduoti ir susigrąžinti šį 
galiūną. Tai viena. O antra, kai vieną kartą ganiau kaimenę ėriu- 
kų, virš manęs skraidė gulbės. Aš pastvėriau vieną už kojos, bet 
ji ištrūko, ir mano rankose liko auksinė kurpelė. Sako, kad šią 
kurpelę avėjusi mergina iš jūsų šalies. Aš atvykau įteikti šią 
kurpelę jos savininkei. 

Kendebajus padavė chanui auksinę kurpelę. Chanas tarė: 

— Tavo tiesa, sūneli! Man paliepus, mano kariai užpuolė jū- 
sų šalį, parginė gyvulių kaimenes, surišo ir atvežė čia galiūną 
Mergenbajų su žmona, jie kali mano požemyje. Aš pasiunčiau 
pas juos savo žmones ir liepiau pasakyti: ,,Dovanosiu jam laisvę, 
jei sutiks man tarnauti.“ Bet jis griežtai atsakė: „Aš netarnausiu 
priešui. Tegu jis pirmiau įsako atrišti man rankas ir kojas. Tik- 
tai tada su juo kalbėsiu!“ Atrišti jį mes bijojome. Bet dar norė- 
jcme pagauti ir tave. Mus pasiekė girdas apie tave. Norėjau nu- 
siųsti tave pas plėšriąją paukštę Samruk, kuri kasmet nusineša 
mano kumeliukus. Kadangi negalėjau tavęs nusaugoti ir pagauti, 
aš įsakiau apiplėšti tavo šalį, nes buvau tikras, kad pats ateisi 
pas mus gelbėti savo šalies garbės. Praėjo dveji metai, bet tu 
pas mus neatėjai. Todėl mano šešios dukros vis skrido į jūsų 
šalį tavęs ieškoti. Ši kurpelė mano jauniausios dukros. Dabar tu- 
ri išpildyti mano norą. Tokiuose ir tokiuose kraštuose gyvena 
septyngalvis milžinas, baisus liūtas ir klastinga ragana. Tu pri- 

valai juos nudėti ir atnešti man jų galvas. Jeigu visa tai atliksi, 
aš tau grąžinsiu jūsų galiūną, atiduosiu visas gyvulių kaimenes. 
Dar išleisiu už tavęs savo jauniausią dukrą, ir tu būsi mano žen- 
tas. 

Kendebajus nuėjo ir atnešė maišelį, kuris buvo pririštas prie 
Kergulo balno. Ir iškratė iš jo priešais chaną milžino akis, liūto 
iltis ir raganos galvą. Chanas buvo patenkintas ir įsakė paleisti 
iš požemio galiūną Mergenbajų, jo žmoną ir kitus belaisvius. Grą- 
žino ir visas galvijų kaimenes. Paskui išleido už Kendebajaus 
jauniausią dukrą, surengė linksmas žaidynes, kurios truko tris- 
dešimt dienų, o puotavo jie keturiasdešimt dienų. Paskui Ken- 
debajų išlydėjo į gimtąją šalį. Veikiai Kendebajus pargrįžo namo. 
Jis atidavė žmonėms galvijų kaimenes. Iš džiaugsmo vėl buvo 
iškelta didelė puota. 

Nė vienas priešas nedrįso pulti šios šalies, kolei čia gyveno 
Kendebajus. Visi vadino ją Kendebajaus ant žirgo Kergulo ša- 
limi. 


„NUEIK TENAI -—- ATNEŠK ČIONAI“ 


Gyveno chanas. Jis turėjo išmintingą vizirį. Ilgai viziris tvaI- 
kė chano reikalus, persidirbo ir numirė. Po mirties į jo vietą 
chanas paskyrė du vizirius, nes vienas nebūtų spėjęs visko su- 
tvarkyti. Liko mirusio vizirio sūnus. Kartą chanas klausia, ar jis 
negalėtų pakeisti tėvo, ar nebūtų viziriu. 

— Jeį mane laikot tinkamu, manau, šį uždavinį įveiksiu — 
atsakė išmintingas vaikinas. 

Chanui toks atsakymas patiko, ir jis paskyrė vaikiną viziriu. 
Vaikinas labai mėgo medžioti ir kiekvieną dieną atnešdavo cha- 
nui po devyniasdešimt ančių. 

Kartą medžiodamas jis pamatė ežere gražią antį įvairiausių 
spalvų plunksnomis. Jau norėjo šauti, bet antis prašneko žmo- 
gaus balsu: 

— Viziri, nešauk manęs! Aš esu viena iš trijų galingo kara- 
liaus dukterų. Žaisdama su dviem savo seserimis, paklydau ir 
dabar likau viena. Jei manęs pagailėsi, aš būsiu tavo žmona. 

Pasakiusi tai, antis pavirto gražuole. Pasirodo, ji buvo iš peri 
karalystės. Viziris ją vedė ir ilgai nesirodė chanui. Šis niekaip 
negalėjo suprasti, ko viziris neateina, ir pasiuntė pas jį tarnus. 
Tarnai rado jį namie. Kai tik tarnai atėjo, vizirio žmona pavirto 

į auksinę skrynią. Pasiųstieji tarnai pranešė chanui, kad vaikinas 
radęs auksinę skrynią ir nenorįs nuo jos pasitraukti. 

Chanas įsakė tučtuojau pašaukti vizirį. Tačiau vizirio Žmona 
liepė vyrui pasakyti tarnams, kad sergąs ir esąs nusiminęs, kodėl 
chanas nesiteiraująs apie ištikimo savo vizirio sveikatą. 

Pagaliau viziris atvyko pas chaną. Tas paklausė, kodėl taip 
ilgai nesirodęs rūmuose. Viziris atsakė tą patį, kaip ir chano tar- 
nai. 

— Netiesa,— tarė chanas,—tu radai auksinę skrynią, kuri 
tau brangesnė už mane. 

Chanas nusprendė pakankinti vizirį. 

— Viename mieste yra nuostabus erelis, — tarė jis viziriui,— 
jo plunksnos devyniasdešimt spalvų. Surask man šitą erelį, jei 
nesurasi, nukirsiu tau galvą. 

Viziris sugrįžo namo ir papasakojo žmonai, kokį uždavinį 
jam skyrė chanas. Žmona kažką sušnibždėjo į savo skarelę ir pa- 
leido ją iš rankų. Skarelė pranyko ir po valandos sugrįžo. Išvy- 
niojusi skarelę, žmona išleido iš jos erelį. Paskirtą dieną erelis 
buvo nuneštas chanui. 

Chanas davė naują uždavinį: 

— Tokiame ir tokiame mieste yra meška. Jos vilnos devynias- 
dešimt spalvų. Atvesk man ją per savaitę, jei neatvesi, nukirsiu 
tau galvą. 

Parėjo viziris namo ir viską apsakė Žmonai. Ji ir vėl paėmė 
stebuklingą skarelę, kuri per valandą atvarė mešką. Paskirtą die- 
ną meška buvo nuvesta chanui. Chanas priėmė ją tylėdamas. 

Kai viziris išėjo, chanas liepė pašaukti du senus vizirius ir 
jiems tarė: 

— Norėjau pražudyti neklusnųjį vizirį ir daviau jam du dar- 
bus, bet jis sugrįžo sveikas. Dabar sugalvokite kokį nors darbą, 
kurio jis negalėtų atlikti. Jeigu neišpildys mano paliepimų, įsa- 
kysiu jį nužudyti, o jeigu nerasite neįvykdomų darbų, liepsiu 
jus nugaluoti. 

Abu viziriai su aukso maišaįs vaikščiojo po miestą ir kiekvie- 
no praeivio klausinėjo, ar tas nežinąs tokio darbo, kurio nebūtų 
galima atlikti. Niekas tokio darbo nežinojo. Pagaliau vienas nere- 
gys tarė: 

— Darbas, kurio negalima atlikti, tai ,,Nueik tenai — atnešk 
čionai". 

Viziriai atėjo pas chaną ir pasakė, kad girdėję esant tokį ne- 
įveikiamą darbą. Chanas pasišaukė jaunąjį vizirį ir jam paliepė: 

— Surask man „Nueik tenai — atnešk čionai“. Jei nerasi, gal- 
vą nukirsiu, 

“Viziris apsakė Žmonai chano užduotį. 

— Koks gudruolis jam tai sugalvojo? — tarė žmona.— Šito tu 
nerasi tarp žmonių, o rasi peri karalystėje. 

Paskui ji atidavė vyrui savo stebuklingą skarelę ir pasakė, 
kad kelionėje nesišluostytų veido ir rankų svetima skarele, o tik- 
tai šita. 

— Kol tavęs nebus,— tarė ji — aš būsiu pasivertusi krosnim 
šitame name ir lauksiu tavęs sugrįžtant. Apie tavo mirtį man pra- 
neš šita skarelė. 

Jaunasis viziris atsisveikino su žmona ir išvyko į tolimą ke- 
lią. Šit prieina jis neregėtą miestą. Jame nėra nė vieno žmogaus. 
Viziris vaikšto po gatves, pagaliau pamato berniuką ir eina prie 
jo. Kai tiktai prisiartino prie berniuko, tas suklykė ir nugriuvo 
žemėn. 

Viziris pasislėpė. Išgirdusios berniuko šauksmą, sulėkė peri ir 
pradėjo burti: nuo ko berniukas apalpęs? Atėjo jų mMula ir pasa- 
kė, kad jį užgavęs žmogus. Peri ėmė ieškoti žmogaus ir rado vi- 
zirį. Nuvedė pas savo karalių, kuris jį maloniai pasitiko ir pa- 
klausė, iš kur jis, kur ir ko einąs. 

— Aš keliauju, — tarė viziris — savo chano įsakymu ir ieškau 
„Nueik tenai — atnešk čionai“. 

Peri karalius liepė keleivį gerai pavaišinti ir paleisti. Svečiuo- 
damasis pas peri karalių, viziris išsiėmė skarelę ir norėjo nusi- 
šluostyti veidą. Karalienė tuoj ją pastebėjo ir paklausė: 

— Iš kur tu, keleivi, gavai šitą skarelę? 

— Čia mano skarelė,— tarė keleivis. 

— Pasakyk man teisybę, o jei ne, aš liepsiu tave nužudyti — 
tarė jam peri karalienė. 

— Šita skarelė mano žmonos, — atsakė viziris. 

— Bet šita skarelė buvo mano sesers, kuri kartą, maudyda- 
masi ežere, nežinia kur dingo, — tarė peri karalienė. 

Paskui ji pradėjo klausinėti, kokiu reikalu jis keliaująs. Vizi- 
ris papasakojo, kaip jis susitiko su antimi, jos seserimi. 

— Aš ieškau „„Nueik tenai — atnešk čionai“, — baigė savo pa- 
sakojimą viziris. 

— Jeigu tatai yra čia,— tarė jo Žmonos sesuo, — tai Mes pa- 
dėsime tau paimti, jei nėra, tai nurodysime, kur ieškoti. 

Bet tame mieste nebuvo „Nueik tenai — atnešk čionai". Vi- 
zirio svainė jam nurodė, kur reikia eiti. Jis leidosi į kalibhe ir 

atvyko į kitą tokį pat miestą, kur gyveno kita jo žmonos sesuo. 
Ji prižadėjo padėti savo svainiui. Jos vyras apgarsino, kad duo- 
siąs daug aukso ir sidabro tam, kas nurodysiąs ar pasakysiąs, kur 
rasti ,Nueik tenai — atnešk čionai“. 

Tačiau uickas į jo prašymą neatsiliepė ir nieko nenurodė. 
Tiktai viena akla varlė, kuri gyveno gilaus šulinio dugne, pasa- 
kė, kad ji galėsianti prašomąjį dalyką parodyti, jeigu už tai gau- 
sianti daug aukso. Karalius liepė pilti į šulinį auksą. Tada varlė 
„tarė: 

— Dabar reikia pastatyti laivą iš brangių akmenų. 

Karalius ir tai įvykdė. Kai laivas buvo pastatytas, varlė ir 
viziris išplaukė. 

Plaukia jie ir mato miestą. 

— Šitas miestas, — tarė varlė — yra didelės karalystės. Šito 
miesto karalius niekada nematė svetimšalio. Išeis jis ant kranto, 
tu jam ir pasirodyk. Karalius tave priims maloniai, kaip svetim- 
šalį, ir lieps tarnams: ,„Nueik tenai — atnešk čionai.“ Vienas dži- 
gitas atneš tau didelį dubenėlį mėsos ir kitą dubenėlį arbatos. 
Paimk tik vieną dubenėlį, kitą pasiūlyk džigitui. Jeigu jis paims, 
tai tu išgelbėtas, jeigu ne, galas tau. 

Tai pasakiusi, varlė pranyko. 

Viziris išlipo ant kranto. Svečią pasitiko karalius ir liepė jį 
nuvežti į rūmus. Karalius paliepė vienam savo džigitui: 

— „Nueik tenai — atnešk čionai!" 

„Migitas atnešė du dubenėlius — vieną arbatos, kitą — mėsos. 
Keinuivis išgėrė arbatą, o dubenėlį su mėsa atidavė „Nueik te- 
nai — atnešk čionai“ džigitui, atnešusiam vaišes. Toks buvo jo 
vardas. Džigitas priėmė vaišes, sugrįžo pas karalių ir tarė: 

— Kiek jau metų tarnauju tau, karaliau! Bet tu manęs nieka- 
da nesodinai prie savo stalo, o keleivis iš jam paduotų vaišių 
vieną dubenėlį pats išgėrė, o kitą man pasiūlė. Ir kreipėsi į mane 
kaip į lygų. Aš eisiu su juo, 

Ir jis iškeliavo su viziriu. Taip buvo išpildytas ir trečias cha- 
no paliepimas: „,„Nueik tenai -— atnešk čionai“ buvo surastas. 

Jaudinantis buvo susitikimas vizirio su žmona, abu jie verkė 
iš džiaugsmo. Jaunajam viziriui sugrįžus, patenkinti buvo Visi 
žmonės. Jie nugalavo senąjį chaną už neteisingą elgesį su viziriu, 
o jaunąjį vizirį paskyrė io vieton. 


KADYRO DALIA 


Gyveno du broliai. Vyresnysis buvo protingas ir darbštus, o 
jaunesnysis — apsileidęs, tinginys ir labai pavydus. Jo vardas 
buvo Kadyras. 

Atėjo Kadyras pas brolį ir su apmaudu sako: 

— Kodėl, broli, taip yra, malonėk man pasakyti. Mudu abu 
vienos giminės, vieno tėvo vaikai, o mūsų dalia ne tokia pati. 
Tau visur sekasi, o man niekur nėra sėkmės. Tavo avys veisiasi 
ir riebėja, o manosios — viena po kitos gaišta; tavo Žirgai per 
lenktynes pirmieji atbėga, o manieji išmeta mane iš balno dar 
pusiaukelėje, ant tavo stalo visada mėsa ir kumysas, o man ir 
nebaltinto srėbalo nėra iki soties; tu turi malonią žmoną, o į 
mane nežiūri nė viena mergina; tave gerbia net seniai, o iš ma- 
nęs šaiposi ir paaugliai... 

Nusišypsojo vyresnysis brolis ir sako: 

— Turbūt man padeda mano dalia. 

— O kurgi mano dalia? Kodėl ji man nepadeda? 

— Kiekvienas turi savo dalią, Kadyrai. Manoji mėgsta dar- 
buotis, tavoji, Matyt, snaudžia kur nors po skirpstu. 

„Na, palauk! — pagalvojo Kadyras.— Aš susirasiu savo dalią 
ir priversiu ją pasidarbuoti mano labui.“ 

„Ir tą pačią dieną Kadyras leidosi į kelionę ieškoti to skirpsto, 
po kuriuo snaudžia jo dalia. 

Eina Kadyras, eina. Jau toli nukeliavo. Iššoka iš anapus ak- 
menų gauruotas liūtas, stoja jam skersai kelio ir laukia. Persi- 
gando Kadyras, bet niekur nepabėgsi, aplinkui plyna stepė. Kas 
bus? 

Liūtas tarė žmogaus balsu: 

— Kas tu toks esi? 

— Aš — Kadyras. 

— Kur eini? 

— Einu ieškoti savo dalios. 

— Na tai eik, Kadyrai, ieškok dalios, — tarė liūtas.— Kai rasi, 
paklausk, ką man daryti, kad liautųsi raižę vidurius. Jokios Žo- 
lės nepadeda. Jau visai nusikamavau, visai pražuvau. Jei prižadi 
išpildyti mano prašymą — tavęs neliesiu, o jei ne — prarysiu. 

Kadyras prižadėjo parnešti liūtui patarimą ar vaistą, ir tas 
jį paleido. 

Eina Kadyras toliau. Saulės išdegintame lauke sėdi senis, se- 
nė ir nepaprasto grožio Mergina. Visi gailiai rauda lyg per šer- 
menis. Sustojo Kadyras. 

— Žmonės, ko jūs taip raudate? 

— Didelis mūsų vargas, — atsako jam senelis.— Prieš trejus 
metus nusipirkau šį lauką, už jį atidaviau viską, ką turėjau. Mes, 
negailėdami jėgų, purenome šią žemę, prižiūrėjome pasėlius kaip 
motina vaiką. Bet derliaus dar nė karto negavome. Pavasarį su- 
dygsta tankūs daigai, gražiai sužaliuoja dirva, atrodo, jau su- 
lauksime gero derliaus, bet vasaros vidury viskas degte išdega 
ligi pat šaknų, kad ir kiek laistytume pasėlius. Niekas negali pa- 
sakyti, kodėl taip yra. Teks mirti badu, gerasis žmogau. Neturi- 
me mes dalios. 

Kadyras tarė: 

— O aš einu dalios ieškoti! Nors ir turiu dalią, bet ji snau- 
džia kažkur po skirpstu. 

Tada senelis ėmė Kadyrą prašyti: 

— O mano siela, kad tau niekad nereikėtų eiti prieš vėją, kad 
tavo laimikis netilptų užantyje! Jeigu surasi savo dalią, paklausk 
jos: kodėl žūsta mūsų pasėliai? Mes būsime tau amžinai dėkingi. 

Kadyras prižadėjo seneliui grįžti tuo pačiu keliu sų atsakymu 
ir vėl leidosi į kelionę. | 

Po keleto dienų Kadyras priėjo didelį miestą, kur buvo chano 
sostinė. Vos spėjo jis pasirodyti gatvėje tarp triukšmingos mi- 
nios, tuoj buvo sučiuptas sargybos ir nutemptas pas chaną į rū- 
mus. Kadyras labai persigando ir, nesuprasdamas, kuo prasikalto, 
laukė paties blogiausio. Bet chanas jį pasitiko malonia šypsena 
ir švelniais žodžiais: 

— Svetimšali, būk mano svečias, — tarė chanas,— ir apsakyk, 
kas esi ir kur eini. 

Kadyras puolė ant kelių ir išklojo savo bėdą, iš baimės vos 
regzdamas žodžius. 

Išklausė jį chanas ir sako: 

— Kelkis, Kadyrai, ir prieik arčiau. Nebijok manęs. Aš į ta- 
ve kreipiuosi ne kaip į priešą, o kaip į draugą. Turiu į tave pra- 
šymą. Kai pamatysi savo dalią, pasiklausk jos, kodėl aš, valdo- 
vas didelio ir galingo chanato, nesijaučiu laimingas, baisiai nuo- 
bodžiauju auksiniame soste, blizgančiuose savo rūmuose. Kai 
parneši atsakymą, nesvarbu, koks jis būtų, tave gausiai apdo- 
vanosiu. 

Ir vėl Kadyras leidosi į kelionę. Trejus metus keliavo per pa- 
saulį, kol rado tai, ko ieškojo. Priėjo jis tamsų kalną ir mato: 
prie kybančios uolos auga skirpstas, o jo šešėlyje kažkas kietai 
miega, nenusirengęs, basas, susivėlęs, kažkokia būtybė, beveik 
nepanaši į žmogų. 

„Argi čia ir yra mano dalia?“ — pagalvojo Kadyras ir puolė 
žadinti miegalę. 

— Kelkis, pabusk, laikas imtis darbo! Štai mano brolio dalia 
darbuojasi, nesudėdama rankų. Kodėl tu nenori mano labui pa- 
dirbėti? Pabusk, atsikelk greičiau! 

Šaukė Kadyras ilgai ir kumščiais daužė savo dalią miegalę. 
Pagaliau ši pasikrutino, pasirąžė, pakėlė galvą ir žiovaudama tri- 
na akis. 

— Ak, tai tu, Kadyrai! Veltui bastais po pasaulį ir galuojies. 
Verčiau gulėtum sau po skirpstu, ramiau tau būtų. Išmintingiems 
ir darbštiems kaip tavo brolis ir dalia gali padėti, o tokiems 
kaip tu, neprotingiems ir tinginiams, dalia nieko gera negali pa- 
daryti. Bet jeigu pas mane atėjai, tai sėsk ir klok, ko nori, kaip 
pas mane kelią radai, ką matei, su kuo kalbėjai, ką sutikai, kokių 
rūpesčių turi? 

Pradėjo Kadyras pasakoti, o dalia žiovaudama jo klausosi. Iš- 
klausiusi iki galo, pamokė, kaip kuriam turės atsakyti grįždamas, 
ir paskui tarė: 

— Iš tavo pasakojimo, Kadyrai, matau, kad daug tavyje blo- 
gio, bet esama ir gero. Už tą gerą ir noriu tave apdovanoti. Eik 
namo, didelė laimė tavęs laukia ateity. Ne kiekvienam tokia pa- 
sitaiko. Tiktai apsižiūrėk, nepražiopsok jos per savo žioplumą. 
Lik sveikas! 

Išsitiesė Kadyro dalia vėl ant žolės po skirpstu ir užknarkė, 
net per visą slėnį nuskardėjo. Kadyras ėmė ją purtyti, krutinti, 
norėjo smulkiau sužinoti; kas jo laukia ateity, bet kur tau — 
visas suprakaitavo, o savo dalios neprižadino. Pastovėjo jis, 
apsisuko ir patraukė tais pačiais keliais, iš kur atėjęs. 

Priėjo Kadyras chano sostinę, užsuko pas chaną. Chanas labai 
nudžiugo jį pamatęs, išvarė visus tarnus ir sargybą, pasisodino 
svečią šalia savęs: 

— Pasakok, Kadyrai! 

Kadyras ir sako: 

— Mano dalia pasakė priežastį, dėl ko tu nuliūdęs. Tu valdai 
šalį, ir visi tavo valdiniai vadina tave chanu, manydami, kad tu 
vyras. O iš tikrųjų tu — moteris. Tau sunku slėpti teisybę ir ne 
tavo pečiams visi karo Žygiai ir valdžios rūpesčiai. Susirask sa- 
vęs vertą Vyrą ir atgausi savo linksmumą. 

— Teisybę pasakė tavo dalia, Kadyrai,— susijaudinęs tarė 
chanas ir nusivožė nuo galvos malachajų: juodos kasos nutįso 
ligi spalvoto kilimo ant žemės. Kadyras išvydo prieš save ne- 
paprastą gražuolę, kaip mėnulio pilnatis. 

Paraudusi ir susijaudinusi mergina tarė: 

— Kadyrai, tu pirmasis džigitas, sužinojęs mano paslaptį. Būk 
mano vyru ir mano šalies chanu! 

Kadyras net apstulbo išgirdęs tokius žodžius, bet staiga pa- 
purtė galvą ir sumojuvo fankiuis: 

— Ne, ne, nenoriu būti chanu, nieko man iš tavęs nereikia. 
Mano laimė laukia manęs ateityje! 

Ir nuėjo sau tolyn. 

Eina Kadyras, eina, štai iš tolo jį sveikina ir lenkiasi jam se- 
nelis, senelė ir jų gražuolė dukra. 

— Ką pasakysi mūsų paguodai, brangusis Kadyrai? 

— Pasakysiu jums,— sako Kadyras,— kad senų senovėje šioje 
vietoje, kur jūsų laukas, vienas turtuolis, išsigandęs svetimšalių 
užpuolimo, užkasė žemėje keturiasdešimt puodų aukso. Todėl jū- 
sų žemė nederlinga. Iškaskite auksą, ir žemė pagerės, o jūs patys 
būsite turtingiausi žmonės šiame krašte. 

Vargšams net galvos apsisuko iš džiaugsmo, juokiasi, verkia, 
glėbesčiuoja Kadyrą. 

Senelis sako: | 

— Pradžiuginai tu mus, Kadyrai. Pasilik su mumis. Padėk mums 
išsikasti auksą. Pasiimk pusę lobio, vesk mūsų dukterį. Būk mūsų 
sūnus ir žentas! 

Patiko Kadyrui seneliai, dar labiau patiko jų duktė, ir vis 
dėlto jis papurtė galvą ir tarė: 

— Ne, ne! Mano laimė dar ateityje! 

Ir nuėjo toliau. 

Ėjo ėjo — suplyšo batai, atsiknojo padai, vos vos velkasi Ka- 
dyras dykumos takeliu. Pamatė akmenį, prisėdo ir susimąstė: „Jau 
arti kelio galas, o kur man žadėtoji laimė?" Ir vos spėjo šitaip 
pagalvoti, žiūri — skersai tako stovi liūtas. 

— Na,— tarė liūtas,— parnešei man, Kadyrai, patarimą ar 
vaistų? 

— Vaistų neparnešiau, bet yra geras būdas atsikratyti ligos. 
Kai suėsi smegenis paties kvailiausio žmogaus pasaulyje, kaipmat 
pasveiksi. 

— Ačiū tau, Kadyrai. Dabar aš visur ieškosiu paties kvailiau- 
sio žmogaus. Gal tu man padėsi? Papasakok, kokius kelionėje 
matei žmones, apie ką su jais kalbėjai? Kol nepapasakosi, tavęs 
nepaleisiu. 

Nėra kas daro, ėmė Kadyras pasakoti, kaip susitiko savo dalią 
po senu skirpstu, paskui apie chaną, kuris pasirodė esąs mergina, 
apie senelius ir jų gražuolę dukterį. 

Sužaibavo liūto akys, sugriežė jis dantimis ir iltimis, pasišiau- 
šė jo gaurai. Ir sako liūtas Kadyrui: 

— Na ir kvailys tu, Kadyrai! Tokia laimė buvo tavo rapkose, 
bet nemokėjai jos sulaikyti. Atsisakei valdžios ir garbės, atsisa- 
kei turtų ir gerovės, atsisakei dviejų gražuolių nuotakų... Jeigu 
aš net tris kartus apibėgčiau žemę, vis tiek nerasčiau kvailesnio 
už tave Žmogaus. Tavo smegenys ir išgydys man vidurius!.. 

Ir liūtas šoko ant Kadyro. Šis drėbėsi iš baimės ant žemės kaip 
nugaišęs avinas. Tik šitai Kadyrą ir išgelbėjo: liūtas atsitrenkė 
į uolą ir atvirto negyvas. 

— Kokia laimė! — sušuko Kadyras, nesitverdamas džiaugs- 
mu.— Mirtis man grėsė, o aš likau gyvas! Kokia laimė! 

Kai Kadyras grįžo į savo aūlą, niekas jo neatpažino: tarytum 
antrą kartą gimęs džigitas tapo visai kitu žmogumi. Visada links- 
mas, su visais malonus, niekuo daugiau nesiskundžia, niekam ne- 
pavydi. Nuo ryto iki vakaro dirba dainuodamas, ir visi žmonės 
giria jo protą ir gerą būdą. Kadyro ištekliai kasdien didėja, jis 
vedė ir laimingai gyvena smagus ir visų gerbiamas. 


KODĖL PUTPELĖS UODEGA TRUMPA? 


Aukštoje stepių žolėje lapė pagavo putpelę ir sako: 

— Mieloji putpelyte, prajuokink mane, tai aš tavęs neėsiu! 

Apsidžiaugė vargšė putpelė ir sako: 

— Lapute kūmute, paleisk mane iš dantų, kad galėčiau išpil- 
dyti tavo norą. 

Paleido lapė putpelę. Atvedė ši lapę į aūlą. Ten prie senos 
jurtos senikė melžė karvę, o senelis netoliese drožė peiliu lazdą. 

Atsitūpė putpelė senei ant galvos. 

Pamatė senis paukštį ir sušuko: 

— Nesijudink, senele, aš tuojau putpelę numušiu. 

Užsimojo, kaip trenks iš visų jėgų senei per galvą, ta ir at- 
virto. Milžtuvė su pienu apsivožė ant jos. 

Nusikvatojo lapė. Dabar ji prošo putpelę, kad ją išgąsdintų. 

— Gerai, — sutinka putpelė.— Užsimerk ir eik paskui mane. 
O kai sušuksiu: „(Cik cik cik!“, tada atsimerk. 

Lapė sutiko ir užsimerkė. 

Atvedė putpelė lapę tiesiai prie karavano. O karavano prie- 
šaky joja vedlys su ereliu ir šunimis. | 

— Cik cik cik! — suriko putpelė. 

Atmerkė lapė akis, pamatė šunis ir erelį ir nuskuodė. Šunys 
puolė ją vytis. Gerai, kad pasitaikė staro urvas ir iš krūmų iššoko 
kiškis. Lapė šmurkštelėjo į urvą, o šunys nusivijo kiškį. Tik ši- 
taip lapė išnešė sveiką kailį. 

Atsipūtė. Iškišo nosį iš urvo. 

Putpelė prilėkusi klausia: 

— Lapute kūmute, ar patenkinta mano tarnyba? 

Lapė sako: 

— Mieloji putpelyte! Aš taip išsigandau, kad net apkurtau. 
Nutūpk man ant nosies ir pasakyk garsiau. 

Nutūpė putpelė lapei ant nosies. Toji tik capt ją dantimis. 
Mato putpelė, kad atėjo paskutinioji, ir šaukia: 

— Lapute kūmute, palūkėk! Išpildyk mano paskutinį prašy- 
mą. Pasakyk, kuo vardu buvo žvėrių protėvis? 

— Mangytas| — suriko lapė. 

Gudri putpelė purptelėjo iš nasrų. 

Lapė griebė ją, bet tiktai uodegą išpešė. 

Todėl putpelės uodega trumpa. 


KODEL KUPRANUGARIS GERDAMAS 
UAIR(OSI? 


Seniau kupranugaris buvo tikras gražuolis. Jis turėjo šakotus 
ragus ir ilgą tankią uodegą. 

Kartą jis nuėjo prie upės atsigerti. Geria ir grožisi savimi. 

Pribėga prie jo elnias: 

— Mielas kupranugari, šiandien aš pakviestas į vaišes. Pas- 
kolink vienam vakarui savo ragus! 

Kupranugaris ir atidavė elniui ragus. 

Arklys tais laikais buvo beuodegis. Atbėga jis pas kupranugarį 
ir prašo paskolinti vienai dienai juodą kaip šilkas Žvilgančią 
uodegą. Atidavė kupranugaris jam uodegą. 

Praėjo daug laiko. Nė vienas neatiduoda kupranugariui nei 
ragų, nei uodegos. | 

Kai jis elniui priminė skolą, tąs pašaipiai atsakė: 

— Ragus atiduosiu, kai tau uodega išaugs ligi žemės! 

O arklys tarė: 

— Uodegą atiduosiu, kai tau ragai išdygs! 

Nuo tada kupranugaris gerdamas prie upės dairosi, 

Vis laukia savo skolininkų. 

PADIŠACHAS IR ERELIS 


Senais neatmenamais laikais gyveno padišachas. Jis labai mė- 
go medžioti. Kartą medžiodamas pamatė medyje tupintį erelį. Jau 
taikėsi jį nušauti, bet tas prašneko žmogaus balsu: 

— Nežudyk manęs, padišache. Aš dar negaliu skristi, bet kai 
sustiprėsiu, būsiu tau reikalingas. 

Medžiotojas nuleido lanką, paskui apsigalvojo ir vėl taikosi. 
Erelis ištarė tuos pačius žodžius. Ir vėl padišachas nuleido lanką. 
Erelis trečią kartą paprašė nešauti, ir padišachas nuleido lanką. 
Parsinešė jis erelį namo ir gerai slaugė. Paskui nunešė paukštį į 
stepę ir paleido. Šis suplasnojo sparnais, bet pakilt negalėjo. 

— O padišache,— maldavo jis— pamaitink mane dar metus, 
ir aš tau atsidėkosiu. 

Pabuvo erelis pas padišachą dar metus. Vieną dieną jis tarė 
padišachui: 

— Sėsk ant manęs. Lėksim į mano kraštą. Turiu tau atsidėko- 
ti. 

Lekia jie ir mato plačią upę. Pasipurtė erelis — padišachas nuo 
jo nusirito ir krenta į vandenį. Kai tik paniro į vandenį iki kelių, 
erelis čiupo jį ir neša aukštyn. 

— O padišache, ar tau baisu buvo?— klausia jis. 

— Maniau, kad jau žūstu! — atsako karalius. 

Vėl jie skrenda per upę. Pasipurtė erelis — padišachas nukri- 
to į vandenį ir paniro iki juostos. Erelis jį pastvėrė, užsimetė ant 
nugaros ir paklausė, ar jam nebaisu. 

Kai skrido per trečią upę, erelis vėl numetė padišachą. Šis pa- 
niro iki kaklo. Erelis čiupo jį ir klausia: 

— O padišache, ar tau baisu buvo? 

— Jei dar kartą mesi, neištversiu, numirsiu iš baimės. 

— Ne, daugiau nemesiu. Atsimeni, kai tupėjau medyje, tu 
tris kartus taikei į mane. Man taip pat buvo baisu. 

Ilgai skrido tylėdami. Paskui erelis tarė: 

— Pasižvalgyk, padišache, kas matyti apačioje, kas viršuje? 

— Apačioje — žemė, o viršuje — dangus, — atsakė padišachas. 

— Dabar pasižvalgyk į šalis! 

— Iš dešinės — stepė, o iš kairės — mažas vienišas namelis, — 
tarė padišachas. 

— Tai mano jauniausios sesers namai,— tarė erelis. — Mes tuo- 
jau ten būsime! 

Sesuo apsidžiaugė pamačius brolį, nusivedė į vidų, 0 į padi- 
šachą nė nepažvelgė. Viduje ji pradėjo brolį vaišinti, o apie 

padišachą nė nepagalvojo. Vakare paleido nuo virvės šunį. Šuo 
užpuolė padišachą. Erelis išėjo į lauką ir pamatė, kad sesuo 
nepriėmė padišacho. Užpyko ant sesers ir nepanoro daugiau pas 
ją pasilikti. Pasisodino padišachą ant nugaros ir nuskrido toliau. 

Po kurio laiko erelis vėl klausia padišacho: 

— Ką matai už mūsų? 

Padišachas apsidairė ir sako: 

— Matau namą, raudoną kaip ugnis! 

— Tai dega mano jauniausios sesers namas, — tarė erelis— 
Ji užpjudė tave šunimi, dabar atsimoka savo namu. O dabar 
žiūrėk viršun ir apačion. 

— Viršuje dangus, apačioje žemė,— atsako padišachas, 

— Pažvelk į dešinę ir į kairę, — tarė erelis. 

— Iš dešinės — plika stepė, iš kairės vienišas namas|-— atsako 
padišachas. 

— Tai vidurinės mano sesers namas,— sako erelis— Mes tuo- 
jau nulėksime pas ją į svečius. 

Nusileido jie prie namo. Sesuo išbėgo pasitikti. Kaip ir jau- 
niausioji, ji su džiaugsmu pakvietė brolį, o padišacho visai ne- 
paisė, paliko jį lauke. O vakare kaip ir jauniausioji paleido šunį, 
kad tas jį sukandžiotų. Erelis užpyko ir ant vidurinės sesers ir 
paliko jos namus. 

Lekia jie toliau. 

Po kurio laiko erelis klausia padišacho: 

— Ką matai užpakalyje? 

— Matau namą, raudoną kaip ugnis! — pažvelgęs atgal, atsako 
padišachas. 

“ — Tai dega vidurinės mano sesers namas. Aš padegiau jį 
todėl, kad ji mus blogai sutiko. Dabar bus vyriausiojo mano bro- 
lio ir motinos namai. 

Praslinko visai nedaug laiko, ir jie nusileido prie namų. Ere- 
lio pasitikti išėjo motina, svečius priėmė maloniai ir vaišingai. 
Erelis sako padišachui: 

— O galingasis padišache, eik gulti, pailsėk. Veikiai aš tave 
įsodinsiu į laivą ir išleisiu namo. Už tavo gerumą prideramai tau 
atsilyginsiu. 

Kai padišachas pailsėjo, erelis atėjo jo palydėti į laivą. Atsi- 
nešė dvi mažas skryneles: vieną raudoną, kitą mėlyną. 

— Kol nepasieksi namų, jų neatvožk,— tarė jis atsisveikinda- 
mas, — o kai jau būsi namie, pasistatyk raudoną skrynelę užpa- 
kalinėje kiemo pusėje ir ten atidaryk. Mėlyną skrynelė atvožk 
piešakinėje kiemo pusėje. 

Padišachas padėkojo ereliui už dovanas, atsisveikino su juo ir 
išplaukė. Po kelių dienų padišacho laivas priplaukė negyvenamą 
salą ir sustojo prie kranto. 

Padišachui pasidarė įdomu, kas yra tose skrynelėse. ,„Kodėl 
neatvožus tų skrynelių ir nepažiūrėjus.“ Atvožia jis raudoną 
skrynelę. O stebuklas! Visa sala prigužėjo galvijų. Padišachas la- 
bai pasigailėjo, kad ne laiku atvožė skrynelę. Kaip dabar sutal- 
pinsi visus galvijus į tokią mažą skrynelę? Iš nusiminimo net 
pravirko. Staiga iš vandens išbrenda žmogus ir klausia: 

— Ko verki? 

Padišachas jam papasakojo savo bėdą. O tas ir sako: 

— Aš sutalpinsiu į tavo skrynelę visus šiuos galvijus, bet ar 
atiduosi man už tai, ko namie nepalikai? 

„Kas čia galėtų būti, ko namie nepalikau?“ — pagalvojo pa- 
dišachas ir sutiko atiduoti. 

Paslaptingasis žmogus suvarė visus galvijus į skrynelę ir din- 
go. 

Ar ilgai, ar trumpai plaukė padišachas, bet pagaliau priplaukė 
gimtąjį kraštą, savo namus. Kol jo nebuvo namie, žmona pagim- 
dė sūnų. Pamatė padišachas sūnų, bučiuoja jį ir gailiai rauda. 
Žmona klausia: 

— Ko, mano padišache, taip gailiai verki? 

— Todėl, kad jūsų pasiilgau, — tarė padišachas ir nuėjo į už- 
pakalinę kiemo pusę. Atidarė raudoną skrynelę, ir prigužėjo dau- 
gybė visokiausių galvijų. Padišachas paskui nuėjo į priešakinę 
kiemo pusę, atidarė mėlyną skrynelę ir aiktelėjo. Aplirk jį iš- 
augo sodai, pilni čiulbančių paukščių, o prie pat jo atsirado nuos- 
tabūs rūmai su gėlėmis ir fontanais. Kaip ranka nuėmė visus rū- 
pesčius padišachui nuo širdies, užmiršo jis savo pažadą, duotą 
paslaptingajam Žmogui saloje. 

Kartą padišachas medžiojo, nuvargo ir atsisėdo prie upės pa- 
ilsėti. Staiga mato — iš vandens išlenda tas pats paslaptingas 
žmogus, kurį jis buvo sutikęs saloje, ir sako: 

— Ar tu neužmiršai savo pažado? 

Padišachas verkdamas parėjo namo ir viską papasakojo žmo- 
nai ir sūnui. Paverkė paverkė jie, bet ką darysi: prižadėjai — iš- 
tesėk. Rytojaus dieną abu atvedė sūnų prie upės ir verkdami su 
juo atsisveikino. 

Prislėgtas sielvarto, šis nuėjo kur akys veda ir pateko į tam- 
sų mišką. Mato — stovi pirkelė, užėjo jis į tą pirkelę, o ten sėdi 
ragana baisiomis, raudonomis lyg ugnis akimis. Klausia ji jauni- 
kaičio, kas jis toks, iš kur ir kur einąs. Šis viską papasakojo. 

— Aš tau padėsiu, — sako ragana.— Eik prie upės ir pasis- 
lėpk melduose. Atlėks dvylika gulbių. Ant upės kranto jos pasi- 
dės savo plunksnas, pavirs merginomis ir ims maudytis. Tu tykiai 
prisėlink ir pavok vyriausiosios plunksnas. Jos vardas Gainiža- 
mala. Neatiduok tol, kol ji pasakys savo vardą ir prižadės už ta- 
vęs tekėti. Paskui eik toliau. Sutiksi tris žmones — veskis juos 
kartu, jie bus tavo draugai. 

Jaunikaitis paklausė raganos. Nuėjo prie upės ir pasislėpė 
melduose. Netrukus atlėkė dvylika gulbių. Jos numetė savo 
plunksnas ir tapo gražiomis merginomis. Kai jos nuėjo maudytis, 
jis prisėlino prie tos vietos, kur jos nusirengė, ir paėmė vyriau- 
siosios plunksnas. Merginos išsimaudė, išlipo iš vandens ir ren- 
giasi. Bet viena niekaip neranda savo drabužių. Visos jau nulėkė, 
tik viena Gainižamala liko ant kranto. Tada jaunikaitis išėjo iš 
meldyno, mergina puolė prie jo: 

— Atiduok mano drabužius! Aš tau būsiu naudinga, kai ateisi 
pas mano tėvą Vandenį. Atiduok drabužius ir paleisk mane! 

Šis nė klausyti nenori, Tada mergina pasisakė, kuo ji vardu, 
ir tarė: 

— Aš būsiu tavo žmona. Ateisiu pas tave visada, kai tau ma- 
nęs prireiks. 

Jaunikaitis sugrąžino jai plunksnas. Gainižamala apsitaisė ir 
nulėkė paskui anas merginas. Padišacho sūnus patraukė savo ke- 
liu. Eidamas sutiko tris galiūnus, niūrius kaip žiemos diena, ir 
visi trys leidosi toliau. 

Padišacho sūnus atėjo pas Vandenį. Šis jį sutiko priekaištau- 
damas: 

— Mano drauge, kodėl taip ilgai neatėjai? Pavargau belauk- 
damas. Štai tau uždavinys. Šiandien per naktį turi pastatyti tiltą 
per upę. Nepastatysi — galvą palydėsi. 

Jaunikaitis graudčiai pravirko ir eina prie vartų. Pamatė jį 
Gainižamala pro langą ir šaukia: | 

— Mielasis mano, ko verki? 

Šis jai papasakojo, kokį darbą jam davė jos tėvas. 

— Neverk,— ramina mergelė, — eik į rūmus ir ramiai ilsėkis 
iki ryto. Tėvo uždavinys — ne tavo rūpestis. 

Jaunikaitis nuėjo. Gainižamala žengė iš rūmų, ištarė stebuk- 
lingą žodį. Vienu mirksniu atsirado visa tiltui reikalinga medžia- 
ga, Ištarė antrą stebuklingą Žodį ir parodė ranka, kokioje vietoje 
per upę turi būti tiltas pastatytas. 

Rytą Gainižamala atėjo pas padišacho sūnų ir žadina: 

— Kelk, tiltas pastatytas. 

Šis paėmė šluotą ir nubėgo prie tilto. Nubėgo ir kad ims šluo- 
ti aplink tiltą, tarytum ką tik baigęs darbą. Atėjo Vandenis, pa- 
gyrė už gerai atliktą darbą. 

— Dabar,— tarė Vandenis, — padaryk taip, kad mano rūmuose 
sodai žydėtų, kad noktų visokie vaisiai, o medžiuose giedotų lakš- 
tingalos. 

Gainižamalai paliepus, iki ryto viskas buvo padaryta. Vande- 
nis patenkintas, bet nenusiramina. Duoda naują uždavinį. 

— Aš turiu dvylika dukterų, — sako jis jaunikaičiui— Jeigu 
vieną iš jų tris kartus atpažinsi nesuklysdamas, išleisiu ją už 
tavęs. O jeigu neatpažinsi, galvą palydėsi. 

Jaunikaitis papasakojo Gainižamalai apie šias Vandenio są- 
lygas, 0 ši ir sako: 

— Pirmą kartą, kai tėvas lieps tau atpažinti mane, aš paimsiu 
už savo nosinės ir šitaip tau duosiu ženklą. Antrą kartą pasitaisy- 
siu suknelę. O trečią kartą man ant galvos tupės musė. 

Rytojaus dieną Vandenis sustatė į eilę savo dukteris, panašias 
kaip du vandens lašai. Jaunikaitis tris kartus be klaidos atpažino 
Gainižamalą. 

Vandenis pažadėjo išleisti už jo Gainižamalą ir iškelti puikias 
vestuves — trisdešimt dienų linksmintis, keturiasdešimt dienų puo- 
tauti. Bet prieš tai liepė savo tarnams iškūrenti pirtį, ir taip karš- 
tai, kad geležis įkaistų iki raudonumo, ir išmaudyti toje pirtyje 
jaunuosius. 

Gainižamala jaučia, kad tėvas kažką negera sumanęs, ir sako 
jaunikaičiui: 

— Imkim ir pabėkim, jei ne, tėvas mus pražudys. 

Jaunikaitis sutiko, ir naktį jie slapčia išjojo. Ilgai jie lėkė 
šuoliais, pavargo, žirgai jau vos risnojo, o paskui ir visai sustojo. 

— Pasiklausyk, prikišęs prie žemės ausį, ar nesiveja mūsų,— 
prašo jo Gainižamala. 

Šis nulipo nuo žirgo, pridėjo ausį prie žemės, pasiklausė, bet 
nieko neišgirdo. Tada Gainižamala pati nulipo nuo žirgo, priglu- 
do ausimi prie žemės ir išgirdo — kažkas juos vejasi. Akimoju 
ji pavertė arklius medžiais, vyrą — senu seneliu, o pati pavirto 
šuliniu. Ir patarė jaunikaičiui, ką sakyti persekiotojams. 

Atlėkė šie ir klausia senelio: 

— Ei seni, ar nematei čia jaunos poros? 

— Mačiau, mačiau, mielieji! Nuo tol jau daug laiko praėjo; 
tada aš buvau dar jaunas ir sodinau šituos medžius, — atsakė se- 
nis. 

Persekiotojai leidosi atgal ir Vandeniui apsakė, ką matę ke- 
lyje. Vandenis įdūko ir įsakė nugaluoti vijikus. Paskui pasiuntė 
vytis jaunųjų kitus. Tada Gainižamala pavertė vyrą į seną mulą, 
Oo pati pasivertė į mečetę. Atlekia vijikai, klausia: 

— Ejį mula ar neprajojo čia mergina ir džigitas? 

— Prajojo,— atsakė šis, — bet nuo tol jau praėjo daug laiko, 
tada aš buvau jaunas, o šita mečetė buvo tiktai statoma. 

Persekiotojai sugrįžo atgal ir pranešė Vandeniui, ką girdėję. 

— (O mūsų valdove, nei pėdsako, nei kvapo jų nėra. Mums 
kelyje pasitaikė tiktai iškaršęs mula ir sena mečetė. 

Vandenis įsakė nugaluoti ir šituos vijikus ir pats išjojo Vy- 
tis. Sužinojo tai Gainižamala ir pavertė arklius upe su skaniu 
vėsiu vandeniu, 0 vyrą ir save antimis. Atlėkė Vandenis prie 
upės, pripuolė prie vandens ir geria. Vanduo jam buvo labai 
skanus, ir jis tol gėrė, kol jam plyšo pilvas. Kai Vandenis nu- 
sibaigė, bėgliai vėl atvirto žmonėmis ir nujojo toliau. Kai prijojo 
jaunikaičio tėvo rūmus, Gainižamala tarė: 

— Jok pirma manęs ir pradžiugink tėvą su motina. Aš tavęs 
čia lauksiu. Susitikęs gali su visais bučiuotis, tik nesibučiuok 
su seserimi, nes pamirši mane. 

Nuėjo šis į tėvo rūmus. Iš džiaugsmo su visais išsibučiavo ir 
pamiršo Gainižamalos žodžius. Pasibučiavo jis su seserimi ir jau 
nebeprisiminė Gainižamalos. Laukia ji dieną, laukia antrą, laukia 
trečią. Nebeatjoja pas ją vyras. Pasivertė ji vargše keleive ir 
nuėjo į miestą. Apsigyveno vienos senelės namuose. O mieste 
pasklido kalbos, kad padišacho sūnus vedąs čionykščio sultono 
dukterį. Kiekvienas, norįs dalyvauti puotoje, turįs atsinešti didelį 
pyrają. 

Senelė, kurios name apsigyveno Gainižamala, taip pat norėjo 
pasilinksminti vestuvėse. Ji užminkė tešlą pyragui kepti. 

Gainižamala prašo: 

— Leiskit, aš iškepsiu pyragą ir nunešiu padišacho sūnui; gal 
jis manęs pasigailės. 

Gainižamala įkepė į pyragą du balandžius. Paskui kartu su 
savo šeiminirike nuėjo į rūmus, kur vyko pokylis. Tarnai paėmė 
iš jos pyragą ir pastatė padišacho sūnui. Šis paėmė peilį ir atsi- 
pjovė pyrago, norėdamas paragauti. Iš pyrago išskrido balandė 
su sūriu snape. Paskui ją — balandis ir sušuko: 

— Duok man pusę sūrio! 

O balardė atsakė: 

— Neduosiu, nes tu užmirši mane, kaip padišacho sūnus už- 
miršo Gainižamalą. 

Jaunikaitis tuojau atpažino Gainižamalą, puolė jos apkabinti. 
Tada prasidėjo padišacho sūnaus ir Gainižamalos vestuvių puota. 
Ir gyveno jie ilgai ir laimingai. 


IŠMINTIES PARDAVĖJAS 


Kitados gyveno chanas. Jis mėgdavo kas rytą atsisėsti prie 
lango ir žiūrėti, kas ką veikia. Ir šit kartą jis užmatė, kad vieno- 
je vietoje žmonės susirenka ir vėl išsiskirsto. Chanas klausia sa- 
vo vizirio: 

— Kodėl aure ten žmonės būriuojasi? 

Viziris atsako: 

— Ten kasdien ateina toks žmogus pardavinėti išminties, o 
kiti ją perka. 

Chanas stebisi: „Jeigu alachas tau nedavė išminties, taip kaip 
tu jos nusipirksi?“ Prieina jis prie išminties pardavėjo ir klausia: 

— Ar yra man tinkamos išminties? 

— O pats kas toks būsi? 

— Aš — chanas,— atsakė valdovas. 

Tada pardavėjas tarė: 

— Jeigu tu esi chanas, tai aš turiu tau tinkamą pamokymą, 
bet pirmiau turi man atskaičiuoti tūkstantį dilų. 

Chanas atskaičiavo jam tūkstantį dilų, tada pardavėjas tarė: 

— Kiekvieną darbą pradėk apgalvojęs, nepagalvosi — pasi- 
gailėsi. 

Chanas paliepė šiuos žodžius išrašydinti ant visų savo rūmų 
sienų, kad žmonės galėtų juos perskaityti. 

Kartą chanas pasikvietė barzdaskutį. Kai šis ėjo pas chaną, 
viziris paklausė: 

— Kokiu skustuvu skusi chaną? 

— Štai šituo! — atsakė barzdaskutys ir parodė skustuvą me- 
dinėmis kriaunomis. 

— Chanui netinka toks skustuvas,— pasakė viziris ir padavė 
barzdaskučiui auksinį. 

Barzdaskutys užsikišo savo skustuvą už diržo ir paėmė vizi- 
rio duotąjį, tačiau įėjęs vidun, pamatė užrašus ant sienų. Žmogus 
buvo raštingas. Jis perskaitė: „Kiekvieną darbą pradėk apgalvo- 
jęs, nepagalvosi — pasigailėsi." Barzdaskutys padėjo auksinį skus- 
tuvą, vėl išsiėmė savąjį ir skuta chaną. Šis pasipiktinęs klausia: 

— Klausyk, barzdaskuty, ar tau atrodo, kad auksinis skustu- 
vas man netinkamas? Auksinį padėjai prieš mane ant stalo, o 
mane skuti su šituo medinėmis kriaunomis. 

— Valdove! Jūs pats išrašydinote ant sienų: „Kiekvieną dar- 
bą pradėk apgalvojęs, nepagalvosi — pasigailėsi." Aš ir nuspren- 
džiau pasiimti savo skustuvą, nes auksinį man padavė viziris ir 
aš dar neįgudęs su juo skusti. 

Chanas tuoj pasišaukė vizirį ir sako: 

— Tučtuojau nusiskusk šituo skustuvu. 

Barzdaskutys paėmė auksinį skustuvą ir skuta juo vizirį. Bes- 
kutant viziris atidavė dievui sielą. 

Tada ir paaiškėjo, kad viziris neapkentė chano, kad pamer- 
kė auksinį skustuvą į nuodus ir padavė barzdaskučiui. Jeigu šis 
nebūtų perskaitęs užrašo, tai chaną būtų skutęs užnuodytu skus- 
tuvu. 

Chanas padėkojo barzdaskučiui už nuovokumą ir supratingu- 
mą, gausiai apdovanojo ir išleido namo. 

Tada nuėjo ieškoti išminties pardavėjo, bet jo niekur nebuvo: 
dingo kaip į vandenį. 


GRAZUOLĖ MIRZANA IR VANDENŲ 
KARALYSTĖS VALDOVAS 


Gyveno kartą vargšė našlė ir turėjo vienturtę dukterį, pirmą- 
ją genties gražuolę. Jos vardas buvo Miiržana. 

Vieną karštą dieną ėjo merginos į upę maudytis, pakvietė ir 
Miržaną. Nusirengė visos, įbrido į vandenį. Merginos ir sako: 

— Kokia tu graži, Miržana! Jeigu chanas tave pamatytų, tik- 
rai pasakytų: „Skaisčioji Miržana, atiduosiu už tave visus savo 
turtus, tiktai būk mano!" 

Susigėdo Miržana, nuleido akis. 


— Kam jūs taip juokaujate, draugės! Chanas nė nepažvelgtų 
į mane! Juk aš aūle neturtingiausia. 

Vos tik ji taip pasakė, subangavo upėje vanduo, ir pasigirdo 
iš gelmės skardus balsas: 

— Skaisčioji Miržana, atiduosiu už tave visus savo turtus, 
tiktai būk mano! 

Merginos išsigando, klykdamos puolė į krantą, čiupo drabu- 
žius ir nukūrė į aūlą. O Miržaną užmiršo. 

Stovi mergaitė ant kranto ir mato: ant jos drabužių, susisukęs 
septyniais ratais, guli didžiulis slibinas, aukštai pakėlęs galvą, 
akių nuo jos nenuleidžia. 

— Skaisčioji Miržana! — sako slibinas, — aš esu povandeninės 
karalystės valdovas. Myliu tave labiau už gyvybę. Būk mano 
žmona! Padovanosiu tau savo krištolinius rūmus. Tark žodį! Pa- 
žadėk, kad tekėsi už manęs — atiduosiu drabužius, jei ne — nusi- 
nešiu juos į dugną. Ką tada darysi?! 

Miržana sumišo, drebėdama iš baimės, pažadėjo tekėti. Ir sli- 
bino kaip nebūta, tik vandens ratilai per upę nuribuliavo, ban- 
gos į krantą plakasi. Mergina šiaip taip apsirengė ir leidosi bėgti 
paskui drauges. Parbėgo į jurtą, puolė prie motinos ir pravirko: 

— Kas tau, mieloji? — susirūpino motina.— Kas tave įskaudi- 
no? 

Miržana papasakojo, kas jai nutiko, rankas grąžo. 

— Kaip dabar bus! Daviau žodį. Ar galima jo netesėti? 

Glosto motina jai galvą, glaudžia prie krūtinės, ramina: 

— Nenusimink, mano vaikeli! Baisusis slibinas tau, matyt, pa- 
sivaideno. Nebūna taip pasaulyje. Sėdėk namie, niekur neik! 

Praėjo savaitė. Miržana pralinksmėjo. Motina jos nė per sprin- 
dį iš jurtos neišleidžia ir pati toli neina. 

Vieną dieną pažvelgė senelė pro duris ir griebėsi už galvos: 

— Oi, oi! Galas mums! Kiek tik akys užmato, šliaužia nuo 
upės juodi slibinai į mūsų jurtą!.. 

Pabalo Miržana... 

— Tai manęs pasiimti atėjo!.. 

Uždarė duris, užkrovė jas visa savo manta, pasislėpė po vel- 
tiniu ir kvapą užgniaužė iš baimės. 

O slibinai vis šliaužia ir šliaužia, vis artyn ir artyn, — visa ste- 
pė tik šnypščia. Prišliaužė prie jurtos — durys uždarytos. Sušnypš- 
tė bjaurybės, susivijo kamuoliais, šoko ant jurtos, uodegomis vel- 
tinį prakirto, ramsčius sulaužė, įsigavo vidun, pačiupo žado ne- 
tekusią Miržaną ir nusinešė prie upės. Garsiai klykdama, paskui 
juos bėgo našlė, tiesė į dukterį rankas, — nepavijo. Pasinėrė sli- 
binai į vandenį, o su jais pranyko ir gražuolė Miržana. 

Svirduliuodama iš sielvarto, sugrįžo senelė prie sugriautos 
jurtos, griuvo žemėn ir rauda: 

— Prapuolė mano dukrelė Miržana! Kaip žiauriai mane nu- 
skriaudė prakeiktas slibinas!.. 

Daug kartų tekėjo ir leidosi mėnulis, bėgo laikas. Visai pa- 
seno vieniša našlė, sulinko jai nugara, pabalo plaukai. O ji vis 

A diurizia i 


dar kažko laukė, žvelgė prigesusiomis akimis į stepių tolumą, 
kur juodi slibinai nusinešė dukrą. 

Šit kartą sėdi ji nuliūdusi prie savo skurdžios jurtos slenksčio 
ir Mato: eina prie jos jauna moteris, išsipuošusi kaip kunigaikš- 
tienė, dešine ranka vedasi berniuką, o ant kairės laiko mergytę. 

Sudrebėjo senelė. 

— Ajajai! Miržana! Mano dukrele! Ar čia tu! 

Apsikabino, pasibučiavo, įėjo jurton. Žiūrį senelė į dukterį, į 
anūkus ir savo akimis netiki. 

— Iš kur tu atėjai, Miržana? 

— Aš atėjau iš povandeninės karalystės. Mano vyras tos ka- 
ralystės valdovas. 

— Ar gera tau gyventi po vandeniu? 

— Negali būti laimingesnės už mane! Tiktai tavęs pasiilgau, 
motinėle, ir panorau tau mūsų vaikelius parodyti. 

— Argi tu, dukrele, vėl eisi pas tą prakeiktą slibiną. Argi 
vėl paliksi nelaimingą savo motiną? — paklausė našlė ir sau vie- 
na galvoja: „,,Niekados taip nebus. Nė už ką dabar nesiskirsiu su 
savo Miržana!" 

— Mieloji motinėle, — atsakė Miržana,— atleisk man, bet aš 
negaliu ilgai pas tave svečiuotis. Vakare mes turime būti namie, 
povandeniniuose rūmuose. Mūsų laukia vyras. Aš jį Myliu, mo- 
tinėle. Jis yra mano vaikų tėvas. Tiktai žemėje jis virsta slibinu, 
o savo karalystėje — puikus karžygys, kokių nėra tarp žmonių. 

Susimąstė motina, patylėjo, o paskui sako: 

— Ką gi, matyt, toks mūsų likimas. Bet kaip tu surasi kelią 
atgal į povandeninę karalystę? 

— O šit kaip! Aš prieisiu prie vandens ir sušuksiu: ,„Achme- 
tai, Achmetai, aš tavo žmona, ateik, mano mielas, išnirk iš gel- 
mių!“ —ir vyras tuojau pasirodys ir nusives mane į rūmus. 

„Gerai,— pagalvojo senelė,— dabar žinosiu, ką man daryti.“ 
Ji pravirko ir maldauja dukterį. 

— Jei nenori su manimi visada gyventi — pernakvok gimtinė- 
je bent naktelę! 

Miržanai pagailo motinos, sutiko pabūti ligi ryto. Džiaugiasi 
senė, net pajaunėjo. 

Diena jau ėjo vakarop. Sutemo naktis. Vaikai sumigo, užsnūdo 
ir gražioji Miržana. Tada senė patyliukais atsikėlė iš patalo, su- 
sirado tamsoje kirvį ir vogčiomis išsėlino iš jurtos. Atėjo prie 
upės, atsistojo ant skardžio ir garsiai sušuko: 

— Achmetai, Achmetai! Aš tavo žmona, ateik, mano mielas, 
išnirk iš gelmių! 

Ir tą akimirką slibinas iškilo iš vandens ir, padėjęs galvą ant 
kranto, meiliai tarė: 

— Pagaliau tu atėjai, mano Miržana! Nesulaukiu aš taves, pa- 
sillgau vaikų... 

Senelė negaišo, užsimojo kirviu ir nukirto slibinui galvą... 
Nusirito galva nuo kranto. O upė pasruvo krauju. 

Miržana rytą pabudo, pasivadino vaikus ir atsisveikino su 
motina. 

— Lik sveika, motinėle, aplankysiu tave po metų. 

Eina „gražuolė prie upės — viena ranka vedasi berniuką, ant 
kitos laiko mergytę. Atsistojo prie vandens, šaukia vyrą: 

— Achmetai, Achmetai! Aš tavo Žmona, ateik, mano mielas, 
išnirk iš gelmių! 

Niekas nesirodo. Miržana palaukė ir vėl šaukia: 

— Achmetai, Achmetai! Aš tavo žmona, ateik, mano mielas, 
išnirk iš gelmių! 

Vis nesirodo iš tamsių gelmių povandeninės karalystės valdo- 
vas. Sugėlė Miržanai širdį, žiūri ji į upę — o vanduo krauju pas- 
ruvęs... ir slibino galva šalia mėldų guli. 

Miržana viską suprato, pravirko, ėmė vaikus bučiuoti: 

— Žuvo jūsų tėvas! Aš kalta dėl jo mirties. Nėra jūsų tėvo, 
nebus ir motinos! 

Pažvelgė ji paskutinį kartą į vaikus ir tarė: 

— Tu, dukrele, kregždutė būk — žemai virš vandens skrajok! 
O tu, sūnau, būk vieversys — rytui auštant, giesmes giedok! O 
aš, jūsų motina, gegute virsiu, iš vienos vietos į kitą skraidysiu, 
savo vyro gailėsiu, liūdnai kukuosiu... 

Taip pasakė — ir visi trys pavirto paukščiais, suplasnojo spar- 
nais ir nuskrido kas sau. 


AUSELĖ 


Gyveno stepėje senelis ir senelė. Jie neturėjo vaikų. 

Kartą senelė paprašė vyrą: 

— Parnešk man avies auselių! 

Eina senis per aūlus ir visur, kur tik žmonės pjauna avis, 
prašo: 

— Atiduokit man auseles| 

Netrukus jis surinko keturiasdešimt auselių ir parnešė namo. 

Jurtoje auselės atgijo, ėmė bėgioti ir Žaisti. Iš pradžių buvo 
linksma, bet greitai seneliui su senele auselės pakyrėjo. 

Valgo auselės — į burną nepataiko. Gųla patalan — barasi, Sė- 
dasi — viena kitą stumdo. 

— Tikras vargas su jomis! — ėmė kalbėti senelis su senele 
ir išvijo keturiasdešimt auselių iš jurtos. 

Netrukus juodoji vienakuprė atsivedė kupranugariuką. Mel- 
žia senelė vienakuprę ir bara senį: 

— Kad tu galą gautum — išvijai visas auseles! Jei būtų dabar 
Auselė, pasodintume ją šalia puodynės ir laižytų sau putas! 

— O aš čial — sušuko Auselė iš po veltinio, kur buvo pasis- 
lėpusi. 

Apsidžiaugė senelis su senele. Girdo ją, valgydina. Auselė 
bėgioja, žaidžia, net jodinėti išmoko. 

Kartą susiruošė senis joti į miestą druskos, bet prieš kelionę 
ėmė ir susirgo. 

— Leisk mane! — pasisiūlė Auselė. 

— Jok! 

Išjojo Auselė juodąja vienakupre. Mieste prie krautuvės ant 
visų kupranugarių pardavėjai sukrovė nešulius druskos. Tiktai 
juodoji vienakuprė liko be nieko. 

— Kur šitos kuprės šeimininkas? — šaukia pirklys.— Ko jam 
reikia? 

— Užkelkit tris maišus druskos ant mano kuprės! — šaukia 
Auselė. 

Apsidairė pirklys — nieko nėra. Vis dėlto liepė pardavėjams 
užkelti maišus. 

— Na, juodkupriuke, drožk į aūlą! — suragino vienakuprę 
Auselė. 

Ši leidosi pažįstamu keliu namo. Ėjo ėjo, ir prapliupo lietus. 
Auselė nulipo žemėn ir palindo po lapeliu, o vienakuprė ėmė 
skabyti žolę ir netyčia prarijo Auselę. 

Paėdė vienakuprė ir nuėjo namo. Sustojo prie senelių jurtos. 
Senelis su senele. išbėgo, nukėlė nuo jos druską. 

— O kurgi Auselė? 

— Ogi čial 

— Kur? 

— Jei mane mylite labiau nei kuprę, tai papjaukite ją ir 
mane rasite. 

Papjovė senelis vienakuprę, bet Auselės nerado. Jos pilvą, 
kuriame buvo Auselė, senelė išmetė į daubą. 

Naktį pilvą suėdė vilkas. 

Vilkas visą dieną pramiegojo, o vakare, kai išalko, nubėgo 
prie avių bandos. Tykoja vilkas ėriuko, o Auselė kad sušuks: 

— Piemenys! Vilkas atbėgo! 

Išsigando pilkis ir pasislėpė miško tankumyne. Nuo to laiko 
vilkui visai apkarto gyvenimas. Kai tik prisėlina prie grobio, 
Auselė šaukia: 

— Saugokitės! Vilkas atbėgo! 

Vaikšto vilkas perkaręs, vilnos kuokštais krinta, visai nusi- 
baigė iš bado. Nuėjo jis pas lapę patarimo ir skundžiasi: 

— Kūmute, gelbėk mane iš bėdos! Nelabasis į mane įlindo, 
mano galo laukia! 

— Nenusimink, mielasis, nelabąjį iš tavęs išvaryti vieni juo- 
kai! 

— Visą gyvenimą būsiu tau dėkingas, tiktai pamokyk, kaip 
jo atsikratyti! — prašo vilkas lapę. 

— Palakstyk po stepę be atodvasio, gerai suprakaituok, o 
paskui atsigulk ant ledo ir užmik! 

Laksto vilkas uždusęes po stepę. Visi starai išlindo iš urvų, 
žiūri į vilką, stebisi: 

— Pakvaišo, matyt, pilkis! 

Kai vilkui neliko nė vieno sauso plauko, nubėgo prie užša- 
lusio ežero, atsigulė ant ledo ir užmigo. 

Pabudo vilkas nuo kanopų trenksmo, nori pašokti — šonas 
prie ledo prišalęs. Atsiplėšė vilkas, kuokštą vilnos ant ledo pa- 
liko, o pabėgti negali. 

Du raiteliai užlėkė ant jo ir čia pat nudobė. 

Nulupo vilkui odą, pririšo prie balno. O Auselė nejučiom 
šmurkštelėjo į vieno raitelio kišenę. 

Keleivius sutemo naktis. Prijojo jie prie jurtos, prašo nakvy- 
nės. 

— Kiek jūsų? 

— Du. 

— Ne, trys! — sušuko Auselė. 

Ir apsinakvojo keleiviai toje jurtoje. Šeimininkė užkaitė puo- 
dą mėsos. Sėda visi vakarieniauti, Auselės nekviečia. Ji prisislin- 
ko artyn prie puodo, bet ją vėl nustūmė. Įsižeidė Auselė ir nu- 
sprendė nakčia atkeršyti šeimininkams. 

Papjovė Auselė ožį. Negyvą ožį padėjo tarp svečių, 0 jo gal- 
vą — tarp žmonos ir vyro. Visus daiktus jurtoje išvartaliojo, mu- 
ša barškalus ir šaukia: 

— Vilkai! Vilkai! Gelbėkit avis! 

Visi kaipmat pabudo. Tamsoje kilo triukšmas ir sąmyšis. 

Keleiviai čiupt čiupt — šalia ožys. Ir šaukia vienas kitam: 

— Tu ožiu virtai! 

— Tu pats ožys! 

Užvis labiausiai plyšojo šeimininkas, gailėdamas avių. O šei- 
mininkė apkabino rankomis ožio galvą ir garsiai rauda: 

— Oi, oi! Tik vyro galvelė man beliko! 

O Auselė juokdamasi pasibalnojo arklį ir, niūniuodama dai- 
nelę, išjojo į savo gimtąjį aūlą. 


ŽESTYRNAKAI, PERI IR MAMAJUS 


Seniai, labai seniai trys džigitai leidosi į kelionę. Pakeliui su- 
tiko piemenį. 

— Kieno aūlas matyti tolumoje? — jie paklausė. 

— Tai galiūno Mamajaus aūlas,— atsakė piemuo. 

Džigitai nujojo toliau, sutiko kitą piemenį ir vėl pamatė aūlą. 

— Kieno ten aūlas? — paklausė. 

— Tai galiūno Mamajaus aūlas,— atsakė piemuo. 

Taip jie klausinėjo devynis piemenis devyniuose aūluose ir 
girdėjo tą patį atsakymą: „Tai galiūno Mamajaus aūlas." Vaka- 
rop džigitai prijojo dešimtą aūlą. Nusėdo nuo žirgų ir priėjo 
prie baltos jurtos aūlo pakrašty. Prie jurtos stovėjo jaunas ka- 
zachas. Jie paklausė: 

— Kieno šis aūlas ir ar galima čia pernakvoti? 

— Šis aūlas galiūno Mamajaus,— atsakė džigitas.— Einu pa- 
klausiu aksakalo *, ar leis jums čia apsistoti. 

Keleiviai stebėjosi: kas gi tas galiūnas Mamajus? Ar čia vie- 
nas žmogus, ar visa giminė taip vadinasi? Šit džigitas sugrįžo ir 
pasakė, kad galiūnas Mamajus leidžiąs jiems apsistoti nakvynei. 
Džigitai įėjo į jurtą, pagal paprotį pasisveikino. Jurtos asla buvo 
nutiesta dygsniuotais užklotais, ant jų sudėtos pagalvės. Ant 
pagalvių sėdėjo išblyškęs senelis ilga žila barzda. 

Atsakęs į pasveikinimą, jis prabilo: 

— Prieikite, prieikite arčiau! 

Svečiai suėjo ir atsisėdo garbingoje kerčioje. Kai jie susėdo, 
senelis paklausė: 

— O džigitai, kas naujo pasaulyje? 

Svečiai jam atsakė: 


* Aksakalas — gerbiamas išmintingas senas žmogus. 


78 


— Kelyje tokia naujiena — mes prajojome devynis aūlus ir 
atjojome į dešimtąjį. Ir visur mums aiškino, kad tai galiūno Ma- 
majaus aulai. Sakykite, ar galiūnas Mamajus vienas žmogus, ar 
visa giminė taip vadinasi? 

Senelis atsisuko į senelę ir tarė: 

— Ei, žmona, paklok mano užklotą arčiau svečių. Noriu pa- 
pasakoti jiems savo istoriją. 

Vyresnioji žmona padarė kaip prašyta, ir senelis, atsisėdęs 
arčiau svečių, pradėjo savo pasakojimą. 

— Ak mano vaikeliai!l — tarė jis.— Aš ir esų tas galiūnas 
Mamajus, apie kurį jūs girdėjote. Devyniuose aūluose — mano 
sūnūs... Aš papasakosiu jums apie savo svajonę. Pažiūrėsim, ką 
jūs apie tai pasakysite. Be devynių sūnų, — pradėjo jis savo pa- 
sakojimą,— aš turėjau vienturtę dukrą Bikešą. Ir didžiausia ma- 
no svajonė, kad dukra verčiau būtų vyru, o sūnūs — moterimis. 

— Kodėl jūs taip kalbate, aksakale? — paklausė džigitai. 

Tada Mamajus tęsė savo pasakojimą: 

— Kadaise mano senelis ir tėvas išjojo medžioti į Ušaralą ir 
negrįžo. Jie prapuolė be žinios. Aš užaugau vienas. Ir štai, kai 
užaugau, pagalvojau: senelis ir tėvas prapuolė Ušarale. Kodėl? 
Kas ten per baisybės gyvena? Nujosiu ir viską sužinosiu. Mūsų 
kraštuos gyveno burtininkas. Aš nuėjau pas jį ir viską jam pa- 
pasakojau. Jis ilgai grojo kobyza, o paskui tarė: „Paklausyk ma- 
no patarimo, neik tenai. Ten pražuvo tavo senelis ir tėvas, pra- 
žūsi ir tu.“ Bet aš nenorėjau jo nė girdėti. Kad ir kas ten būtų, 
turiu nujoti ir sužinoti, dėl ko mano tėvas ir senelis pražuvo. 
Turėjau 'bėrą ristūną. Pasibalnojau savo bėrį ir išjojau į 
Ušaralą. Per keletą dienų atjojau į tas salas. Ten vešliai 
kerojo augalai, veisėsi daug paukščių ir žvėrių. Ten buvo 
neįžengiami miškai. Vietovė pavojinga. Bet kurgi tie siau- 
būnai, kurie pragaišino mano senelį ir tėvą? Vis laukiau, vis 
tikėjaus kokio pavojaus. Pagaliau man visa tai atsipyko ir aš 
nusprendžiau grįžti namo. Prisišaudžiau paukščių ir norėjau iš- 
sivirti, pasistiprinti prieš kelionę. Užsikūriau laužą ir užkaičiau 
mėsą. Staiga mano žirgas suprunkštė, ėmė trypti. „Čia kažkas 
negerai“, — pamaniau ir nutariau: kai išvirsiu mėsą, skubiai susi- 
ruošiu ir trauksiu namo. Umai sušlamėjo lapai, žiūriu — tiesiai 
manęs link eina kažkokia būtybė. Kai ji prisiartino, išvydau ru- 
daodę moterį, labai aukštą. Ji priėjo prie ugnies ir atsisėdo. Ne- 
atitraukdamas nuo jos akių, aš laikiau vienoje rankoje šautuvą, 
o kita vis mečiau į ugnį žagarų. Mėsa išvirė. Moteris tebesėdėjo. 
Aš ištraukiau iš puodo mėsą. Paskui paėmiau gabalą ir atkišau 
moteriai. Ji išsižiojo. Aš sugrūdau mėsą kartu su kaulu jai į 

burną. Moteris tuoj prarijo ir vėl tyliai sėdi. Tylėjau ir aš, bet 
nenuleidau nuo jos akių. Aš pagalvojau: jei tik nusisuksiu, ji 
man smogs. Galų gale ji neištvėrė, atsikėlė ir nuėjo. 

Aš nusprendžiau joti ir jau pasibalnojau žirgą. Staiga man 
kilo mintis: o ką pasakys giminaičiai, kai grįšiu? Verčiau liksiu 
čia nakvoti. Kas bus, tebūnie! Nukirtau savo ūgio drebulę, už- 
mečiau ant jos savo chalatą, po vienu rąsto galu kaip po galva 
pakišau balną. Pats užsitaisiau šautuvą ir įsiropščiau į medį. Žir- 
gas liko pririštas nuošaliau. 

Naktis buvo šviesi ir aplinkui viską galėjai matyti. Umai ma- 
no žirgas sužvingo, ėmė trypti, kaip ir aną kartą. Žiūriu, bėga 
rudoji moteriškė. Pamatė gulinčią kaliausę, puolė ją ir kad ims 
mušti. Siaubūnė pamanė, kad aš ten miegu. Ilgai nelaukęs, nu- 
sitaikiau ir iššoviau. Moteriškė stryktelėjo ir nubėgo, palikusi 
kruvinus pėdsakus. 

Mikliai išlipau iš medžio, pasibalnojau žirgą ir pasileidau jai 
pavymui. Brūzgynai trukdė joti, tai nulipau žemėn ir nuskubėjau 
jos pėdomis. Už kelių žingsnių pamačiau lūšnelę, įėjęs 
išvydau ant žemės gulinčią tą moteriškę. Ji buvo mirusi. Nupjo- 
viau jai rankas. Jos buvo kietos, su geležiniais nagais. Ta mo- 
teriškė buvo žestyrnakė. Lūšnelės sienoje stirksojo įkirstas baltas 
kirvis. Aš jį paėmiau ir parjojau namo. Parvykęs nuėjau 

pas burtininką. 
— Štai žestyrnakės rankos, — pasakiau jam.— O šitą kirvį ra- 
dau jos lūšnelėje. Tu atkalbėjai, kad nejočiau į Ušaralą, 0 aš 
neklausiau tavo patarimo ir nugalavau savo priešą. Šita žestyr- 
nakė pragaišino mano senelį ir tėvą. 

Tada burtininkas pasakė: 

— Tai siaubūnė mėlynais nagais. Ji gali sudraskyti Žmogų į 
skutelius. Be to, jų buvo du: vyras ir žmona. Tu nudėjai moterį, 
dabar liko jos vyras. Jis suras tą baltą kirvį visur, kad ir kur 
jį paslėptum, ir nugaluos daug žmonių mūsų aūluose. Nereikėjo 
tau jo imti. Bet jeigu jau paėmei, tai dabar klausyk, ką aš tau 
pasakysiu. Tu negalėsi užmigti nė vieną naktį, turėsi laukti šito 
siaubūno. O jei užmigsi ir nenudobsi jo, tai jis visą aūlą išžudys. 
Nudėti jį galima tik su jo kirviu. Kirsk iš karto galvą. 

Išgąsdintas šitokios pranašystės, aš kasdien laukiau siaubūno. 
Veikiai išėjo už vyro mano dukra Bikeša. Kai už ją atsiėmiau 
išpirką, pastačiau jai atskirą jurtą, atskyriau galvijus. O paskui 
dukters paklausiau: 

— Bikeša, ko tu dar iš manęs norėtum? Aš atiduosiu tau vis- 
ką, ko tik paprašysi!.. 

Tada dukra man pasakė: 

— Nereikia man tavo galvijų, nereikia man tavo jurtos. Jeigu 
tu mane laikai mylima dukra, tai atiduok man baltąjį kirvį. 

Aš apstulbau. 

— O mano dukrele, — pasakiau,— jeigu tau jį atiduosiu, tai 
pats pražūsiu. 

Tačiau ji nenorėjo nieko nė girdėti. 

— Jeigu neatiduosi kirvio, aš tau — ne dukra, — sakė ji. 

Ką aš turėjau daryti? Atidaviau jai kirvį. 

Nuvežiau ją į naujai pastatytą jurtą, o pats toliau tykojau 
žestyrnako, bet su prastu savo kirviu. 

O ką padarė Bikeša? Kam jai prireikė mano kirvio? Ji taip 
pat ėmė laukti siaubūno: kasdien ir kasnakt stovėjo šalia jurtos. 
Vyrui ji nieko nepasakojo ir tik atsikalbinėjo: „Paskui sužinosi." 
Vyras ėmė ją sekti. 

Vieną naktį — o naktis buvo šviesi — aūlo šunys lodami nu- 
dūmė už aūlo. Bikeša pažiūrėjo į tą šoną, kur nubėgo šunys, ir 
pamatė ateinantį aukštą žmogų. Šunys jį puola ir loja, o jis, žiū- 
rėk, čia parklumpa, čia vėl atsistojęs eina. Pagaliau Žmogus pri- 
ėjo prie pirmos jurtos, žengė į ją ir tuoj iš jos išėjo, žengė į 
antrą jurtą, bet greitai ir iš tos išėjo. Taip jis užsuko į daugelį 
jurtų. Galų gale priėjo eilė Bikešos jurtai. Bikeša čiupo kirvį ir 
laukia. Vos tik siaubūnas prisiartino, Bikeša trinkt jam per gal- 
vą baltuoju kirviu. Galva nulėkė nuo pečių. Bikeša pažadino vy- 
Ią ir, parodžiusi negyvėlį, atskleidė jam savo paslaptį. Paskui Bi- 
keša užėjo į tas jurtas, kur buvo įžengęs žestyrnakas. Visur gu- 
lėjo jo numarinti žmonės. Bikeša ir jos vyras sėdo ant žirgų ir 
atjojo pas mane su baltuoju kirviu ir žestyrnako galva. 

— Tėve, grąžinu tau kirvį — tarė Bikeša.— Kai jį iš tavęs iš- 
prašiau, galvojau, kad verčiau mirsiu viena, o broliai ir tėvas 
tegu pasilieka. Jeigu jūs man nebūtumėt jo davęs, tai būtų pra- 
žuvę visi jūsų sūnūs, o jūs būtumėt išsigelbėjęs. Štai tas kirvis, 
pasiimkite!.. 

Matot, kokia mano Bikeša. Tada aš ir pagalvojau: kodėl Bi- 
keša ne vyras? Tai mano pirmoji svajonė, brangieji sveteliai... 

O štai mano antroji svajonė. Kai neliko žestyrnakų, aš gyve- 
nau ramiai. Vieną kartą panorau prasiblaškyti ir nujojau prie 
Kubažono kalvos. Buvo tokia kalva netoli mano šulinio, kuris 
vadinamas Šynyrau. Šulinio vanduo tyras, skaidrus, turbūt gydo- 
masis. Užsėdęs ant savo ristūno Žaidakero, nujojau prie Kuba- 
žono. Kai užlėkiau ant kalvos, pamačiau keistus daiktus: prie 
šulinio stovėjo baltos jurtos, o šalia jų šoko mergaitės, baltos 

lyg beržai. „Kas per stebuklai!“ — pagalvojau. Anksčiau čia taip 
nebuvo. Kaip galėjo atsitikti? Iš kur visa tai? Ilgai stovėjau nesi- 
Iyždamas ir nieko nesuprasdamas. Jeigu ten nujosiu — galiu dar 
galvą palydėti. Verčiau sušauksiu žmones, tada nujosiu. Umai 
man dingtelėjo mintis: galiūnas, o bijo vienas joti. Ir aš ryžausi 
prijoti prie tų mergaičių. Vos tik prisiartinau, jos mane apsupo 
iš visų pusių šaukdamos: „Jaunikis atjojo! Jaunikis atjojo!“ 

Vienos čiupo žirgą už kamanų, kitos man taršė barzdą, trečios 
man šonus maigė. Visą laiką šaukė: „Jaunikis! Jaunikis!" Paskui 
įsivedė mane į jurtą, pasodino ant pagalvių, puolė vaišinti viso- 
kiausiais gėrimais ir valgymais. Pačios taip pat vaišinosi, kalbė- 
damos: ,„Valgyk, mielas jauniki, valgyk.“ Ir vis stengėsi mane 
pastumti, suduoti man ranka, įžnybti. Aš pasijutau kaip trisde- 
šimt penkerių metų džigitas. Sutemo vakaras, stojo naktis. Atėjo 
dvi merginos ir pasakė, kad jaunikis turįs eiti į didžiąją jurtą ir 
užlieti ugnį alyva. Merginos pašoko, čiupo mane ir tąsydamos, 
stumdydamos atitempė į didžiąją jurtą. Paskui davė kibirą aly- 
vos ir liepė supilti ją į ugnį. Aš atlikau šią jaunikio priedermę 
ir atsisėdau ant auksinio suolelio šalia merginos, tikros gražuolės. 
Ji buvo apsitaisiusi šviesiais apdarais. Pasijutau besąs dvidešimt 
penkerių metų džigitas. 

Merginos nešė visokius valgius, gėrimus. Bet nesiliovė ma- 
nęs stumdžiusios ir šaukusios: ,,Jaunikis! Jaunikis!" 

Aš visai pasidariau jaunas! Puotai pasibaigus, gražuolė liepė 
draugėms kloti patalą. Kai patalas buvo pataisytas, ji mane pa- 
kvietė gulti. Su mumis atėjo ir merginos. Paskui jos visos išėjo, 
mes likome dviese. Gražuolė mane paguldė, pati atsisėdo atokiau 
ir Man pasakė: 

— Tu privalai iki ryto neužmigti ir vis Žiūrėti į ugnį. 

Aš sutikau su ta sąlyga. Atsisėdau ir žiūriu į ugnį, nesumerk- 
damas akių. Bet negalėjau taip ilgai išsėdėti ir užmigau. O kai 
rytą pabudau, nieko nebuvo. Šalia stovėjo mano žirgas ir gulėjo 
mano šautuvas. Pats buvau ant to paties užkloto, ant kurio va- 
kar sėdėjau ir žiūrėjau į ugnį. Veikiai susipratau, pašokau, pa- 
kėliau užklotą ir pamačiau raštelį Paėmiau tą raštelį ir perskai- 
čiau: „„Aš esu peri valdovo duktė, vardu Muchirija. Girdėjau, 
kad tu galiūnas ir nudėjai Ušarale žestyrnakus. Mane sužavėjo 
tavo drąsa, ir aš tave pamilau. Ilgai ieškojau progos, kaip su 
tavimi susitikti. Man pasakė, kad turi Kubažono kalvą, šulinį 
Šynyrau ir kad ten būni. Aš pagalvojau, jei esi gyvas, tai tikrai 
ten tave pamatysiu. Apsigyvenau šalia to šulinio. Prabėgo aš- 
tuoneri metai ir štai tu Mano išsvajotasis atėjai. Bet labai pase- 

nes. Aš tikėjausi, kad turėsi jėgų padovanoti man sūnų ir nu- 
sprendžiau tave išbandyti. Jeigu būtum išsėdėjęs iki ryto ir ne- 
užmigęs, būčiau už tavęs ištekėjusi. Bet tu, mano mielas, esi se- 
nas, ir tau manęs nereikia. Atminimui palieku užklotą. Saugok jį 
kaip mano meilės ženklą." 

— Štai tas patiesalas,— tarė aksakalas. Paskui kreipėsi į sve- 
čius: „Kaip jums atrodo, ar tai svajonė?“ Ir pats atsakė: „Taip, 
tai svajonė!“ Štai šitos svajonės ir pasendino mane,— pasakė 
aksakalas, baigdamas pasakojimą. 

Rytojaus dieną džigitai išjojo iš dešimtojo galiūno Mamajaus 
aūlo. 


Ava -. "r “ 
MILZŽINAS5 ALPAMYSAS 


Seniai, labai seniai gyveno turtuolis Čurabajus. Jis tuiejo sū- 
nų Alpamysą. Vieną dieną Čurabajaus arklių tabūnus nusivarė 
kalmukai. 

— Mano vaikeli, aš jau sulinkau nuo metų naštos. Ar nega- 
lėtum pasivyti tabūnus, atimti juos ir atkeršyti priešui, — pasakė 
Čurabajus sūnui, labai susirūpinęs. 

Alpamysui buvo šešeri metai, bet jis įtūžo kaip tikras karžy- 
gys, pasigavo tabūne žirgą Baičiubarą, sėdo ant jo, supliekė ir, 
niekam nesakęs nė žodžio, leidosi į kelią. 

Kalmukų chanas susapnavo jį, pabudęs sušaukė žmones ir ta- 
rė: 

— Sapnavau sapną. Rodos, atėjo sunkūs laikai, mūsų laukia 
sunki kova, mano chanatui gresia nelaimė. O kas ją užtraukė? 
Priešas stovi prieš mane lyg juodas kupranugaris ir nori įsibė- 
gėjęs pulti. Jis nuplėš man kasą, nuraus plaukus nuo kaktos, o 
mano liemeningą ir išnašų sūnų sutryps į dulkes. 

— Taip, reikia manyti, kad tavo chanatą užims Čurabajaus 
sūnus — šešiametis Alpamysas,— išaiškino garbūs seniai chano 
sapną. 

— O ar nebūtų galima šito šaunuolio įvilioti į spąstus, kol 
jis neprijojo iki mūsų? — paklausė chanas. 

— Įsakyk pastatyti jam ant kelio jurtą ir duok man keturias- 
dešimt merginų! — tarė chanui viena senė. 

Chanas liepė pastatyti jurtą ir įsakė surinkti keturiasdešimt 
merginų. Senė išdalijo merginoms po taurę vyno, susodino jas 
jurtoje, o pati išėjo pasitikti Alpamyso. Atsisėdo ant kelio ir 
laukia. 


Pasirodė Alpamysas. Jo žirgas, pamatęs senę, sustojo. Tada 
Alpamysas įdūkęs sukirto jam rimbu. Žirgas atsigulė. 

— O mano vaikeli, jei tavo žirgas klumpa, veikiausiai bus 
pavargęs. Čia tavęs nekantriai laukia keturiasdešimt merginų. 
Negaišk, eik pas jas, — tarė senė Alpamysui. 

Sužinojęs, kad jo laukia merginos, Alpamysas supančiojo Žir- 
gą ir įėjo į jurtą. Žiūri, sėdi merginos ir kiekviena laiko po tau- 
Ię saldaus vyno. 

Merginos iš eilės, viena po kitos, siūlė Alpamysui savo vyną. 
Alpamysas apsvaigo ir nugriuvo. Tada keturiasdešimt merginų jį 
pakėlė ir įmetė į gilią duobę — zindaną, o žirgą nuvedė chanui. 

Sėdi Alpamysas zindane, kankinasi. Mato, lekia pro šalį žą- 
sys. Alpamysas jas pašaukė. Prilėkė viena žąsis ir klausia: 

— O kaliny, kas tu esi? 

— Aš — Alpamysas. 

— Jei tu esi Alpamysas,— tarė žąsis,— tai neišeisi iš šito ka- 
lėjimo.— Ir žąsis nulėkė. 

Netrukus skrido virš Alpamyso vieniša žąsis. Alpamysas ją 
pašaukė. 

— Ko tau reikia? 

— Kodėl tu akla viena akimi? — klausia Alpamysas. 

— Kai buvau maža,— ėmė pasakoti žąsis, — Mano motiną nu- 
šovė šaulys. Aš likau našlaitė ir norėjau dėtis prie kitų Žąsų. 
Bet jos sužinojo mane esant našlaitę ir iškirto man akį, kad ne- 
galėčiau kartu su jomis lesti. Dabar aš nesiartinuų prie jų, kad 
neprarasčiau kitos akies. Nuo to laiko ir skraidau viena, 

— Aš parašysiu laišką ir priklijuosiu tau prie sparno,— tarė 
Alpamysas.— Tu nulėksi prie Kugalykulio ežero. Ten mano sesuo 
Karlygaša medžioja su sakalu. Sakalas tave pagaus, bet sesuo 
pamatys laišką ir paliks tave gyvą. Įspėju, kad, lėkdama virš 
aūlų, negirgsėtum. 

Žąsis sutiko ir nuskrido su laišku. 

Ji lėkė virš vieno aūlo, užmiršo Alpamyso pamokymą ir su- 
girgsėjo. Aūlo šeimininkas pašovė žąsį. Kai jau norėjo pjauti, 
pamatė prie sparno laišką ir ją paleido. Žąsis nulėkė, ir šit ji 
atskrido prie Kugalykulio ežero. 

Tuo metu Alpamyso sesers sūnus, pamatęs kito vaiko rankose 
paukščio sparną, ėmė prašyti Alpamyso seserį Karlygašą, kad 
duotų ir jam tokį sparną. Karlygaša sėdo ant žirgo ir, paėmusi sa- 
kalą, nujojo prie Kugalykulio. Pamačiusi ten vienų vieną žąsį, 
paleido sakalą. Žąsis suspurdėjo sakalo naguose, laiškas atsikli- 
javo ir nukrito. Perskaičiusi laišką, Karlygaša pravirko, sėdo ant 

žingo ir leidosi namo. Jos ašaros biro ant arklio karčių. Jodama 
namo, Karlygaša dar pasuko į savo bičiulio Karabajaus aūlą. 

Pamatęs atjojančią Karlygašą, Karabajus pasislėpė už Žagarų 
krūvos, bijodamas, kad ji ko nors neprašytų. Tačiau išgirdęs, ką 
ji pasakoja jo pačiai, išlindo ir pasakė josiąs ieškoti Alpamyso. 
Susikrovė ant dešimties. kupranugarių išmintų, pasiėmė šilkinį 
keturiasdešimties kulačių ? ilgumo arkaną ir iškeliavo. Po keleto 
dienų jis jau buvo prie zindano. 

— O Alpamysai, kur tu?— ėmė šaukti savo draugą Karaba- 
jus. 

Niekas nieko neatsakė. Karabajus pagalvojo, kad jo draugas 
bus jau miręs, ir pravirko. Ašaros byrėjo į zindano dugną. 

Alpamysas miegojo, bet nuo šaltų lašų pasipurtė ir nubudo. 
Pakėlė galvą, žiūri — jo draugas Kąrabajus besėdįs prie zindano. 
Jis jau buvo išliejęs ežerus ašarų ir permerkė savo ūsus ir barz- 
dą. Alpamysas pašaukė jį ir ėmė klausinėti, kaip begyvuoją jo 
namiškiai, Karabajus nuleido į zindaną šilkinį keturiasdešimties 
kulačių ilgumo arkaną. Alpamysas pačiupo arkaną ir jau pakilo 
ligi pusės zindano, bet staiga jam dingtelėjo mintis: „Kas iš to, 
jei paskui Karabajus prikaišios išgelbėjęs man gyvybę! Juk bus 
pikta." Jis nupjovė arkaną ir nukrito žemyn. 

Karabajus pagalvojo, kad arkanas pats nutrūko nuo Alpamy- 
so svorio, apsiliejo karčiomis nusiminimo ašaromis ir patraukė 
namo. 

Dabar pakalbėsim apie Alpamysą. 

Chano duktė turėjo mylimą ožiuką. Kartą ožiukas bėgiojo ir 
įkrito į zindaną pas Alpamysą. 

Piemuo ėmė prašyti Alpamysą, kad atiduotų jam ožiuką. Al- 
pamysas nedavė. 

— Jeigu tu man neatiduosi ožiuko,— tarė piemuo,— aš už- 
mušiu tave akmenimis sulig puodu didumo. 

— Na ką gi, užmušk,— tarė Alpamysas. 

Tada piemuo paleido akmenį, puodo didumo. Alpamysas pa- 
gavo tą akmenį ir išmetė į viršų per keturiasdešimt aršinų. 

— Mane chano duktė nugaluos, — maldavo piemuo.— Ko tau 
iš Manęs reikia, sakyk! Reikalauk visko, tik atiduok ožiuką! 

— Tu privalai kasdien man duoti po aviną, — įsakė Alpamy- 
sas. 

Piemuo kasdien davė Alpamysui po aviną, o kai avinų nebe- 
liko, atidavė Alpamysui ir ožiuką. 


? Kulačius — ilgio matas, apytikriai trys aršinai (71, 12 cm). 

— Ką man dabar daryti, juk manęs laukia mirtis, — pasiskun- 
dė piemuo. 

— Nenusimink, piemenėli, štai tau dombra — pagrok ja va- 
karais,— tarė Alpamysas.— Išgirs chano duktė ir ateis pas tave, 
bet tu jai nesakyk, iš kur gavai dombrą. Net jeigu tave pjaus- 
tytų ir druska barstytų, tylėk. Na jeigu jau labai prie tavęs pri- 
kibs, tai pasakyk, kad dombrą tau padovanojo zindano kalinys. 

Piemuo paklausė Alpamyso patarimo. Užgrojo dombra, ir cha- 
no duktė atėjo pas jį: 

— Iš kur tu gavai dombrą? — paklausė ji. 

Piemuo tylėjo. Chano duktė prarėžė jam padus ir pabarstė 
druska. Bet piemuo tylėjo. Ką daryti? Tada ji ėmė maldauti pie- 
menį, kad pasakytų. 

Piemuo galų gale pasakė, kad dombrą jam davė Alpamysas. 

— Nuvesk mane pas jį, — paliepė chano duktė. 

Chano duktė pasisodino jį ant nugaros ir atnešė prie zindano. 

— O bičiuli, aš tave labai myliu, tik nežinau, kaip ištraukti 
iš zindano,— sušuko chano duktė. 

— Mane gali ištraukti tik mano žirgas,— tarė Alpamysas. 

— Pasakyk, kaip jį galėčiau gauti, — prašė mergina. 

— Persirenk prastais drabužiais— tarė Almapysas,— nueik 
pas chaną ir pradėk girti jo didybę ir teisingumą. Tu jam labai 
patiksi, ir jis už tai pasiūlys tau daug pinigų, bet tu neimk, tik 
pasakyk, kad chano žirgas Baičiubaras nusiminęs, nieko neėda 
ir gali padvėsti, kad tu iš mažų dienų auginai šitą žirgą ir Žinai, 
kaip jį priversti ėsti. 

Chano duktė viską padarė, kaip ją mokė Alpamysas, ir atga- 
vo žirgą. Šis nulėkė tiesiai prie zindano, pamatė jo dugne gulin- 
tį Alpamysą ir graudžiai apsiverkė. Ašaros biro Alpamysui ant 
veido ir jį pabudino. 

— (O mano žirge Baičiubarai,— tarė Alpamysas,— kaip ilgai 
aš tavęs laukiau. 

Baičiubaras pritūpė ant pasturgalinių kojų, nuleido ilgą uo- 
degą, Alpamysas į ją įsikibo, žirgas šoktelėjo, ir kalinys lyg strė- 
lė išlėkė iš duobės. 

Kai atėjo vakaras, Alpamysas sėdo ant Baičiubaro ir per nak- 
tį nukovė visus savo priešus, o paskui su chano dukterimi ir 
piemeniu parsivarė arklių tabūnus namo. 

Kvailas kupranugariukas išbėgo į stepę. Kol buvo sotus, ko! 
švietė saulė, jis šokinėjo ir linksmai mykė. Bet kai saulė nusilei- 
do ir jis praalko, jam pasidarė liūdna. O kai krūmuose ;žkaukė 
vilkai „„au-ū-ū!“, kupranugariuką baimė pagavo, ir jis gailiai pra- 
virko. Laksto patamsiais, laisto ašaromis žemę, net garsiai Mliauti 
bijo — išgirs vilkai ir jį suės. 

Padvelkus vėjui, vilkai užuodžia kupranuzariuko kvapą, stū- 
gauja Visais pašaliais: 

— Skani mėselė! Žinduklis kupranugariukas! 

Bėga jis kiek neša laibos kojos, gelbstisi nuo vilkų. Ta baisi 
naktis kupranugariukui pasirodė ilgesnė už visą jo gyvenimą. 

Pagaliau išaušo rytas, saulė vėl užtekėjo. Vilkai pabėgo, pa- 
sislėpė daubose. Apsidžiaugė kupranugariukas. Jurtose žmonės 
išgirdo jo balsą, atbėgo du jo ieškoti. Kupranugariukas pamatė 
žmones ir pasileido jų link, Prie vieno glaudžiasi, prie kito puo- 
la — neatsidžiaugia. 

— Čia mano kupranugariukas! — sako vienas. 

— Ne, mano! Matai, jis prie manęs atbėgo, — atšauna antras. 

Ir susiginčijo abu dėl kvailo kupranugariuko. Nusprendė eiti 
pas teisėją, kurio išmintis garsėjo visoje stepėje. 

Edygė — toks buvo teisėjo vardas — išklausė jų ginčą ir tarė: 

— Atginkite savo kupranugares. 

Kai šeimininkai atginė kupranugares, Edygė pasislėpė už ki- 
ziako 3 krūvos ir užkaukė kaip vilkas. Kupranugarės pakėlė gal- 
vas, o kupranugariukas gailiai užbliovė. Išgirdusi kupranugariu- 
ko balsą, iš kaimenės išbėgo viena kupranugarė ir ėmė jį laižyti. 
O kitos kupranugarės nė nesukrutėjo. Kupranugariukas puolė 
godžiai žįsti motiną. 

Edygė pasišaukė kupranugarės šeimininką ir tarė: 

š — Na, dabar gali vestis savo kupranugarę su kupranugariu- 
u. 

Šeimininkas nusivedė kupranugarę. Sotus kupranugariukas 
glaustydamasis bėgo šalia. 

— O tu esi prastas šeimininkas! — tarė Edygė antrajam žmo- 
gui.— Kieno gi pieną būtų žindęs šitas kupranugariukas pas ta- 
ve? Eik namo ir atmink, kad godumas visokio blogio pradžia. 


3 Kiziakas — džiovintas mėšlas kurui. 

KODĖL LAPĖS UODEGA ILGA, 
O KIŠKIO TRUMPA? 


Seniau lapė neturėjo uodegos, todėl negalėjo užlyginti savo 
pėdsakų. Kartą į jos urvą įsibrovė vilkas. Jis norėjo lapę pas- 
maugti. Tačiau jai pavyko ištrūkti pro kitą angą. Nubėgo lapė 
į mišką. Po medžiu pamatė kiškį, kuris tais laikais turėjo ilgą 
uodegą. Ta uodega jam trukdė bėgioti. Pačiupo lapė kiškį. 

— Imk mano uodegą, — tarė kiškis — tau ji pravers, o man 
jos visai nereikia. 

Lapė sutiko. Ir nuo to laiko lapės uodega ilga, o kiškio trum- 
pa. 


KODĖL KREGŽDĖS UODEGA DVIŠAKA? 


Senų senovėje pasaulį valdė piktas slibinas Aidacharas. Jis 
mito krauju. Jo pasiuntinys buvo sukčius uodas. 

Slibinas pasivadino į šalį uodą ir tarė: 

— Apskrisk visą žemę ir slapčia paragauk visų gyvių krau- 
jo,— grįžęs man pasakysi, kurio saldžiausias. Ką liepsi, tą ir Žu- 
dysiu. 

Uodas nulėkė. Nuveikęs ką lieptas, skuba atgal. Kelyje su- 
tinka kregždę: 

— Kur lakioji? 

— Pono Aidacharo įsakymu aplėkiau visą žemę, norėjau suži- 
noti, kieno kraujas saldžiausias. 

— Na ir ką sužinojai? 

— Saldžiausias kraujas Žmogaus, — suzyzė uodas. 

Kregždė išsigando: 

— Nesakyk, uode, slibinui teisybės. Žmogus yra geras, nežu- 
dyk jo! 

— Ne, pasakysiu! 

Kregždė vėl: 

— Prašau tave, nekenk žmogui: jis mano draugas! 

O uodas: 

— Ne, pasakysiu! 

Atlėkė uodas pas Aidacharą, o kregždė jau čia skraido. 

— Na, papasakok, ką sužinojai! — sušnypštė slibinas.— Bet 
nedrįsk, verge, bent žodelį sumeluoti! 

— Mano viešpatie ir valdove,— pradėjo uodas,— pasakysiu 
teisybę, nieko neslėpsiu. Pats gardžiausias, pats saldžiausias krau- 
jas tai... 

Norėjo jis pasakyti ,„...tai Žmogaus“, bet nespėjo: kregždė 
smigo kaip strėlė ir smailiu snapu nugnybo uodui galą liežuvio. 

Puolė uodas prie slibino: | 

— Z-Z-Z... Z-Z-Z...— ir nieko negali pasakyti. 

O kregždė meiliai čiulba. 

— Aš žinau, Aidachare, ką norėjo pasakyti uodas: saldžiausias 
kraujas — slibino. 

Įdūko slibinas ant kregždės, pasispyrė uodega ir išlėkė į pa- 
dangę pražiotais nasrais. Bet juk nėra greitesnio ir vikresnio pau- 
kščio už kregžde. Šovė į šoną ir išvengė mirties. Aidacharas spė- 
jo grybštelti jai už uodegos. Išplėšė iš paties vidurio keletą 
plunksnų ir nudribo žemėn, pataikė ant akmenų ir galą gavo. 

Todėl kregždės uodega dvišaka, o žmonės labai myli šį paukš- 
tį. 


LAPĖ, KUPRANUGARIS, VILKAS, 
LIŪTAS IR PUTPELĖ 


Bėga lapė per stepę ir sutinka kupranugarį. 

— Kupranugari, kupranugari, kur tu eini? — klausia lapė. 

— Ieškau tokios vietos, kur daug sotaus maisto ir tyro van- 
dens,— atsakė kupranugaris. 

— Ir aš su tavim eisiu. 

— Kad taip nori, prašom! Einam kartu. 

Eina dabar dviese. Sutinka vilką. 

— Kur jūs einate? — klausia vilkas. 

— Ieškom tokios vietos, kur daug sotaus maisto ir tyro van- 
dens! 

— Priimkit ir mane. 

— Kad taip nori, prašcm. Einam kartu. 

Eina trise. Sutinka liūtą. 

— Ej bičiuliai, kur traukiate? — klausia liūtas. 

— Ieškcm tokios vietos, kur daug sotaus maisto ir tyro van- 
dens. 

— Priimkite ir mane! 

— Kad taip nori, prašom. Einam kartu. 

Eira jau keturiese, 

Ėjo ėjo ir pagaliau priėjo žaliuojantį tarpeklį. Tarpeklyje vis- 
ko su kaupu: žolė tokia, kad neperbrisi, visokio gyvio devynios 
galybės, iš po kiekvieno akmens trykšta šaltinis. 

Čia žvėrys ir apsigyveno. 

Liūtas, vilkas ir lapė medžiojo paukščius. Kupranugaris mito 
žole. Jie gražiai sutarė, nesiginčijo, nesibarė. 

Atėjo žiema. Paukščiai išskrido į šiltuosius kraštus, smulkūs 
žvėreliai sulindo į urvus. Sunku grobuonims rasti maisto. Pasi- 
taiko, kad ir dieną, ir dvi, ir tris dantis tenka laikyti pakabinus. 
Tik vienas kupranugaris nenusimena, peša iš po sniego žolę ir 
vis labiau tunka. 

Tada liūtas, vilkas ir lapė sušaukė pasitarimą — apsvarstyti, 
kaip toliau gyventi, 

Liūtas sako: 

— Vienas iš mūsų turi aukotis draugų labui. 

Iš pradžių Žvėrys apsidžiaugė liūto pasiūlymu, bet pagalvoję 
nusiminė: niekas nenori su gyvybe atsisveikinti. 

Tada ir prabilo gudrioji laputė: 

— Išmintingasis liūte, tu nusprendei visai teisingai — pradė- 
jo ji. — Bet leisk ir man, kvailei, pasakyti keletą žodžių. Kuris iš 
mūsų didžiausias? Kupranugaris. Kuris iš mūsų riebiausias? Ku- 
pranugaris. Todėl kupranugaris ir turi pasiaukoti visų mūsų labui. 

Lapės žodžiai visiems patiko, ir žvėrys nutarė papjauti ir su- 
ėsti kupranugarį. 

Išgirdo tai kupranugaris ir verkauja: 

— Bičiuliai, juk aš visada buvau jums ištikimas draugas! Pa- 
sigailėkite manęs, aš dar būsiu jums naudingas. 

Liūtas ir vilkas pasigailėjo kupranugario ir nieko jam nedarė. 
Kupranugaris apsiramino, vaikšto sau po tarpeklį, kapsto sniegą, 
ėda žolę ir vis tunka. 

O Žvėrys ir toliau gyveno pusbadžiu; pagaliau jie taip susi- 
baigė, kad į save nebepanašūs pasidarė. 

Kartą lapė ir sako draugams: 

— Leiskite man pasikalbėti su kupranugariu. Gal man pavyks 
jį įtikinti, kad atiduotų mums savo mėsą. 

Žvėrys sutiko. 

Lapė nulėkė kaip strėlė pas kupranugarį, pasisukinėjo, pa-- 
šmirinėjo aplinkui ir sugrįžo, netarus jam nė žodžio. 

— Kupranugaris sutinka mirti — paskelbė lapė liūtui ir vil- 
kui.— Tiktai jis griežčių griežčiausiai įsako, kad jo mėsa būtų 
padalyta po lygiai, nė vieno nenuskriaudžiant. Jeigu kuris nors 

iš mūsų dalybose sukčiaus, tai kupranugaris prisikels iš numiru- 
siųjų ir pabėgs nuo mūsų. 

Žvėrys patikėjo lape ir papjovė kupranugarį. 

Nulupo jam kailį ir dalijasi mėsą. 

Kai vilkas pamatė šviežią mėsą, tai ir neištvėrė: pagriebė 
kupranugario inkstą ir prarijo visą. 

Tai pastebėjo liūtas ir įsiutęs puolė vilką. Šis leidosi bėgti, 
liūtas įkandin. Ir abu dingo už kalno. 

Lapei tik to ir tereikėjo. Negaišdama ji paslėpė visą mėsą 
uolose ir nusiminusi vėl atsitūpė senojoje vietoje. 

Atbėga liūtas, klausia: 

— Kur dingo mėsa? 

Lapė graudžiai pravirko ir sako: 

— Jūs nevykdėte priešmirtinės kupranugario valios, dabar 
patys kalti — kupranugaris pabėgo. 

Liūtas patikėjo lape ir alkanas atsigulė miegoti. 

Naktį vogčiomis prišliaužia prie lapės vilkas. Lapė ir jam pa- 
sakė tą patį, kaip ir liūtui. 

Išsitiesė vilkas ant Žemės, guli ir dejuoja iš alkio. 

O lapė tuo metu nubėgo prie uolos, pasiėmė kupranugario 
žarnas, atsitūpė atokiau ir smaguriauja. 

— Lapute kūmute, ką tu ten kremti? — klausia vilkas. 

— Matai, aš taip išalkau,— atsakė lapė,— kad traukiu savo 
žarnas ir ėdu. 

— Ir tau neskauda? — nustebo vilkas. 

— Iš pradžių truputį skaudėjo, o dabar nė kiek, — tarė lapė. 

Vilkas ėmė jos prašyti: 

— Lapute kūmute, jei sakai teisybę, tai ištrauk ir man žar- 
nas, padaryk malonę. Aš taip pat labai išalkęs. 

Lapė tik to ir telaukė: ištraukė vilkui žarnas, tas ir nugaišo. 
Nulupo lapė vilkui kailį, o mėsą paslėpė uolose. 

Rytą pabudęs liūtas pamatė šalia savęs lapę. Lapė žiūri į jį 
ir klastingai kikena: 

— Ko tu juokiesi? — niūriai klausia liūtas. 

— Drąsusis liūte, žiūrėdama į tave, aš prisimenu tavo tėvą. 
Tai buvo stipruolis galiūnas. Pažvelk į šitą aukščiausią uolą. 
Jis mėgdavo, užkopęs jos viršūnėn, šokti į prarają. Tu labai pa- 
našus į savo tėvą, o jėga, ko gero, dar pranoksti jį, bet, man 
regis, niekuomet neturėtum drąsos šokti į prarają, — liūdnai bai- 
gė lapė. 

— Menkai tų mane pažįsti! — išdidžiai tarė liūtas, o jo akys 
net sublizgėjo. Trimis šuoliais jis užlėkė ant uolos ir sustojo prie 
pat krašto. Pažvelgus į prarają, jam apsvaigo galva. 

O lapė juokiasi iš po uolos: 

— Ar aš nesakiau, kad pabijosi! 

— Menkai tu mane pažįsti! — suriaumojo liūtas ir liuoktelėjo 
žemyn. Nukrito liūtas ant aštrių akmenų. Guli paplūdęs kraujais 
ir negali pasijudinti. 

Tada, atsargiai žengdama uolos kyšuliais, prie jo nusileido 
lapė. 

— Kaip sveikatėlė, drąsusis liūte? — paklausė ji. 

— Man labai bloga, mirštu, — sudejavo liūtas. 

Įsitikinusi, kad liūtas daugiau nebepasikels nuo žemės, lapė 
pritykino arčiau ir suleido į jį dantis. 

— Tik vieno tave prašau — maldavo liūtas.— Išplėšk pirmiau- 
sia man liežuvį, kad negalėčiau šaukti iš skausmo. 

— Nesirūpink, bičiuli — nusijuokė lapė,— viskam ateis eilė. 
Pradėsiu nuo uodegos, baigsiu liežuviu. 

Kupranugario, liūto ir vilko mėsos lapei užteko beveik per 
visą Žiemą. Tačiau pavasarį vėl reikėjo vaikščioti tuščiu pilvu. 
Pagaliau kartą jai pavyko pagauti seną putpelę. 

Lapė jai sako: 

— Jei atiduosi savo vaikus, paleisiu tave. 

— Sutinku, — drebėdama atsakė putpelė.— Mano vaikai sle- 
piasi antai tame atžalyne. Nueik ten, pašauk juos mano balsu 
tris kartus, ir jie atbėgs pas tave. Aš juos taip šaukiu: ,„Put-pu- 
liut! Put-puliut! Jūsų mama parėjo!“ — jie jau pažins šitą balsą. 

Lapė paleido putpelę ir nusėlino į atžalyną. 

— Put-puliut! Put-puliut!..— pašaukė lapė putpeliškai, o toliau 
užmiršo. 

— Nusispjaut ant lapės! Nusispjaut ant lapės! — linksmai su- 
šuko putpelė, purptelėjo ir nuskrido. 

Taip lapė ir liko be nieko. 

Po kiek laiko bėga lapė miško pakraščiu. Žiūri — medyje tu- 
pi putpelė. Sumanė lapė atsikeršyti ir sako saldžiu balsu: 

— Putpele, ar tu girdėjai, kokį dievas išleido įsakymą? 

— Ne, negirdėjau. 

— Tai žinok, dievas liepė nuo šiol visiems žvėrims ir paukš- 
čiams gyventi taikiai ir meiliai, neskriausti ir neišnaudoti vie- 
niems kitų. Susitaikykim ir mudvi! Nulipk žemėn, drauguže, aš 
tave apkabinsiu kaip seserį. 

Putpelė nieko neatsakė, tik staiga ėmė dairytis į šalis. 

— Ko ten kraipai galvą? — nekantriai klausia lapė. 

— Nagi iš medžio matau, kad čionai bėga kurtai, tik negaliu 
jų suskaičiuoti! — atsakė putpelė. 

— Kurtai? — aiktelėjo lapė ir nubėgo. 

— Palauk, palauk! — šaukia jai pridurmu putpelė,— ko išsi- 
gandai? Juk pati sakei, kad visi Žvėrys gyvens taikiai ir meiliai. 

— O iš kur aš galiu žinoti, ar šitie kurtai girdėjo tokį dievo 
įsakymą? — tiek tesuspėjo pasakyti lapė ir nudūmė. 


KAIP PELĖDA TAPO PAUKŠČIŲ 
TEISĖJA 


Suleimano rūmai buvo pilni brangenybių, bet chanas labiau- 
siai brangino aukso žiedą, kurio niekada nenusimaudavo nuo 
piršto. Tas žiedas buvo stebuklingas: kas jį užsimauna, supranta 
žvėrių, paukščių bei augalų kalbą ir turi valdžią visiems gy- 
viams. 

Kartą medžiodamas Suleimanas panoro susivilgyti veidą šal- 
tu upelio vandeniu. Kai sėmė rieškučiomis vandenį, stebuklin- 
gasis žiedas nuslydo nuo piršto ir pliumptelėjo į upelį. Chanas 
norėjo pulti iš paskos ir jį išgriebti, bet tuo tarpu vandenyje 
blėstelėjo didelė žuvis, prarijo žiedą ir, vikstelėjusi uodega, nėrė 
į sietuvą. 

Suleimanas labai nusiminė ir nukėblino pakrante, galvodamas 
apie prarastą brangenybę. Ėjo jis, ėjo, kol priėjo vienišą žvejo 
trobelę. Prie jos džiūvo tinklai. 

Artinosi vakaras. Chanas užėjo į trobelę. Peržengęs slenkstį, 
išgirdo sniaukrojamą balsą: 

— Likimo malonė! Jis atsiunčia mums sočią vakariene. 

Chanas persigando: trobelėje stovėjo žmogėdra ir tiesė į jį 
baisias rankas su aštriais nagais. Jis stvėrė savo medžioklinį pei- 
lį, norėdamas apsiginti, bet pasigirdo kitas balsas, švelnus kaip 
lakštingalos giesmė: 

— Neliesk, mama, ateivio! Pažiūrėk, koks jis gražus ir didin- 
gas. Turbūt nė pats chanas Suleimanas nėra už jį gražesnis. 

Chanas pasisuko į balso pusę, ir jo širdis suvirpėjo ir sulieps- 
nojo: prie židinio ant margo kilimo sėdėjo tokia gražuolė, kad 
dėl jos visi jaunikaičiai prireikus padėtų galvą. 

Žmogėdra tarė: 

— Tavo laimė, keleivi, kad kritai į akį mano dukrai Bulukai. 
Aš tavęs pasigailėsiu. Bet nešdinkis iš čia kuo greičiau. Tuojau 
sugrįš mano senis. Tada tavęs niekas neišgelbės ir neišvaduos. 

Suleimanas atsakė: 

— Nesitrauksiu nė per žingsnį, jei su manimi drauge neis 
gražuolė Buluka. 

Tuo tarpu sušniokštė upelis, sudrebėjo žemė, trobelė susvyra- 
vo lyg nuo ūmaus viesulo. Senė puolė šen, puolė ten, atvožė 
skrynią ir sušuko Suleimanui: 

— Lisk, beproti, į skrynią! Tik greičiau! 

Vos trinktelėjo skrynios antvožas, į trobelę įpuolė senis žmo- 
gėdra, 

— Čia žmogum atsiduoda! — užriko jis visa gerkle. 

Žmona puolė jį barti: 

— Visai proto netekai, senas kvaiša! Čia to džigito kvapas, 
kurį vakar suvalgėm. Po to dar niekas pas mus nebuvo užėjęs. 

Praslinko naktis. Švintant senis žmogėdra išėjo prie upelio 
žvejoti ir netrukus grįžo su geru laimikiu. 

— Taisykite pusryčius, — paliepė jis žmonai ir dukrai. — O aš 
eisiu medžioti. Gal pietums pasiseks sučiupti kokį galiūną arba 
jo žirgą. 

Žmogėdra išėjo. Senė išleido Suleimaną iš skrynios ir pastū- 
mėjo durų link. 

— Dink man iš akių, nekviestasis! Prisikentėjau baimės per 
tave! 

Suleimanas nė krust, tik akis spogina į gražuolę Buluką. O 
mergina valė žuvį, kaip buvo paliepęs tėvas. Štai ji perskrodė 
ją, nustebus aiktelėjo ir išėmė iš vidurių aukso žiedą. Žiedas iš- 
krito jai iš rankų ir nuriedėjo tiesiai Suleimanui prie kojų. Cha- 
nas pakėlė jį ir užsimovė ant piršto. Ir pasidarė vėl galingas 
ir išmintingas kaip anksčiau. 

— Aš esų chanas Suleimanas! — nudžiugęs tarė jis.— Ar nori 
tu, Buluka, būti mano žmona ir viso pasaulio valdove? 

Buluka tapo chano žmoną. Miegojo ji dabar ant šilkinių pa- 
galvių, valgė iš auksinių ir sidabrinių indų, vilkėjo aksomu ir 
brokatu. 

Nieko jai negailėjo chanas Suleimanas; pamiršęs visus chana- 
to reikalus, vien galvojo, kaip jai įsiteikti. 

Kartą chanas sako gražuolei žmonai: 

— Jei panorėsi, Buluka, aš tau pastatydinsiu rūmus iš aukso 
ir deimantų. 

— Nereikia man rūmų iš aukso ir deimantų! — atsakė Bulu- 
ka, vylingai žvilgčiodama.— Valdove, jei tikrai mane myli, pas- 
tatyk man rūmus iš paukščių kaulų. 

Visagalis Suleimanas įsakė, kad nedelsdami suskristų viso pa- 
saulio paukščiai ir taikiai sutiktų mirti, kaip to reikalauja valdo- 
vė. 

Juodais pulkais, be čiulbesio ir giesmių, skrido nelaimingi 
paukščiai į Suleimano rūmus, klusniai ir nuolankiai laukė mir- 
ties — tokia buvo stebuklingojo žiedo galia. 

Buluka suskaičiavo juos ir su apmaudu tarė chanui: 

— Valdove, vienas paukštis tavęs nepaklausė, neatskrido tau 
įsakius. Tas paukštis — pelėda. 

Suleimanas įtūžo. Liepė juodai varnai suieškoti ir atvaryti iš- 
davikę pelėdą. 

Tris dienas varna skraidė, bet grįžo tuščiomis, niekur nerado 
prasikaltėlės. Tada chanas išsiuntė greitasparnį sakalą. 

Sakalas surado pelėdą kalnuose tarp uolų. Neklusnioji paukš- 
tė tūnojo giliai įsispraudusi po akmenim — neį snapu, nei nagais 
jos nepasieksi. 

Sakalas jai tarė: 

— Gerbiamoji pelėda, ką beveiki? 

— Miįisles menu. 

— Ką tu pasakei? Aš neišgirdau! 

Pelėda iškišo galvą iš po akmens, o sakalas čiupo ją nagais 
ir neša chanui. 

Pelėda pragydo: 


Ak, pražuvau! Šviesi mano galvelė žus, 
Patekusi į priešo nemeilius nagus. 


Sakalas nusviedė paukštę Suleimanui prie kojų, bet ir chano 
akivaizdoje pelėda traukė savo giesmę: 


Ant galvelės mūs nors didelės kepurės, 
Po plunksnelėmis mažai mėselės turime, 
Plonos mūs kojelės pagalėliai, 
Neprilestų nė zylutė vargdienėlė. 


Suleimanas paspyrė pelėdą koja ir rūsčiai paklausė: 

— Kodėl tu, pelėda, neatskridai, kai tave pirmą kartą pašau- 
kiau? 

— Aš mįsles miniau. 

— O kokią tu mįslę minei? 

— Miniau, ko žemėje daugiau — kalnų ar lygumų? 

— Na ir kaip tu įminei? 

— Kalnų daugiau, jeigu kalnais laikytume ir tuos kauburėlius, 
kuriuos stepėje kurmiai išrausia. 

— O kokią dar mįslę minei? 

— Miniau, katrų daugiau žemėje — gyvų ar mirusių? 

— Na ir katrų daugiau, tavo galva? 

— Mirusių daugiau, jeigu miegančius laikytume mirusiais. 

— (O kokią dar mįslę minei? 

— Miniau, ko žemėje daugiau — vyrų ar moterų? 

— Na ir kaip įminei? 

— Moterų, valdove, kur kas daugiau, jeigu moterimis laiky- 
tume visus tuos silpnavalius vyrus, kurie, pametę galvas, pildo 
kvailiausias moterų užgaidas. 

Kai pelėda ištarė šiuos žodžius, Suleimanas prisidengė delnu 
akis iš gėdos ir visas paraudo, supratęs paukštės užuominą. Tuč- 
tuojau jis liepė paleisti visus sparnuočius valdinius, ir šie čiul- 
bėdami išskrido į savo lizdus. 

Rūmai iš paukščių kaulų nebuvo pastatyti. Ir paukščiai išsi- 
rinko protingąją pelėdą savo teisėja, nes ji išgelbėjo juos nuo 
pražūties. 


GYVULIŲ GINČAS 


Avies metai Žmonėms yra patys lengviausi. Karvės metais 
žiemą dažnai būna pūgos ir audros. Nekoks gyvenimas būna žmo- 
gui, jeigu jis gimė šuns metais ir nesaugoja jo nuo lazdų. 

Avino, arklio, karvės, slibino, panteros, vištos, sraigės ir 
šerno metai turi savo ženklus. 

Bet pirmutiniai — pelės metai. 

O kaip pelei atiteko metai, apie tai vertėtų papasakoti. 

Ilgai ginčijosi gyvuliai, kieno metai turi būti patys pirmieji. 

Karvė tarė: 

— Aš duodu Žmogui pieno, mėsos ir odą. Mano metai pagal 
teisybę turi būti pirmutiniai. 

— Aš duodu visa tai, ką ir tu. Be to, žmogus manim jodinė- 
ja,— atsakė arklys. 

— Bet tų išlepėlis! — prikišo arkliui kupranugaris.— Argi ta- 
vo jėgą galima lyginti su manąja? Uždėk ant tavęs pusę mano 
krovinio, tai tu parkrisi ir dejuosi. Ėsti taip pat išrankus! Tave 
reikia šerti geru šienu, avižomis ir girdyti šaltinio vandeniu. O 

aš ėdu dagius ir galiu kelias dienas gyventi be vandens. Mano 
pienas taip pat skanus, mėsa valgoma, oda tvirta. 

Tačiau avinas kieta savo kakta išstumdė visus, įbėgo į vidu- 
Iį ir sušuko: 

— Na, o jeigu manęs nebūtų, iš kokios vilnos kazachas veltinį 
veltų ir jurtą statytų? Iš mano odos galima pasiūti puikius kaili- 
nius. Riebus kąsnis avienos — geriausias Maistas. Avys duoda 
pieno ir sūrio. Pirmieji metai — mano. 

Visi nutilo, jausdami, kad avino teisybė. 

Tada prabilo šuo: | 

— Niekus tauškia avinas! Jeigu manęs nebūtų, seniai jį iI 
jo kaulus būtų sutriauškę vilkai! 

Ilgai jie ginčijosi, iki vėlyvos nakties. Tik viena pelė tylėjo. 
Tačiau kai visi pavargo ir ne tik kupranugaris, bet ir gaidys pra- 
šneko pašnibždomis, pelė pasiūlė: 

— Kas pirmasis išvys saulės tekėjimą, tam ir atiteks pirmieji 
metai| 

Visi apsidžiaugė, ypač kupranugaris. Jis pasikliovė savo au- 
kštu ūgiu. 

Tada visi pasisuko į rytus ir laukia. Pelė atsistojo šalia kup- 
ranugario. 

— Nejaugi tu, kvailute, tikiesi pirmutinė pamatyti saulę? — 
pasišaipė kupranugaris. 

— Rytas už vakarą gudresnis,— atsakė pelė. 

— Aš iš visų didžiausias ir anksčiau už visus pamatysiu sau- 
lėtekį! — gyrėsi kupranugaris. 

Prieš aušrą visi įsmeigė akis į tolį. 

Ir staiga už visus anksčiau sušuko pelė: 

— Saulė! Saulė! 

Tik dabar kupranugaris suprato, kad pelė šaukia nuo jo kup- 
ros, ant kurios buvo tyliai užsirabždinusi ilga jo vilna. 

Kupranugaris numetė ją ir primynė. Mažutė gudruolė šmurkš- 
telėjo iš po kojos į pelenų krūvą. 

Pirmuosius metus visi sutartinai atidavė pelei. 

O kupranugaris per savo žioplumą negavo jokių. 

Štai kodėl kupranugaris neturi savo metų ir, pamatęs pelenus, 
ima po juos voliotis. Jis dar vis tikisi sutrinti nekenčiamą pelę 
ir atgauti pirmuosius metus. 


LAPĖ, VĖŽLYS IR ERKĖ 


Kartą keliavo lapė, vėžlys ir erkė ir netyčia aptiko saujelę 
sorų. Galvojo galvojo, ką su tomis soromis daryti, ir nutarė pa- 
sėti, o derlių pasidalyti. Atėjo į upės aukštupį, išsirinko vietą. 
Lapė atsigulė po skardžiu ir sako prilaikysianti šitą skardį, kad 
nenugriūtų. Vėžlys pradėjo arti, o erkė sėti. Pagaliau soros užau- 
go, nunoko. Vėžlys ir erkė derlių nuėmė, iškūlė ir gavo krū- 
velę grūdų. Tada pašaukė lape. Atėjo lapė ir sako: 

— Kažkodėl nedaug šitų sorų, neverta jų dalytis! Geriau, bi- 
čiuliai, eikime lenktynių, kas pirmas iš mūsų atbėgs, tam atiteks 
visas derlius. 

Vėžlys ir erkė sutiko. Išrinko vietą. 

— Dieve padėk! — sušuko lapė ir pasileido prie krūvelės iš- 
vėtytų sorų. Erkė įsikibo jai į uodegą. Lapė pribėgusi atsitūpė 
ant grūdų. 

— Ką tu, ar iš galvos išėjai? — suriko erkė.— Sutraiškyti ma- 
ne nori| 

— Kaip tu čia suspėjai? — klausia lapė. 

— Atsimeni, kai tu surikai „dieve padėk!“ — aš jau tupėjau 
čia,— tarė erkė. , 

Lapė ir erkė susiginčijo. Ginčijosi ginčijosi ir pagaliau nu- 
sprendė palaukti vėžlio. Po kiek laiko atšliaužė vėžlys sukruvin- 
ta galva. 

— Lapute kūmute! —tarė jis.— Man atsitiko didelė nelaimė! 
Jūsų ieško du raiteliai su sakalais ir kurtais. Jie šaukė ant ma- 
nęs ir reikalavo jūsų: „Duok šen mums tuojau savo bičiulę la- 
pę!" Nesakiau, kur jūs esate. Tada jie mane sumušė. O dabar 
joja mano pėdomis. 

— Draugai, neišduokite manęs! Pasidalykite soras! — sušuko 
lapė ir nurūko. 


KATINAS, TIGRAS IR ŽMOGUS 


Tigras sutiko miške katiną. 

— Tu labai panašus į mane, bet kodėl toks mažutis, net už 
mano jauniklius mažesnis? — paklausė tigras. 

— Buvau pakliuvęs į Žmogaus rankas,— atsakė katinas. 

— Na ir kas? Valgyt, gert nedavė? 

— Kur tau, kur tau! — tarė katinas.— Davė, per šalčius ant 
krosnies leido tupėt, kad nesušalčiau; per karščius saugojo, kad 
neperkaisčiau. 

— Tai nesuprantu, kodėl! tu neužaugai! 

— Turbūt, kad labai bijojau žmogaus. 

Panoro tigras pamatyti tą baisų žmogų. Veda katinas jį pas 
žmones. Pievoje ganosi karvės. Tigras, jas išvydęs, pirmas šau- 
kia: 

— Čia veikiausiai ir bus žmonės! 

— Ne, čia karvės, jas žmonės valgo,— tarė katinas. 

„Tikrai jie yra dideli ir baisūs žvėrys, jeigu praryja tokius 
gyvulius su ragais“, — pagalvojo tigras. 

Eina toliau. Pamatė kupranugarius. Tigras ir tuos palaikė žmo- 
nėmis. 

— Ne, šitais žmonės .jodinėja,— tarė katinas. 

Tigras jau persigando. 

— Aure, aure Žmogus! — sušuko katinas. 

Tigras dairosi virš medžių viršūnių. 

— Ne! Va ten žiūrėk, ten stovi senis ir kerta medį, — parodė 
jam katinas. 

— Ak tu, bailusis katinėli, kokių tu Žmonių bijai! 

Ir tigras drąsiai nuėjo prie Žmogaus. 

— Ką tu čia veiki? — paklausė jo. 

— Medį kertu. Padėk man! — atsakė žmogus. 

— Mat koks! Tu gardžiai kvepi, aš tave suėsiu! — rūsčiai už- 
riaumojo tigras. 

— Tigre, pasigailėk manęs: mano anūkai maži, jie be malkų 
sušals! 

— Tai kodėl tu katiną skriaudi? 

— Ką tu čia šneki, tigre? — nustebo Žmogus.— Ka-ti-nėli! Ka- 
ti-nėli! — švelniai pašaukė jis katiną. 

Katinas strykt jam ant rankų ir murkia savo dainelę. Paskui 
sako tigrui: 

— Palik mano šeimininką ramybėje, jei namie nebus mal-- 
kų — neturėsiu žiemą šilto kampo! 

— Na gerai! — suriaumojo tigras žmogui. — Aš tau padėsiu 
prikirsti malkų, kad katinas nesušaltų, o paskui vis tiek tave su- 
ėsiu. 

Stipruolis tigras šoko padėti seniui malkas kirsti. Letenomis 
tik verčia didžiulius medžius. Dirba jie, o senis suka galvą, kaip 
jam iš tigro ištrūkus. Pradėjo senis tigrą mokyti, kaip sparčiau 
medžius versti. 

— Įkišk štai čia leteną kartu su šituo pleištu! — maloniai sako 
senis. 

Kai tigras įkišo leteną, senis ištraukė pleištą. Užkaukė žvėris 
per visą mišką. 

Katinas užsikišo letenėlėm ausis ir pasislėpė žolėje. Kai ŽžŽmo- 
gus kirviu nudobė tigrą, surado ir katiną. Čiupo už pakarpos ir 
kad ims karšti jam kailį. 

— Nesivalkiok po mišką! Nesivalkiok po mišką! Geriau ant 
krosnies tupėk! 

Štai kodėl tigras puola žmogų, o katinas nesivalkioja po miš- 
ką, verčiau ant krosnies tupi. 


2 dA ist pa a GAI, 


Kartą liūtas susirgo ir guli viename urve. Visi žvėrys jį lanko, 
teiraujasi, kaip sveikata, tiktai lapė akių nerodo. Vilkas neap- 
kentė lapės ir, norėdamas išlieti apmaudą, ėmė ją skųsti liūtui. 

— Matyt, lapė jūsų visai negerbia. Nesiteikia nė aplankyti li- 
gonio, 

Įširdo liūtas ir liepė lapei ateiti. Lapė permanė, kad čia vil- 
kas bus ją paskundęs. 

— Jūs be reikalo ant manęs įtūžote,— meilinasi lapė liūtui.— 
Kai tik užgirdau, kad sergate, visai netekau galvos, visur laks- 
čiau, vaistų jums ieškojau. 

— O kokie tie vaistai? — nudžiugo liūtas. 

— Reikia nudirti vilkui kailį ir apsisiausti juo, kol dar šil- 
tas...— pradėjo lapė, bet liūtas nedavė jai baigti. Puolė greta 
stovintį vilką ir ėmė dirti jam kailį. Lapė gudriai šyptelėjo ir 
nuskuodė sau. 

Kalnuose klaidžiojo alkanas šuniukas. Pribėgo prie jo vilkas: 

— Šuneli, aš tave suėsiu! 

— Ne, pilki — sako šuniukas,— pirmiau tu mane pašerk, o 
paskui ėsk. 

— Na gerai, einam su manimi, tik neatsilik. 

Eina juodu ir netrukus pamato karvių bandą. Vilkas sako: 

— Pasakyk man, kokios dabar mano akys, ausys, nasrai ir 
uodega? 

— Tavo akys dega, ausys suskliaustos, nasrai plačiai išžioti, 
o uodega, lanksti kaip vytėlė, pabrukta,— atsakė šuniukas, 

— Dabar žiūrėk, ką aš darysiu. 

Ir vilkas puolė riebų veršelį, sudraskė jį, pats paėdė ir šuniu- 
ką pašėrė. 

— Aš dabar sotus,— tarė jis — nenoriu tavo mėsos, lik svei- 
kas. 

Šuniukas liko prie veršiuko ir tris dienas maitinosi ic mėsa. 
Paskui nuėjo toliau ir susitiko alkaną katę. 

— Kate! Aš tave suėsiu,— sako šuniukas. 

— Ne, šuneli,— atsako katė, — pirmiau tu mane pašerk, o pas- 
kui ėsk. 

— Na gerai, einam. 

Netrukus jie priėjo kaimenę kupranugarių. Šuniukas ir sako: 

— Pasakyk, kokios dabar mano akys, ausys, nasrai ir uodega? 

— Tavo akys blausios, ausys nukarusios, snukis pražiotas ir 
iškištas liežuvis, uodega nuleista,— atsako katė. 

— Dabar žiūrėk, ką aš darysiu. 

Ir šuniukas puolė kupranugarį. Tik kimba jam į kojas, o tas 
kad spyrė, šis virtinkšt ir nuvirto. 


ŽVIRBLIUKAS PURPLIUKAS 


Gal taip buvo, gal ir ne — straksėjo karavano keliu žvirbliu- 
kas. Šokinėjo straksinėjo, kirmėlyčių ieškojo, bet nieko nerado. 
Žvirbliukas purpliukas — toks buvo jo vardas. 

Panižo žvirbliukui nugarą. Pasikasė į tokią žolę — žantaką, o 
piktasis žantakas ėmė ir subadė jį savo dygliais. 

Žvirbliukas gailiai sučiepsėjo: 

— Tai mat, koks tu, žantake! Nuskriaudei mane! Nedovanosiu 
tau, bjaurybe, atkeršysiu! Paminėsi žvirbliuką purpliuką! 

Nulėkė žvirblis prie ožkų. 

— Ožkos, ožkos, žantakas mane nuskriaudė! Suėskite jį už. 
tai! 

Ožkos ragus pakratė, kanopomis patrepsėjo: 

— Lėk šalin, žvirbleli purpleli! Nenorim tavęs klausytis! 

Nulėkė žvirblis prie vilkų. 

— Vilkai, vilkai, ožkos mane nuskriaudė! Sudraskykite jas! 

Vilkai urzgia: 

— Lėk sau iš čia, žvirbly purply, kolei sveikas tavo kailis! 
Nemanom tavęs klausyti! 

Nulėkė Žvirblis pas arkliaganius. 

— Ei džigitai, vilkai mane nuskriaudė! Imkite soilus ?, užmuš- 
kite vilkus! 

Arkliaganiai juokiasi: 

— Lėk toliau, žvirbliuk purpliuk! Per mažas tų mums įsakinėti! 

Nulėkė žvirblis pas seną moteriškę. Tai jos arklius arkliaga- 
niai saugojo. 

— Moteriške, mane nuskriaudė arkliaganiai! Nubausk juos 
deramai! 

O moteris tuo laiku avį kirpo. Užsimojo senė žirklėmis: 

— Dink iš mano akių, nususėli! Aš tau! 

Purptelėjo žvirbliukas purpliukas ir apsiverkė. Kur dar nu- 
skridus?ė Kam pasiskundus? 

Staiga papūtė vėjas. Žvirbliukas purpliukas prie jo: 

— Vėjau, vėjau, apgink mane! Senė mane nuskriaudė! 

Supyko vėjas: 

— Argi galima skriausti mažučius! 

Nulėkė prie senės, pagriebė avies vilnas ir išnešė ligi pat 
debesų. 

Senė suvaitojo ir įtūžusi užsipuolė arkliaganius: 

— Ak jūs, slunkiai, tai šitaip mano arklius saugote! Nematot, 
tinginiai, kad vilkai arti vaikšto! 

Stvėrė arkliaganiai soilus, puolė visu būriu vilkus. 

Išsigando vilkai, bėga. 

Ožkos pamatė vilkus, šoko ir jos bėgti. 

— Tai žvirbliukas purpliukas,— bliauna jos,— mums nelaimę 
užleido! 

Atbėgo ten, kur auga žantakas, ir suėdė piktąjį dagišių. 

Žvirbliukas purpliukas patenkintas. Strikt strikt, strakt strakt! 
Išdidžiai čirškia: 

— Na, ar atsiras pasaulyje toks drąsuolis, kuris išdrįstų 
skriausti galingąjį žvirbliuką purpliuką! 


LAPĖ IR GAIDYS 


Kartą susidraugavo gaidys ir lapė. Lapė sau galvoja: kai bū- 
siu alkana, gaidys man bus pietūs, o kolei soti — bus draugas. O 
gaidys galvoja: lapė gudri, tai pramoksiu ir aš jos gudrybių. O 
jeigu ji mane apgaus, tai daugiau nedraugausiu. 


6 Soilas —ilga ietis su kilpa arkliams gaudyti, taip pat ir ginklas. 

Kartą lapė išalko ir pačiupo gaidį už pakarpos. Gaidys mal- 
dauja: 

— Juk aš tavo draugas! Kuo tau prasikaltau? 

— Taip, tu buvai draugas! — tarė lapė.— Bet turiu draugų ir 
geresnių už tave. Jie man ir patarė tave suėsti. Be to, bičiul, 
tu darai tris dideles nuodėmes. 

— Kokias? — klausia gaidys. 

— Labai paprastas,— atsakė lapė.— Pirmiausia, neduodi žmo- 
nėms ramiai miegoti savo kakariekavimu. Lyg jie be tavo kose- 
rės nežinotų, kada saulė teka ar ateina vidurnaktis. Patikėk ma- 
nimi, žmonės viską puikiausiai žino net ten, kur jūsų — gai- 
džių — nė būti nebuvę. Antra, tu nesilaikai įstatymo — turi de- 
vynias žmonas, ir trečia, plunksnų vėduoklę visi nešioja ant gal- 
vos, tu, bjaurybe, prisikabinai prie uodegos. 

Išklausė gaidys šį nuosprendį ir sako: 

— Gerai, drauguže, savo nuodėmių aš nesiginu, bet išpildyk 
tik vieną prašymą: prieš mano mirtį sukalbėk maldą už mano 
sielą, mudu vis dėlto buvome bičiuliai. 

Lapė, norėdama išpildyti paskutinį gaidžio prašymą, sudėjo 
priešakines kojas maldai, o gaidys tuo metu suplasnojo sparnais 
ir užlėkė ant medžio šakos. 


< „oi jį | 


Gyveno dvi seserys. Jų tėvai seniai buvo mirę. Vyresnioji 
sesuo užvaldė visą tėvų turtą, ištekėjo už bajaus, o jaunesniąją 
seserį pasiėmė už tarnaitę. Našlaitė dirbo seseriai ir jos vyrui nuo 
ryto ligi vakaro, bet niekaip nejtiko. 

Kartą pradingo iš bajaus kaimenių arklys. Pasišaukė bajus su 
žmona savo tarnaitę ir piktai paliepė: 

— Eik ieškoti arklio! Visą dieną ieškok, visus metus ieškok, 
be arklio namo negrįžk! 

Ieško našlaitė arklio po visą stepę, po visus miškus ir kal- 
nus — niekur rasti negali. Slenka dienos, našlaitė klaidžioja tai 
vienur, tai kitur, apie namus nė pagalvoti nedrįsta. Paskui ir vi- 
sai pasiklydo. Bėga verkdama kur akys veda ir vis kartoja: 

— Arklio nėra! Arklio nėra! 

UŪmai išaugo jai sparnai, našlaitė virto gegute. 

Taip ir skraido vargšė iš vienos vietos į kitą: neturi gegutė 
nei lizdo, nei šeimos, nei prieglobsčio. 

DRĄSUS ASILAS 


Nusibodo asilui nešulius nešioti. Ir sako jis savo draugui ku- 
pranugariui: 

— Ej kupranugari, nusibodo man nešulius tampyti: sveikos 
vietos nugaroje nėra. Imkim ir pabėkim nuo šeimininko, gyven- 
sim abudu laisvi, darysim, ką panorėsim. 

Patylėjo kupranugaris, pagalvojo ir sako: 

— Netikęs mūsų šeimininkas: prastai šeria, verčia daug dirb- 
ti. Mielai bėgčiau, bet kaip pabėgsi? 

O asilas jau žino, ką atsakyti. 

— Aš viską apgalvojau,— sako jis,— nesirūpink! Rytoj šei- 
mininkas užkraus mums druską nešti į miestą! Pradžioje eisim 
klusniai ir ramiai. O kai pasieksime viršukalnę, tai parkrisime 
ant kelio ir dėsimės visai nusilpę. Šeimininkas pradės mus barti, 
lazda tvoti, o mes nė krust. Pavargs ir nueis namo pagalbos, Ta- 
da tai mums prasidės laisvė, tik duok dieve kojas! 

Pralinksmėjo kupranugaris. 

— Tai gerai sugalvojai, tai puiku! Taip ir padarysim! 

Sulaukė ryto. Šeimininkas užkrovė jiems ant nugarų druskos 
maišus ir pavarė į miestą. 

Ligi pusiaukelės jie ėjo kaip visada: kupranugaris pirma, asi- 
las iš paskos, o šeimininkas su lazda užpakaly. Kai pasiekė vir- 
šukalnę, asilas ir kupranugaris pargriuvo ant Žemės ir apsimetė 
visai nusigalavę. 

Šeimininkas ėmė juos barti: 

— Ak jūs, tinginiai, ak jūs, slunkiai, kelkitės tuojau, kol jūsų 
nepagydžiau lazda. 

O tų nė uodegos nekruta, lyg jie negirdėtų. 

Perpyko šeimininkas ir ėmė iš peties šveisti lazda. 

Sukirto jis kupranugariui trisdešimt devynis kartus — nieko, 
o kai užsimojo keturiasdešimtąjį — suriaumojo kupranugaris ir 
pašoko. 

— Šit kaip, seniai taip reikėjo,— tarė šeimininkas. Ir priėjo 
prie asilo. 

Sukirto tam keturiasdešimt kartų — asilas nė nesustenėjo, su- 
kirto penkiasdešimt kartų — nė krust, sukirto šešiasdešimt kar- 
tų — guli kaip gulėjęs. 

Mato šeimininkas — nieko nebus: veikiausiai asilas nugaiš. 
Didelė bėda, bet ką padarysi. Nuėmė nuo asilo maišus, uždėjo 
kupranugariui ir leidosi į kelią. 

Vos velkasi kupranugaris su nešuliais, plūsta asilą: 

— Prakeiktas asile, per tave sumuštas turiu eiti, dvigubą 
naštą nešti! | 

O asilas palaukė, kol šeimininkas su kupranugariu dingo už 
viršukalnės, tada atsikėlė ir dumia kur kojos neša. 

Tris dienas jis bėgo, perbėgo tris kalnus ir tris slėnius ir pa- 
galiau prie sraunios upės atrado didžiulę pievą. 

Patiko asilui pieva: čia jis ir apsistojo. O tą pievą jau dauge- 
lį metų valdė stiprus ir galingas tigras. 

Kartą tigras sumanė apžiūrėti savo žemes. Leidosi į kelionę 
rytą, o asilą aptiko apypiete. 

Vaikštinėja asilas po pievą; uodega vėduojasi, žolę ėda. Tig- 
ras galvoja: 

— Kas čia per žvėris? Niekada tokio nemačiau. 

O asilas pamatė tigrą ir nustėro. 

„Na,— mano sau,— atėjo galas.“ Ir nusprendė: „Jei vis tiek 
žūsiu, tai nors parodysiu tigrui savo drąsą!“ 

Jis pakėlė uodegą, pakraipė ausis, plačiai išsižiojo ir užblio- 
vė kiek gerklė nešė. 

Tigrui net akys aptemo. Metėsi jis atgal, bėga kiek įkabin- 
damas, bijo atsigręžti. 

Bebėgdamas sutiko vilką. 

— Ko taip išsigandai, valdove? 

— Žvėries išsigandau, baisesnio nėra pasaulyje: vietoje au- 
sų — sparnai, nasrai platesni už galvą, o staugia taip, kad žemė 
su dangumi maišosi. 

— Palauk, palauk, — tarė vilkas, — ar tik ne asilą būsi sutikęs? 
Taigi kad taip. Gerai, rytoj mudu jį surišim arkanu *. 

Rytojaus dieną vilkas atsinešė arkaną, vieną jo galą pririšo 
tigrui už kaklo, kitą sau už kaklo, ir traukia abu per pievą. 

Vilkas eina pirma, tigras iš paskos. 

Užmatė juos asilas iš tolo ir vėl savo daro: uodegą užrietė, 
nasrus piačiai išžiojo ir užbliovė dar garsiau kaip vakar. 

Tada tigras ir šaukia vilkui: 

— Ė, ė, ė, bičiuli, rodos, tu mane vedi dovanų šiai baišybei! — 
Kaip stryktelėjo į šalį — vilko galva ir nulėkė. 

Parbėgo tigras namo, kvapo neatgauna. 

Tuo metu atlėkė pas jį šarka. Pričirškėjo, pritarškėjo, viską 
išklausinėjo ir paskui sako: 

— Palauk, nulėksiu į pievą, pažiūrėsiu, koks žvėris ten vai- 
kšto ir ką jis daro, Išžvalgysiu viską smulkiai ir tau pranešiu. 


" Arkanas —ilga virvė su kilpa gale laukiniams gyvuliams gaudyti. 

Nulėkė šarka į pievą. 

Asilas pastebėjo ją iš tolo, atsigulė ant žemės, ištiesė kojas 
tarytum negyvas. 

Šarka dirst žemyn ir savo akimis netiki: baisus žvėris nugai- 
šęs. 

Nutūpė ji tiesiog ant asilo, vaikštinėja po jį šen ir ten, gal- 
vodama, ką čia tigrui primelavus apie savo pergalę. 

Tada, lyg tyčia, pastebėjo ant žemės kviečio grūdą. Norėjo 
sulesti grūdelį, jau siekė snapu, bet suklupo, nuslydo ir pataikė 
galva asilui tarp kojų. 

Asilas iškart atgijo. Suspaudė šarką stipriai kojomis ir kad 
ims šveist uodega. Šveičia šveičia, šveičia šveičia, net šarkos 
plunksnos į visas puses dulka. O paskui kad spirs kanopomis — 
nulėkė šarka į pievos pakraštį. | 

Pagulėjo ji, atsigaivelėjo ir šiaip taip, skersa, krenkšdama ir 
vaitodama, nuskrido atgal. 

Lekia ir šaukia tigrui dar iš.tolo: 

— Dumk iš čia kuo toliau, kol dar sveikas kailis. Visam am- 
žiui mane sužalojo prakeiktas žvėris. Žiūrėk, kad ir tau taip ne- 
būtų. 

Tigras visai pabūgo, susiglemžė savo mantą ir išsikraustė į 
tolimas šalis. 

O drąsusis asilas ir dabar gyvena plačioje pievoje. 


KAIP NUGALĖTI BLOGĮ? 


Seniai, labai seniai gyveno miške vienas žmogus. Jo nebijojo 
nei žvėrys, nei paukščiai ir šnekučiavosi su juo Žmonių kalba. 
Kartą vakare žmogus prigulė pailsėti po dideliu medžiu. Po kitu 
medžiu susirinko to miško žvėrys ir paukščiai ir pradėjo ginčytis. 

— Iš kur pasaulyje atsiranda blogis? — klausinėjo jie vienas 
kito. 

Varna tarė: 

— Blogis kyla iš bado. Kai išalksti, tai nieko nepaisydamas 
padarai niekšybę. Dėl bado pražuvo daugelis mano giminaičių. 
Nebus bado, nebus ir blogio. 

Balandis tarė: 

— Aš manau, kad blogis atsiranda iš meilės. Mes niekada ne- 
sipyktume, jei gyventume atskirai. Bet mes gyvename poromis. 
O kai ištikimai myli savo balandėlę, tai neturi ramybės. Visą lai- 
ką galvoji, kaip ją pamaitinti, kaip aptaisyti. O kai ji kur nors 

išskrenda, ilgesys tave ėda, kol sugrįžta. Jeigu ilgiau negrįžta, 
leki jos ieškoti ir kartais gali net žūti. Visas blogis kyla dėl mei- 
lės. 

Sušnypštė gyvatė: 

— O man rodos, blogis atsiranda dėl irzlumo. Jeigu mes gy- 
ventume draugiškai, viskas būtų gerai. Pasitaiko, kad dėl menk- 
niekio ima pyktis. Kai supyksti, tai ir norisi kam nors įgelti. O 
kai įgeli — tave užmuša. 

— Ne,— tarė elnias.— Blogis pasaulyje atsiranda iš baimės. 
Nebūtų baimės, viskas būtų gerai. Štai kad ir aš, bėgioti galiu 
greitai, turiu daug jėgų. Mažą žvėrelį lengvai parmetu ragais, o 
nuo didelių gelbsčiuosi vien kojomis. Negera būti baikščiam: su- 
linguos medžio šakelė, sušlamės lapelis — ir leki kiek kojos įka- 
bina nesidairydamas, įkrenti į daubą arba tave pastveria šunys. 
Reikia būti drąsiam. 

Klausėsi klausėsi žmogus, ką šneka gyvuliai, ir įsiterpė į jų 
kalbą: 

— Jūs kiekvienas savaip teisus,— tarė žmogus.— Bet svar- 
biausia ne badas, ne meilė, ne irzlumas ir ne baimė. Visa tai pa- 
tiriate ne tik jūs, žvėrys ir paukščiai, bet ir mes, žmonės. Visi, 
kas gyvas, privalo stengtis daryti vieni kitiems tik gera. Tada 
blogis išnyks. 


Viename stepių ežere gyveno auksinis karosas. Didžiulis ka- 
Tosas. Jis galėjo praryti jautį su ragais. 

Saulėtomis dienomis karosas mėgo šildytis ant vandens. Iš- 
plaukia į paviršių ir miega, vos vos krutindamas pelekus. 

Kartą virš ežero skrido erelis. Užmatė erelis spindinčius ka- 
IOsSO žvynus ir krito ant jo kaip strėlė. Vargšas karosas tiktai 
ore atsitokėjo, kad tai ne sapnas. 

Skrenda erelis erdvėmis, gainiodamas sparnais debesis, o ka- 
IOso ašaros krinta į žemę kaip lietus. 

Vienas senas piemuo pasislėpė nuo lietaus po didelio ožio 
barzda. Erelis nusileido ir atsitūpė ant to ožio rago. Tupi ir lesa 
karosą. 

Piemuo išlindo iš po ožio barzdos pasidairyti į dangų. Tuo 
tarpu iš erelio snapo iškrito kaulas ir įstrigo seniui į akį. Piemuo 
pasišaukė iš aūlo žmones ir sako: 

— Pateko man į akį kažkoks krislas. 

Atsigulė senis aukštielninkas, keturiasdešimt vyrų sėdo į val- 
tį ir nuplaukė senio akimi ieškoti krislo. Išėmė kaulą iš akies ir 
numetė ant žemės. Iš to kaulo ištekėjo upės. Ant to kaulo žemės 
sužydėjo gėlės ir žolės. Kazachai tame slėnyje žiemodavo ir va- 
sarodavo. Gerai gyveno: avys riebėjo, kumelių kaimenės gausė- 
jo, veisėsi gyvuliai. Bet atsirado didelis žvėris, kuris per vieną 
naktį papjaudavo dešimtis karvių ir šimtus avių. Niekas nebuvo 
matęs to žvėries. Jo pėdos vedė toli į kalnus. 

Šimtas geriausių medžioklių išjojo medžioti didžiojo žvėries. 
Ilgai jie jodinėjo po kalnus. Pagaliau išvydo ant kalno lapę. Di- 
džiulė lapė tupi ant kalno, o jos uodegos galiukas styri apačioje 
prie upelio. 

Gainiojo gainiojo medžiokliai šią lapę, bet pagaliau nudobė. 
Nudyrė kailį tiktai nuo vieno lapės šono. Niekaip nepajėgė ap- 
versti ant kito šono. Taip ir liko pusė kailio nenudirta. Iš nulup- 
to puskailio šimtas medžioklių pasisiuvo po kailinius. 

Šioje stepėje gyveno viena milžinė. Jai gimė berniukas. Pri- 
reikė sūneliui kepurės. Milžinė priėjo prie nudobtos lapės, viena 
ranka apvertė ją ant kito šono ir nudyrė antrąją kailio pusę. 

Kol milžinė kailį įdirbo, sūnelis dar kiek paūgėjo, kai pradė- 
jo siūti kūdikiui kepurę, to lapės puskailio užteko tiktai pusei 
kepurės. 

Kas šioje milžinų šalyje didžiausias? 


MYN-ŽILKY 


Gerokai prieš didelį žemės drebėjimą vienas kazachų aūlas, 
klajojąs po Sari-Togumo stepių pievas, atklydo pavasarį su savo 
gyvuliais į vasarines kalnų ganyklas ir apsistojo Dolansajaus l0- 
moje. 

Aulas plačiai pasklido po klonį. Gyvuliai, atėję iš plikos ste- 
pės, tuojau atsiganė nuo sodrios kalnų žolės. 

Gegužėje sustiprėjo karščiai, gyvulius kamavo ir mašalai. 
Ypač sunku buvo arkliams — nei dieną, nei naktį vabzdžiai ne- 
davė jiems ramybės. Gailėdami arklių, šeimininkai nutarė juos 
nuvaryti aukščiau į kalnus. 

Vieną gražią dieną dalis aūulo su tūkstančiu arklių patraukė 
aukštyn Aksajaus tarpekliu. Kelias buvo prastas, arkliai vos 
skverbėsi pro uolas beveik neįžiūrimu takeliu. Įveikeę sunkumus, 
žmonės su arklių kaimene laimingai pasiekė alpines pievas. Iš- 

rinko ganyklai nuostabią vietą prie pat ledynų, saugančių nuo 
kaitros, gylių ir mašalų. 

Aulas įsikūrė plačioje pievoje. Laisvai ganėsi arkliai po alpi- 
nę žolę — nei gyliai, nei mašalai jų nevargino. 

Vieną rytą aūlo gyventojai pajuto, kad žemė po jų kojomis 
juda. Pasigirdo požeminis dundesys, nuo kalnų viršūnių pabiro 
akmenys. Subruzdo aūlas, moterys raudojo, kaukė šunys. Žemė 
drebėjo, dundesys netilo. Arkliai žvengdami lakstė po tarpeklį, 
gelbėdamiesi nuo riedančių akmenų. Moterys ir vaikai puolė 
slėptis po netolima uola. 

Du piemenys suskato ginti arklius tarpekliu aukštyn, kur kal- 
nai buvo žemėlesni. Tačiau vos arkliai susispietė į krūvą, griuvo 
dalis artimiausio kalno. Didžiulis akmeninis luitas nulėkė į tar- 
peklį ir užvertė visą tūkstantinę arklių kaimenę ir vieną pieme- 
nį. Kitą piemenį rado užbertą moliu ir smulkiais akmenimis. 

Nuo to laiko šitą lomą Aksajaus tarpeklio aukštumoje prie 
pat ledynų žmonės vadina Myn-žilky — „tūkstantis arklių“. 


Kas nežino Chatymtajaus! Kas nedainuoja apie jo žirgą! Šlo- 
vė apie juos su vėju lekia per stepes. O iš kur kilo šlovė apie 
Chatymtajų ir jo žirgą, žino anaiptol ne visi. O buvo taip. 

Kartą gretimą aūlą užpuolė priešai. Chatymtajus su džigitais 
stojo ginti kaimynų. Skubėdamas nerado savo žirgo ir užsėdo 
treigį bėgūną. Lekia Chatymtajus ir galvoja: „Be reikalo pasis- 
kubinau! Pražūsių su jaunu arkliu!" 

Bet bėgūnas lėkė pirma visų. Greitai džigitai pavijo priešus, 
ir prasidėjo mūšis. Priešų buvo daug, jiems dar atskubėjo kiti 
į pagalbą, ir Chatymtajus su draugais pateko į nelaisvę. 

Naktį Chatymtajus gulėjo surištomis rankomis bei kojomis 
ir išgirdo, kaip sužvingo jo žirgas. Belaisvis sušvilpė. Žirgas pri- 
lėkė prie jo ir bakstelėjo snukiu, tarytum sakydamas: „Kelkis!“ 

Tačiau surištas Chatymtajus tiktai apsivertė ant šono. Tada 
žirgas atsigulė ant žemės ir vėl tyliai sužvengė. 

„Sėskis, lekiam namo!“ 

O Chatymtajus, graibstydamas dantimis balnakilpes, verkė 
dėl savo negalios. 

Sargybinis išgirdo bruzdesį ir pakėlė triukšmą. Tada žirgas 
griebė dantimis surištą Chatymtajų ir nulėkė į stepę. Priešai 
puolė vytis bėglių, bet pavyti negalėjo. Per upes, daubas ir kal- 

nus žirgas dantyse parnešė raitelį. Visas aūlas pravirko iš džiau- 
gsmo, kai pamatė išgelbėtą Chatymtajų. 

Tą patį vakarą senas dainius sudėjo dainą apie Chatymtajaus 
žirgą ir ją padainavo. Vėl visi pravirko: vaikai, seniai ir pats 
Chatymtajus. 

Šlovė apie žirgą lėkė per.stepę iš jurtos į jurtą. Atsirado žmo- 
nių, panorėjusių įsigyti nepaprastą žirgą. 

— Argi arklys blogesnis už nesupratingą žmogų, galintį iš- 
duoti draugą? — atsakė pirkėjams Chatymtajus. 

Vienas jaunas bajus siūlė už arklį kaimenę kumelių, bandą 
avių, tris jurtas. su turtu ir dvi gražuoles seseris. Bet Chatym- 
tajus, ištikimas savo žirgui, tiktai nusijuokė ir papurtė galvą. 

Jaunasis bajus nemiegojo ir visą naktį vaikščiojo aplink aūlą, 
galvodamas, kaip pagrobti garsųjį bėgūną. Tačiau Chatymtajus 
ir jo draugai akylai saugojo žirgą. 

Tada jaunasis bajus nuėjo pas chaną ir papasakojo apie Cha- 
tymtajaus žirgą. 

Chanas išsiuntė žygūną ir jam liepė nupirkti žirgą. 

— Jis man už gyvybę brangesnis! — atsakė Chatymtajus.— 
Nė chanui jo neparduosiu. 

Bet ar chanas turi širdį? 

— Atveskite man arklį arba atneškite neklusniojo Chatym- 
tajaus galvą! — įsakė savo viziriams perpykęs chanas. 

Gudrūs viziriai suprato, kad kils didelis liaudies bruzdėjimas, 
jeigu jie nužudys Chatymtajų ir prievarta atims iš jo arklį. Bet 
jie taip pat žinojo, kad, nepaklausius chano, teks palydėti galvą. 

Viziriai surado vikrų vagį, kuris sutiko atvesti žirgą arba at- 
nešti Chatymtajaus galvą. 

Šypsodamasis vagis įėjo į Chatymtajaus jurtą. Šeimininkas 
griežtai laikėsi vaišingumo papročių. Pamatęs besišypsantį svečią, 
jis prisiminė liaudies išmintį: „Jei keleivis išeis alkanas, nesi- 
seks su gyvuliais.“ 

Bet yra ir kita patarlė: „Saugok jurtą nuo nelaimių ir apkal- 
bų, saugok nuo žmogaus, kuris įeina šypsodamasis ir išeina mur- 
mėdamas.“ Apie šią Chatymtajus ir nepagalvojo. 

Svečią jis valgydino šviežia mėsa, girdė kumysu. Įspėjo kiek- 
vieną jo norą. 

O šis iš dėkingumo nutarė nežudyti šeimininko, tiktai pavogti 
žirgą. Valgydamas arklieną, svečias kalbėjo: 

— Skani mėsa! Geras kepsnys! 

— Atleisk man, mielasis! — tarė Chatymtajus.— Mano banda 
ganosi toli, ir aš negalėjau papjauti riebaus arklio. O mylimas 
žirgas, kurį tu valgai, labai gyslotas. 

Vagį taip nustebino negirdėtas Chatymtajaus vaišingumas, 
kad naktį negalėjo užmigti. 

„Argi galima žudyti tokį žmogų?— galvojo jis.— Bet grįžti 
pas chaną tuščiomis rankomis taip pat negalima." 

Užmigo vagis ir susapnavo chaną, kertantį jam galvą. Pra- 
virko iš baimės. Chatymtajus, išgirdęs verksmą, pabudo ir klau- 
sinėja svečią: 

— Ko verki, bičiuli? Koks sielvartas slegia tau širdį? 

Vagis atsakė: 

— Aš prižadėjau chano viziriams atvesti mylimą tavo žirgą 
arba atnešti tavo galvą. Tačiau bėgūną papjovei mano vaišėms, 
o tavęs žudyti negaliu. 

Chatymtajus išklausė svečią ir tarė: 

— Ar verta dėl tokių niekų kankintis? Štai durklas ir mano 
galva. Nukirsk ją ir nunešk chanui. 

Bet vagis verkė ir sakė: 

— Negaliu! Niekaip negaliu! 

Tuo metu pabudo Chatymtajaus žmona. Sužinojusi, kas atsiti- 
ko, patarė vyrui: 

— (Geriau pats jok su svečiu pas chaną, ir tegu chanas tave 
nužudo. 

Vagis ir Chatymtajus jojo pas chaną. Žmonės, sužinoję, ko 
Chatymtajus joja į chano rūmus, balnojo arklius ir jojo kartu. 

Chanas, pamatęs, kaip karštai žmonės myli Chatymtajų, su- 
prato, kad žudyti jo negalima. 

Tada chanas pats išėjo iš jurtos ir apglėbė Chatymtajų. 

Nuo tada dar garsiau skardėjo stepėje dainos apie šaunų bė- 
gūną ir jo šeimininką Chatymtajų. 


VĖŽLYS 


Gal taip buvo, gal ir nebuvo, o jeigu buvo, tai senais neat- 
menais laikais, kai visi Žvėrys ir paukščiai gyveno taikiai ir dar- 
niai, o maitinosi žolėmis ir vaisiais. Stepėje maisto visiems už- 
teko ir niekas nesirūpino rytojaus diena. Tiktai viena rupūžė 
buvo godi ir krovė atsargas: privilko į savo urvą visokių maisto 
atsargų daugeliui metų. Žvėrys šaipėsi iš jos šykštumo, 0 ji ra- 
miausiai atsikirsdavo: 

— Juokitės, kolei sotūs, ateis badas — paverksite. 

Ir išsipildė rupūžės pranašystė. Saulė išdegino augalus, iš- 
džiovino žemę — ištiko badas. 

Žvėrys atėjo pas rupūžę ir prašo: 

— Gelbėk mus iš bėdos, pasidalyk savo atsargomis su visais. 
Kitais metais mes su kaupu atpilsime į tavo sandėlius. 

Rupūžė atsakė: 

— Kas atiduoda, tas nusigyvena; kas parduoda, tas turtėja. 
Pirkite mano prekes! 

Pasistatė rupūžė svarstykles, susirado svarelius ir pradėjo pre- 
kybą. | 

Ką tiktai žvėrys turėjo, viską sunešė rupūžei už maistą, o toji 
kasdien kėlė kainas ir niekam nedavė nė trupinėlio skolon. Godu- 
mas soties neturi. Trokšdama pasipelnyti, rupūžė sugalvojo bai- 
sią apgavystę. Naktį aptašė svarelius, kad dieną visų akivaizdoje 
be baimės galėtų neteisingai apsveIti pirkėjus. 

Ilgai jos gudrybės niekas nepastebėjo. Žvėrys liesėjo ir dvėsė. 
Rupūžė pūtėsi ir turtėjo. Tačiau nepaslėpsi kardo maiše, nepri- 
dengsi niekšybės paslapties skara. Rupūžės apgavystė iškilo aikš- 
tėn. Įtarę pardavėją suktumu, žvėrys supuolė į jos sandėlius, 
rūsčiai šaukdami: 

— Jos neteisingi svareliai! Patikrinsim jos svarelius! 

Patikrino. Ir subruzdo nepatenkinti žvėrys. Nuvilko kaltininkę 
į stepe ir ėmė teisti. 

Iš pradžių norėjo ją užmušti arba numarinti badu, bet pagai- 
lėjo. Paskui nusprendė nusikaltėlę uždaryti požeminiuose jos san- 
dėliuose. Tada pasigirdo iš minios kažkieno balsas: 

— Tegu rupūžė pelnytą bausmę kenčia visų akivaizdoje, kad 
apgavikai, gobšuoliai, visi, kurie tarpsta iš svetimo vargo, pasi- 
mokytų. Nukalsime iš jos prakeiktųjų svarelių geležinę skrynią 
su angomis kojoms ir galvai ir uždarysime ten nusikaltėlę amži- 
nai. 

Taip ir padarė. Nuo to laiko jau daugelį amžių apgavikė ru- 
pūžė nešiojasi savo sunkų kalėjimą. Suliesėjo, susiraukšlėjo, vos 
kojas velka ir pasidarė su savo šarvais panaši į judantį akmenį. 
Kazachai ją vadina Akmenine rupūže. O mes vadiname vėžliu. 

Bet yra ir paprastos rupūžės. Bijodamos savo gentainės liki- 
mo, jos dieną tūno urvuose po žeme ir tik sutemus išlenda ieškoti 
maisto. 

TELKONŪRAS 


Džigitas Mardanas buvo gražiai nuaugęs ir lieknas. Tačiau 
likimas jam pašykštėjo laimės. Juodų dienų, nepriteklių, vargo ir 
nuoskaudų jam buvo atseikėta su kaupu. Džigitas buvo netur- 
tingas ir vienišas. Turtingi giminaičiai lenkėsi jo iš tolo, tačiau 
jį laikė savu darbininku ir nieko už darbą nedavė. 

„Ką savam krašte vargą vargti, verčiau eiti į platųjį pasaulį 
laimės paieškoti“ — taip sumanė vargdienis. Pasirinko turtinziau- 
sio giminaičio arklių kaimenėje žirgą, širmą obuolmušį — plaukas 
žvilga kaip aksomas, akys dega, kanopomis ugnį skelia. Visose 
lenktynėse Širmis laimėdavo pirmąją vietą. Išjojo Mardanas į 
nežinomus kraštus. 

Jojo neskubėdamas, pakelėj nei gyvenviečių, nei žmonių. 
Tiktai penkioliktą dieną tolumoje išvydo neregėtą aūlą. Prijojęs 
arčiau, pamatė, kad ten vyksta arklių lenktynės. Šeimininkai pa- 
siūlė svečiui dalyvauti, parodyti, ką sugeba ir jis pats, ir jo Žir- 
gas. Džigitas sutiko ir su savo Širmiu atšuoliavo pirmasis. Aksa- 
kalai su pagarba nugalėtojui įteikė dovanas: kupranugarį ir bran- 
gų kilimą. Jauni džigitai laikėsi nuo jo atokiai ir žiūrėjo šnai- 
riai. Dairėsi ne tiek į jį, kiek į jo žirgą. Mardanas susivokė 
patekęs į arkliavagių aūlą, o tai nežadėjo nei jam, nei jo žirgui 
nieko gero. Džigitas griebėsi gudrybės. 

— Nereikia man nei kilimo, nei kupranugario. — tarė susirin- 
kusiems žmonėms.— Juk aš esu paties Subebajaus giminaitis. 

Visi aplink pažįsta garsųjį Subebajų— jis niekam neleis 
skriausti savo giminaičių. Ir išleido jie iš aūlo Mardaną — nei jo 
paties, nei žirgo niekas nekliudė. Išleisdami net pripylė svečiui 
auksinių ir sidabrinių monetų. Mardanas jojo sau toliau švilpi- 
niuodamas. Prijojo turgų, nusipirko gražias brangias drapanas, 
persirengė ir pasidarė dar gražesnis. 

Joja sau džigitas neskubėdamas, penkioliktą dieną prijoja 
garsaus visoje stepėje turtuolio bajaus Subebajaus aūlą. 

Išvydęs Mardaną, Subebajus paklausė, kas jis per vienas, iš 
kur ir kur jojąs. Džigitas, nieko neslėpdamas, apsakė viską, kaip 
buvo. 

— Aš vienišas varguolis, iš gimtųjų vietų išjojau giminaičio 
žirgu. Viename aūle, penkiolika dienų kelio nuo čia, aptikau 
arklių lenktynes ir, pakviestas jose dalyvauti, visus aplenkiau. 
Ten nesąžiningi Žmonės nusižiūrėjo mano ristūną, jei nebūčiau 
laiku perpratęs jų užmačių, būčiau netekęs žirgo ir pats gal ne- 

ištrūkęs. Išsigelbėjau, didžiai gerbiamas Subebajau, tik pasiva- 
dinęs tavo giminaičiu. 

Toks Mardano gudrumas ir išradingumas bajui patiko, ir jis 
tarė: 

— Kiek užsiprašytum algos, jei tau pasiūlyčiau būti vyriau- 
siuoju mano arkliaganiu penkerius metus? 

— Kam skubėti su atsakymu? Penkeri metai — ilgas laikas, — 
atsakė išmintingas Mardanas.— Pirmiausia nujokim prie arklių 
kaimenių, ten aš susipažinsiu su tavo arkliaganiais, pažiūrėsiu, 
kokie arkliai. Tik tada atsakysiu. 

— Gerai,— sutiko bajus. 

Kaip tarė, taip padarė. Išjoję auštant, per parą nujojo prie 
tabūnų. 

Pasisveikinę su svečiais, arkliaganiai ginė pro juos arklius. 

Artinosi vakaras, o Subebajaus tabūnams vis nebuvo galo. 
Staiga Mardanas pastebėjo kumeliuką, kuris paeiliui žindo dvi 
kumeles. Jis iš tikrųjų dar nebuvo nė metinis, o atrodė kaip 
dveigys. Mardanas paprašė pagauti tą kumeliuką Telkonūrą ir 
jam atvesti. Kai jį atvedė, Mardanas Subebajui tarė: 

— Bajau, už šitą žinduklį aš tau atidirbsiu dvejus metus. 

— Kiek užsiprašysi už kitus trejus metus? 

— (Garbingasis bajau, nespėliokime ateities. Viskas savo lai- 
ku,— atsakė džigitas. 

Pagalvojęs bajus sutiko. Sutarčiai atšvęsti bajus liepė papjauti 
riebiausią vienmetį kumelį ir pataisyti iš jo vaišes. 

Per vakarienę Subebajus sušaukė visus savo arkliaganius ir 
tarė: 

— Aš esu pirmasis šitų tabūnų šeimininkas, Mardanas — ant- 
rasis. Skiriu jį vyresniuoju, klausykite ir nepriešgyniaukite. 

Kai kvepiančio kumyso piala apėjo vieną ratą, visi ėmė pra- 
šyti Mardaną, kad jis pagal paprotį atlikių svečio duoklę. Svečias 
turįs padainuoti dainą arba pagroti, arba papasakoti įdomią is- 
toriją. Antraip šeimininkams tenka svečią nubausti. 

Mardanas tarytum to ir telaukė. Tučtuojau nuėjęs atsivedė 
Telkonūrą ir pririšo prie kuolo, išsitraukė savo darbo dūdelę ir, 
patogiai įsitaisęs arkliaganių rato viduryje, užgrojo. 

Klausydamasis grojimo, Subebajus nedrįso nė krustelėti, ne- 
baigę kalbų, nuščiuvo arkliaganiai, žolės palinko prie Žemės, 
mėnulis išlindo iš po debesų, ryškiau suliepsnojo laužas po puo- 
du, kvepėjo neišgertas kumysas, pialose garavo kumeliuko mėsa, 
o trelės, skambesnės viena už kitą, liejosi be galo, ir atrodė, kad 

ne džigitas groja dūdele, bet plaukia iš dangaus nuostabūs, dar 
niekieno negirdėti garsai. 

Telkonūras sukluso, pakėlė galvą, ištiesė nugarą, kaklą lanku 
išlenkė ir pradėjo lengvai šokti. 

— Kas per stebuklas! — nesusilaikė arkliaganiai, — pirmą kar- 
tą matome, kad arklys taip klausytųsi muzikos. Jis šoka. 

— Ne kiekvienas žirgas mėgsta muziką, ir ne kiekvienas ją 
supranta. Telkonūras kaip tik toksai žirgas, kuris man reikalin- 
gas. Jūsų dėka aš jį patikrinau. Nuo šios dienos neturiu geres- 
nio draugo kaip Telkonūras,— tarė Mardanas. 

— Mano mielas,— kreipėsi į džigitą susijaudinęs Subebajus.— 
Kodėl man anksčiau nepasisakei, kad taip moki groti. Tau ne 
arkliaganiu būti, o mokytoju. Mano dukrai Kenžetai sukako ke- 
turiolika, išmintingesnės ir meilesnės mergaitės mūsų giminėje 
nerastum. Išmokyk, džigite, mano vienturtę savo meno. Užjok 
retsykiais į aūlą, padaryk man ir Kenžetai tą malonumą. 

— (Gerai,— sutiko Mardanas. Išplovė vandeniu savo dūdelę 
ir paslėpė. 

Po keleto dienų džigitas užjojo į bajaus aūlą. Kenžetai ne- 
kantraudama laukė stebuklingojo muzikanto, kaip jį pavadino 
tėvas. Vos tik Mardanas pasisveikino su šeimininkais, Kenžetai 
jau prašo jį pagroti. 

Pasodino Mardaną garbingiausioje vietoje, šis užgrojo links- 
mą melodiją. Dvi saulės užsidegė Kenžetai akyse, spindėjo jos 
skaistus veidas, mergina sėdėjo kaip užburta. 

Nuo to laiko Mardanas dažnai lankėsi aūle, ir per dvejus me- 
tus Kenžetai perprato jo mokslo išmintį, o per kitus dvejus — 
savo aštuonioliktuosius — ji pralenkė muzikalumu savo mokyto- 
ją. 

Reikia pasakyti, kad jaunuoliams atsivėrė ne tiktai meno pas- 
laptys, bet ir dar viena, daug brangesnė. Džigitas ir mergina pa- 
milo vienas kitą visa širdimi, tačiau bijojo tai prisipažinti net 
patys sau. 

Subebajus surengė didelę puotą dukros aštuonioliktąjį pa- 
vasarį. Kenžetai sužavėjo visus savo grožiu ir stebuklingu gro- 
jimu. Visi ją sveikino ir gyrė, o Mardanas padovanojo jai savo 
darbo dūdele. 

Taigi atėjo aštuonioliktasis Kenžetai pavasaris... Stepė kaip 
ryškus kilimas raibuliavo geltonomis ir raudonomis tulpėmis. Bet 
gražiausias stepių žiedas buvo Kenžetai. Dabar pasikvietė Sube- 
bajus Mardaną ir tarė: 

— Džigite, tavo tarnybos metas baigėsi. Pasakyk, ko prašai 
už neatlygintus trejus metus? 

— Nereikia, bajau, man jokio atlyginimo. Gyvenau pas tave 
neblogai, tuo ir patenkintas. 

— Pats alachas man tave atsiuntė. Suaudrinai tu mano sielą, 
ir pasielgsiu su tavimi kaip tėvas. Keliauk į platųjį pasaulį, susi- 
Iask tinkamą nuotaką, prižadu sumokėti už ją išpirką, kad ir ko- 
kia ji būtų didelė, kad ir kiek tabūnų paprašytų. Dar pastatydin- 
siu tau namus, ir kad jie būtų ne tiktai tavo, bet ir tavosios įse- 
serės Kenžetai namai. Kai panorės, tegu Kenžetai gyvens pas 
tave. 

Ir susiruošė Mardanas į kelionę — ieškoti nuotakos. Užėjo 
pas Kenžetai atsisveikinti. 

— Ko tu vyksti ieškoti, džigite? — paklausė mergina.— Ar šir-. 
dis tau nieko nesako, kas tavo išrinktoji? Niekur aš tavęs neiš- 
leisiu, Mardanai. 

— Išleisk, mano siela,— maldauja džigitas.— Įstatymas stip- 
Iesnis už mus. Turtingas tėvas neleis tau, vienturtei dukrai, te- 
kėti už manęs, savo tarno. 

— Kad tik tu sutiktum, tėvo mes nė nesiklausim. Aš pabė3z- 
siu su tavimi slaptai į pasaulio kraštą. 

— Ne dėl savęs bijau, Kenžetai, dėl tavęs: sugaus mus — nu- 
kankins kaip plėšrūs šakalai. 

— Su mylimuoju man nebaisi ir mirtis, baisiau — gyventi be 
tavęs. Kas mus gali pagauti, jeigu tu josi Telkonūru, o aš bėruo- 
ju tėvo ristūnu? Tokių eiklių žirgų nėra visoje apylinkėje. 

— Jeigu taip kalbi, mano džiaugsme Kenžetai, ar aš galiu tau 
prieštarauti? Išjosiu pirmas, kad nekiltų įtarimas. Apsistosiu prie 
Dajyko ežero. Ten tuščia ir dyka, bet dabar mums baisiau už 
žvėris — blogi žmonės. Mano sužadėtine, aš tavęs lauksiu ant 
ežero kranto. | 

Tai pasakęs, Mardanas išjojo, spindėdamas džiaugsmu. Nesi- 
tikėjo vargšelis, kad jį ištiks tokia laimė. Per vieną parą jis pri- 
jojo Dajyko ežerą. Nubalnojęs Telkonūrą, paleido ganytis ir pats 
prigulė pailsėti. Pro miegus užgirdo arklio žvengimą, atmerkė 
akis, žiūri — prieš jį Kenžetai ant Bėrio, 

— Negaišdami keliaukime tolyn, kad nepavytų tėvo žmonės, 
dabar namie jau bus viską supratę,— ragino mergina džigitą. Ir 
nušuoliavo jie aplink ežerą, ieškodami brastos persikelti į kitą 
krantą. 

Tačiau brastos nebuvo, nerado net tokios vietos, iš kurios 
galėtum patogiai nusileisti prie vandens. Raiteliai sustojo ant 

aukšto skardžio. Priešais, kitoje ežero pusėje, girdėjosi, kaip 
kraupiai riaumoja tigrai, žŽvygauja šernai. Kenžetai atsigręžė ir 
mato — vinguriuoja stepe dulkių debesis. 

— Mus pastebėjo! — sušuko ji.— Geriau nepatekti tėvo sam- 
diniams į rankas, verčiau žūti ežero bangose. Brangusis, nėra 
kitos išeities. Pasitikėkime žirgais, leiskime jiems plaukti... 

Supliekė Mardanas savo Telkonūrą, žirgas pakluso, krito nuo 
skardžio į mėlynas ežero bangas. Tačiau kad ir kaip pliekė ir ra- 
gino savo žirgą Kenžetai, nieko negalėjo jam padaryti: Bėris 
bijojo vandens. Jau buvo girdėti, kaip žvengia persekiotojų Žir- 
gai. Išgirdęs savo kaimenės arklių žvengimą, Bėris, rodėsi, tuoj 
puls jų pasitikti. Kenžetai tik akimirką sutriko, paskui šoko iš 
balno ir nuo skardžio nupuolė tiesiai ant Mardano žirgo. Telko- 
nūras tik smarkiau suprunkštė ir leidosi tolyn, tarytum ten būtų 
ne vanduo, 0 gimtoji stepė. 

— Įtempkite lankus! — išgirdo bėgliai rūstų Subebajaus bal- 
są. 

Virš galvų sušvilpė strėlės, ištiško fontanais vanduo, tačiau 
mergina ir vaikinas buvo nepažeidžiami, lyg užburti. Pagaliau 
strėlės liovėsi švilpusios — supratęs, kad tai nieko nebepadės, 
Subebajus įsakė nustoti. 

— Vis tiek aname krante miškas ir kalnai, — sakė jis savo 
valdiniams,— ten pilna laukinių žvėrių ir gyvačių. Bėgliai su 
kaupu atsimokės už mano gėdą — žvėrys juos sudraskys. Jūs, 
ištikimi mano tarnai, papasakokit viską žmonėms, kad neplaktų 
tuščiai liežuviais: ,„(Girdi, Subebajaus duktė pabėgo su jo tarnu.“ 
O mes pasistatysime palapines, nubalnosime arklius, duosim 
jiems pailsėti ir patys pavakarieniausime ir numigsime. 

Subebajaus tarnai pastatė jam jurtą, sukūrę laužus, nuėjo kas 
žuvies gaudyti, kas medžioti. Ežere žuvies buvo tiek daug, kad 
jis virė kaip katilas žuvienės. Medžiotojai irgi laimikio parsine- 
šė neregėtą daugybę: miške buvo kaip rojuj — ant kiekviėnos 
šakelės tupėjo paukščiai, žeme bėgiojo visai nebaigščios stirnos 
ir elniai. 

Arklininkai išmaudė arklius, supančiojo ir paleido ganytis 
šilkinėje žolėje. Tiktai Bėris nesidavė sugaunamas, nubėgo šalin 
nenubalnotas... Buvo beveik pusiaunaktis, kai po vakarienės žmo- 
nės atsigulė miegoti. Viskas nutilo. Nebepleškeno žuvys, nebe- 
čiulbėjo paukščiai, netrakštelėjo nė šakelė, priminta elnio kojos. 
Tiktai iš kito kranto dar labiau girdėjosi hienų kauksmas ir al- 
kanų šakalų staugimas. Subebajus vis prašė alachą atkeršyti 
bėgliams. 

Blyškus mėnulis nužėrė ežero vandenyje taką sidabrinėmis 
monetomis, o Kenžetai ir Mardanas sėkmingai priplaukė sų Tel- 
konūru kitą krantą, dar nesutviskus aušrai rytuose. Jie susikūrė 
laužą, išsidžiovino. Mardanas nuėjo gaudyti žuvies tame pačiame 
gausingame Dajyko ežere. Kenžetai nubalnojo Telkonūrą ir palei- 
do ganytis. Mergina jo nesupančiojo, pagalvojusi: „(Tegu geriau 
pailsės.“ Žirgas, prisivoliojęs ant kranto, nuėjo prie vandens. 
Tuo metu aname krante sužvengė Bėris: kaimenėse juodu ganėsi 
visados drauge. Nespėjo bėgliai ir aiktelėti, kaip jų Žirgas per- 
plaukė ežerą ir jau stovėjo šalia Bėrio. Subebajaus žmonės ap- 
sidžiaugė: gyvulys grįžta pas šeimininką — tai geras ženklas. Di- 
džiausias parsidavėlis iš tarnų tuojau sumetė: „Pasitaiko gera 
proga bajui įtikti — auksu apipils.“ Telkonūrą pažabojo, perkė- 
lė ant jo bėrio balną. Iš vienos balno pusės pritvirtino ašutinį 
arkaną, o iš kitos — makštį su strėlėmis ir lanku. Samdinys ma- 
nė galėsiąs parvilkti bajui bėglius. Ar tai ne paslauga? Jau kėlė 
koją į balnakilpę... Tuo tarpu nuo ano kranto pasigirdo liūdna 
širdį verianti melodija. Dūdelė rypavo, raudodama priekaištavo 
kaip žmogus dainos žodžiais: 


Ak Telkonūrai, Telkonūrai! 

Kam išdavei mus, Telkonūrai? 
Kam palikai mus, Telkonūrai, 

Kai taip sunku mums, Telkonūrai? 


Ak Telkonūrai, Telkonūrai! 

Buvai tu kumeliukas, Telkonūrai, 
Viltis buvai tu, Telkonūrai, 

Buvai mums draugas, Telkonūrai... 


Ak Telkonūrai, mūsų siela, 
Girdi, kaip skundžiasi dūdelė, 
Išgelbėjai mus nuo žmonių, 
Sugrįžki nuo žvėrių apginti. 


Telkonūras staiga metėsi į šalį nuo raitelio ir puolė į ežero 
bangas. Niekas nė aiktelti nespėjo, o žirgas jau purtėsi vandenį 
ant kito kranto. Jis priėjo prie nudžiugusių bėglių ir ilgai tęsia- 
mai sužvingo. 

Pirmoji atsitokėjo Kenžetai, ji vikriai nubalnojo žirgą ir tarė: 

— Mardanai, Telkonūras mums parnešė antrąjį balną ir ašuti- 
nį arkaną. Pažvelk, kas yra toje makštyje. 

Netekę gerų žmonių pagalbos, bėgliai labai apsidžiaugė gavę 
kaip tik tai, kas jiems buvo reikalingiausia šioje negyvenamoje 
vietovėje,-- lanką ir strėles. 

— Aš aptikau netoliese laukinių arklių kaimenės pėdsakus. 
Pasigausime ir prisijaukinsime arklį, dabar mes jau turime stip- 
rų arkaną. Bus arklys, prireiks ir antro balno,— tarė džigitas 
merginai. 

Nujojo Mardanas tarpekliu tarp dviejų uolų. Staiga Telkonū- 
ras sužvingo, jam atsiliepė visa arklių kaimenė. Surikęs ir sušvil- 
pęs, džigitas atskyrė keletą laukinių arklių nuo kaimenės ir nu- 
ginė juos į tankius krūmus. Suginti į krūmus, arkliai susipainio- 
jo. Mardanas be didelio vargo su arkanu pasigavo du arklius. 
Vieną — riebesnį — paskyrė maistui, o kitą — aukštesnį ir stip- 
resnį — pabalnojo. Mardanas akimoju užšoko ant arklio. O šis 
blaškėsi ir trankėsi, stojo piestu, norėjo numesti drąsuolį žemėn. 
Tačiau džigitas palenkė laukinį gyvulį savo valiai. Aprimęs ir 
sutramdytas, žirgas nešė raitelį risčia prie Kenžetai. 

Naktį bėgliai praleido prie laužo, auštant leidosi kelionėn. 
Visą laiką jie jojo į vakarus... Ar ilgai, ar trumpai jojus, tolu- 
moje pasirodė vandeningos Čiu upės krantai. Arkliai ėmė bėgti 
smarkesne risčia, pralinksmėjo ir keleiviai. 

Prie Čiu upės gyveno Kulžabajų gentis. Šios genties žmonės 
buvo svetingi ir geraširdžiai. Jie pakvietė Kenžetai ir Mardaną 
pas juos apsigyventi. 

Vakarais Kenžetai eidavo prie upės kranto, ir toli būdavo gir- 
dėti jos dūdelės daina: 


Ak Telkonūrai, Telkonūrai! 
Neišdavei tu mūsų, Telkonūrai! 
Nepalikai mūsų, Telkonūrai, 

Kai buvo mums sunku, Telkonūrai. 


Ak Telkonūrai, Telkonūrai! 
Buvai tu kumeliukas, Telkonūrai, 
Viltis buvai tu, Telkonūrai, 

Esi mums draugas, Telkonūrai, 


Ak Telkonūrai, Telkonūrai! 
Išgelbėjai gyvybę, Telkonūrai, 
Vien tavo šlovei, mano siela, 
Dūdelė tau dainuoja, Telkonūrai. 

MOTERŲ CHANATAS 


Tai atsitiko seniai. Dar tada, kai ir Žemė, ir dangus, ir žmo- 
nės, ir papročiai — viskas buvo kitokie negu dabar. 

Žemėje buvo vienas didelis chanatas. Tiktai tada jis ir buvo 
toks didelis. 


Tą chanatą valdė moteris, vardu Zanaja. Viziriai taipogi 
buvo moterys. Jos gyveno Samiramo mieste. 


Puikus buvo tas miestas. Visai nepanašus į dabartinius mies- 
tus. Pastatytas ne ant žemės, bet iškeltas aukštai ant trisdešimt 
septynių tūkstančių stulpų. Niekas negalėjo į šį chanatą įeiti 
savo valia. Turbūt todėl jis ir išsilaikė taip ilgai. Buvo chanate 
ir vyrų, bet nedaug. Jie buvo uždaryti namuose, dirbo namų dar- 
bus ir augino mažus vaikus — ir ne visus, tiktai berniukus: mer- 
gaitės gyvendavo chanės Zanajos rūmuose, kol užaugdavo. 

O moterys viską darė: tarėsi tarybose, teisė žmones, jojo į 
karą bei medžioklę... 

Naujagimes mergaites augindavo visas, o berniukus sunešda- 
vo į vieną vietą, suguldydavo į eilę ir iš šimto palikdavo gyvą 
tiktai vieną, visus kitus numesdavo žemyn vilkams, tigrams, liū- 
tams ir grobuonims paukščiams. Sena akla senelė atrinkdavo iš 
šimto vienintelį laimingąjį, kuriam buvo lemta gyventi. Pats li- 
kimas, be senelės valios, kreipė jos rankas. 


Kartą atėjo metas gimdyti pačiai Zanajai, to miesto chanei... 

Kai rudenį, nusivilkęs savo šviesų chalatą ir užsimetęs pil- 
kąjį, dangus pradeda verkti, gausios jo ašaros krinta iš viršaus 
žemėn, patvinsta upės, pakyla ežerų vandenys, o danguje van- 
dens vis nemažėja. Šitaip verkė akla senelė, kai atėjo metas Za- 
najai gimdyti. Taip ilgai ji verkė: ašarų upės ištekėjo iš senų 
jos akių. 

Susirinko aplink verkiančiąją moterys ir klausia: 

— Dėl ko tu šitaip verki? 

— Didžiulis vargas kybo virš mūsų galvų, — tarė senelė. — 
dabar tas vargas dar tūno mūsų Zanajos įsčiose. Ji pagimdys ne 
mergaitę, o berniuką, ir šitas naujagimis pražudys mūsų moterų 
chanatą. 

Senelė pravirko dar gailiau, paplūdo ašaromis. Ir liko iš se- 

Susimąstė Zanaja, susirūpino visas moterų chanatas. Susirinko 
chanato vyresniųjų didžioji taryba. Šita taryba svarstė trisdešimt 

septynias dienas ir trisdešimt septynias naktis ir nieko nesugal- 
vojo. 

Nutarė sušaukti mažiausius vaikus, ir mažiausia Mergaitė — 
tik per du delnus nuo žemės — pasakė Zanajai ir visoms mote- 
rims: 

— Ko jūs nusiminėte ir susimąstėte? Kai mūsų chanė Zanaja 
pagimdys berniuką, paimkite jį ir svieskite žemyn vilkams, liū- 
tams, tigrams ir plėšriems paukščiams. Neguldykite jo į eilę, 
kad likimas nelemtų jam likti gyvam. 

Kai ji taip pasakė, visam miestui pasidarė linksmiau. Dabar 
visos žinojo, kaip nesunku piktos bėdos išvengti. Tiktai Zanaja, 
nelaiminga motina, dar labiau susimąstė, sėdi ant auksinio kili- 
mo ir nenori pakelti akių. 

Suprato tada visos, koks kirminas chanei širdį graužia. Išrinko 
dvi sergėtojas, pačias pikčiausias, akyliausias, ir liepė joms sau- 
goti chanę, kai ši gimdys. Uždarė Zanają jos rūmuose drauge su 
piktomis ir akylomis sergėtojomis. Įsakė joms griežtai saugoti, 
kad Zanaja per savo motiniškos širdies gailestingumą viso cha- 
nato nepražudytų. 

Zanaja ilgai kankinosi, tvardėsi, atėjo jau paskutinis metas, 
iki gimdymo tiktai du kartus saulė turėjo patekėti ir du kartus 
nusileisti. Tada tarė Zanaja, nelaimingoji motina, savo tarnai- 
tėms, akyloms sergėtojoms: 

— Duosiu jums tiek aukso, kiek pajėgsite nusinešti, spalvotų 
chalatų tiek, kiek reikėtų keliui iki jūsų namų nukloti... Išgel- 
bėkite, apsaugokite mano sūnų. 

— Nel Šito mes negalime padaryti, — atsakė jai piktosios aky- 
losios sergėtojos. 

— Leisiu jums vyrus pasirinkti pagal savo norą, ne pagal 
burtą. Leisiu jums nuo kitų moterų atmušti vyrus, tiktai išgel- 
bėkite mano vaikelį — maldavo Zanaja. 

— Nel Šito padaryti mes negalime, — atsakė jai piktosios aky- 
losios sergėtojos. 

Iki gimdymo liko tik trys valandos. Priėjo prie Zanajos pik-. 
tosios akylosios sergėtojos. Zanajai iš džiaugsmo širdis suplastė- 
jo — sergėtojos ėmė šnibždėtis. 

— Nenorim mes sau vyrų iš vietinių — pasakė jos,— duok 
mums vyrus iš tų, kurie apačioje jodinėja, kuriems kelias į mū- 
sų miestą uždraustas. 

Ilgai tvardėsi Zanaja, nedavė tokio leidimo, o surėmus pasku- 
tinėms kančioms, kai išgirdo naujagimio balsą, sutiko ir piktoms 
akyloms sergėtojoms pasakė: 

— Pasirinkite vyrus iš tų, kurie apačioje jodinėja, tiktai iš- 
gelbėkite, apsaugokite mano vaikelį. 

Tada piktosios akylosios sergėtojos paėmė naujagimį ir pa- 
slėpė, o prie Zanajos padėjo mergaitę. Paskui nuėjo ir visam 
miestui paskelbė: 

— Apgavo jus akloji senė. Nuo to ji ir pasimirė, kad senat- 
vėje leido savo liežuviui neteisybę pliaukšti. Zanaja pagimdė 
mergaitę, ne berniuką. Štai ta naujagimė. Eikite visos pasveikinti 
savo chanės, neškite jai gimtuvių dovanų. 

Ir nubangavo džiaugsmo ir linksmybės vilnis per visą miestą, 
per visą moterų chanatą, ir ėmė jos nešti iš visų pusių chanei 
gimtuvių dovanas: audinių, indiškų skarelių, aukso, cukraus ir 
duonos; atginė chanei kaimenes arklių, avių, kupranugarių, kiek- 
vienoje kaimenėje po tūkstantį, o piktosios akylosios sergėtojos 
jau seniai buvo nusižiūrėjusios vyrus: du turkmėnai ten jodinė- 
jo — jų kepurės juodos, akys po tom kepurėm dega kaip žvaigž- 
dės iš. po nakties debesų, chalatai auksu siuvinėti, o žirgai nuo 
galvos iki kanopų brangakmeniais apkabinėti. Nuleido jiems ko- 
pėčias ir pakėlė į miestą drauge su išpuoštais žirgais. 

Kasdien danguje pateka saulė, kasdien vėl nusileidžia, bėga 
laikas — po dienų savaitės, po svaičių mėnesiai, po mėnesių me- 
tai. Auga chanės sūnus pas svetimą motiną, paūgėjo ir chanės 
duktė primestinukė. Nusiraminusi Zanaja iš tolo stebi savo sūnų, 
nusiraminusios džiaugiasi su savo vyrais piktosios akylosios ser- 
gėtojos. 

Praslinko dešimt metų, jokia nelaimė chanatui negrėsė, nie- 
kas jos ir nenujautė. Tada Zanaja ir jos piktosios akylosios sergė- 
tojos ėmė slapčiomis šaipytis iš senelės pranašės. Užaugo cha- 
nės sūnus gražiausias iš visų vyrų, jis buvo vardu Iskanderis. Tik 
jis vienas taip vadinosi visame mieste. 

Bet jau rinkosi danguje audros debesys, ir susitelkė jie virš. 
moterų chanato miesto. Nuo šių juodų debesų padvelkė negeras 
vėjas. Didelę bėdą, baisią negandą jis nešė. Ir atėjo sunkus me- 
tas, skaudi nelaimė iš ten, iš kur jos niekas nelaukė. 

Pradėjo vyrai tartis, vienas su kitu šnibždėtis, į moteris šnai- 
rai žiūrėti. O paskui susirinko visi aikštėje vidury miesto, sus- 
tojo ratu, o jo viduryje Zanajos sūnus. Ir sušneko visi, bet gir-. 
dėjosi tik vienas balsas. Visos galvos galvojo, o iš visų geriau- 
siai galvojo viena galva — Iskanderio. Ir pasakė vyrai moterims: 

— Mes nebenorime jūsų tvarkos, senos moterų tvarkos. Ne- 
norime daugiau chanės. Išsirinkome naują chaną Iskanderį. O su 
nauju chanu ir nauji laikai ateis. Mes patys ir kraštą valdysime, 


127 


ir į karą eisime, ir į medžioklę josime — patys žmonas pasirink- 
sime. Jūs, moterys, eikite į mūsų vietą — vaikų supti ir plovo 
virti, mums chalatų siūti. Neleisime daugiau mūsų sūnų mesti 
žemyn vilkams, tigrams, liūtams ir grobuonims paukščiams, Ati- 
duokite mums savo šalmus, geležines kepures, o sau pasiimkite 
ketinius katilus ir vario keptuves. Atiduokite mums aštrius kar- 
dus, ilgus smaigus, tampius arkanus, stiprius lankus, plunksnomis 
papuoštas strėles, o pačios imkite adatas ir kastuvus, žarsteklius 
ir šaukštus puodams maišyti. Jeigu nenorėsite gera valia atiduo- 
ti, paimsime jėga. Išeikite visos moterys, stokite su mumis į ko- 
vą. Kas bus stipresnis, tas ir gaus viršų. 

Susirinko moterų kariuomenė. Pati chanė kardą prisisegė. Ku- 
vėsi su vyrais trisdešimt septynias dienas ir trisdešimt septynias 
naktis. Krauju pasruvo visos gatvės, visos aikštės, ir nugalėjo 
moterys vyrus. O todėl nugalėjo, kad vyrai beginkliai buvo, pli- 
komis rankomis ir kumščiais kovėsi, o Moterys su kardais, ieti- 
mis ir strėlėmis. Be to, vyrų buvo mažai, vienas šimtui moterų. 

Apsupo moterys vyrus triguba tvirta grandine, o jų chaną 
nuo galvos iki kojų ašutiniu arkanu apraizgė. Susirinko teismas 
neklusniųjų teisti. Nuteisė tą, kuris visam chanatui vargą užtrau- 
kė, kuris viduryje rato stovėjo, kuris atkakliausiai su moterimis 
kovėsi. 

Nuteisė chaną Iskanderį pikta, žiauria mirtimi, kad visus bai- 
mė perimtų. Nuteisė teisėjos išplėšti jam širdį lenktu aštriu pei- 
liu ir aukštai ant ilgo smaigo virš miesto iškelti. Ir šitai padaryti 
turinti pati Zanaja. 

Užvedė Iskanderį ant aukštos pakylos, kad visi matytų šią 
žiaurią bausmę ir džiaugtųsi. 

Priėjo Zanaja prie nuteistojo, žiūri į jį, bet nieko nemato. 
Nemato ji nei savo nelemtojo sūnaus, nei aplink susibūrusios 
minios, nei savo miesto, nei chanės rūmų, nei dangaus nemato. 

Saulė jai neakina akių. Viską užtemdė ašaros, rūku aptraukė. 
Ir srūva tos ašaros dviem plačiom upėm į vakarus, į tolimą jū- 
rą tarp bekraščių smėlynų. Š 

Sunku motinai kelti lenktą aštrų peilį prieš savo sūnų, ir jos 
Tanka pasidarė lyg geležimi apkaustyta. Ir prabilo tada Zanaja 
savai Moterų liaudžiai. Visą teisybe išklojo, savo kaltę prisipaži- 
no: 

— Apgavau aš jus, pražudžiau ir save, ir visą moterų chana- 
tą, o man padėjo ištikimos mano tarnaitės — piktos akylos ser- 


* Amudarjos ir Syrdarjos upių kilmės legenda. 

gėtojos. Pagimdžiau aš sūnų, o ne dukterį, ir nuo jūsų paslėpiau. 
Štai jis, mano sūnus. Teisybę sakė akloji senelė. Ir iš tos teisybės 
mes juokėmės. Man lengviau lenktą peilį prieš save pakelti ir 
pražudyti chanatą, negu sužeisti juo savo sūnų. Tikrą savo vai- 
kelį... Kalta esu, tegu ir žūsiu pirmoji... 

Ir smogė Zanaja tuo aštriu peiliu tiesiai sau į krūtinę, į pačią 
širdį. Krito Zanaja negyva ant savo auksu siuvinėto kilimo. Su- 
drebėjo dangus, juodu debesiu apsitraukė ir susvyravo aukšti 
miesto stulpai. Kaip viena sunkiai atsiduso visos moterys, o vyrai 
visi apsidžiaugė. Baimė apėmė moteris, iš baimės jos išlakstė po 
namus, pasislėpė, savo ginklus numetusios aikštėje. 

Surinko vyrai tuos ginklus, pakabino sunkias spynas ant na- 
mų durų, kur moterys tūnojo, ir ėmė patys valdyti miestą. 


KAS STIPRESNIS? 


Kartą susidraugavo fazanas su putpele ir nuėjo juodu pasi- 
vaikščioti ant ledo. Putpelė paslydo ir susilaužė kojas. 

Fazanas nustebo: iš kur to ledo tokia stiprybė, kad paukščiams 
kojas laužo. Klausia jis ledo: 

— Sakyk, lede, iš kur tokia tavo stiprybė? 

— Argi čia stiprybė? Aure šaltis už mane stipresnis. Be jo aš 
neturėčiau tokios jėgos. a 

Fazanas klausia šalčio: 

— Sakyk, šalti, iš kur tavo tokia stiprybė? 

— Argi čia stiprybė? — stebisi šaltis. — Debesis už mane stip- 
resnis. Jis visą mane apkloja. 

Fazanas klausia debesies: 

— Debesie, iš kur tokia tavo stiprybė? 

— Kokia čia stiprybė! Lietus ir sniegas už mane stipresnis. Jie 
kiaurai Mane permerkia. 

Fazanas klausia lietaus: 

— Lietau, iš kur tokia tavo stiprybė? 

— Mano jėga nedidelė, — atsako lietus.— Jeigu aš būčiau stip- 
rus, tai nežydėtų stepėje tulpės. Aš priplakčiau jas prie žemės. 

Fazanas klausia tulpės: 

— Tulpe, tulpe, iš kur tokia tavo stiprybė? 

— Kokia čia mano stiprybė, jeigu mane vilkas mindžioja. Vil- 
kas — tai stiprus. 

Fazanas klausia vilko: 

— Regis, tu visų stipriausias. Sakyk, iš kur tokia tavo jėga? 

— Ne, ne aš visų stipriausias. Mane kandžioja skruzdėlės. 

Fazanas kreipiasi į skruzdėlę: 

— Ar tiesa, kad tu visų stipriausia? 

— Taip,— atsako skruzdėlė.— Kas gi bus už mane stipresnis, 
jeigu aš pakeliu nuo žemės šešis batmanus ? ir lengvai užsimetu 
ant nugaros. 


KIRILAS 


Senų senovėje gyveno išminčius, mokėjęs atspėti žmonių atei- 
tį. Jis buvo vardu Korkutas. Daug keliavo, daug matė ir žinojo. 
Matė ir gero, ir pikto, viską pasvėrė, apsvarstė, stengėsi viską su- 
vokti. Ypač jis daug mąstė apie mirtį. Dažnai savęs klausdavo, 
kodėl Žmonės miršta: vieni seni, kiti jauni; vieni laimėje, kiti 
nelaimėje; vieni ką tik gimę, kiti sulaukę žilos senatvės. Kodėl 
visa tai? Tačiau kad ir kiek galvojo, atsakymo rasti negalėjo. 
Kuo labiau seno, tuo dažniau galvojo apie mirtį. Mirtis ėmė jam 
net sapnuotis. 

Kartą Korkutas susapnavo žmones. Šie kasė duobę. 

— Kam bus šitas kapas, — paklausė jų Korkutas. 

— Pranašui Korkutui,— atsakė jie. 

Korkutas krūptelėjo ir, netaręs nė žodžio, skubiai pasišalino. 

Jis nusprendė palikti tas vietas ir rytojaus dieną išėjo į kitą 
pasaulio kraštą. Keliavo per sausrų išdegintas Betpak Dalos ir 
Saryarko dykumas; bet kur tik ėjo — prieš akis stovėjo jam iš- 
kastas kapas. 

Nerasdamas nusiraminimo svetimuose kraštuose, Korkutas su- 
grįžo į gimtinę, ant Syrdarjos kranto. 

„Čia bus man išsigelbėjimas nuo mirties“,— nusprendė jis ir 
apsigyveno tėvynėje. 

Aūlas, kur gyveno Korkutas, buvo ant upės kranto, bet Kor- 
kutas nė dienos nepabuvo namie, vis keliavo. Jis niekada neiš- 
leido iš rankų kobyzo !9 ir taip susižavėjo muzikos garsais, kad 
visai negalvojo apie mirtį. 

Kartą per sapną išgirdo balsą: „(Tu numirsi tada, kai ištarsi 
žodį „mirtis“. 

Praėjo daug laiko. Korkutas vis keliavo ir visai negalvojo 
apie mirtį. 


? Batmanas — senovinis svorio matas nuo 2,5 iki 10 kilogramų. 
10 Kobyzas — nacionalinis kazachų muzikos instrumentas. | 

Kartą pasileido nuo virvės Korkuto jautukas. Korkutas sus- 
kato jo ieškoti ir supykęs tarė: ,„„Mirsiu, bet surasiu.“ 

Pasakė ir pasigailėjo. Dabar jis buvo tik per plauką nuo mir- 
ties. ,Reikia kuo greičiau išvykti iš šitų vietų“, — pamanė Korku- 
tas ir, pasibalnojęs Želmajų, leidosi į kelią. Jis lankėsi rytuose ir 
vakaruose, ir Saryarke, ir pietuose, ir visur jam vaidenosi iškas- 
tas kapas. 

Įsitikinęs, kad vis tiek nepabėgs nuo mirties, Korkutas nu- 
sprendė grįžti į tėvynę. 

Bijodamas, kad ant žemės jį ištiks mirtis, jis patiesė ant van- 
dens stebuklingą. kilimą ir plaukia Syrdarja, be perstojo groda- 
mas kobyzu. 

Korkutas dainavo savo mintis, kurios kvaršino jam galvą ilgų 
kelionių metu. Korkuto klausėsi paukščiai, stabtelėję ore, klausė- 
si vėjas, liovęsis pūsti, Saryarko žvėrys ėjo prie Syrdarjos kran- 
tų jo pasiklausyti. Net upė retkarčiais sustodavo tekėjusi ir klau- 
sydavosi kobyzo garsų. 

Syrdarja tapo išminčiaus išgelbėtoja. O jis plaukė savo ste- 
buklingu kilimu ir, įsmeigęs žvilgsnį į tyrą kaip ašara vandenį, 
vis grojo ir grojo. Ir mirtis, klausydamasi raminamų Korkuto me- 
lodijų, lyg užkerėta stovėjo nuošaly, bijodama nutraukti švelnią 
jos širdžiai melodiją. 

Taip Korkutas kovojo su mirtimi. Ir kai kartą pavargęs ir iš- 
sekęs užmigo, persekiojanti jį mirtis pasivertė nuodinga gyvate, 
priplaukė prie jo ir įgėlė. Korkutas apsirgo ir greitai mirė. Žmo- 
nės jį palaidojo ant Syrdarjos kranto ir šalia padėjo kobyzą. 

Korkutas mirė, bet jo daina nenutilo: kobyzo stygos vis skam- 
bėjo. Ir kas ėjo pro kapą, galėjo išgirsti liūdną melodiją. Ir pro 
šitą skambesį, ir pro žolės šiurenimą, ir pro lekiantį vėją buvo 
girdėti tik vienas žodis: ,,Korkutas“, ,,Korkutas"! 

Visi, kurie girdėjo Korkuto grojimą, pasidarė tokius pat ko- 
byzus ir ėmė groti jo dainas. 


KUGDFEL KAŽACITAI PIRMUTINIAI 
VUAINIMINKAI PASAULYJE? 
Seni Žmonės pasakoja, kad senais laikais virš žemės skrido 
daina, ir tose vietose, kur ji pralėkė žemai, žmonės išmoko dai- 


nuoti. Arčiausiai žemės daina lėkė virš bekraščių kazachų stepių. 
Todėl kazachai ir tapo pirmutiniais dainininkais pasaulyje. 

VAININISK AS IR Pirk Ti VV ASTA 


Tai buvo labai seniai, kai žmones dar valdė chanai. Tiktai nie- 
kaip negaliu atsiminti, kuriam chanui viešpataujant tai atsitiko. 
Bet ne tai svarbu! Užtenka žinoti, kad tada šiose apylinkėse kla- 
jojo baičigyrų gentis. Kur paskui ji dingo, nežinau, sakoma, jog 
persikraustė kažkur toli, link mėlynų kalnų, prie Kinijos,— tikrai 
negaliu pasakyti... 

Taigi šitoje baičigyrų gentyje buvo vienas kazachas, iš pradžių 
niekam nežinomas, o paskui išgarsėjęs visoje plačioje stepėje, va- 
dinamas Džumakulu. Iš pažiūros jis buvo toks negražus, kad visi 
nuo jo gręžėsi: ūgio mažesnis už dešimties metų berniuką, krei- 
vas, nerangus, nepaslankus; nė ant arklio negalėdavo užsėsti, 
kupranugaris nueidavo jam iš panosės, nė jurtos nemokėjo sta- 
tyti, o kad pasaugotų bandas — apie tai nė kalbos nebuvo: žo- 
džiu, niekam tikęs; be to, toks paniuręs ir nekalbus — žodžio ne- 
išpeši. Tiesa, ir gyvenimas jo buvo nepavydėtinas: nei giminių, 
nei turto. Gal jis būtų numiręs iš bado, jei aūlas nebūtų jo val- 
gydinęs ir rengęs. 

Bet čia vėl bėda! Džumakulas tiek daug valgė, kad niekas ne- 
stengė jo pasotinti; visam aūlui buvo striuka. Ką daryti! Žmonės 
ne juokais išsigando: ko gero, per vieną žmogų visas aūlas elge- 
tomis išeis. Susirinko aksakalai pasitarti ir taip nusprendė: gaila 
žmogaus, bet ir savęs reikia gailėtis; be to, jis — ateivis, nežinia 
kokios genties. Nusprendė eiti patarimo pas teisėją Isetą. Pasa- 
kyta — padaryta. Išklausė juos teisėjas, palingavo galvą ir tarė: 

— Leidžių išvesti jį už auūlo ir paleisti į keturis vėjus. Te:7u 
eina, kur nori; gal jis suras laimę kitoje vietoje. O dėl visa ko, 
kad Džumakulas nesiskųstų, jog mes jį alkaną išvijome į stepę, 
atsisveikindami gerai jį pavalgydinkite ir duokite visko, ko tik 
panorės. Rytoj aprūpinkite jį visomis atsargomis ir palydėkite iki 
artimiausio aūlo. Ir aš nuo saves jam šį tą atsiųsiu. 

— Išmintingasis teisėjau! Tavo sprendimas teisingas, mes 
taip ir padarysim! — vienu balsu sušuko aksakalai, žemai nusilen- 
kė ir nuėjo vykdyti įsakymo. 

Ir Džumakulas pirmą kartą prisivalgė iki soties. Jis valgė 
beveik visą dieną visokiausius valgius, į vakarą nusikamavo, dri- 
bo ant žolės ir užknarkė taip garsiai, jog visi išsigando: ar tik 
jis neketina mirti... Tačiau ne nuo valgio lemta mirti Džumakului... 

Kai aksakalai atsikėlė, saulė dar nebuvo išsklaidžiuūsi nak- 
ties šešėlių. Jie atsargiai artinosi prie tos vietos, kur buvo užmi- 

gęs Džumakulas, žiūri į kalvelę — nieko nėra, net žolė atsisto- 
jusi, ir pėdsakų jokių nelikę. 

„Turbūt ne čia pataikėm!“ — pagalvojo seniai ir nuėjo į kitą 
pusę. Vėl nesėkmingai. Paėjo dar kiek — nieko nėmatyti. 

Kur jis galėjo dingti, ar ko nors neatsitiko po vakarykščio 
sotaus valgio? Susirūpino aksakalai. Jiems jau pasidarė gaila 
žmogaus — juk gyvas padaras buvo, ir dar savas, argį turi žūti 
kaip šuo. Negaišdami sėdo ant arklių ir išjojo į stepę. 

Staiga girdi tolumoje balsą tarytum žmogaus ir kartu labai 
panašų į balsus gerųjų genijų: skambų ir švelnų — tokio jie kaip 
gyvi nebuvo girdėję. Iš nustebimo seniams galvos susisuko, stai- 
ga jie viską pamiršo: ir teisėjo įsakymą, ir savo bėdą, ir patį 
Džumakulą. Juos sukaustė neįveikiama jėga ir tempė lyg kup- 
ranugarius arkanu į tą vietą, iš kur sklido nuostabus balsas. Ten, 
ant nedidelės kalvelės, netoli senovės karžygio kapo akmens, 
sėdėjo Džumakulas, parietęs kojas ir atsukęs veidą į dieninės 
ugnies atsiradimo vietą. Jo galva buvo šiek tiek atmesta, akys 
visai užmerktos; jis dainavo: 


Ateik, didysis drauge! 

Ateik greičiau! 

Tavęs aš laukiu! 

Tu tyras ir šviesus, su tavim lygintis negali niekas. 

Tu stipresnis už tlamsybės dvasią, 

Nes ji iš baimės bėga nuo tavęs; 

Neleidi jai prislėgti žemės tamsa siaubinga 

Ir permanai lengvai piktus jos kėslus. 

Ar ne tiesa, kad tu neužmiršai manes, 

Kad tu ateisi! 

Kaip kulanas greitakojis nekantriai kanopom trypia 

Ir ilgis nerimaudamas erdvių ir laisvės, 

Kaip tykūs avinėliai kas pavasarį laukia jaunos sodrios 
žolės, 

Kaip kupris gailiai šaukia savo paklydusį vaikelį, 

Taip laukiu aš tavęs, šaukiu tave! 


Lygiai sklandžiai plaukė žavingi garsai, tartum iš dangaus bū- 
tų sklidę. Norėdami žinoti, ką taip šaukia Džumakulas, aksakalai 
ėmė dairytis ir dar labiau nustebo: visi tabūnai ir bandos kartu 
su piemenimis ir šunimis, subėgę iš visur, godžiai klausėsi stebuk- 
lingos dainos. 

Tuo tarpu teisėjas Isetas, veltui laukęes pasiuntinio, turėjusio 
smulkiai pranešti, kaip įvykdytas jo įsakymas, pasišaukė jaunus 

kazachus ir liepė jiems sužinoti, ką padarė seniai Džumakului ir 
kur jie dingo. Tačiau visas jaunimas rinkosi prie antkapio ir 
taip pat klausėsi nuostabios dainos. O Džumakulas nesiliovė dai- 
navęs: 

Ateik greičiau, mano gerasis drauge! 

Užliek šviesa ir šiluma mane! 

Nors aš žmogus ir tarp žmonių gimiau, 

Tačiau draugų nėra čia be tavęs. 

Neturiu tėvo, kuris mokytų mane gerų darbų; 

Neturiu motinos, kuri mane paguostų 

Ir verktų dėl manęs; 

Neturiu brolių nei seselių, 

Kurie apgintų ir pralinksmintų mane. 

Aš vienišas ir svetimas visiems! 

Nemyli manęs niekas. 

Nė gero žodžio nepasako, 

Tik juokias iš manęs ir džiugina tamsybių dvasią, 

Kuri vien pražudyti mane trokšta, 

Arba nusisuka lyg nuo gauruoto voro, 

Ar bėga nuo manęs lyg nuo nuodingo karakurto. 

Bet aš žmogus! 

Tu visa tai žinai, ir dėl manęs tau skauda širdį. 

Ateik greičiau, apgink mane,— 

Tavęs aš laukiu!.. 


Išgirdo seniai ir tyliai pravirko; kaip sniegas tirpsta Vasarą 
nuo kalnų ir gryni jo srautai plūsta į slėnį, taip ir jauniems ka- 
zachams iš akių tekėjo upeliai tyrų ašarų. Prie jų prisidėjo mo- 
terys ir vaikai, ir stovėjo lyg akmenys sustingę, bijodami praleis- 
ti nors vieną Džumakulo žodį. 

Ir šit tolumoj pakilo dulkių stulpas, sutrepsėjo kanopos, ir 
pasirodė būrys raitelių su ilgomis ietimis ir taikliomis strėlėmis. 
Tai buvo žiauri priešiška gentis. Jie prijojo prie kalvelės ir stai- 
ga sustojo kaip įbesti. O Džumakulas vis dainavo: 

Skubėk, mano šviesusis drauge! 

Ar negirdi tu mano silpno balso? 

Nesupranti nuoširdaus skundo? 

Ar kaltas aš, kad ne didesnis už šilkinę žolę; 

Ar kaltas aš, kad kreivas saksaūlas už mane tliesesnis; 
Ar kaltas aš, kad net varlė gražesnė už mane; 

Ar kaltas aš, kad net smiltelės už mane judrėsnės; 
Ar kaltas aš, kad juodas vabalas stipresnis už mane; 

Ar kaltas aš, kad prieš mane baili ožka savo drąsa 
didžiuo jas; 

Kiekvienas taiko čia mane nuskriausti! 

O juk ir aš galėjau būt narsuolis, 

Kuriuo stebėtųsi pasaulis visas, 

Kurio bijotų svetima gentis, 

Ir visos tautos jam paklustų. 

Ir aš galėčiau sėst ant risto žirgo, 

Ir po bekraštę stepę skleisti savo garbę! 

Bet ne! Dvasia piktoji man sutrukdė,— 

Manęs tu vienas tik nepalieki. 

Ateik, atbėk, ailėk greičiau, 

Tavęs aš laukiu!.. 


O tuo tarpu pas Isetą niekas neskuba su atsakymu, — aūlas vi- 
sas ištuštėjo. Supyko teisėjas ne juokais, pats išjojo ieškoti ir 
atsidūrė prie tos pačios kalvos. Dar švelniau, dar jautriau daina- 
vo Džumakulas: 


Pasirodyk pagaliau, brangusis mano drauge! 

Atėjo laikas, 

Tavęs aš laukiu! 

Padange jau nuskriejo ryto vėjas, 

Nuginęs kažin kur nuobodžią tamsą; 

Mėnulis apskritas ir jo tarnaitės žvaigždės 

Jau nušlavė lakus! 

Visi sukilo ir pasipuošė, 

Ir tavęs laukia! 

Užlieki savo auksine šviesa vėl žemę 

Ir perverki strėlėm ugninėm piktus žmones, 

Pradžiugink mane savojom pergalėm, 

Paguoski žygiais, 

Pažaiski su manim, 

Mane pralinksmink. 

Jau stepių vilkas krūmuose pasislėpė, 

Į savo olą grįžo driežas, 

Melduose miega tigras ir barsukus po medžioklės, 

Jau pabudo žmonės 

Ir ruošiasi naujiems piktiems darbams. 

Jau metas tau savo švytėjimu palaužti jų piktą 
išdidumą. 

Pabusk, manasis drauge, 

Tavęs aš laukiu!.. 

Saulės skritulys pagaliau jo paklausė ir pažvelgė iš pradžių 
vienu kraštų, o paskui ir visas išniro ant dangaus. Džumakulas 
staiga nutilo; jo krūtinė smarkiai kilnojosi, per veidą riedėjo 
stambūs prakaito lašai. Jis atsimerkė, pažvelgė į saulės skritulį, 
apsidairė ir sustingo iš nustebimo: arkliai, avys, kupranugariai, 
šunys, seni ir jauni kazachai, moterys ir vaikai, priešiškos gen- 
ties džigitai ir net pats teisėjas Isetas klūpojo prieš jį ant kelių, 
sužavėti jo dainavimo. Džumakulas suraukė vešlius rusvus savo 
antakius ir piktai paklausė: 

— Ko jums reikia? Ko jūs čia susirinkote? 

Visi pakilo. Teisėjas kreipėsi į jį tokiais žodžiais: 

— Mes atėjome nusilenkti didžiam mūsų liaudies dainiui. Ko- 
dėl iki šiol taip stropiai slėpei nuo mūsų tą jėgą, kuria dievas 
taip gausiai tave apdovanojo? 

— Mano dainos ne žmonėms skirtos, — atsakė Džumakulas, 

— Bet mes jas girdėjome!— prieštaravo Isetas.— Lik su mu- 
mis, linksmink aūlą, kuriame užaugai ir praleidai visą gyvenimą. 

Tada prie Džumakulo prisiartino svetimos genties džigitai, 
žemai jam nusilenkė ir tarė: 

— Mes norėjome užpulti jūsų aulą, bet tu savo dainomis mus 
sulaikei ir suminkštinai mūsų širdis... Mes nieko jums nedarysi- 
me ir kitiems įsakysime neliesti šio aūlo, kur gyvena toks gar- 
sus dainius. 

Tai pasakę, jie nujojo. 

Tada teisėjas ir visi kazachai iš džiaugsmo sušuko: 

— Didelę laimę atsiuntė mums alachas! Tu išgelbėjai mūsų 
tabūnus ir jurtas nuo užpuolimo, o mus pačius nuo sunkios ne- 
laisvės. Pasklis visur šlovė apie tave, ir visi mums pavydės! 

Džumakulą iškilmingai nuvedė į aulą. 

Tą dieną visi vaišinosi ir linksminosi. Tačiau kad ir kiek pra- 
šomas ką nors padainuoti, Džumakulas griežtai atsisakė, buvo 
niūrus ir tylus — jokie prašymai, jokios gudrybės nepadėjo. Ta- 
čiau paryčiu kazachams vėl pavyko slapčia pasiklausyti nepap- 
rasto jo dainavimo; atėjo žmonės iš gretimų aūlų ir taip pat ža- 
vėjosi negirdėtomis dainomis. 

Nuo tos dienos Džumakului prasidėjo visai kitoks gyvenimas. 
Jam visko užteko, ir jo godumu dabar niekas nesiskundė, nes 
iš visur jojo kazachai ir kiekvienas nešė dovanų ir pačiam dai- 
niui, ir Visam aului. 

Tačiau Džumakulas vis dar šalinosi žmonių, buvo niūrus ir 
užsidaręs. Tiktai prieš aušrą žmonės galėdavo paklausyti jo dai- 
nų, ir tai būdavo nelengva, nes Džumakulas keisdavo vietą; jei- 

gu ne jo balsas, girdimas iš visų pusių, tai, ko gero, surasti jo 
nebūtų buvę galima. Net pats chanas ne kartą jojo pas jį ir ke- 
letą naktų nemigo, norėdamas pasiklausyti dainiaus. 

Taip ėjo diena po dienos, ir niekas nesikeitė. Prieš aušrą 
Džumakulas dainuodavo, o aplink rinkdavosi minia. Nors garsu- 
sis dainius ir priprato kiek prie žmonių ir kartais net šlovino 
savo dainose narsių karžygių Žygius, tačiau niekam nebuvo švel- 
nus, o ramus pasijusdavo tik vienų vienas. Sunku apsakyti, kiek 
jis teikė rūpesčių, bet niekas juo nesiskundė, visi tik didžiavosi. 

Viskas būtų buvę gerai, jei nelaimė nebūtų atėjusi netikėtai 
ir nebūtų atėmusi geriausio stepės dainiaus. O atsitiko taip. 

Džumakulas, lyg nujausdamas mirtį, vakare prieš nelaimę ka- 
zachams pasakė: 

— Jei norite manęs klausytis, tai klausykitės iš tolo; jei pri- 
eisite artyn, aš nustosiu dainavęs. 

Šie prižadėjo tenkinti jo norą. Kai prieš aušrą jis išėjo iš aū- 
lo, visi nusekė iš paskos. Šį kartą Džumakulas ėjo toli per smė- 
lingą stepę, pagaliau atsisėdo ant aukštos kalvos, užsimerkė kaip 
visada ir pradėjo dainuoti. Žodžių nebuvo galima suprasti, bet 
balsas vis tebebuvo skambus ir sklido per keletą varstų aplink. 
Visi suklusę gaudė nuostabius garsus, kurie plaukė tartum srauni 
kalnų versmė. Tada aulo gyventojai išvydo tikrą stebuklą. 

Džumakulas dainavo, atsigręžęs į rytus, ir nieko nepaisė. Ir 
šit, atsargiai tykindamas per smėlį, pasirodė rainuotas plėšrus 
tigras; jis prigludo prie smėlio, ištiesė uodegą, išrietė nugarą... 
Vienas šuolis — ir dainiaus nebūtų buvę... Bet tigras sustojo ir 
sustingo. Iš kitos pusės stovėjo kitas tigras, toliau dar vienas... 
ir dar... Tada prišliaužė ir rausvos gudrios lapės, po jų pasirodė 
ir bailūs vilkai; didžiuliai ereliai suskrido iš visų šalių; tūkstan- 
čiai mažų paukščių. Visi sustingo aplink dainių. Atsiskubino ir 
greitakojai kulanai, baikščios stirnos, nepaslankūs vėžliai, lanks- 
čios gyvatės ir kiti gyvuliai — visų ir neišvardysi. Nė vieno ju- 
aesio, nė vieno pašalinio garso — tiktai Džumakulo dainos sklido 
per stepe. Šit ir saulė išniro iš tolimų smėlynų, ištiesė savo auksi- 
nius spyglius ir staiga sustojo; pasikėlė į viršų lengvos smiltelės 
ir pakibo ore, vėjas bandė pūsti, bet taip pat buvo netikėtai už- 
kluptas, nespėjęs dvelktelėti ir sudrumsti visuotinio dėmesio. 

Tai matydami, kazachai drebėjo iš baimės. Staiga dainius nu- 
tilo, paskutinis garsas nuskardeno tyrame ore ir išnyko tolumo- 
je. Tiktai šito ir telaukė piktoji dvasia, pavydėjusi dainiui šlovės: 
suverpetavo smėlis, pasikėlė juodas debesis ir pavirto baisiu, 
juodu seniu. Pamojavo senis ilgomis rankovėmis — pakilo vė- 

jas, iki pat dangaus ištįso smėlio kalnai, ir viskas griuvo ant 
Džumakulo. 

Kazachai iš siaubo suriko, užsidengė rankomis akis ir sukniu- 
bo ant žemės. Kai atsikėlė, nei senio, nei debesies, nei žvėrių 
jau nebuvo, ir pats dainius dingęs. 

— Neduosim pražūti šauniajam Džumakului! — sušuko vienu 
balsu kazachai ir suragino kalvos link savo arklius. Bet veltui 
jie ieškojo, veltui jodinėjo apie visus barchanus, išrausė visą 
smėlį, — Džumakulo nerado. 

Nuo to laiko gyveno daug gerų dainių mūsų liaudyje, bet to- 
kio dainiaus kaip Džumakulas jau nebebuvo. 


SRINK 7 

Senais laikais ant aukšto Darjos kranto prabangiuose rūmuo- 
se gyveno gražuolė, vardu Širin-kyz, o tai reiškia „saldi mergai- 
tė“. 

Iš visų, kurie piršosi, labiausiai jai patiko du: stipruolis Far- 
chatas ir gražusis Chozrojus. Nežinodama, katrą išsirinkti, ji už- 
minė jiems sunkią mįslę. 

— Tam iš judviejų teksiu,— tarė ji, — katras sudrėkins visą 
Alkanąją stepę Darjos vandenimis. 

Farchatas, drąsus stepių sūnus, ilgai negalvojęs paėmė gele- 
žinį kaplį ir pradėjo dirbti. Galingais kirčiais skėlė nuo uolų 
didžiulius luitus ir vertė juos į Darją. Jis norėjo užtvenkti upės 
vandenį ir nukreipti jį į plačią lygumą. Darbas degte degė stip- 
riose stepių milžino rankose. 

Bet ką galėjo nuveikti silpnas, švelnus lepūnėlis Chozrojus. 
Nusiminęs grįžo jis namo, galvodamas, ką daryti, bet nieko ne- 
sugalvojo. 

— Aš tau duosiu gerą patarimą, — tarė Chozrojui burtinin- 
kė.— Prisipirk kuo daugiau pynelių iš šviesių meldų, tamsią nak- 
tį nuklok jomis per stepę lygią juostą, kad ji būtų matoma iš 
gražuolės bokšto. Rytoj pamatysi, kas bus. 

Anksti rytą, prieš aušrą, abu varžovai dar plūkėsi. Farchatas 
metė paskutinius akmenis į savo užtvanką, Chozrojus klostė py- 
neles. 

Kai tik pirmieji spinduliai palietė lygų žemės paviršių ir pa- 
auksino snieguotų kalnų viršūnes, Širin-kyz išėjo iš rūmų mau- 
dytis į Darją. Kaip ji nustebo nuo uolos pamačiusi apačioje visą 
stepę aplietą vandeniu, kuriame atsispindėjo tekanti saulė. O ji 

spindėjo ant Chozrojaus meldų kilimo. Netikėdama savo akimis, 
gražuolė sušuko: 

— Kas tai padarė, kas atvedė šitą vandenį? 

— Aš,— atsakė klastingas Chozrojus. 

Širin-kyz pašaukė jį į rūmus ir įsakė tarnams taisyti vestuvių 
puotą. 

O piktoji burtininkė tarė Farchatui: 

— Kam veltui čia galuojies? Gražuolė tave apgavo. 

Nusiminimo ir sielvarto prislėgtas, Farchatas sviedė savo kap- 
lį aukštyn, pasilenkė po juo, ir sunki geležis nukirto jam galvą. 

Per vestuvių puotą Širin-kyz atsiminė Farchatą ir nutarė pa- 
žiūrėti jo darbo. Kai gražuolė priėjo prie Darjos, buvo jau po- 
pietė, ir saulė aukštai švietė danguje. Upė siautulingai veržėsi 
pro uolų nuolaužas, užtvenkusias jos tėkmę. Čia pat prie šniokš- 
čiančios srovės gulėjo nebegyvas karžygys. Tolumoje buvo aiš- 
kiai matyti per stepę nuklostytos pynės. Begėdiška apgavystė 
buvo akivaizdi. Saulės spinduliai, krisdami statmenai, jau neatsi- 
spindėjo nuo šiurkščių sausų meldų. Širin-kyz suprato, kad ją žiau- 
riai apgavo klastingas Chozrojus. Jai pagailo drąsaus, teisingo ir 
darbštaus Farchato. Nusiminusi paėmė jo galvą, pabučiavo į šal- 
tas lūpas ir pati, įsmeigusi sau į krūtinę durklą, griuvo nebezy- 
va šalia Farchato. 

Nuo to laiko praėjo amžiai. Aukštoje kalvoje, kur žuvo Širin- 
kyz, supiltas pilkapis. 


ToTTIATŲS a 

Po vyro mirties Kunšė gyveno skurdžiai ir liūdnai. Vienintelis 
džiaugsmas buvo mažas sūnelis. Šilčiau už saulės spindulį moti- 
nos širdį šildė šypsena iš lopšio. Tačiau nelaimė, kaip Žmonės 
sako, turi septynias seseris. Paskui pirmąją eina antroji: kartą 
Kunšė, parėjusi į jurtą, nerado savo sūnelio. Kūdikis dar nemo- 
kėjo nei vaikščioti, nei šliaužioti, tad kur jis pradingo? Motina 
visur apieškojo ir nusiminusi išbėgo į gatvę. Kaip pašauta paukš- 
tė lakstė ji po aūlą, šaukdamasi pagalbos: 

— Žmonės, žmonės, ar nematėte mano sūnelio? Padėkite, pa- 
dėkite man jį surasti. 


Niekas neatsisakė pagelbėti, neliko abejingų našlės skausmui. 
Aksakalai sušaukė aūlo tarybą: kalbėjo, tarėsi, kaip paleng- 
vinti našlei skausmą, kur ieškoti kūdikio. Džigitai jodinėjo, nar- 

šė po visą stepę, — niekur nerado. Moterys kas rytą užeidavo pas 
našlę, nežinodamos, kokiais žodžiais ją beguosti. 

Kunšė, sulysusi, išdrikusiais plaukais, sustingusi ir tyli, sėdė- 
jo prie užgesusio židinio, įsmeigusi į vieną tašką aptemusias nuo 
skausmo akis. 

Dienos slinko viena po kitos kaip stepėje karavanai. Praėjo 
ketveri metai. Vargšei našlei kažkas davė patarimą nuvykti pas 
išminčių ir aiškiaregį Tolybajų. Kalbėjo žmonės, kad Tolybajus 
mokąs Žvėrių ir paukščių kalbą, kad atspėjąs žmonių mintis per 
didelį nuotolį, kad išpranašaująs, ar išaugsiąs sparnuotas žirgas 
iš mažo kumeliuko. Kaip galėtų senasis išminčius nežinoti, kur 
dingo vaikas. 

Kunšė užsėdo ant sarčio, kuriuo jodinėjo dar jos vyras, ir iš- 
jojo ieškoti Tolybajaus būsto. Kalvotą stepę pakeitė lakūs smė- 
lynai, dykumas — užliejamos pievos, paskui kelią užstojo aukšti 
kalnai ir plačios upės, o Kunšė vis jojo ir jojo. Ne vieną aušrą 
pakeitė saulėlydis, o saulėlydį aušra, o nelaimingoji motina vis 
jojo ir jojo. Jau ir pati sulyso kaip šešėlis, arklys — vieni grobai, 
o išminčiaus lūšnelės vis nematyti. 

Ne veltui žmonės sako, kad ir kaip aukštai sakalas pakiltų į 
erdves, jis vis tiek pamatys grobį, kad ir kiek vargšas kiškelis 
lakstytų žeme, jam lemta žūti nuo plėšrūno dantų. Vargšė Kunšė 
vis jojo ir jojo, bet atėjo paskutinė valanda: toliau nei ji, nei 
sartis nė žingsnio žengti negalėjo, o aplink plytėjo bekraštė dy- 
kuma. 

— O visagalis alache,— meldėsi motina, — tegu pavirsiu aš 
pelenais, tik palik gyvą mano sūnelį. 

Pakėlė Kunšė akis, o tolumoj — dūmelis kyla. Kaip tolimas 
miražas pasirodė horizonte vieniša jurta... Ir iš kur ėmusi jėgų, 
moteris šiaip taip nusigavo iki jos. 

Jurtos veltinis pajuodęs ir iš senumo nutriušęs, tačiau dar se- 
nesnis jos šeimininkas. Aukštas ir juodas, panašus į išdžiūvusį 
ąžuolą. Vėjas taršo ilgą baltą jo barzdą, pro drabužių skyles šmėk- 
šo sulysęs kūnas. 

— Dukra mano,— tarė Tolybajus,— jau seniai tavęs laukiu, 
prieš dvi dienas kregždutės atnešė žinią apie tave. Kokie sunkūs 
vargai tave nukamavo, kad atėjai pas mane, senąjį Tolybajų? 

Iš paskutinių jėgų našlė jam atsakė: 

— Netekau vienintelio sūnaus, brangus tėve! Kaip beginklė 
paukštė nukirstais sparnais sukuos visur po stepę, jo ieškodama. 
Pagelbėk man, aiškiaregi, patark, kur jo ieškoti?! — Ir tą akimirką 
krito žemėn kaip pakirsta. 

Tolybajus sušvilpė paukščių balsu — atskrido didelis būrys 
kregždučių. Jos sparnais vėdavo gryną orą virš Kunšė veido, 
snapeliais atnešė tyro šaltinio vandens ir apšlakstė moters veidą. 
Kai Kunšė atsigavo, kregždutės, Tolybajaus palieptos, nuskrido 
į Kunšė aūlą. Pavakare jos parnešė iš ten pilką pelytę, didumo 
sulig pirštu. Tolybajus paklausė, ar pelė nebus mačiusi, kur pra- 
dingo iš jurtos mažas vaikutis. Ir pelė tarė: 

— Kunšė sūnų pavogė moteris su išsprogusiomis akimis. 

Išvertė Tolybajus pelės žodžius į žmonių kalbą, vėl pravirko 
Kunšė, suvirpėjusi kaip putpelė tinkluose. 

— Oi, tai Aizaryka! Aš ir anksčiau įtariau, kad ji gali pada- 
Iyti tokį Žiaurų darbą: ji niekada neturėjo sūnaus, ir staiga, su- 
laukus šešiasdešimt metų, jai gimė sūnus! 

Tolybajus vėl sušvilpė paukščių balsu. Jam ant pečių nutū- 
pė du didžiuliai ereliai. 

— Skriskite į Kunšė aūlą,— įsakė jiems išminčius,— atgaben- 
kite čia Aizaryką su sūnum. 

Pakilo ereliai į erdvę ir paryčiu parskrido. 

Vienas parnešė ant savo sparnų baisią senę. Jos veidas buvo 
raukšlėtas kaip tuščias vynmaišis, akys išsprogusios kaip apvers- 
tos pialos, pečiai kaip du balnai, ant kurių galėtų atsisėsti po vyrą. 

Kitas erelis atsargiai nuleido ant žemės vaiką. Berniukas buvo 
smulkus ir baltaodis, akys kaip kupranugario nustebusios dairėsi 
aplink. Atrodė, kad mažylis nė kiek neišsigandęs nei paukščių, 
nei svetimų žmonių, tik didžiai susidomėjęs. Širdimi pajutęs savo 
motiną, ištiesė į ją rankas. Aizaryka sudavė jam per rankas ir 
prisitraukė jį prie savęs. 

— Atiduok motinai vaiką!— rūsčiai tarė Tolybajus. 

— Ar tu, seni, išprotėjai! Kur matyta, kad motina atiduotų 
savo vaiką. Tai mano sūnus ir niekam jo neatiduosiu. 

Mažylis vis veržėsi prie Kunšė, neatitraukdamas nuo jos 
linksmų akių. 

— Nenori manęs paklausyti — tai žinokis,— tarė Tolybajus.— 
Aš padalysiu vaikąl — ir senis užsimojo kirviu. 

Aizaryka iškart sutiko. 

— Išmintingas tavo sprendimas,— tarė ji — Tegu taip ir busl 

Ir pastūmė vaiką kirvio link. 

Kunšė neleido Tolybajui nė žingsnio žengti. Puolė raudodama 
jam po kojų kaip sužeista gulbė. 

— O garbusis tėve,— maldavo,— nežudyk nekalto! Atiduok 
vaiką Aizarykai, tegu gyvena pas ją, kad tik būtų gyvas! 

— Ei, Aizaryka! — piktai sušuko išminčius — tau ne širdis 
krūtinėje, o šaltas akmuo. Atiduok, senoji ragana, sūnų tikrajai 
motinai! — ir privedė berniuką prie Kunšė. Vaikas su džiaugsmu 
ją apkabino. Užkėlė juos Tolybajus ant erelių ir išleido į gimtąjį 
aūlą. 

Piktoji Aizaryka sugėdinta ir dabar sėdi dykumoje, nedrįsta 
nė galvos pakelti. Žmonės kalba, kad per ilgą laiką ji virtusi pil- 
ku akmeniu. 


VON EN IR A EAS 


Voverė liuoksėjo nuo šakos ant šakos ir nukrito tiesiai ai: 
vilko, kuris gulėjo po medžiu. Vilkas capt ją ir jau draskys. 

— Nežudyk manęs, paleisk! — prašo voverė. 

— Na gerai, paleisiu, jei pasakysi, kodėl jūs, voverės, visada 
tokios linksmos. 

— Paleisk mane, aš dūstu, negaliu nė žodžio ištarti. 

Vilkas ir paleido voverę. Ta tik strykt ir nuliuoksėjo į medžio 
viršūne. 

— Tu, vilke, piktadarys! Pyktis tave graužia, todėl ir esi toks 
paniuręs. O mes, voverės, niekam pikto nedarome, todėl ir links- 
mos visada,— atsakė jam voverė. 


SĄRLIIKAS 


Gyveno senelis ir senelė. Turėjo jie gerą, stiprų ir gražų arklį, 
vardu Sartuką. 

Kartą senelis išleido Sartuką į stepę ganytis. Sartukas laigo 
sau po stepę ir staiga Žiūri — leopardas prie jo bėga. Sudrebėjo 
arklys, bet neišsidavė bijąs. 

— Kas tu toks? 

— Aš — leopardas, visų žvėrių viršininkas. O kas tu toks? 

— Aš visų gyvulių viršininkas. 

Persigando leopardas, susitikęs kitą viršininką, ir sako: 

— Vis tiek aš už tave viršesnis! 

— Ne, aš viršesnis! 

Ilgokai juodu ginčijosi. Pagaliau Sartukas siūlo: 

— Eime galynių! Katras stipresnis, tas ir viršesnis! 

— Eime! — sutiko leopardas.— Tiktai kaip jėgą išmėginsime? 

— Ogi šitaip: katras išskelsime iš akmens kibirkštį, tas ir bū- 
sime stipresnis. 

Leopardas sutiko ir pirmas rodo jėgą. Daužė daužė letena ak- 
menį — nė vienos kibirkštėlės neišskėlė. 

Tada Sartukas kaip skėlė kaustyta kanopa į akmenį — spie- 
čius kibirkščių pažiro. 

Pamatė leopardas kibirkštis, persigando ir nurūko stepe tolyn. 


VĖŽLYS IR VĖJAS 


Senis Terbezenas iš Ardybajaus slėnio yra laikomas išmintin- 
gu. Jis mėgsta pasakoti visokias istorijas. Kiekvienas jo žodis 
sklinda greičiau už vėją po Kyzyl Taso kalnų slėnius. 

Terbezeną myli visi ir klausosi jo sulaikę kvapą. Garsas apie 
Terbezeno išmintį sklinda tolį toli, už pačių aukščiausių kalnų 
anapus didelio Sary Kulio ežero. 

Štai .ką jis kartą papasakojo: 

Tolimoje Kyzyl Taso šalyje kadaise gyveno laisva tauta. Gy- 
veno ji taikiai ir su kaimynais nekariavo, šalį valdė renkami se- 
niūnai. 

Ir šit kartą tos šalies karžygys Sachrytpajus, būdamas už tūks- 
tančio kilometrų nuo tėvynės, sužinojo, kad ramią jo tautą keti- 
na užpulti godūs chanai. Reikėjo įspėti savo Žmones. Jis parašė 
ant tošies kraštelio laišką, bet nė vienas pasiuntinys nežadėjo 
nunešti jį laiku. Tada Sachrytpajus išėjo į stepe ir sušuko: 

— Mano tautai gresia pavojus... Kas norite ją išgelbėti?.. Atei- 
kit man į pagalbą... 

Bet nė vienas Žmogus neatsiliepė į jo šaukimą. Tiktai vėžlys 
ir vėjas sutiko jam padėti. Sachrytpajus pagalvojo ir nusprendė 
atiduoti laišką vėjui. O bijodamas įžeisti vėžlį, jam padavė kitą. 
tošies kraštelį su tokiu pat laišku. 

Vėjo ir vėžlio kelias iki Kyzyl Taso šalies buvo ilgas ir VaI- 
gingas. Vėžlys šliaužė uoliai, nė per sprindį nepasukdamas iš 
kelio, nė minutės negaišdamas. Bet jis šliaužė taip lėtai, o smė- 
lis ir akmenys aplink buvo tokie karšti, kad tošis pradėjo gelsti 
ir trūkinėti. Tačiau vėžlys nesirūpino. Jis šliaužė. 

Vėjas kaukdamas lėkė į Kyzyl Taso šalį. Jis lėkė apdujęs iš 
greitumo ir dėl to užmiršo pažiūrėti į kelio ženklus. 

— Šit tau laiškas! — tarė uždusęs vėjas vienam seniūnui. 

— Tai ne man. Tai Kyzyl Taso šalies seniūnui, — tarė seniū- 
nas, pažvelgęs į tošies kraštelį — čia yra Alagamija. Nuo čia dar 
toli iki tavo šalies. Tau reikia skubėti. 

Ir dar smarkiau nulėkė vėjas, Lėkė ir džiaugėsi savo greitumu. 
Tr vėl išklydo iš kelio. 

— Čia Satyjeno šalis,— vėl buvo pasakyta vėjui, kai jis nu- 
sileido žemėn.— Čia nėra seniūno, o aš — padišachas! O Kyzyl 
Taso šalį reikia sunaikinti, paversti pelenais ir išbarstyti padan- 
gėse, kad jos nė kvapo neliktų. 

Padišachas pastvėrė tošį, bet vėjas ištraukė ją ir švilpdamas 
leidosi toliau. 

Kol vėjas klaidžiojo, vėžlys nusigavo iki Kyzyl Taso šalies, 
bet tošies skiautelė buvo taip nusitrynusi ir supleišėjusi, kad joje 
nieko nebuvo galima įskaityti. O vėjas sugrįžo, neradęs Kyzyl 
Taso šalies. 

Godūs chanai atėjo į Kyzyl Tasą ir nusiaubė šią laisvą šalį, 
pavergė visus žmones. Iš pykčio ir širdgėlos Sachrytpajus su- 
draskė savo drabužius. Paskui ilgai raudojo ir sielvartavo: 

— Kodėl tu pasiuntei vėžlį ir vėją, Sachrytpajau!.. 

— Kodėl tu nepasiuntei žmogaus, Sachrytpajau!.. 

— Ką tu padarei, Sachrytpajau!.. 

Dar ilgai jis kankinosi, o paskui užkopė į aukščiausią kalną, 
pažvelgė paskutinį kartą į saulę ir puolė į tarpeklį, kur šniokštė 
audringi vandenys. Taip žuvo Sachrytpajus, didžiai susikrimtes 
dėl savo klaidos ir tėvynės pragaišties. 


GALIŪNAS BORANAS 


Senais laikais gyveno galiūnas Boranas. Jis turėjo draugą 
Kaskarau, su kuriuo buvo susipykęs. Kaskarau turėjo sužadėtinę 
iš nogajų genties. Kartą nogajai išsikėlė į naujas ganyklas ir 
drauge išsivežė merginą. Kaskarau nevyko su jais, bet sušaukė . 
savo žmones ir klausė, ką jam daryti. Tos ganyklos buvo labai 
toli, anapus ežero, o ežeras būvo labai platus. Apjoti aplink ga- 
lėjai tik per tris mėnesius. Buvo ir kitas kelias — pereiti nuo 
kranto į krantą, tada kelionė truktų tik penkiolika dienų. Tačiau 
trumpesnis kelias buvo labai pavojingas. Jis ėjo per meldynus 
ir juose knibždėte knibždėjo daugybė baisių žvėrių: lokių, tigrų, 
vilkų ir kitų siaubūnų. 

Kaskarau pasitarė su savo žmonėmis, ir šie jam taip kalbėjo: 

— Ką tu čia kalbi, Kaskarau? Seni žmonės sakydavo: „Kad ir 
tūkstantį kartų varna karksės, pavasaris neateis, 0 žąsis kartelį 
sugirksės, ir sužaliuos laukai.“ Ko mes čia susirinkom? Niekuo 
negalime tau padėti. Kam tu pykstiesi su Boranu? Kas tave ap- 
gins, jei užpuls priešai? Pats vienas prieš juos neatsilaikysi. Ne- 
reikia su galiūnu pyktis. Toks mūsų patarimas! Mes priversime 
tave nulenkti prieš jį galvą!.. 

Žmonės nunešė Boranui dovanų brangų kilimą ir juodą vie- 
nakuprį atvedė. Atsivedė ir Kaskarau. 

— Mes atvedėme tavo draugą, — tarė žmonės Boranui.— Pri- 
vertėme jį tau nusilenkti, tarę: „Metų neskaičiuok, o Žmogų 
gerbk!“ Sakoma: „Tėvynės šlovė — tai galiūno šlovė.“ Argi ne- 
matai, kad paminta mūsų genties garbė. Nogajai išsivežė mūsų 
nuotaką. Mes atėjome tau šitai pasakyti. 

— Taip ir maniau, kad jūs ne veltui čia atėjote,— tarė Bora- 
nas.— Žinojau, kad man tai pasakysite. Bet man didelis keblu- 
mas. Nogajų aš nebijau! Galiūnui netinka Žodis — baimė, Kelias 
į ten tolimas ir sunkus. Aplinkui joti negalima, tai užtruktų tris 
mėnesius. Yra kitas kelias: nuo kranto į krantą. Kelionė truktų tik 
dvi savaites, bet šis kelias eina per meldynus, o ten knibždėte 
knibžda plėšrių Žvėrių. 

Žmonės iš baimės sudrebėjo, o paskui pasakė: 

— Boranai! Jei tavęs negąsdina ilgas kelias, tai mes jojam 
su tavim. 

— Ne! —tarė Boranas.— Nenoriu, kad sakytų: ,„Boranas išsi- 
gando sunkaus kelio ir jojo aplink.“ Verčiau mirti, negu tai iš- 
girsti. Aš josiu sunkiuoju keliu, man nereikės daug pagalbinin- 
kų. Duokite man dešimt džigitų, kurie moka taisyti valgį. Duokite 
taipogi dvidešimt geriausių žirgų iš kaimenės. Aš pats turiu savo 
žirgą ir ginkluotę. Išjosime nedelsdami kitą pirmadienį. Mūsų iš- 
vykimo dieną turite sušaukti visus žmones ir iškelti puotą. 

Kaip Boranas pasakė, taip ir buvo. 

Išjojo Boranas į žygį. Džigitai taisė jam karštą valgį. Apsis- 
tojus kur nors, Boranas guli, susidėjęs ant pilvo rankas. Guli ir 
devyni džigitai, o dešimtasis taiso valgį. Taip jie keliavo. Bet 
štai prijojo meldynus. Čia nepamiegosi. Jie tik valgė karštą mais- 
tą ir lėtai stūmėsi pirmyn. Baisūs žvėrys tai pasirodydavo, tai vėl 
dingdavo. Staiga iš tankynės išniro baisus lokys ir suriaumojo 
visa gerkle. Borano džigitai, niekada tokio žvėries neregėję, nu- 
puolė nuo arklių. Tačiau Boranas neišsigando ir smarkiai užriko. 
Lokys kaipmat dingo. Tada Boranas prikėlė savo džigitus ir tarė: 

— Kas čia dabar darosi? Baisus žvėris? O jeigu jis vėl iššoks 
ir užriaumos, ir vėl drėbsitės nuo arklių? Ar šitaip bus? 

Kitą kartą išlindęs lokys užriaumojo dar baisiau. Boranas 
puolė prie jo ir garsiai užriko. Lokys tuoj pasislėpė tankynėje. 
Šį kartą džigitai nenuvirto nuo arklių. Jie tvirtai laikėsi įsikibę 
jų karčių. 

— Matote, koks jis baisus, — tarė Boranas.— Daug dienų jo- 
jome be jokių pavojų, o dabar še kad nori! Tikriausiai trečią 
kartą jis užpuls. Tada ir aš jį pulsiu. Matyt, pati mirtis man jį 
atvedė. Jūs nesibaiminkit, nebijokite jo riaumojimo. Jei vis drėb- 
sitės nuo arklių, tai neišnešit sveiko kailio. Ir man netrukdykit... 

Vos tik Boranas ištarė šiuos žodžius, iš tankumyno vėl išlin- 
do lokys ir suriaumojo baisiu balsu. Boranas nepabūgo ir taip 
pat užriko. Šį kartą lokys Borano neišsigando ir jį puolė. Boranas 
nušoko nuo arklio ir taip pat puolė lokį. Jie smarkiai susikibo, 
ir lokys jau. taikėsi užmesti savo leteną Boranui ant pečių, bet 
galiūnas čiupo lokį už gerklės viena ranka, o kita smogė jam 
per galvą. Smūgis buvo toks stiprus, kad galva suskilo. 

Taip jie išvengė pirmo pavojaus savo kelyje. Praėjo keturio- 
lika dienų. Penkioliktąją dieną jau buvo beprieiną kitą krantą, 
bet vėl kelią užtvėrė brūzgynai. Boranas džigitams pasakė: 

— Tai, ką čia matote, vadinama užtvara avims. Žmonės kal- 
ba, kad čia gyvena nelabieji. Mums reikės čia apsistoti, pašerti 
arklius, balnų nenuimsime, o rytą išjosime kuo anksčiau. Kol ne- 
sutemo, sutvarkykite savo ginkluotę ir būkite viskam pasiruošę. 

Tai pasakęs, Boranas užsnūdo. Devyni džigitai taip pat pri- 
gulė, o dešimtasis ėmė taisyti valgį. Jis užkūrė laužą — dūmai 
rūko jo link. Džigitas nustebo: „Kodėl dūmai eina į mano šoną?“ 
Pakėlė džigitas galvą, mato — tiesiai priešais jį tupi baisiai gau- 
ruotas siaubūnas. Džigitas sušuko ir pažadino draugus. Visi puolė 
prie Borano. O siaubūno būta ne vieno — už jo tupėjo dar kiti 
tokie pat siaubūnai, jie irgi pripuolė prie pirmojo siaubūno. Tai 
buvo žestyrnakai. Visa jų jėga glūdėjo rankose, jų nagai aštrūs 
kaip erelio, kūnas apžėlęs tankia vilna. 


Boranas savo džigitus susodino, siaubūnas savuosius taip pat. 
"Boranas nežinojo, ką toliau daryti, ne juokais išgąsdino šis jį 
mėgdžiojantis siaubūnas. Boranas nusprendė griebtis gudrybės. 
Jis priėjo prie laužo ir pakurstė ugnį. Ir siaubūnas tą patį pada- 
rė. Boranas priėjo prie Maišo su maistu, ištraukė gabalą avies la- 
jaus ir užmovė ant lazdos. Peilį paslėpė maiše. Priėjo prie laužo 
ir tirpina lajų. O kai šis atitirpo, Boranas juo išsitepė nuogą kū- 

ną. Paskui numetė lazdą žestyrnakams, apkabino ugnį ir tarė: 
„Eikš, galiūne, pasigalynėsim!"“ Siaubūnas padarė tą patį. Bet vos 
tik priėjo prie ugnies, riebaluota vilna užsidegė ir liepsna apėmė 
visą gauruotą kūną. Žestyrnakas puolė prie saviškių. Liepsna 
persimetė ant kitų. Visi siaubūnai nubėgo į meldyną. Šis irgi su- 
liepsnojo. Žestyrnakai puolė gesinti ugnį vandeniu. Ir pakilo de- 
besys dūmų. Vienas siaubūnas bėgdamas sušuko: „Palauk, Bo- 
Ianai, mes dar susitiksim!“ 

O Boranas tuo tarpu užšoko ant žirgo ir su džigitais patraukė 
tolyn. Ugnis liepsnojo vis smarkiau. Jojo jie ramiai visą dieną. 
Vakarop ugnis ėmė gesti, dūmai išsisklaidė. Džigitai linksmai 
prašneko: 

— Garbė alachui! Regis, viskas laimingai baigėsi! 

— Dar nesidžiaukit,— tarė Boranas.— Girdėjote, ką pasakė 
vienas jų: „Palauk, Boranai, mes dar susitiksim!“ Matyti, jie 
nepaliks mūsų ramybėje. Užgesins ugnį ir mus pasivys. O kuo 
šis susitikimas baigsis, dar neaišku. 

Dūmai visai išsisklaidė, ir jie pamatė debesį dulkių. Tai žes- 
tyrnakai vijosi juos. 

— Na, draugai,— tarė Boranas,— dabar jie mus prisivys. Kai 
čia atlėks, jūs man netrukdykite, patys su jais nesikaukite. Aš 
nesupyksiu. 

Džigitai Boranui prieštaravo, girdi, anąkart išsigandę, iš mie- 
gų nesusivokę. Jų esą dešimt, ir jie galį stoti į kovą su dešim- 
timi siaubūnų. 

Ginčijosi jie, ginčijosi ir pamatė, kad siaubūnai jau čia pat. 
Pamiršę savo drąsą, džigitai tuoj nurūko tolyn, palikę galiūną 
vieną. Boranas apgręžė arklį į rytų pusę ir laukia. Džigitai pava- 
kare užjojo ant aukštos kalvos ir nuo jos iš tolo matė, kaip ver- 
da mūšis. Jie verkė ir raudojo: „Jeigu Boranas žus, mes daugiau 
niekada neišvysime savo gimtinės.“ Paskui jie staiga pastebėjo 
ant kelio kažką juoduojant. Tai Boranas, spėliojo vieni, o kiti 
tvirtino, kad tai siaubūnas. Ne veltui sakoma, — „baimės didelės . 
akys". 

Pagaliau vienas jų pažino: 

— Tikrai čia mūsų Boranas! 

Boranas prijojo. Visi labai apsidžiaugė. Galiūnas buvo iš vei- 
do išėjęs, pabalęs, sunykęs, akys įkritusios. Kai džigitai apsupo 
Boraną, jis tarė: 

— Mes laimingai atsikratėme priešų. Ar čia yra vandens? 
Reikia pernakvoti, pagirdyti arklius, pailsėti ir rytoj —į kelią. 

Boranas nulipo nuo žirgo, paprašė padėti jam po galva balną 
ir užmigo galiūno miegu. Džigitai susijaudinę visą naktį nesudėjo 
akių, sėdėjo prie laužo, taisydami Boranui maistą. 

Rytą jie atvyko pas nogajus. Šie sutiko išleisti už galiūno drau- 
go nuotaką, nesiginčijo su galiūnu, vykdė viską, ką tasai jiems 
sakė. Išpuošę Kaskarau sužadėtinę, nogajai su pagarba išlydėjo 
svečius. 

Grįždami džigitai pamatė nukautus žestyrnakus. Jų buvo dau- 
giau nei šešiasdešimt... 


PIRŠIS 


Seniai, labai seniai gyveno pasaulyje gyvulių augintojas Er- 
nazaras. Gyveno jis laimingai, turėjo aštuonis sūnus — aštuonis 
pagalbininkus. 

Tačiau vieną kartą ištiko bėda — baisiai apledėjo stepė. Nu- 
ginė kazachai savo galvijus į geresnes ganyklas, kur nebuvo ba- 
do. Drauge su kitais klajokliais išėjo ir aštuoni Ernazaro sūnūs. 
Ernazaras su žmona pasiliko namie. Vieneriems metams sūnūs 
priruošė maisto. Seneliai manė alkanąjį metą praleisią gimtinėje. 

Praslinko dvylika mėnesių. Sūnūs negrįžta pas tėvą ir jokios 
žinelės neatsiunčia. Pasibaigė Ernazaro maisto atsargos, prispau- 
dė juodu su senele badas, abu labai nusilpo, vos ant kojų laikosi. 

Kartą vakare senelė atsikėlė iš patalo atidengti jurtos aukšti- 
nio. Ernazaras žvilgt aukštyn — ogi kyburiuoja ant virvės arklio 
piršys. Senelis apsidžiaugė ir tarė: 

— Tučtuojau išvirk! 

Senelė išvirė arklio piršis. Abu suvalgė, pasistiprino, pasidrū- 
tino. Po devynių mėnesių senelei gimė sūnus, jį ir pavadino Pir- 
šiu. 

Ne dienomis, bet valandomis augo vaikas. Prabėgo mėnuo, o 
jis atrodo kaip vienerių metų. Prabėgo metai, o vaiką visi jau 
laiko penkiolikmečiu. Toks jis buvo augus ir sveikas — tikras 2a- 
liūnas. Niekas jo neįveikdavo. Ir niekas nemokėjo taip taikliai 
šaudyti iš lanko, kaip šaudė Piršis. Džigitas, šuoliuodamas ant 
žirgo, dviem pirštais laiko žiedą, o Piršis prisitaiko iš lanko, ir 
strėlė švilpt pro žiedą. 

Gera turėti tokį sūnų! Išjoja Piršis į medžioklę, prišaudo lau- 
kinių ožkų ir paukščių, parneša namo daug mėsos. Sotūs jo tėvai. 

Kartą Piršis pamatė dagilį, paleido strėlę ir sužeidė paukščiui 
sparną. Šokuoja vienasparnis dagilis po žolę. Piršis bėga jam 

pridurmu. Įšoko paukštelis į jurtą, ir jis iš paskos. Mato — sėdi 
senelė ir verpia. Dagilis peršoko per siūlus, o Piršis užkliudeęs 
nutraukė keletą siūlelių. 

— Ak tu, dykaduoni! — piktai užriko senelė— Man siūlus 
sutraukei. Ką dykas bastaisi, verčiau eitum ieškoti savo nenau- 
dėlių brolių, pametusių tėvus. 

Piršis nieko senelei neatsakė, nežinojo, kad turi brolių. Tėvai 
apie juos niekada nekalbėdavo. 

Parėjo jis namo. Motina mato, kad sūnus kažko susirūpinęs, 
ir klausia: 

— Kas tau atsitiko, sūneli? Ar susipykai su kuo? 

Piršis apsakė, kaip užpykino senelę. 

— Ar teisybė, kad aš turiu brolių? 

— Meluoja pliauškalė senė! — sako motina.— Neturi jokių 
brolių. 

Patikėjo sūnus motinos žodžiais ir nusiramino. 

Prabėgo keletas dienų. Piršis vėl žaidė su bernaičiais kauliu- 
kais ir netyčia užkliudė senelės sūnų. Ši supyko dar labiau nei 
pirma ir visokiais žodžiais išplūdo Piršį. 

— Kad tu galą gautum, nelabasis! Nėr tau kur jėgų dėti. Ei- 
tum verčiau savo prapuolusių brolių ieškoti. 

Piršis dar labiau susimąstė. Klausinėja motiną apie brolius. 
Ši tyli kaip liežuvį prarijusi. 

Tada Piršis paprašė motinos valgyti. Įpylė ji kviečių ir liepė 
pasikepinti. Pasikepino sūnus kviečius ir sako: 

— Pažiūrėk, mama, ar gerai pakepė? 

Motina pasisėmė saują karštų kviečių. Piršis suėmė jos ranką 
ir laiko. 

Sudejavo motina: 

— Paleisk, sūneli! 

Šis nepaleidžia. 

— Pasakyk teisybę apie brolius, tada paleisiu. 

— (Gerai, pasakysiu. 

Piršis paleido motinos ranką. Tada ji prabilo: 

— Turėjai tu aštuonis brolius. Kai stepė apledėjo paskutinį- 
syk, jie išginė galvijus į geresnes ganyklas ir negrįžo. Mudu su 
tėvu nežinome, ar dar begyvi jie ir kur dabar gyvena. 

Piršis nusprendė eiti savo brolių ieškoti. Primedžiojo, priruo- 
šė tėvams daug žvėrienos ir taisosi į kelionę. Už diržo užsikišo 
geležinę strėlę, pasiėmė geležinę lazdą, apsiavė geležiniais batais. 

Eina Piršis mėnesį, eina metus, eina antrus. Geležiniai batai 
pasidarė plonesni už pinigą, o geležinė lazda laibesnė už adatą. 

Apkeliavo jis daugelį kraštų. Išvaikščiojo daugelį stepių, kalnų ir 
dykumų. Tačiau taip ir nerado savo brolių pražuvėlių. 

Jau norėjo gręžtis namų linkui, bet staiga išvydo aukštą žalią 
kalną. Vargais negalais įkopė. Priešais akis plytėjo žydintis slė- 
nis. Pamatė gausias kaimenes arklių, o už jų didžiulį aulą. 

Pasuko Piršis į aūlą. Pakeliui pasitaikė vieniša jurta. Užėjo jis 
pailsėti ir mato: ant ugnies verda didžiulis katilas, pilnas mėsos. 
Pasistiprino kiek širdis geidžia ir veikiai priėjo aulą. 

Čia buvo daug kazachų, susirinkusių paminėti mirusiojo. Pir- 
šis žvalgosi tarp jų savo brolių. Užgirdo kažką šaukiant: 

— Duokite aštuoniems Ernazarams! Duokite aštuoniems Erna- 
zarams! 

Taip šūkaudami, padavėjai nunešė į didžiulę baltą jurtą indus 
su valgymais. 

Piršiui parūpo, kas čia galėtų būti. Nori pamatyti aštuonis 
Ernazarus. Nubėgo ir jis paskui padavėjus. 

— Kur lendi? —užriko jie ir, stvėrę už pakarpos, išstūmė 
laukan. 

Piršis užsimojęs kad vožė vienam, tas ir atvirto negyvas. 

Stebisi šie nepaprasta jo jėga ir klausia: 

— Kas tu per vienas? Ko tau reikia? 

— Aš Ernazaro sūnus, ieškau aštuonių brolių. Man reikia pa- 
matyti ,,aštuonis Ernazarus'". 

Tada išėjo Piršio broliai ir pakvietė jį į jurtą. 

Papasakojo jis broliams apie tėvą ir motiną. Apsidžiaugė šie, 
apkabino Piršį ir apsakė jam savo nelaimes. Traukdami į geres- 
nes ganyklas, jie atsiliko nuo kitų, paklydo ir neteko visų galvi- 
jų. Iš didžiulės kaimenės beliko tik viena vienintelė sarta kumelė. 

— Arklių kaimenės, kurias matei eidamas čia,— tos vienos 
kumelės prieauglis. Dabar mes vėl turime daug galvijų ir galime 
grįžti pas tėvą. 

Gena devyni Ernazaro sūnūs arklių kaimenes į tėviškę, bet 
arkliai niekaip nenori eiti iš gerų ganyklų, išlaksto ir grįžta atgal. 
Tada Piršis pasigavo sartą kumelę, atsivedė ją ant kalvos, supan- 
čiojo jai kojas ir parvertė ant žemės. Sartoji kumelė liūdnai su- 
žvingo. Užgirdę jos balsą, subėgo visi arkliai. Piršis išpančiojo 
kumelę, prikėlė ir nusivedė. Paskui juos klusniai nusekė visa 
arklių kaimenė. Taip devyni broliai puikiausiai parginė visus 
arklius namo, pas tėvą. 

Išvydęs sūnus gyvus ir sveikus, Ernazaras labai apsidžiaugė. 
Iškėlė didelę puotą. Svečiai išgėrė ežerą kumyso, suvalgė kalnus 
mėsos. Visi buvo vaišėmis patenkinti. 

Ernazaras tarė sau, kad reikia sūnus apvesdinti, o nuotakas 
imti iš vienų namų. Jodinėja jo piršliai po aūlus, niekur neran- 
da tokios motinos, kuri turėtų devynias dukras nuotakas. Supy- 
ko Ernazaras ir pats leidosi nuotakų ieškoti. Šuoliavo po stepę šen 
ir ten, daugelį aūlų aplankė, bet taip pat nerado, ko ieškojo. 

Joja senelis namo, žiūri — aulas. Prijojo prie kraštinės jurtos. 
Duoda šeimininkams ženklą, kad svečias atvyko. 

Šie pakvietė Ernazarą jurton. Įžengė jis ir mato: ant kartelės 
karo aštuonios poros auskarų. Iš apmaudo Ernazaras net apsiver- 
kė. 

Šeimininkė stebisi: 

— Ko verki? 

Ernazaras atsakė: 

— Turiu devynis sūnus, ieškau jiems devynių nuotakų. Jei 
devynis jaunikius užaugino vienas tėvas, tai noriu, kad devynias 
nuotakas būtų pagimdžiusi viena motina. Iš auskarų skaičiaus 
matau, kad turi tik aštuonias dukras. Verkiu, kad nėra devintos. 

— Jei taip, tai nenusimink, — paguodė jį šeimininkė.— Yra pas 
mus dar viena pora auskarų, mano jaunėlės Kenžekei. Aš laikau 
ją atskirai nuo kitų, nes visos aštuonios vyresnės dukros tepri- 
lygsta vienai devintai, jauniausiajai. 

Parodė senutė Ernazarui jauniausios dukros auskarus ir paka- 
bino juos šalia kitų. 

— Jei tavosios visos aštuonios dukros teprilygsta vienai Ken- 
žekei,— tarė Ernazaras,— tai mano vienas Piršis atstoja aštuonis 
sūnus. Tegu Kenžekei bus mano sūnaus Piršio nuotaka. 

Supiršo Ernazaras devynias dukteris ir grįžo namo. Sušaukė 
sūnus ir sako: 

— Metas parsivežti nuotakas! 

Susitaisė broliai karavaną ir drauge su tėvu leidosi į kelionę. 
Joja jie per dyką stepę ir sutinka Bektorą, peri dukterį. Išvydo 
Bektora Piršį, iškart įsimylėjo ir sumanė paveržti iš Kenžekei. 

Atjojo Ernazaras su sūnumis į aūlą pas nuotakas. Paviešėjo 
ir atšventė devynias vestuves. Svečiai puotavo trisdešimt dienų. 
ir dar keturiasdešimt naktų. Pagaliau ruošiasi Ernazaras grįžti, 
susitaisė karavaną į kelionę. 

Tėvai paskyrė dukterims didelę dalį, davė daug galvijų. Bet 
jauniausioji dukra Kenžekei dar nepatenkinta. Vos karavanas 
išėjo iš tėvų aulo, Kenžekei pasiuntė pas tėvus Žygūną su prašy- 
mu, kad duotų jai žirgą Šalkuiryką, visą ginkluotę priedo ir 
baltą kupranugarę. 

Užsirūstino tėvas ant dukters. Jos žygūnui tarė: 

— Pakaks Kenžekei Ernazaro turtų. Kam ji prašo dar žirgo 
Šalkuiryko? Šalkuirykas — mano arklių vedlys. Kur girdėta, kad 
vedlį žirgą valdytų moteris? Baltoji kupranugarė — mano kupra- 
nugarių vedlė. Dar nėra taip buvę, kad moteriškei kas skirtų 
tokią kupranugarę. Ginkluotę protėviai mirdami palikdavo vy- 
riausiems sūnums. Ar gali ją paveldėti jauniausioji dukra? Jok 
pas ją ir persakyk mano žodžius. 

Atšuoliavo žygūnas pas Kenžekei ir perdavė tėvo priesakus. 

Tada Kenžekei tarė: 

— Grįžk pas tėvą ir pasakyk jam, kad prašiau atiduoti Šal- 
kuiryką todėl, kad tai tinkamas galiūnui žirgas. Norėjau, kad 
juo jodinėtų tikras galiūnas — Piršis. Paprašiau atiduoti baltą 
kupranugarę, nes tik ji viena gali pakelti galiūno Piršio jurtą. 
Prašiau ginkluotės, nes ją nešioti vertas tik vienas galiūnas — 
Piršis. 

Dabar tėvą įtikino Kenžekei žodžiai. Atidavė jis dukrai Šal- 
kuiryką, kupranugarę ir ginkluotę. Liepė dar pasakyti, kad Er- 
nazaras nesustotų su karavanu nakčiai Sorkuduko slėnyje, an- 
traip užtrauks Kenžekei baisią negandą. 

Traukia karavanas per dyką stepę su Ernazaro sūnumis ir 
jaunamartėmis. Kenžekei pirmutinė išvydo mažą žeminę prie 
kelio. Kai kupranugariai ėjo pro žeminę, iššoko iš jos Bektora, 
peri dukra. 

Pasveikino Bektora karavaną: 


Ak, koks gražus tavo mylimas jaunikis, Kenžekei! 
Tavo žirgas Šalkuirykas greitesnis už vėją stepėje, 
Kenžekei! 
Kupranugarė apkrauta tavo kraičiu didžiausiu, 
Kenžekei! 
Blizga saulėje sunki plieno ginkluotė, Kenžekei! 
Neaplenk mano prastos žeminės, Kenžekei! 
Sustoki pailsėt, išgert šviežio kumyso, Kenžekei! 
Tavoji laimė nepaliks tavęs, jei pas mane paviešėsi, 
Kenžekei! 


Kenžekei nepatiko Bektoros žodžiai. Ji tarė: 


Peri dukra Bektora, geriau patylėk, 

Žinau, ko verti pavydūs tavo žodžiai! 

Gražus yra išties mano jaunikis, 

Bet žinok, aš myliu jį! 

Jei mano žirgas ir eiklus, kaip skriejantis per stepę 
vėjas, 

Šuoliuoju aš pati ant savojo ristūno. 

Jei kupranugarė apkrauta didžiuliais nešuliais, 
Tai neša ji tik mano kraitį. 

Jei blizga saulėje sunki plieno ginkluotė, — 
Ne nuo svetimų pečių aš ją nukėliau. 
Neniekinu žeminės aš tavosios, 

Tačiau prie jos aš neapsistosiu. 

Neprivilios manęs tavo kumysas šviežias, 

Jei net medum žadėtum pavaišint, 

Vis tiek aš jo nevalgysiu, Bektora, pas tave! 


Praėjo karavanas su jaunamartėm nesustodamas pro supy- 
kusią Bektorą. Veikiai pasiekė Sorkuduko slėnį. 

Kenžekei tarė Ernazarui: 

— Čia nesustosime. Netinkama vieta. 

Išklausė Ernazaras ir susimąstė: 

„Dar nė mano namų neprijojus, jauniausioji Marti jau Man 
įsakinėja.“ 

Ir liepė Ernazaras apsistoti nakvynei Sorkuduko slėnyje. 

Kenžekei pasistatė savo jurtą anksčiau už kitas marčias. Pa- 
sikvietė Ernazarą, viską atvirai apsakė. Dabar senelis suprato, 
kad jauniausioji marti: — protinga moteris. Pasigailėjo nepaklau- 
ses jos patarimo. 

Jau iš vakaro stepę apgaubė tiršta migla. 

Kenžekei atsiminė savo tėvo perspėjimą ir visą naktį ne- 
miegojo. Anksti rytą pamatė, kad prapuolė baltoji kupranuga- 
rė. Jauniausioji marti pasakė apie tai uošviui. Senelis skubiai 
pasibalnojo žirgą, išjojo ieškoti kupranugarės. Joja jis stepe 
ir mato: auga saksaūlas, o šalia jo krūmas. Kupranugarės pa- 
vadis užsikabinęs už krūmo. Kupranugarė skabo žolę, 0 po 
medžiu sėdi sukriošus senė. 

Ernazaras jos prašo: 

— Senele, paduok pavadį! 

— Mano brangusis,— atsako gailiu balsu senė,— kai aš atsi- 
stoju, tai negaliu atsisėsti, o kai atsisėdu, negaliu atsistoti. Ne- 
pajėgiu paduoti tau pavadžio. 

Ernazaras, pasilenkęs nuo arklio, siekė pavadžio, 0 senė stvė- 
rė savo kaulėtais pirštais jam už gerklės. 

Ernazaras suprato, kad jį užpuolė ragana. Pabandė išsiveržti 
iš jos rankų, kur tau! Senės pirštai kaip arkanas! Pajuto Erna- 
Zaras — artinasi mirties valanda. 

Pabiro jam ašaros iš akių. Prašo senės: 

— Sulaukiau senyvo amžiaus, ką tik apvesdinau savo sūnus 
ir Maniau pasidžiaugsiu ramiais senelio džiaugsmais. Žila mano 
barzda ir plaukai žili. Paleisk mane, senele! 

— Ne,— švokščia senė ir spaudžia jam gerklę. 

Ernazaras pajuto, kad siela veržias iš krūtinės, ir vėl mal- 
dauja: 

— Gabenu devynias marčias. Ką nori pasirink iš jų gausaus 
kraičio, tiktai paleisk mane! 

— Ne,— atsako senė ir dar stipriau jį smaugia. 

Pajuto senelis, kad jo siela iš krūtinės jau kyla aukštyn. 

— Jeigu tau per maža, tai mano ganyklos pilnos kupranu- 
garių. Visus atiduosiu, tik paleisk mane! 

— Ne,— atsako senė ir dar stipriau smaugia kaulėtais pirš- 
tais, 

Ernazaro siela jau slenka gerkle vis aukštyn ir aukštyn. 

— Jeigu to per maža, imk mano marčias. Jos baltos kaip 
kiaušiniai, linksmos kaip šarkos. Visas tau atiduosiu, tik paleisk 
mane! 

— Ne! 

Ernazaro siela jau, rodos, išskris pro gerklę. 

— Jei to per maža, imk devintąją marčią — Kenžekei, gra- 
žiausią ir protingiausią. Tiktai paleisk mane, motinėle! 

— Ne! 

Ernazaro siela jau kyla iki pat nosies, 

— Jeigu to per maža, turiu aštuonis stipruolius sūnus. Visi 
jie bus tavo, paleisk mane, motinėle! 

— Nel 

Dabar Ernazaro siela vos vos neišskrido pro šnirpšles. Mirtis 
visai prieš akis. Dejuoja senelis: 

— Jeigu ir to per maža, atiduosiu tau patį brangiausią, ką 
turiu: sparnus negandoje, jėgą vienatvėje — mylimiausią sūnų 
Piršį. Pasiimk jį, tik paleisk mane! 

Ragana tučtuojau atleido pirštus. 

— O kaip tu man atiduosi Piršį? 

Ernazaras sako: 

— Mano kišenėje galąstuvas. Piršis juo galanda savo strėles. 
Jam labai jo prireiks. Aš paliksiu tau jį užstatu. Jis ateis jo 
čionai ieškoti. 

Paleido ragana Ernazarą. Grįžo šis prie karavano. Parsivedė 
už pavadžio baltą kupranugarę, lyg nieko nė nebūtų buvę. Ta- 
čiau senelis neįtarė, kad Kenžekei, slapčiomis prisėlinusi prie 
saksaūlo, girdėjo visą jo šneką su ragana. 

Prabėgo keletas dienų. Piršis pastebėjo, kad naktimis Kenže- 
kei užsisklendžia jurtoje. Tai jam nepatiko. Įsiveržė pas ją 
jėga ir atsigulė į patalą. 

Kenžekei paėmė plieno durklą, atsuko sau prie krūtinės aš- 
menis, o rankeną prie Piršio krūtinės ir šnibžda: 

— Gulėk ramiai, kitaip abu pražūsime. 

— Kodėl pražūsime? 

— Tavo tėvas atidavė tave raganai. Tu dabar ne mano. Iš 
pradžių išsivaduok nuo raganos, o paskui ateik ir būsi mano 
vyras. 

Piršis suabejojo Kenžekei žodžiais: 

— Kodėl tėvas turėjo atiduoti mane raganai? 

Kenžekei atsakė: 

— Jei netiki manim, paprašyk tėvą savo galąstuvo. 

Rytą Piršis tėvui tarė: 

— Aš ketinu joti į medžioklę, duok man galąstuvą, noriu 
pagaląsti strėles. 

Ernazaras paieškojo kišenėse ir tarė: 

— Turbūt pamečiau jį Sorkuduke, kai ieškojau kupranuga- 
rės. Galąstuvas liko prie saksaūlo. Ten aš šėriau arklį. 

Piršis susiruošė galąstuvo ieškoti. 

Ernazaras patarė jam joti pora arklių: vienu keršu, labai 
eikliu, kaip šešiom kojom, o kitu sartu, dar eiklesniu, kaip sep- 
tyniom kojom. Piršis taip ir padarė. Pamačiusi, kad vyras užsėdo 
ant šešiakojo žirgo, o septyniakojį vedasi už pavadžio, Kenžėkei 
uždainavo: 


Matau aš tavo kelią pragaištingą, Pirši, 

Tik bevandenės stepės driekias prieš tave. 
Per stepę perbėgti negali nė kulanas, 

O tau reikės su žirgu perjot! 

Ir smėlio tyrumos pastos tau kelią, 

Praskristi jų negali net erelis, 

O tau reikės su žirgu perjot! 

Argi žirgai kelionėje atstos sparnus? 
Šešiakojis keršis augęs ne tabūne, 

Jis kilęs iš rambios kumelės — tau ne draugas. 
Kai jo kanopos pasimuš į akmenis, 

Kai saulė deganti jam smogs į kaktą, 

Šešių dienų kelionės žirgas neišlvers! 
Septyniakojis sartis augęs ne tabūne, 

Jis kilęs iš senos kumelės — niekam tikęs! 

Kai saulė deganti jam smogs į kaktą, 
Septynių dienų kelionės žirgas neištvers! 
Iš tėvo žirgų eidininkų aš nepaėmiau, 
Bet deramą galiūnui žirgą parinkau! 
Pasibalnok į kelionę Šalkuiry ką, 

Jis bus tau sparnai, parama ir draugas! 


Piršiui toks pasiūlymas buvo prie širdies. Jis pasiuntė džigi- 
tus suieškoti tabūne Šalkuiryką. Bet šis nesidavė džigitams pa- 
gaunamas, nieko neprisileido artyn. Kas iš priekio artinasi, tą 
kanda, kas iš užpakalio — tą spiria. Gavo eiti pats Piršis. Ištiesė 
Ianką su kamanomis, ir žirgas pajuto tikrąjį šeimininką, davėsi 
pabalnojamas. 

Užsėdo Piršis ant Šalkuiryko, o Kenžekei metė tokį burtą: 

— Baltoji kupranugarė atsives kupranugariuką tą dieną, kai 
Piršis žus, arba tą dieną, kai jis sugrįš namo. 

Susijuosė ji skarele, užmezgė mazgą ir taip užbūrė: 

— Šitas mazgas atsimegs tą dieną, kai Piršis žus, arba tą 
dieną, kai jis sugrįš. 

Kupranugarė suprato Kenžekei mintis. Ji prižadėjo atsivesti 
kupranugariuką tą dieną, kai Piršis Žus arba kai sugrįš. 

Kai Piršis nujojo tolokai nuo karavano, Šalkuirykas prabilo 
žmogaus balsu: 

— Dabar mudu turime vieną sielą. Įsidėmėk, ką tau sakau. 
Šalia tavo galąstuvo mūsų laukia ragana. Ji norės tave pačiupti, 
kai tu pasilenksi galąstuvo. Tu nukreipk senos raganos dėmesį, 
o aš pasidarysiu žemesnis už pelyną. Tu pagriebsi galąstuvą ir 
nusineši. Tik nesidairyk atgal. 

Prijojo jie saksaūlą. Pamatęs iškaršusią senę, Piršis užriko: 

— Senele! Ar visos tos sėdinčios merginos tavo dukros? 

Senė apsidairė. Šalkuirykas pasidarė žemesnis už pelyną, 
Piršis čiupo galąstuvą, ir tiek juos tematė. 

Senė suprato esanti pergudrauta. Sušnypštė ji kaip gyvatė, 
sužaibavo akimis ir puolė vytis raitelį. 

Šalkuirykas lekia greičiau kaip strėlė. Bet ir ragana neatsi- 
lieka, vejasi pridurmu. Prasidėjo tokios lenktynės, kad kalnai 
drebėjo, dundėjo ir biro kaip smėlio krūvos. Šalkuirykas šuo- 
liuodamas užkabino kanopa juodą akmenį sulig jurta didumo. 
Suskilo šis po žirgo kojomis. Piršis su žirgu prasmego kiaurai 
žemę. Ilgai jie krito, pagaliau liovėsi. 

Šalkuirykas, tvirtai atsistojęs ant kojų, prašneko žmogaus 
balsu: 

— Dabar mes esame gyvačių chano Bany požemio karalys- 
tėje. Čia netoliese turi būti jo rūmai. Kai juos pamatysi, mane 
palik. Į rūmus eik vienas. Vartus saugo dvi juodos gyvatės. Jos 
šnypšdamos puls tave, bet tu nebijok. Tai chano Bany vergai. 
Kai atidarysi duris ir įžengsi į vidų, prie tavęs prišliauš dvi pil- 
kos gyvatės, jos įsirangys tau į užantį, užlįs už aulo. Tai chano 
Bany duktė ir sūnus. Jų taip pat nebijok. Kai atsisėsi ant grin- 
dų, prie tavęs prišliauš šnypšdamos dvi didžiulės geltonos gy- 
vatės. Tai pats chanas Bany ir jo žmona. Laikykis narsiai, kitaip 
nustosi gerbęs pats save, ir mes niekaip negalėsime rasti Kelio 
atgal į Žemės paviršių. 

Viskas taip ir buvo, kaip sakė Šalkuirykas. 

Kai geltonos gyvatės pavirto žmonėmis — vyru ir moterimi, 
Piršis išvydo chaną Bany ir jo mylimą žmoną. 

— Prašom, Pirši! — pasveikino svečią chanas.— Požemio ka- 
ralystės gyventojai gerbia drąsius žemės žmones. Niekas tavęs 
čia neskriaus! | 


Ir pilkos gyvatės taip pat įgavo Žmogaus pavidalą. Piršis iš- 
vydo liekną jaunikaitį ir gražią mergelę. Chano Bany vaikai ma- 
loniai su juo pasisveikino. 

O dvi juodos gyvatės virto juodais vergais. Jie žemai nusi- 
lenkė ir prisiartino prie svečio, pasirengę patarnauti. 

Ilgokai pagyveno Piršis požemio karalystėje. Jis sužinojo, 
kad chanas Bany piktuoju su chanu Temiru. Keletą kartų chanas 
Bany piršo jo dukrai savo sūnų, bet Temiras vis atsisakė. 

Chanas Bany ir sako jaunikaičiui: 

— Jei atgabentum man chano Temiro dukterį, tai aš išleis- 
čiau už tavęs savo dukrą. 

Piršis išjojo piršti chano Temiro dukros. Joti reikėjo septynis 
mėnesius. Joja jis per dyką stepę ir Mato už medžio pasislėpusį 
Žmogų su peiliu. 

„Ką blogo sugalvojo šis žmogus?“ — pamanė Piršis ir. ėmė 
jį sekti. | 

Tuo tarpu dvi šarkos nutūpė ant šakos. Tas žmogus prisitai- 
kė, pritykino, kaip mat nupjovė paukščiams uodegas ir sukeitė. 
Šarkos nė nepajuto, kokį pokštą joms iškrėtė mitruolis. 

Piršis klausia: 

— Kas tu per vienas? 

— Aš noriu būti Piršio draugas. Išgirdau, kad jis nusileido 
į požemio karalystę, ir laukiu jo čia prie kelio. 

— O ką tu gebi nuveikti, kad nori būti Piršio draugas? 

— Mano meną tu matei. Nėra už šarkas budresnių paukščių. 
Tačiau ir jos nepastebėjo, kaip sukeičiau jų uodegas. Aš esu 
galiūnas Vagis. 

— O aš — Piršis, kurio tu lauki. 

Dabar į kelionę traukia juodu dviese — Piršis ir galiūnas 
Vagis. 

Sutinka jie dar vieną žmogų. Prie kiekvienos kojos jam pri- 
rišta po didelį akmenį, bet bėga jis taip greitai, kad pasigauna 
elnius ir supančioja. 

Piršis klausia: 

— Kas tu per vienas? 

— Aš noriu būti Piršio draugas. Girdėjau, kad jis nusileido 
į požemio karalystę, laukiu jo. 

— O ką tu gebi nuveikti, kad nori būti Piršio draugas? 

— Kai man reikia pasivyti elnią, prisirišu prie kojos akme- 
nis, o kai reikia pasivyti paukštį, aš juos nusirišu. Aš esu ga- 
liūnas Greitakojis. 

— O aš — Piršis, kurio tu lauki, 

Dabar keliauja trise: Piršis, Vagis ir Greitakojis. 

Sutiko jie dar vieną žmogų. Šis gulėdamas vis kišo prie že- 
mės čia dešinę, čia kairę ausį. 

Piršis klausia: 

— Kas tu per vienas? 

— Aš noriu būti Piršio draugas. Girdėjau, kad jis nusileido 
į požemio karalystę, tai laukiu jo čia, prie kelio. 

— O ką tu gebi nuveikti, kad nori būti Piršio draugas? 

— Aš girdžiu, apie ką žmonės kalbasi kitame dykumos kraš- 
te. Esu galiūnas Visagirdis. 

— O aš — Piršis, kurio tu lauki. 

Keliauja toliau keturiese: Piršis, Vagis, Greitakojis ir Visa- 
girdis. 

Ėjo jie, ėjo ir mato — dunkso aukštas kalnas. Staiga tas kal- 
nas ima augti. Prieina arčiau, žiūri — žmogus stumdo kalnus iš 
vienos vietos į kitą, paskui lengvai kilsteli ir užkelia vieną kal- 
ną ant kito. 

Piršis klausia: 

— Kas tu per vienas? 

— Aš noriu būti Piršio draugas. Mačiau, kaip jis nusileido 
į požemio karalystę, ir laukiu jo prie kelio. | 

— O ką tu gebi nuveikti, kad nori būti Piršio draugas? 

— Aš turiu didelę jėgą ir nežinau, kur ją dėti. Neturėdamas 
ką veikti, stumdau kalnus iš vienos vietos į kitą. Vadinuosi 
galiūnas Kalnavertis. 

— O aš — Piršis, kurio tu lauki. 

Keliauja toliau penkiese: Piršis, Vagis, Greitakojis, Visagirdis 
ir Kalnavertis. 

Prieina didžiulį ežerą. Piršis žiūri ir nieko nesupranta: van- 
duo ežere tai senka, tai vėl tvinsta. Tada išvydo melduose sė- 
dintį žmogų su dūdele burnoje. Kai tik šis siurbteli pro dūdelę 
vandens, ežeras išsenka iki dugno. O kai išleidžia jį atgal, eže- 
ras vėl prisipildo iki pat krantų. 

Piršis klausia: 

— Kas tu per vienas? 

— Aš noriu būti Piršio draugas. Girdėjau, kad jis nusileido 
į požemio karalystę, ir laukiu jo pakely. 

— O ką tu gebi nuveikti,. kad nori būti Piršio draugas? 

— Aš galiu išsiurbti kiekvieną ežerą. Aš galiūnas Vanden- 
siurbis. 

— O aš — Piršis, kurio tu lauki. 

Ir patraukė jie toliau šešiese: Piršis, Vagis, Greitakojis, Visa- 
girdis, Kalnavertis ir Vandensiurbis. 

Vakare jie priėjo aukštą kalvą. Sėdi ant jos žmogus ir žiūri 
į Mėnulį. 

Piršis klausia: 

— Kas tu per vienas? Ką čia veiki? 

— Aš noriu būti Piršio draugas. Mačiau, kaip jis nusileido 
į požemio karalystę, kaip įėjo į gyvačių chano rūmus, kaip lei- 
dosi į chano Temiro šalį ir kaip pakeliui sutiko penkis draugus. 
Aš esu galiūnas Visaregis. 

— Būk mano draugas! — sako jam Piršis. 

Toliau keliauja septyniese: Piršis, Vagis, Greitakojis, Visa- 
girdis, Kalnavertis, Vandensiurbis ir Visaregis. 

Tik per septynis mėnesius atkako jie į chano Temiro šalį — 
žiūri, visur tuščia, nė gyvos dvasios. Išgirdę, kad pas juos trau- 
kia galiūnas Piršis su draugais, žmonės išėjo į kitą vietą. 

Pridėjo galiūnas Visagirdis prie žemės ausį ir užgirdo tolimą 
šneką. Tarė jis Piršiui: 

— Visi žmonės persikėlė į „Niekam neprieinamą“ slėnį. 

Galiūnas Visaregis prisidėjo delną prie kaktos ir pamatė, kad 
žmonės pasislėpę už didelės uolos, esančios už šešių kalnų ir 
septynių ežerų. 

Galiūnas Kalnavertis nustūmė nuo kelio kalnus, o galiūnas 
Vandensiurbis nusausino septynis ežerus. 

Taip Piršis su šešiais galiūnais atsidūrė chano Temiro aūle. 

Tuo metu pas chaną Temirą viešėjo chanas Keščė, atjojęs 
piršti savo dukters. Sužinojęs, kad Piršis atvyko tuo pačiu rei- 
kalu nuo chano Bany, chanas Temiras paskelbė: 

— Katrie piršliai bus išradingesni ir sumanesni, tie ir išsiveš 
mano dukrą. 

Ir liepė jis papjauti puotai visus avinus, kupranugarius ir 
arklius, kuriuos buvo atginęs dovanų chanas Keščė, taip pat dar 
ir savų galvijų. 

Prasidėjo puota ir susirinko žmonės pasižiūrėti abiejų piršlių 
išmonių. 

Pastatė Piršiui šventinę baltą jurtą. Pradėjo nešioti valgius. 
Kad ir kiek neša džigitai kumyso ir mėsos, chano Bany piršlių 
negali pasotinti. Galiūnas Vandensiurbis vienas išgeria Visą ku- 
mysą ir sušveičia valgius, paruoštus Visai puotai. 

Dar kelis kartus chanas Temiras liepė išpjauti avinų bandas, 
tačiau visa mėsa iškart dingdavo bedugniame Vandensiurbio 
pilve. 

Chanas Keščė patarė chanui Temirui: 

— Reikia į valgį įdėti nuodų, kad tie ėdrūnai nesurytų pas- 
kutinio tavo avino. 

Nugirdo galiūnas Visagirdis šią šneką ir persakė Piršiui. O 
pastarasis pasiuntė į virtuvę galiūną Vagį. Šis išėmė nuodus ir 
perdėjo į valgį, paruoštą chanui Keščė ir jo palydai. 

Paragavo tie po vieną kąsnelį mėsos ir visi numirė. 

Taip Piršis nugalėjo chaną Keščė. 

Pasibaigė puota. Chanas Temiras surengė arklių lenktynes. 
Jis liepė išleisti visus geriausius ristūnus. Piršis irgi ruošė lenk- 
tynėms Šalkuiryką. 

Šalkuirykas prašneko žmogaus balsu: 

— Jei žirgus išleis bėgti tolimą atstumą, tai aš bėgsių greitai 
kaip visada. Tiktai jei aš šuoliuosiu kokias tris dienas, tai kažin 
ar sugebėsiu sustoti. Todėl kai priartėsiu, tu ištempk trigubai 
suvytą virvę iš džiuto, ašutų ir šilko. Jeigu ji visai sutrūks, tai 
tu daugiau manęs nematysi. Aš taip šuoliuosiu, kad niekaip 
negalėsiu sustoti. Jeigu virvė atlaikys, aš krisiu ir užsimušiu. 
"Tačiau jei virvė tik pusiau įtrūks, aš kad ir parkrisiu, bėt liksiu 
gyvas. Neprarask vilties, kad viskas gerai klosis, 

Chanui Temirui labai magėjo pražudyti Piršio žirgą. Tyčio- 
mis paskyrė tolimo atstumo lenktynes. Greičiausi žirgai gali 
prabėgti šį nuotolį tik per kokią savaitę. 

Žirgai nušuoliavo, o svečius chanas pakvietė žiūrėti imtynių. 

Galiūnas Kalnavertis lengvai nugalėjo visus požemio kara- 
lystės stipruolius. Niekas daugiau su juo nenorėjo galynėtis. 
Kalnavertis ėmė rodyti žmonėms savo jėgą: pakelia artimiausią 
kalną kaip mažą akmenuką ir vėl į vietą padeda. 

Taip prabėgo savaitė, skirta žaidynėms ir pramogoms. Buvo 
jau laikas žirgams grįžti. Eina žmonės jų pasitikti. Galiūnas 
Visagirdis tarė Piršiui: 

— Girdžiu — kanopos dunksi: Žirgai artėja. 

Galiūnas Visaregis pridūrė: 

— Matau dulkių debesį: tai šuoliuoja mūsų Šalkuirykas. 

Tada Piršis ištempė per kelią trigubą virvę. Greičiau už vėją 
lekia Šalkuirykas. Pribėgo virvę ir parkrito. Mato Piršis, kad 
džiuto ir ašutų virvės sutrūko, o šilkinė atlaikė. 

Tada prabilo į savo žirgą: 

Mano tėvas, apsistojęs Sorkuduke, 

Didelę nelaimę man užtraukė. 

Užstatu paliko galąstuvą, 

Kad išsigelbėtų nuo raganos senos. 

Pabalnojau aš žirgus eikliausius 

Į kelionę — galąstuvo atsiimti. 

Bet dainavo man manoji Kenžekei: 

„Stepės bevandenės tavo kelias, 

Nė kulanas perbėgt jų nestengtų. 

O už jų dar siaubingesnė dykuma, 

Kurios negali perlėkti erelis! 

Šešiakojis žirgas tau netinka — 

Iš rambios kumelės atsiradęs. 

Septynkojis žirgas tau netinka — 

Jį atsivedė sena kumelė.“ 

Kad manoji Kenžekei neįsižeistų, 

Aš tave pasibalnojau, Šalkuiry kai! 

Pagalbos tavo aš neužmiršau, Šalkuirykai! 

Buvai mano žirgas greitasparnis, Šalkuiry kai! 

Ir negandoj baisioj gerus žodžius tarei man, 
Šalkuirykai! 

Turėjai tris sielas, viena beliko. 

Pakilk! Atgyk! O Šalkuirykai! 

Prašau tave, ištikimasis mano drauge! 

Išgirdo Šalkuirykas savo šeimininko žodžius, atgijo ir pašoko 
ant kojų. Jis laimėjo lenktynes, kiti žirgai atbėgo tik po kelių 
dienų. 

Chanas Temiras surengė dar vienas lenktynes pėstiems dži- 
gitams. Atrinko geriausius savo bėgūnus, priekyje ragana Kem- 
pira. Piršis pasiuntė į lenktynes galiūną Greitakojį. 

Praėjo lenktynininkai vienos dienos kelią. Sutemo vakaras. 
Sumanė jie pernakvoti, o iš ryto vėl lenktyniauti. 

Ragana Kempira sako Greitakojui: 

— Tu pavargai, balandėli. Miegok ramiai ir miekuo nesirū- 
pink. Aš tave pažadinsiu, kai reikės. 

Patikėjo Greitakojis raganos Kempiros pažadu ir kietai įmi- 
go. O kai pabudo, saulė jau buvo pakilusi virš galvos. Visi bė- 
gūnai jau buvo seniai pradėję lenktynes ir sukorę gerą pusę 
kelio. Susiprato Greitakojis, kad senė jį apgavo. Pasiėmė saują 
smėlio ir puolė vytis savo varžovų. Bėgo taip greitai, kad pra- 
lenkė net paukščius. Prisivijo Greitakojis savo varžovus ir re- 
gi — pirma visų skuodžia ragana Kempira. Sviedė saują smėlio 
jai į veidą. Senė puolė šluostytis akis, bartis ir atsiliko. Greita- 
kojis atbėgo pirmas ir laimėjo lenktynes. 

Chanas Temiras labai nenorėjo išleisti dukters už chano 
Bany sūnaus. Sumanė jis dar vieną gudrią užduotį. Paliepė iškelt 
iš ežero dugno nuskendusį puodą keturiasdešimties sieksnių 
graižu. 

Piršis prašo galiūną Vandensiurbį nusausinti ežerą. Kad ir 
kaip stengiasi galiūnas, nieko negali padaryti — trečdalis van- 
dens lieka ežere. 

Šalkuirykas pamatė Vandensiurbio nesėkmę ir siūlo Piršiui: 

— Aš iškelsiu puodą. Kai pasinersiu į vandenį, tu žiūrėk, 
kokios spalvos puta iškils. Jeigu balta,— vadinas, viskas gerai, 
puodą pakėliau, o jeigu raudona puta,— vadinas, nepakėliau, 
ištiko nelaimė, likau amžinai po vandeniu. 

Tai pasakęs, Šalkuirykas nėrė į ežero dugną. 

Žiūri Piršis į vandenį, kokia puta iškils į paviršių. Pasirodė 
balta puta. Apsidžiaugė jis — viskas gerai. Bet veikiai pasirodė 
raudona puta. Nusiminė Piršis ir uždainavo: 


Mano tėvas, apsistojęs Sorkuduke, 
Didelę nelaimę man užtraukė: 

Užstatu paliko galąstuvą, 

Kad išsigelbėtų nuo raganos senos. 
Tada pasibalnojau aš tave, o Šalkuirykai, 

Ir atgauti galąstuvo mes išjojom. 

Gerą patarimą davė žmona manoji Kenžekei. 
Kelionėje buvai man draugas greitasparnis, 
Apgavom raganą mes piktąją. 

Kai prie jos abu prijojom, 

Tapai ir už pelyną tu žemesnis, tik už žolę aukštesnis, 
Galąstuvą pastvėriau senei iš panosės! 

Atmeni, kaip nušuoliavome abu, 

Kaip vijosi mus pridurmu ragana piktoji. 

Kalnai drebėjo, lijo lietūs akmenų, 

Skeveldros žiro aplink mus kaip audros debesis. 
Kanopomis tu juodą akmenį užkabinai, 

Ir po mumis kaipmat suskilo žemė, 

Atvėrė mums gyvačių chano Bany karalystę. 
Pagalbos tavo aš neužmiršau, Šalkuirykai! 

Buvai man žirgas greitasparnis, Šalkuirykai! 

Ir negandoj manoj tarei gerus žodžius, Šalkuirykai! 
Kadais turėjai tris sielas, viena beliko, 

Iškilk, išplauk iš vandens, o Šalkuiry kai, 

Prašau tave, ištikimasis mano drauge! 


Piršio pašauktas, iškilo iš vandens Šalkuirykas. Jo uodega 
apvyniotas, karojo didžiulis puodas. Išvilko puodą ant kranto, 
papurtė karčius ir apsakė viską Piršiui: 

— Ežeras labai gilus. Vargais negalais pasiekiau dugną. Tu 
pamatei baltą putą, kai suradau puodą. Įsikirtau į jį dantimis, bet 
niekaip negalėjau ištraukti. Tada raudoną putą pamatei. Reikėjo 
palaukti, kol uodega užaugs. Kai ji užaugo gero ilgumo, apvy- 
niojau ja puodą ir iškilau iš vandens. 

Atidavė Piršis puodą chanui Temirui, bet šis vėl sumanė nau- 
ją gudrybę. Dabar sugalvojo sudeginti Piršį su šešiais galiūnais. 

Chanas Temiras liepė pastatyti iš storos geležies stoginę. Ap- 
gaulėmis nuviliojo tenai Piršį ir jo draugus. Kai tik šie suėjo 
vidun, duris užrakino septyniais užraktais. Stoginę iš visų pusių 
apkrovė malkomis ir užkūrė didžiulį laužą. 

Tačiau galiūnas Kalnavertis išdaužė duris koja, ir jos plačiai 
atsivėrė. O galiūnas Vandensiurbis turėjo už žando susiurbęs 
visą ežerą. Išpurškė vandenį ant malkų, ir ugnis užgeso. 

Daugiau nieko chanas Temiras negalėjo sugalvoti. Jis supra- 
to, kad pergudrauti Piršio nepavyks. 

Atvedė savo dukrą ir tarė: 

— Štai chano Bany sūnui skirta nuotaka. Tu nugalėjai chaną 
Keščė ir mane. 

Dabar Piršis iškeliavo drauge su ištikimais savo pagalbinin- 
kais. 

Pakeliui galiūnai vienas po kito atsisveikino su Piršiu tose 
pat vietose, kur buvo su juo susitikę. 

Atsisveikindami sakė: 

— Toliau mūsų kelias neina! 

Piršis atgabeno chano Bany sūnui nuotaką. Šis buvo paten- 
kintas. Atidavė savo dukrą Piršiui per pačią ir tarė: 

— Prašyk manęs, ko tik nori. Viską tau atiduosiu. 

— Nieko man nereikia,— atsakė Piršis,— tik vienas prašy- 
mas — noriu išeiti iš požemio karalystės ir grįžti į gimtinę. 

— Tavo noras bus išpildytas. 

Davė chanas Bany jam daug palydovų ir pats kelią parodė. 

Iškeliavo Piršis į žemės paviršių. Joti teko šešis mėnesius. Ke- 
lias ėjo per nykias dykumas. Net ereliai čia bijojo skraidyti. Be- 
keliaujant visi palydovai žuvo. Mirė ir chano Bany dukra. Gyva 
išliko tik jos vergė Kunkei. 

Kai perjojo jie per dykumą, traukė toliau stepe ir aptiko šal- 
tinį. Šalia jo augo medis. Prisėdo Piršis ir Kunkei pailsėti. Niekaip 
negali užmigti, ant viršutinės šakos gailiai čiepsi paukščiukai. 
Atsikėlė Piršis pažiūrėti ir regi — medžio kamienu prie paukš- 
čiukų slenka smauglys. Pakėlė Piršis lanką ir paleido strėlę tam 
smaugliui į galvą. Šis nuvirto negyvas, o paukšteliai tuoj nurimo. 

Atsigulė Piršis miegoti. Pabudo vėl nuo stipraus vėjo ir bai- 
saus ūžimo. Tai parskrido dvigalvis milžinas erelis ir nutūpė į 
medį. Viena jo galva buvo paukščio, kita — žmogaus. Išskleisti 
erelio sparnai uždengė tokį žemės plotą, kurį raitelis gali nujoti 
tik per mėnesį. 

Užpuolė erelis Piršį, bet sučiepsėjo paukščiukai ir kažką ere- 
liui pasakė. 

Žmogiškoji erelio galva prašneko: 

— Kodėl atėjai į mano valdas, Pirši? Čionai žmogus dar ne- 
buvo kojos įkėlęs! O gal sumanei medžioti mano jauniklius? 

Piršis atsakė: 

— Aš žemės gyventojas ir pasiklydau. Į tavo valdas patekau 
netyčia. Tavo jaunikliams nieko blogo nepadariau, aš juos ap- 
gyniau nuo smauglio. Antai jis guli negyvas. Jei netiki, pasiklausk 
savo paukščiukų. 

Paukščiukai tai patvirtino. 

Erelis klausia: 

— Sakyk, Pirši, ko tu nori? Viską dėl tavęs padarysiu. 

Apsakė šis savo nutikimus požemio karalystėje ir tarė: 

— Aš vieno tenoriu — išsigauti į žemės paviršių. 

Erelis atsakė: 

— Gerai! 

Piršis ir Kunkei užsikraustė ereliui ant sparno ir akimoju at- 
sidūrė žemės paviršiuje. | 

Erelis išpešė iš sparno mažą plunksnelę ir atsisveikindamas sa- 
ko: 

— Paimk šią plunksnelę. Ji turi stebuklingą galią. Jei ištiks 
bėda, patrink ją baltu akmeniu, ir aš tave išgelbėsiu. 

Suplasnojo erelis sparnais ir nuskrido. Piršis apšilo, pasikaiti- 
no karštoje saulėje ir kietai užmigo. Žemėje jis nieko nebijojo, 
tačiau jo tykojo baisus pavojus. 

Kol jis buvo požemio karalystėje, Bektora nugalavo raganą. 
Atkeršijo-senei už tai, kad toji pražiopsojo Piršį. Ragana turėjo 
sūnų, vardu Varinę Ausį. 

Bektora jam tarė: 

— Piršis neliks amžinai požemio karalystėje. Nutykok, kai 
iš ten išlįs, pagauk jį gyvą ir man atvesk. Jeigu jį paleisi kaip ta- 
vo motina, pasigailėjimo iš manęs nelauk. 

Varinė Ausis dieną naktį tykojo, kada Piršis sugrįš į žemę. 
Atrado miegantį. Surišo rankas ir kojas ir atvilko Bektorai. 

Bektora įsakė įmesti Piršį į šaltąją. Kunkei atidavė Varinei 
Ausiai per pačią, o Šalkuiryką supančiojo. 

Daug metų prasėdėjo Piršis šaltojoje. Per tą laiką Kunkei pa- 
gimdė Varinei Ausiai sūnų. O Šalkuirykas sutraukydavo visus 
pančius. 

Kartą Varinė Ausis pasibalnojo Šalkuiryką ir išjojo medžioti. 
Grįžęs iš medžioklės, arklio kojas supančiojo diržu keturiasde- 
šimties sieksnių ilgio. Tačiau diržas iš žaliaminės odos ilgai neiš- 
laikė. Vienas galas atsirišo, ir Šalkuirykas ištrūko. Tučtuojau at- 
šuoliavo jis prie šaltosios, kur kamavosi Piršis. Ėmė kanopomis. 
žemę rausti ir įmetė jam diržą. Šis pamatė, kad prie diržo pri- 
rištas karo baltas akmuo. Išsiėmė erelio padovanotą plunksnelę 
ir patrynė ją akmeniu. Kaipmat atskrido dvigalvis erelis. Iškėlė 
Piršį iš šaltosios, atrišo jam rankas ir kojas, paskui tarė: 

— Tave išvadavau, bet įveikti Varinės Ausies aš nevalio- 
siu. Jo siela kitur padėta. Tu juo atsikratysi tik tada, kai atrasi 
tą vietą, kur jis paslėpė savo sielą. Pasistenk ją surasti, tada bū- 
si laisvas. 

Erelis nuskrido, o Piršis užšoko ant Salkuiryko ir nušuoliavo 
į Varinės Ausies aūlą. Čia verkdama jį pasitiko Kunkei ir ap- 
sakė jam, kaip ją kankina žiaurus vyras. 

— Išvaduok mane, kitaip mirsiu! — prašo Kunkei. 

— Gerai! — prižadėjo Piršis. 

Sužinojęs, kad Varinė Ausis labai myli savo sūnų, jis pamo- 
kė Kunkei, kaip išgauti paslaptį. 

Piršis iškasė duobę po vaiko lopšiu ir ten pasislėpė. 

Vėlai vakare parjojo Varinė Ausis. Visą dieną jis ieškojo pa- 
bėgusio Šalkuiryko ir labai pavargo. Kunkei pavalgydino vyrą 
ir pataisė jam patalą. Pati ėmė supti lopšį ir slapčia įgnybo 
vaikui. Tas pravirko. 

Varinė Ausis sako: 

— Užliūliuok vaiką, pasupk! 

Kunkei jį migdo, o pati dar smarkiau jam įgnyba. Vaikas dar 
graudžiau pravirksta. 

Tėvas klausia: 

— Ko jis verkia? 

Kunkei atsako: 

— Vaikas verkia, nes mano, kad jis nesąs Varinės Ausies 
"sūnus. „Jei tikras tėvas būtų Varinė Ausis,— sako jis, — mano 
"sielą būtų paslėpęs kartu su savąja. O jis iki šiol nėsako, kur 
yra jo siela. Piršis jau seniai būtų man pasakęs.“ 

Varinė Ausis patikėjo Kunkei žodžiais ir tarė: 

— Tegu sūnelis neplepa kvailysčių. Jo tėvas ne Piršis, o aš. 
Jei jis nori žinoti, kur yra mano siela, aš pasakysiu. 

Tada Varinė Ausis liepė Kunkei išeiti iš jurtos, o pats prisė- 
lino prie lopšio ir sušnabždėjo kūdikiui į ausį: 

— Savo sielos čia nelaikau. Ji toli nuo čia. Prie Boryk-Bulako 
šaltinio ganosi laukinės ožkos. Viena jų juoda. Juodosios ožkos 
pilve yra devynios juodos skrynelės. Mažiausioje tūno devyni 
viščiukai. Tai mano siela! Sūneli, jei tavo sielai ankšta mažame 
kūne, ji gali susijungti su manąja. Tačiau apie tai neturį niekas. 
žinoti, antraip mus ištiks mirtis. | 

Paglostė Varinė Ausis sūnui galvą, atsigulė į patalą ir tuč- 
tuojau kietai užmigo. Piršis tyliai išlindo iš duobės ir nujojo prie 
Boryk-Bulako šaltinio. Pasislėpė jis šalia girdyklos ir laukia. 

Per patį vidurdienį atbėgo keturiesdešimt laukinių ožkų. Pas- 
tovėjo jos netoli šaltinio, pauostė orą ir vėl nudūmė. 

Neilgai trukus atbėgo kitos ožkos. Pasidairė į šalis ir taip pat 
dingo. 

Diena buvo karšta. Troškulys baisiai kankino gyvulius. Ožkos 
bėgo prie vandens, bet nesiryžo arčiau prieiti. 

Viena ožka sako: 

— Šalia vandens užuodžiu svetimą kvapą. 

Kita ožka pritaria: 

— Atsiduoda žmogumi. 

O trečioji prideda: 

— Turbūt tai Varinės Ausies- priešas. 

Juodoji ožka išgirdo šiuos žodžius ir tučtuojau nubėgo. 

Tada Piršis ėmė ožkas raminti. Sėdi melduose ir dainuoja: 


“ Būkit pasveikintos, keturiasdešimt ožkų, prie šaltinio 
vandens! 

Juodosios ožkos nematau: sielos saugotoja, kur tu esi? 
Valandėlę ištaikęs, tavęs pamatyt atėjau. 
Sielos saugotoja, tu nebijok, aš tavęs aplankyt atėjau! 
Skaidrus šaltinio vanduo — atsigerki tyro vandens! 
Piršį aš nugalėjau, atėmiau jauną jo žmoną. 
Užuodei tu jo kvapą? Šitas kvapas nuo jo man pateko! 
Nebijok, greičiau prisiartink, reikia mums pakalbėti! 
Savo sūnelio sielą noriu tau patikėti. 
Šaukiu aš tave, prieik — svetimo čia nieko nėra! 


Tačiau ožkos netiki, stovi atokiau, šnekasi, kaipmat, regis, 
nudums šalin. 
Piršis perpyko: 


Jei Juodoji ožka netiki mano žodžiais, 
Nuoskaudos didžios neatleisiu! Tebūsiu prakeiktas! 
Žodis Varinės Ausies, kad grasinimus savo tesėsiu! 
Kai tik atbėgs pas mane medžioklinis šuo manasis, 
Apkandžios jis Juodajai ožkai kojas, 

Kad kraujas pasrūtų upeliais šitos Juodosios bailės! 


Pasitarė ožkos ir pamažėliais patraukė prie šaltinio. Bet prie 
pat vandens neina. Piršis melduose pritykino artyn. Net kvėpuoti 
nustojo. Prisiartino ožkos prie vandens. Pasidairė į šalis. Palenkė 
atsargiai galvas. O Juodoji ožka, iš visų bailiausia, priėjo pati 
paskutinė. Taip pat palenkė galvą. Ėmė gerti. 

Numalšino ožkos troškulį. Viena po kitos eina šalin. 

O Juodoji ožka niekaip negali atsigerti. Geria ir geria. Išsi- 
pūtė jos pilvas nuo vandens. Beveik žemę siekia. 

Piršis įtempė lanką, paleido strėlę ir perskrodė ožkai pilvą. 
Devynios juodos skrynelės iškrito ant žemės. Čiupo Piršis ma- 
žiausiąją, atidarė, mato — devyni viščiukai čiepsi. 

Aštuoniems jis iškart nusuko galvas, devintojo pasigailėjo. 
Norėjo pamatyti Varinę Ausį dar gyvą. Paliko jam devintąją da- 
lį sielos. 

Užsikišo Piršis užantin juodąją skrynelę su viščiukų, užšoko 
ant Šalkuiryko ir nušuoliavo į Varinės Ausies aūlą. 

Pasitinka jį Kunkei prie jurtos. Piršis klausia: 

— Kaip Varinė Ausis? 

— Prastai. Vos gyvas, 

Piršis įėjo į jurtą ir mato ten merdintį Varinę Ausį. Antakiai 
kilnojasi, o pats vos kvėpuoja, 

Nusijuokė Piršis: 

— Ei galiūne! Ko guli? 

Varinė Ausis pašoko ir puolė Piršį. Užvirė kova. Piršis tikė- 
josi greitai įveiksiąs priešą. Juk jam buvo belikus tik devintoji 
sielos dalis. Bet jaučia, kad Varinei Ausiai grįžta buvusi jėga. 
Parkrito Piršis ant žemės. Jam pasirodė, kad kalnas ant jo užgriu- 
vo, o visą kūną tarytum kas geležiniais virbais tempia. 

Dūsta Piršis iš nuovargio. Prakaitu plūsta. Maldauja jis Kun- 
kei: 

Iš chano Bany požemio karalystės 
Atlydėjai žemėn mus lik tu viena, Kunkei, 
Kad čia atrastumei vergovę ir sunkią nevalią 
Savo vyro Varinės Ausies namuos. 

Ašdrų upes dė! jo išliejai, Kunkei! 

Dabar visa mano viltis — tik tu! 

Jėgos mano senka, piktadarys man rengia mirtį. 
Prie manęs tu prisiartink, nebijok, Kunkei! 
Yra maža skrynelė mano užaniy, 

Tu ją išimk ir atrakink. 

Joje viščiukas tupi — galvą jam nusuk, 
Maldauju aš tave — padėk man bėdoje! 


Veikiai Kunkei ištraukė Piršiui ir užančio juodą dėžutę. Ati- 
darė dangtelį. Ten tupi aštuoni viščiukai ir čiepsi. 

Piršis išsigandęs suriko: 

— Greičiau nusuk jiems galvas! 

Vos tik Kunkei nusuko paskutiniam aštuntajam viščiukui gal- 
vą, Varinė Ausis iškart nusibaigė. 

Dabar Piršis suprato, kodėl Varinei Ausiai buvo grįžusi jėga. 
Kol virė kova, tas vienas viščiukas išperėjo dar septynis. Gerai, 
kad ne aštuonis! Su visa siela Varinė Ausis būtų buvęs nenuga- 
limas. 

Pavargęs Piršis atsigulė pailsėti Kunkei jurtoje. Staiga girdi 
iš lopšio Varinės Ausies sūnaus balsą: 

— Nesidžiauk, Pirši! Aš atkeršysiu už tėvo mirtį! 

Tada Piršis ir šį nugalavo. 

Nugalėjęs savo priešus, sėdo ant Šalkuiryko ir išjojo namo į 
gimtinę. O ten tėvas ir broliai seniai jį pamiršę. Manė, kad ra- 
gana jį nugalavusi. 

Tiktai viena Kenžekei neprarado vilties, kad Piršis sugrįš. Ji 
kantriai laukė, kada baltoji kupranugarė atsives kupranugariu- 
ką. Tą dieną, kaip buvo Kenžekei būrusi, arba Piršis sugrįšiąs, 
arba ji sužinosianti apie jo mirtį. 

Vieną rytą Kenžekei nerado baltosios kupranugarės įprastoje 
vietoje ir nuėjo jos ieškoti. Ieško kupranugarės ir dainuoja: 


Kai išjojo Piršis tolimon kelionėn, 
Pažadėjai man tada, kupranugare baltoji, 
Tą dieną, kai jis grįš, arba tą dieną, kai žus, 
Atsivesti kupranugariuką. 

Kur pradingai šiandien taip anksti, 
Kupranugare mano baltoji? 

Ką širdis tau pasakė? 

Ar šiandieną jis žuvo? Ar sugrįžia namo? 
Seniai jau liūdžiu, neturiu ramybės. 
Paguosk mano sielą, greičiau man pranešk, 
Kupranugare mano baltoji! 


Tuo metu atsirišo skarelės mazgas ant Kenžekei juosmens, 
ir ji nuslinko prie kojų. Kenžekei nustebo: 


Ant mano liemens atsirišo skarelė, 
Tai ženklas man duotas! 

Apie Piršį turiu gauti žinią — 
Užrišta skarelė buvo mano burtas! 


Ir Kenžekei pamatė baltąją kupranugarę, o šalia jos mažą 
kupranugariuką. Tada išvydo senelį ant balto šlubo arklio, Ken- 
žekei skarelė visai po kojų nukrito. 

„Turbūt senelis man atneša žinią apie Piršio mirtį!“ — pagal- 
vojo Kenžekei ir pravirko. 

Tačiau kai baltas arklys garsiai nusižvengė, Kenžekei iš bal- 
so atpažino Šalkuiryką. 

Piršis atpažino Kenžekei, nors ji taip pat buvo sena ir praži- 
lusi. 

Jie apsikabino ir iš susitikimo džiaugsmo kaipmat pajaunėjo. 

Piršis tapo jaunikių, Kenžekei — nuotaka, o Šalkuirykas vėl 
buvo tik penkerių metų žirgas. 

Po linksmos vestuvių puotos jie gyveno ilgai ir labai laimin- 
gai. 


SENELIS ZENGI 


Galvijų globėjas senelis Zengi buvo labai geras žmonėms. 
Senovėje daug gobšuolių naudojosi jo patiklumu ir dosnumu. Mat 
buvo gerai žinoma, kad vos tik senelis Zengi žvilgteli į žmogų, 
šis kaipmat praturtėja. Todėl ir painiojos jam po akių daugybė 
visokių perėjūnų. Galų gale seneliui Zengi jie pakyrėjo, ir jis 
tuoj nusigręždavo, jei tik kas eidavo prie jo. 

Gyveno pasaulyje vargšas žmogus. Galvijų jis teturėjo vieną 
kupranugarį. Panoro ir šis vargdienis geriau gyventi. Ir suko 
galvą, ką čia padarius, kad senelis Zengi žvilgtelėtų į jį nors 
kartelį. Ir sugalvojo. Papjovė savo kupranugarį, nudyrė jam kai- 
lį, prikimšo šieno, užsimetė iškamšą ant pečių ir pėdina po stepę. 

Pamatę vargdienį su kupranugariu ant pečių, Žmonės ėmė 
šaukti: 

— Žiūrėkite, koks stebuklas! Žmogus kupranugarį neša! 

Užgirdo tai senelis Zengi ir pagavo jį smalsumas: ar iš tiesų 
žmogus kupranugarį neša? Neiškentė senis ir žvilgtelėjo į varg- 
dienį. O tam tik to ir tereikėjo. Iš namų vargdienis buvo išėjęs 
su kupranugario iškamša ant pečių, o parsiginė visą kaimenę 
galvijų. 


DŽIGITAS IR VILKĖ 


Vienas bajus turėjo labai daug gyvulių, iš tos daugybės di- 
desnė pusė — arkliai. Kartą stepė apledėjo, daug bajaus gyvulių 
žuvo ir jam teko varyti savo tabūnus į tolimas ganyklas. 

Atėjo laikas tabūnams grįžti, o jie vis negrįžta. 

Tada bajus pasiuntė savo vienturtį sūnų su draugais jų ieškoti. 

Slenka dienos, jodinėja bajaus sūnus su džigitais po stepe ir 
netikėtai aptinka keletą jurtų. Viduje nieko nėra, tik šiek tiek 

likę senų indų ir daiktų. Tai išvydę, džigitai suprato, kad čia, 
matyt, ir bus nakvoję jų žmonės. Netoliese, dauboje, jie aptiko 
arklių kaimenę. 

Staiga iššoko didžiulis vilkas. Pačiupo kumelaitę, užsimetė ant 
nugaros ir kaip strėlė nudūmė. 

Džigitai puolė vytis. Bajaus sūnus pirmas jį pasivijo. Pasivi- 
jo, užsimojo kirsti, bet vilkas prašneko žmogaus balsu: 

— Nežudyk manęs! 

Džigitas sumišo ir paleido vilką. 

Prijojo prie jo draugai ir klausia: 

— Kodėl vilko nenudobei? 

— Jis žmogaus balsu prašė, kad nežudyčiau! 

— Sek pasakas! — sušuko draugai.— Argi vilkas gali kalbėti 
žmogaus balsu! 

Vėl jie puolė vytis vilko, ir vėl pirmas jį pavijo bajaus sūnus. 
Užsimojo jis, o vilkas sušuko: 

— Nežudyk! Išleisiu už tavęs savo gražuolę seserį. 

Vėl sumišo džigitas ir paleido vilką. 

Prijojo prie jo draugai. 

— Kodėl nenudobei vilko? — klausia. 

— Jis už manęs išleis savo gražuolę seserį — atsako bajaus 
sunus. 

— Ką čia niekus tauški! Nenori dobti vilko, tai lipk nuo ark- 
lio. Mes patys tavo arkliu pasivysim vilką. 

— Gerai! — pažadėjo džigitas.— Dabar tikrai ,nudėsiu vilką. 

Puolė vytis. Pasivijo vilką, o tas sustojo ir sako: 

— Nuleisk, džigite, ranką. Jei nebijai, einam pas mano gra- 
žuolę seserį. 

Džigitas palaukė draugų ir jiems tarė: 

— Grįžkite namo be manęs. Aš radau nuotaką. Einu į vilko 
namus, grįšiu drauge su jo seseria. 

— Oi, oi! — sušuko draugai.— Neik pas vilką! Kur matyta, 
kad žmogus vestų vilkę. 

— Aš žinau, ką darąs,— tarė džigitas.— Pasakykite tėvui, kad 
grįšiu po mėnesio. 

— Gerai! Tegu bus, kaip tu nori, — pasakė draugai ir paragi- 
no arklius namų link, o džigitas patraukė su vilku. 

Ilgai jie ėjo per kalnus ir lomas. Pagaliau priėjo aukštą uolą 
ir įlirdo į didžiulį urvą. 

Pirmame urve buvo vilkiukai ir geltona vilkė. Jie puolė dži- 
gitą, bet geltona vilkė juos sudraudė. Vilkiukai tuojau nusiramino 
ir atsigulė. 

Kitame urve prie džigito priėjo iltis iššiepęs senas rudas vilkas 
ir sena pilka vilkė. 

— Eikit šalin! Čia jūsų dukters jaunikis! — pasakė jiems gel- 
tonoji vilkė.— Jo arklių mėsa jūs maitinotės visą žiemą. 

Seniai vilkai pasitraukė atbuli ir ramiai atsigulė savo migiuo- 
se. 

Geltonoji vilkė atvedė džigitą į trečią urvą. Čia buvo visokių 
valgymų. 

— Vaišinkis! — tarė vilkė. 

Vakare ji paklojo patalą ir paliko džigitą vieną, o netrukus 
grįžo su gražia balta vilke. 

— Štai tavo nuotaka! — tarė ji džigitui ir išėjo. 

Baltoji vilkė išsinėrė iš kailio, ir džigitas išvydo nepaprasto 
grožio mergelę. | 

Gerai gyveno urve džigitas. Dienomis skaniai valgė, o vaka- 
rais, kai tik saulė nusileisdavo, pas jį ateidavo nuotaka. Ji iš- 
sinerdavo iš vilko kailio ir tapdavo mergele. Rytais gražuolė vėl 
pavirsdavo į vilkę ir išbėgdavo su gauja vilkų. 

Praslinko mėnuo. Atėjo laikas džigitui joti namo, pas tėvą. 

Senoji vilkė atsisveikindama davė žentui nedidelį galąstuvą 
ir tarė: 

— Sunkią valandą jis tau bus naudingas. Kai pateksi į bėdą, 
mesk jį žemėn, užmink koja, ir tada išsipildys tavo norai. 

Ir dar ji įspėjo žentą: 

— Žiūrėk, neišmesk vilkiško savo žmonos kailio anksčiau kaip 
po keturiasdešimties dienų. 

Džigitas, įsidėjęs galąstuvą į užantį, atsisveikino su vilkais, 
paėmė už saito baltąją vilkę ir leidosi į kelią. Vakarais, kai jie 
sustodavo nakvoti, džigitas mesdavo žemėn galąstuvą — ir atsi- 
rasdavo balta kaip sniegas jurta, skaniausi valgymai. Pavalgę ir 
atsigėrę, jie iš ryto vėl leisdavosi į kelionę. 

Pagaliau džigitas pasiekė savo aūlą. Vilkę pririšo prie krū- 
mo, O pats nuėjo namo ir saviškiams pasakė parsivedęs žmoną. 

— Kur ji yra? i 

— Antai prie to krūmo. 

Jaunos aūlo moterys ir merginos išbėgo pasitikti jaunosios. 
Prieina prie krūmo, žiūri — vilkė pririšta. 

— Oi, oi! Betgi čia vilkė! — sušuko jos. 

Viena mergina numanė, kaip čia yra, ir sako: 

— Žmonės kalbėjo, kad bajaus sūnus išjojo parsivesti vilko 
sesers. Ar tik šita balta vilkė nebus jo nuotaka? | 

Kol merginos taip kalbėjosi, pribėgo džigitas ir piktai tarė: 

— Jei atėjot pasitikti nuotakos, tai kodėl jos nesivedate na- 
mo? — Ir nusivedė ją į aūlą. 

Džigitas liepė pastatyti jam atskirą jurtą ir apsigyveno joje 
su baltąja vilke. Dieną ji gulėjo prie angos, o kai tik ateidavo 
vakaras ir imdavo gesti žiburiai, vilkė pavirsdavo į merginą ir 
savo nepaprastu grožiu nušviesdavo jurtą. 

Džigitas visą laiką buvo su žmona. Retai rodėsi žmonėms. 
Netrukus kaimynai pradėjo iš jo šaipytis. 

— Matai, vedė vilkę. Dabar ir pats vilku pavirto. 

O kai džigitas išeidavo iš jurtos, šaukdavo jam pridurmu: 

— Ei vilkės vyre! 

— Sveikas gyvas, vilkės vyre! 

Sunku buvo džigitui klausytis žmonių patyčių. Ir jau visai 
nėjo iš jurtos. Pagaliau neišturėjo — trisdešimtąją naktį, kai tik 
žmona išsinėrė iš vilko kailio, sudraskė jį į skutelius ir įmetė į 
ugnį. 

Persigando žmona ir tarė: 

— Na, dabar tau bus blogai. Netesėjai savo pažado, nesulau- 
kei keturiasdešimties dienų. 

— Kentėjau, kiek galėjau, — atsakė džigitas.— Daugiau nebet- 
veriu. Verčiau matyti tave tokią, negu liūdėti. 

Rytą jis išėjo iš jurtos su žmona. Pamatė žmonės nepaprastą 
jos grožį ir žado neteko. 

Kai vilkė pavirto į gražuolę merginą, bajus labai apsidžiaugė 
ir atšventė sūnaus vestuves. Kelias dienas puotavo svečiai. 

Po visą stepę pasklido gandas, kad džigitas vedęs nepaprastą 
gražuolę. Ne varguoliui, girdi, tokia žmona, o pačiam chanui. Tas 
gandas pasiekė ir chaną. Ir panoro jis ją pamatyti. 

Pasiėmė chanas medžioklinį erelį ir išjojo pažiūrėti gražuolės. 

Prijojo aūlą ir paleido savo erelį. 

Šis nutūpė ant jaunojo džigito jurtos. Chanas prijojo prie jur- 
tos ir pašaukė skardžiu balsu: 

— Ei, kas yra jurtoje? Paduokit man mano erelį! 

Išgirdusi jo šauksmą, išėjo džigito žmona. Pamatė ją chanas, 
net susverdėjo ir vos nenuvirto nuo arklio. 

Gražuolė griebė chaną už rankos, pasodino ant arklio, pada- 
vė erelį ir nusišypsojo: | 

— Ko jūs taip išsigandote paprastos moteriškės? 

Chanas nė žodžio negalėjo ištarti. Tylėdamas ir nujojo. 

Nuo tos dienos tik ir tegalvojo apie nepaprastą gražuolę. Ir 
nusprendė ją vesti, ieškojo, kas jam pagelbėtų, ir surado piktą 
senę. 

Piktoji senė sako: 

— Reikia pražudyti džigitą, kad gražuolė liktų laisva. Įsakyk 
jam surasti aukso lydinį, didumo sulig arklio galva, kurį įmetė 
į jūrą tavo tėvas. Išeis džigitas ieškoti aukso ir pražus. 

Chanas paklausė senės patarimo. Pasišaukė džigitą ir liepė 
jam surasti jūros dugne aukso lydinį, didumo sulig arklio galva. 

Džigitas parėjo pas jauną žmoną ir papasakojo, kokį sunkų 
darbą davė jam chanas. 

— Nenusimink! — tarė žmona.— Paprašyk chano trijų dienų, 
ir viskas bus gerai. 

Chanas sutiko duoti tris dienas. 

Jaunoji moteris paėmė įvairiaspalvių šilkų ir auksinių gijų ir 
ėmė siuvinėti gėlę. Dirbo kiauras dienas ir naktis. Išsiuvinėjo 
tokią gražią ir skaisčią gėlę, kad jurtoje net naktį buvo nuo jos 
šviesu. 

Atidavė gražuolė vyrui gėlę ir tarė: 

— Eik prie jūros, kurią tau minėjo chanas. Pririšk gėlę prie 
didelio tinklo ir įmesk į jūrą. Paprasta žuvis nedrįs priplaukti 
prie gėlės. Prie jos plauks tik žuvų chanė. Kai tik ims skabyti 
gėlę, ištrauk žuvį į krantą. Ji ims prašyti, kad paleistum, o tu 
nesutik, reikalauk, kad ji tau išgriebtų aukso lydinį, kurį įmetė 
chano tėvas. Nors ji ir chanė, bet jos žodžiu netikėk. Išpešk jos 
pelekų užstatui! 

Nuėjo džigitas prie jūros. Užmetė tinklą su gėle ir laukia 
laimikio. Daug žuvų praplaukė pro gėlę, bet nė viena jos nelietė. 
Žuvų chanė ilgai nesirodė. Ir šit sušvytėjo subangavo mėlyna 
jūra. Priplaukė prie gėlės didelė balta žuvis ir čiupo ją dantimis. 
Džigitas timptelėjo tinklą ir ištraukė žuvų chanę ant kranto. 

Ji ėmė prašyti: 

— Paleisk mane! Aš tave apdovanosiu! 

Džigitas atsakė: 

— Paleisiu, jei išgriebsi iš dugno aukso gabalą, didumo sulig 
arklio galva. 

Žuvis pažadėjo išgriebti auksą. Džigitas išpešė užstatui jos 
pelekų ir paleido. 

Chanė sušaukė visas žuvis ir klausia, ar jos nežinančios, kur 
gulįs auksas, įmestas į jūrą chano tėvo. Nė viena žuvis negalėjo 
nurodyti vietos. 

— AFI visos žuvys susirinko? — paklausė tada chanė savo tar- 
ną. | 
O tas atsakė: 

— Neatplaukė tiktai viena seną Žuvis. 

Chanė liepė ją atvesti. 

Nuplaukė tarnai senosios žuvies atvesti. 

— Eik,— sako, — chanė tave šaukia. 

O toji ir klausyti nenori. Guli savo vietoje ir nė krust. 

Pastvėrė tarnai neklusniąją žuvį ir nutempė. Tik dabar pama- 
tė, kad ji gulėjo ant to aukso lydinio, didumo sulig arklio galva. 

Žuvys nunešė aukso lydinį, o senoji žuvis tuojau nugaišo. 

Žuvų chanė atidavė džigitui žŽadėtąjį auksą ir atsiėmė iš jo 
savo pelekus. 

Atėjo džigitas į chano rūmus ir atidavė aukso lydinį. Chanas 
paleido jį namo, pasišaukė piktąją senę ir užriko: 

— Aš tau galvą nukirsiu už apgavystę! Džigitas sugrįžo ir at- 
nešė auksą. O tu sakei, kad galą gaus. 

— Mano viešpatie! — pravirko senė.— Nežudyk manęs. Aš 
duosiu tau gerą patarimą. Tavo tėvui dingo tabūnas arklių. Nie- 
kas nežino, kur jis dabar. O jei džigitas ir rastų jį, tai nestengs 
atvaryti. Arkliai per tą laiką pasidarė laukiniai. Liepk jam atva- 
ryti šitą tabūną. Jis negalės įvykdyti tavo įsakymo. 

Chanas pasišaukė džigitą ir liepė jam suieškoti prapuolusį ta- 
būną. 

Parėjo džigitas namo ir papasakojo žmonai, kokį gavęs chano 
įsakymą. 

— Nenusimink,— tarė žmona.— Paimk šitą galąstuvą, užsi- 
mok, pasisuk į rytus ir ištark žodžius, kuriuos tau pasakysiu. Ga- 
ląstuvas atves tave pas laukinius arklius. Susirask širmą kume- 
liuką, užšok ant jo ir pamėgink prajodinėti. Mušk jį smarkiai per 
galvą, akis, bet nenulipk. Kai kumeliukas nusiramins, jok tiesiai 
į chano rūmus. Kiti arkliai patys eis iš paskos. 

Džigitas taip padarė, paėmė galąstuvą, pasakė žodžius, kaip 
žmona liepė, rado laukinius arklius, užšoko ant širmo kumeliuko. 
Per keletą dienų parginė prapuolusį tabūną į chano rūmus. 

— Ei, eikite šen! — šaukia jis.— Pasiimkite savo arklius! 

Laukinių arklių tabūnas vos nesutrypė aūlo. Chanas išsigando 
ir liepė Nnuginti arklius toliau. 

Džigitas nuginė juos ir grįžo. 

Chanas jau nori kirsti piktajai senei galvą. Kad puls ši ant 
kelių, kad suriks: 

— Pasigailėk, viešpatie! Duok džigitui dar vieną užduotį! Jis: 
tikrai negalės jos atlikti. Jeigu ją atliks, tada kirsk man galvą. 

Chanas sutiko. Piktoji senė tarė: 

— Po tavo tėvo mirties, keturiasdešimtąją atminų dieną, bu- 
vo papjautas juodas kumeliukas. Tegu džigitas jį suranda ir tau 
atveda. 

Pasišaukė chanas džigitą. Liepė jam surasti kumeliuką, su- 
valgytą mirusio tėvo atminimui, ir atvesti į rūmus. 

Džigitas labai susirūpino. Parėjo namo ir sako žmonai: 

— Dabar tai pražuvau! Chanas liepė rasti suvalgytą kumeliu- 
ką! 

Žmona jam tarė: 

— Net nežinau, kaip tau padėti. Jei tu būtum iškentėjęs ke- 
turiasdešimt dienų ir nesunaikinęs pirma laiko vilkiško mano kai- 
lio, nebūtume turėje tiek vargo. Dabar reikės klausti patarimo 
senąją vilkę. 

Nuėjo džigitas pas chaną. Prašo duoti tris mėnesius laiko su- 
valgytam juodam kumeliukui surasti. Chanas noriai pridėjo tris 
mėnesius. Išsiruošė džigitas į kelią. Atsisveikina su savo žmona. 

O žmona sako: 

— Kol būsi kelionėje, chanas man neduos ramybės. Mesk 
savo galąstuvą žemėn, užmink koja. Tegu atsiranda trijų aukštų 
namas. Paslėpk mane žemutiniame aukšte. Ten lauksiu tavęs su- 
grįžtant. 

Numetė džigitas galąstuvą žemėn, Užmynė, ir atsirado trijų 
aukštų namas. Džigitas paslėpė žmoną žemutiniame aukšte, o 
pats išjojo pas vilkus. 

Daug dienų prabėgo, ko! prijojo urvą. 

Senoji vilkė išklausė jį ir tarė: 

— Dėl viso šito pats esi kaltas. Jei būtum paklausęs manęs 
ir išlaikęs keturiasdešimtį dienų vilkės kailį, nebūtum turėjęs da- 
bar jokio vargo. Pasistengsiu tau padėti bėdoje. 

Paguldė ji džigitą pailsėti, o rytui išaušus tarė: 

— Nujok į kalnus, kur palaidotas chano tėvas. Surask jo ka- 
pą, atkask jį ir surink visus mirusiojo kaulus. Sukrauk juos į lop- 
šį ir supk. Mirusio chano dvasia sušuks: „Tebūnie prakeiktas, 
kas drumsčia Man ramybę! Sakyk, ko tau reikia!" Tada ir išklok 
jam savo prašymą. 

Vilkė pamokė, kokius žodžius reikia sakyti, ir atsisveikino su 
džigitu. | 

Džigitas nujojo į kalnus, rado chano kapą, atkasė, surinko 
kaulus, sudėjo į lopšį ir supa. 

— Duok man ramybę, prakeiktasis! — sudejavo senojo chano 
dvasia.— Ko tau iš manęs reikia? 

Džigitas jam atsakė: 

— Tavo sūnus neduoda man ramybės, o aš tau! 

— Ko nori mano sūnus? 

— Keturiasdešimtąją dieną po tavo mirties per atminus buvo 
papjautas juodas kumeliukas. Dabar tavo sūnus reikalauja šito 
kumeliuko iš manęs. 

— „Argi jam gaila savo tėvui vieno kumeliuko? — sušuko 
dvasia ir įtūžusi išsviedė kumeliuką iš kapo. 

Žiūri džigitas — kumeliukui trūksta gabalo mėsos iš užpakali- 
nės šlaunies. 

— O kur dar gabalas? — klausia jis. 

— Tokį kumeliuką man davė godus mano sūnus. Šitą gabalą 
šlaunies jis pats suvalgė su savo pačia. Taip ir pasakyk jam. O 
dabar nešdinkis iš čia! Duok man ramybę! 

Tiktai po dviejų mėnesių džigitas pasiekė namus. 

Parjojo ir mato: chanas jau nugriovęs du viršutinius namo 
aukštus ir taisosi prie žemutinio, kur sėdi jo žmona. 

Džigitas nuvedė chanui juodąjį kumeliuką ir persakė velionio 
tėvo Žodžius. 

Chanas susigėdo ir paliko džigitą ramybėje, o piktajai senei 
nukirto galvą. | 

Paskui džigitas su jauna savo Žmona gyveno labai ilgai ir lai- 
mingai. 


KVATLAS VILKAS 


Gyveno pasaulyje kvailas vilkas. Kartą jis pamatė ožką ir 
sako: 

— Aš tave suėsiu! 

— Na ką gi, jeigu tokia mano dalia, tai jau ėsk. Tik esu la- 
bai liesa ir sena. Mažumėlę palauk, aš verčiau sulakstysiu namo 
ir atvesiu tau savo dukrelę. Jos mėsa švelni ir jauna. 

Vilkas sutiko, paleido ožką, atsigulė po medžiu ir laukia. Ož- 
ka nubėgo prie kaimenės ir papasakojo piemeniui apie vilką. 
Piemuo taip aptalžė vilką lazda, kad tas vos kailį išnešė. 

Kitą kartą vilkas vėl sutinka ožką. 

— Ožka, — sako jis,— dabar aš tave suėsiu. 

— Na ką gi,— atsako ožka,— nuo savo likimo nepabėgsi, tik- 
tai leisk Man pašokti prieš mirtį! 

Vilkas sutiko. Kad pradės ožka šokti. Šoka šoka, vis dides- 
niais ir didesniais ratais aplink suka ir pagaliau visai pabėga. 

Vilkas ir vėl liko be pietų. Dūlina jis per stepę. Arklys ganosi. 
Prieina vilkas prie arklio ir sako: 

— Arkly, dabar aš tave suėsiu. 

— (Gerai,— atsako arklys, — tiktai prašau tave: pradėk mane 
ėsti nuo uodegos, tegu galva dar pasigano. 

— Gerai, — sutiko vilkas ir nuėjo prie uodegos. 

Arklys kad spirs jam, vilkas ir gavo galą. 


Gyveno stepėje išmintingas piemuo, vardu Koičis. Kartą pas 
jį atėjo du medžiotojai su nušauta lape. 

— Aš nušoviau! — sako vienas. 

— Ne, aš, — nenusileidžia antras. 

Koičis paėmė lapę, pažiūrėjo ir mato, kad ji nušauta viena 
kulka į galvą, o antroji kulka tik uodegos plaukus nusvilinusi. 

— Taiklaus šaulio šauta, bet katro iš jūsų, sunku spręsti, — 
atsako jiems Koičis. 

— Aš pataikau į aukštyn išmestą pinigą, — sako pirmasis. 

— Nemėginau šaudyti pinigo, bet galiu pataikyti į lekiančią 
kregždę. 

— Ar jūs turite sūnų? — paklausė jų Koičis. 

— Taip, didelė laimė mūsų jurtų neaplenkė,— atsakė medžio- 
tojai. 

-— Tai labai gerai! Palikite savo šautuvus ir ateikite rytoj su 
sūnumis. Pamėginsiu išspręsti jūsų ginčą. 

Rytą, kai medžiotojai atėjo su sūnumis, Koičis jų paklausė: 

—-Jūs turbūt nušovėte lapę, tupinčią prie grobio. 

— Ne, aš ją nušoviau bėgančią! — sušuko pirmasis. 

— Gerai,— tarė Koičis. 

Paskui paėmė lapę ir uždėjo to medžiotojo sūnui ant galvos. 

— Jei tu pataikai į aukštyn išmestą pinigą ir į akį bėgančiai 
lapei, tai tau nesunku bus pataikyti į negyvą žvėrelį. 

Medžiotojas paėmė šautuvą ir pradėjo taikyti, bet šauti nesi- 
ryžo. Koičis priėjo prie jo ir tarė: 

— Tamsi naktis neturi akių, tavo pagyroms nėra galo! 

Tada Koičis uždėjo lapę kitam berniukui ant galvos ir tarė 
jo tėvui: 

— Na dabar tu pamėgink! 

Šitas medžiotojas pakėlė šautuvą ir tuoj iššovė. 

Pirmasis medžiotojas, kuris atsisakė šauti, pribėgo prie lapės 
ir, apžiūrėjęs ją, sušuko: 

— (Čia nėra antros žaizdos! 

O taiklusis šaulys tarė: 

— Kad nesugadinčiau kailio, nutaikiau į senąją. 

Bet jo varžovas, pavydus ir piktas Žmogus, tuo nepatikėjo ir 
iškrapštė lapės žaizdą. Ten buvo tik viena kulka. 

— Jis yra didelis apgavikas, o ne taiklus šaulys, ir kulką pa- 
leido į dangų. 

Žmonės, susirinkę paklausyti išmintingojo piemens sprendi- 
mo, sutrikę žiūrėjo į Koičį. Pirmasis medžiotojas vėl prabilo: 

— Argi jums nesudrebėtų ranka, kai, šaudami į lapę, uždėtą 
sūnui ant galvos, pamatytumėte ašarotas šavo vaiko akis? Tai 
štai kodėl aš nešoviau, o šauti į dangų, kaip padarė šitas apga- 
vikas, nenorėjau. 

Žmonės jau beveik patikėjo tokiu aiškinimu, Net antrasis me- 
džiotojas buvo nustebęs ir pagalvojo: „Nejau šiandien ir mano 
ranka sudrebėjo? Regis, mačiau tik besijuokiančias savo vaiko 
akis ir nepabūgau?“ 

Jo mylimas sūnus, nepaisydamas karštų ginčų, čiupo peilį ir 
norėjo skrosti lapę. 

— Ką tu nori daryti? — švelniai paklausė Koičis. 

— Išimti kulką iš pilvo, tikriausiai lapė iš pykčio ją prari- 
jo,— atsakė vaikas. 

— Neieškok lapės pilve kulkos, jos ten nėra. 

Berniukas atsikėlė, nusviedė lapę prie senojo Koičio kojų ir 
sušuko: 

— Meluoji, seni! 

Nuoskaudos ašaros tekėjo berniuko veidu. Jis pakėlė plauką 
šalia ausies ir sušuko tėvui: 

— Nukirsk kulka šitą plauką! 

Kai tėvas pakėlė šautuvą, sūnus vėl sušuko: 

— Ir vėl nepatikės, pasakys, kad šovei į dangų, o aš pats 
išroviau plauką... Išmintingasis Koiči! Ateik čia ir pats palaikyk 
plaukelį! 

Koičis pribėgo prie jo ir tarė: 

— Štai šita kulka tavo tėvo, o šita varžovo! — ir ištraukė kul- 
kas iš kišenės. ė 

Tada visi suprato, kad Koičis dar vakare buvo išėmęs kulkas 
iš medžiotojų šautuvų. Ė 

Sypsena kaip saulė nudžiovino berniuko ašaras. 

— Atleisk man! Tegu būna palaimintas tavo išmintingas gy- 
venimas! — tarė berniukas. 

— Teišsipildo tavo žodžiai, tariami kūdikio lūpų, nemokančių 
meluoti! — atsakė Koičis. 

Tuo tarpu pavydusis taikliojo medžiotojo varžovas užšoko ant 
arklio ir nudūmė į stepę. 

— Kad tau valkius aptrauktų akį, pataikančią į lapės uodegą! 
Kad nudžiūtų tau liežuvis, mokantis taip meluoti! — šaukė jam 
pridurmu minia. 


Seniai, labai seniai Sary Arko stepėse klajojo išmintingas ir 
teisingas chanas. Chanas turėjo keturis patarėjus: tris — garsius 
turtuolius ir vieną — senį vargšą. 

Kartą susiginčijo chano patarėjai: kurie yra geresni ir gailes- 
tingesni — vargšai ar turtuoliai. | 

Turtingieji patarėjai kalbėjo, kad tiktai jie esą geraširdžiai 
ir gailestingi, tiktai jie užjaučią kitų kančias. 

Neturtingasis patarėjas nutylėjo, o kitą dieną nuėjo pas cha- 
ną ir sako: 

— Išmintingasis chane, jei nori sužinoti teisybę, apsirenk 
prastais drabužiais ir einam su manimi. 

Taip ir padarė. Vargšas aprengė chaną nešvariais suplyšusiais 
drabužiais, užsodino ant asilo, ir leidosi jie stepe. Prijojo jurtą 
- pirmo turtingo patarėjo. 

— Asaliam aleikum,— pasveikino. 

— Kas jūs tokie ir kur jojate? — paklausė turtuolis, neatsa- 
kydamas į pasveikinimą. 

— Mes esame elgetos,— atsakė senis,— kas ką duoda, iš to 
ir gyvename. Būk gailestingas, leisk pernakvoti. 

— Ne, ne,— numojo ranka patarėjas, — mano aūle ankšta, šit 
jums puodelis sorų — ir nėšinkitės iš čia. 

Nepriėmė jų nakvynėn ir antras patarėjas. Jis davė jiems kam- 
pelį supelijusios duonos. Trečias, pats turtingiausias patarėjas ne 
tiktai nieko nedavė, bet dar šunimis užpjudė. 

Ilgai keliavo jie per stepę ir prieš saulės laidą pamatė tris 
jurtas. Dvi iš jų buvo pono, o trečioji — jo darbininko, vargšo 
Achmeto. Pamatęs atvykėlius, Achmetas išėjo iš jurtos, paėmė 
asilą, padėjo nulipti chanui ir įvedė svečius į savo neturtingą jur- 

tą. Paklojo geriausią veltinį ir ruošėsi pjauti avį. 

— Ką nori daryti, mano sūnau? — paklausė senis. 

— Papjauti jums avį. 

— Bet mes valgom tiktai kepenis, mano sūnau, o kad jomis 
pasisotintume, reikia keturiolikos kepenų. 

Achmetas išėjo iš jurtos ir pasitarė su sena savo motina, nes 
jie teturėjo septynias avis. 

— Negalima nepavaišinti svečių, — tarė motina. 

Papjovė jie avis, išvirė kepenis, o mėsą nutarė parduoti tur- 
guje ir už tuos pinigus nusipirkti tris keturias avis. 

Rytą chanas ir senis iškeliavo. 

Tada chanas sušaukė savo patarėjus ir jiems paskelbė, kad 
kažkas jam pavogė septynias avis. Išjojo turtingi patarėjai ieš- 
koti vagies ir pirmiausia puolė į turgų. Rado jie ten Achmetą, 
pardavinėjantį septynių avių mėsą, suėmė jį ir nuvedė pas chaną. 

— Štai vagis, — šaukė jie,— pavogęs tavo avis. 

Išklausė juos chanas ir tarė: 

— Jūs esate ne tiktai šykštūs ir godūs, bet ir neteisingi. Jis 
nevogė jokių avių. Štai koks jūsų geraširdiškumas,— ir jis išėmė 
puodelį sorų ir kampelį supelijusios duonos.— Jūs ne tik manęs 
nepavalgydinote, bet net pernakvoti neleidote. 

Ir išmintingasis chanas liepė visiems trims patarėjams atiduoti 
Achmetui po dešimt avių. 


PRO IO 


Kartą pas teisėją į teismą atėjo du Vyrai ir viena moteris. 
Pirmas iš jų — mula — įrodinėjo, kad ši moteris — jo žmona. Ki- 
tas tvirtino, kad ši moteris — jo Žmona. Pati moteris sakė, kad ji 
pirmojo žmona. Išklausęs besiginčijančius, teisėjas tarė: 

— Palikit moterį pas mane ir ateikit rytoj, aš paskelbsiu spren- 
dimą. 

Paskui pas jį atėjo mėsininkas ir pirkėjas išspręsti jų ginčo 
dėl červoncų. Šitas ginčas kilo dėl to, kad pas mėsininką atėjo 
pirkėjas ir, imdamas grąžą, vietoj varinės monetos paėmė čer- 
voncą, tikindamas, kad jam priklausę gauti červoncą. Mėsininkas 
su tuo nesutiko. Liudytojų nei vienas, nei kitas neturėjo. 

— Atiduokit man červoncą ir ateikite rytoj išklausyti spren- 
dimo, — tarė teisėjas. | 

Tada atėjo dar du vyrai. Jie ginčijosi dėl arklio: vienas tvir- 
tino, kad arklys yra jo, o kitas save laikė arklio šeimininku. Liu- 

dytojų ir kitų įrodymų jie neturėjo, bet abu tvirtino, kad arklys 
jų pačių augintas. 

— Ateikite rytoj, o arklį pastatykite mano kieme,— atsakė 
jiems teisėjas. 

Kitą dieną skirtą valandą atėjo visi pas teisėją. Jis paskelbė 
jiems savo sprendimą: žmona turi priklausyti pirmajam, červon- 
cas turi priklausyti mėsininkui, o tie, kurie ginčijosi neteisingai, 
turi sumokėti baudą. 

Visi neprieštaraudami pakluso teisingam sprendimui ir išėjo. 
O tiems dviem vyrams, kurie ginčijosi dėl arklio, teisėjas liepė 
kiekvienam parodyti savo arklį, stovintį su kitais tokio pat plau- 
ko arkliais, Priėję prie arklių, abu teisingai parodė tą patį arklį, 
dėl kurio ginčijosi. 

Tada teisėjas nusprendė, kad arklys priklauso pirmajam, o 
antrajam liepė mokėti baudą už melagingus parodymus. Tas, ku- 
ris teisėtai atgavo savo arklį, labai nustebo: kaip galėjo teisėjas 
teisingai nuspręsti. Jis paprašė teisėjo papasakoti, kaip jis su- 
žinojęs, kieno yra teisybė. Teisėjas sutiko ir štai ką papasakojo: 

— Tai buvo labai nesunku padaryti. Kai visi išėjo, aš papra- 
šiau likusią pas mane moterį išvalyti rašalinę ir rašomąsias prie- 
mones. Netrukus pamačiau, kad viskas buvo atlikta labai tvar- 
kingai, o rašomosios priemonės stovėjo savo vietoje, padėtos 
, . . La š - 
įgudusios rankos. Aš neabejojau, kad moteris buvo mulos žmo- 
na, nes gerai žinojo, kaip elgtis su tokiais daiktais, juk antrasis 
buvo beraštis ir tokių daiktų savo namuose neturėjo. 

Paliktą pas mane červoncą įmečiau į karštą vandenį ir pama- 
čiau, kaip jo paviršiuje sublizgo riebalų dėmės. Tai reiškė, kad 
červoncas ilgai buvo taukuotose rankose. Vadinasi, jis priklauso 
mėsininkui. 

Buvo sunku išspręsti ginčą dėl arklio, nes abu ginčininkai jį 
pažino tarp kitų arklių. Bet kai priėjo tas, kuris neteisingai gin- 
čijosi, arklys krūptelėjo ir suprunkštė, o kai priėjo tikrasis jo 
šeimininkas, arklys jį pažino ir meiliai pažvelgė. Aš ir nuspren- 
džiau, kad arklys priklauso jam. 


ISMINIINGAS 5PRENIJIMAS 
Kartą pas teisėją atėjo du žmonės, prašydami išspręsti jų gin- 
čą. Pirmasis iš jų sakė, kad jam reikėję išvykti savo reikalais ir 
jis davęs kaimynui pasaugoti šimtą auksinių, o kai sugrįžęs, kai- 


mMynas nenorįs jų grąžinti, sakydamas, kad jokių auksinių ne- 


188 


gavęs. Pinigai buvę perduoti miške, be liudininkų. Ieškovo kai- 
mynas neigė šituos parodymus ir tikino jokiam miške nebuvęs. 

— Ar neatsimeni vietos, kur perdavei auksinius? — paklausė 
teisėjas ieškovo. 

— O kaipgi, atsimenu, po vienu medžiu, kurį gerai įsidėmė- 
jau ir galiu parodyti, — atsakė šis. 

— Vadinasi, turi liudininką. Paimk mano antspaudą ir nueik 
prie to medžio, po kuriuo perdavei pinigus, uždėk ant medžio 
antspaudą ir pasakyk, kad jis ateitų pas mane į apklausą, — palie- 
pė teisėjas. 

Ieškovas išėjo vykdyti teisėjo įsakymo, o atsakovas pasiliko 
pas teisėją laukti bylos pabaigos. 

Teisėjas po kiek laiko klausia atsakovo: 

— Kaip manai, ar jis jau priėjo tą medį? 

— Ne, dar negalėjo prieiti, — sako atsakovas. 

Po kurio laiko teisėjas vėl paklausė to paties. 

— Dabar jau turėtų būti priėjęs, — sako atsakovas. 

Sugrįžo ieškovas. Jis sakėsi tiksliai įvykdęs teisėjo įsakymą, 
bet medis ne tiktai neinąs į apklausą, net nesukrutėjęs. 

— O aš jau apklausiau medį, ir jis patvirtino tavo ieškinį — 
tarė teisėjas. 

Tada atsakovas ėmė aiškinti, kad jis visą laiką sėdėjęs šalia 
teisėjo ir jokio medžio nematęs. 

— Nors tu anksčiau sakei visai nebuvęs miške, bet į mano 
klausimus atsakinėjai: iš pradžių, kad ieškovas dar negalėjo pri- 
eiti medžio, o paskui, kad jis jau jį priėjo. Vadinasi, ieškovas 
sakė teisybę, nurodydamas, kad auksinius perdavė po medžiu, 
kitaip negalėtum žinoti nors ir apytikriai, kur yra medis. Grąžink 
auksinius ir mokėk baudą už tai, kad norėjai juos nuslėpti — 
paskelbė savo sprendimą teisėjas. 

Atsakovas pakluso teisingam teisėjo sprendimui: grąžino šim- 
tą auksinių ir sumokėjo baudą. 


KAIP ŽIRENŠĖ APVĖSDINŲG 
SAVO SUNŲ 
Kartą merginos išėjo pasirinkti malkų. Rinko'ir rišo jas ry- 
šulėliais. Užėjo lietus. Visos merginos pametė savo malkas ir 


nubėgo į jurtas, tiktai viena liko lauke, pridengė drabužių kraš- 
tu savo ryšulį ir sėdi. Tuo tarpu jojo pro šalį garsus smailialie- 

žuvis Žirenšė ir paklausė merginos, kodėl ji nepabėgo su visom, 
o sėdi ir lydosi. 

Mergina atsakė: 

— Nors mane lietus permerks, bet pareisiu su sausomis mal- 
komis, užkursiu ugnį, greitai išdžiūsiu ir sušilsiu. 

Žirenšė nepaklausė jos vardo ir nujojo. 

Praėjo kiek laiko, ir Žirenšė nusprendė ieškoti protingos mer- 
ginos savo sūnui į žmonas. Joja jis per aūlus su sūnumi ir kiek- 
viename aūle vis jį muša. Jei kas nors Žirenšė paklausia, už ką 
jis mušąs sūnų, sako: „Už tai jį mušu, kad viską daro, kaip jam 
liepiu.“ Visi stebėjosi tėvo kvailumu, tiktai viena mergina tarė: 

— Na ir mušk jį! Taip jam ir reikia, kol ims gyventi savo 
galva! 

Tada Žirenšė suprato, kad čia ir bus ta pati mergina, kurios 
jis ieško. Ir apvesdino ją su savo sūnumi. 


SIENPJUUVIAI 


Kadai kadės Šienpjovių žvaigždės nusileisdavusios ant žemės. 
Tada prasidėdavusi žiema. Aštuonios žvaigždės — aštuonios sese- 
rys, ir aštuonis mėnesius trukdavusi žiema. Žiemos būdavusios 
labai šaltos, sunku buvę gyvuliams per tokį speigą be pašaro. 

Arklys su karve tarėsi, kaip palengvinti gyvenimą, kaip nu- 
ginti šalčius, pūgas ir badą. 

— Kad nudaigotume Šienpjovių žvaigždes, žemėje būtų am- 
žina vasara, ir visi gyviai džiaugtųsi gyvenimu. imam ir nugaluo- 
jam Šienpjovių žvaigždes! — sako arklys. 

— Nugaluojam. Aš sutinku, — tarė karvė,— bet pirma reikia 
gerai apgalvoti, kaip visa tai atlikti. 

Arklys sako: 

— Šienpjovių žvaigždės visada esti viena šalia kitos — ar pa- 
dangėje, ar ant žemės. Kai jos nusileis ir priglus prie žemės pa- 
ilsėti, aš prisėlinsiu, daušiu kanopa ir sumindžiosiu visas seseris. 

Karvė tarė: | 

— Tavo sumanymas nepaprastas, bet tu, arkly, per daug karš- 
takošis,— gali viską pagadinti. Verčiau aš pati nugaluosiu Šien- 
pjovių Žvaigždes. 

Jie susiginčijo, bet karvė ginčą laimėjo. 

Pirmą žiemos dieną karvė prisiartino prie žvaigždžių, kurios 
miegojo viena šalia kitos. Pakėlė aukštai koją ir stojo su Nnaga 
ant miegančių seserų. 

— Štai ir po visam! — išdidžiai sumūkė karvė. 

Bet ne taip buvo. Septynios žvaigždės purptelėjo iš po karvės 
nagos ir pakilo į dangų. Mat karvės naga perskelta, priekyje di- 
delis plyšys. Pro tą plyšį ir ištrūko persigandusios žvaigždės. Tik 
vieną karvei pavyko nugaluoti. 

Nuo tada septynios Šienpjovių žvaigždės niekuomet nenusi- 
leidžia, o šalti orai trunka ne aštuonis, bet tik septynis mėne- 
sius — nuo rugsėjo vidurio iki balandžio pusės. Seni žmonės sa- 
ko, kad ir šalčiai dabar ne tokie kaip senovėje. Šienpjovių žvai- 
gždės dabar spindi aukštai virš žemės, nes bijo arklio ir karvės. 


Senais laikais gyveno išminčius, vardu Žirenšė. Šito Žmogaus 
protas buvo gilus ir platus kaip jūra, o jo kalba — kaip lakštin- 
galos giesmė. Nors daug turėdamas gerų ypatybių, Žirenšė buvo 
neturtingiausias stepėje, jo jurta buvo tokia skurdi, kad gulint 
jo kojos kyšojo lauke, o darganotomis dienomis vėjas su lietumi 
švilpė pro daugybę plyšių. 

Kartą Žirenšė su draugais jojo per stepę. Diena slinko vaka- 
rop, raiteliai ragino arklius, norėdami su saule pasiekti namus. 

Staiga plati stepių upė pastojo jiems kelią. Kitapus upės bu- 
vo auūlas, o šitame krante keletas moterų rinko į maišus kiziaką. 

Prijoję prie jų, raiteliai mandagiai pasisveikino ir paklausė, 
kaip persigauti per upę. 

Iš moterų būrio išėjo jauna mergina, kurią draugės vadino 
gražuole Karašaša. Ji buvo su lopytais sudėvėtais drabužiais, ta- 
čiau visa spindėjo nematytu grožiu: akys kaip žvaigždės, veidas 
kaip mėnulis, liemuo kaip tiesi ir lanksti vytelė. 

— Yra dvi brastos — tarė mergina.— Ta, kuri kairėje, — ar- 
čiau, bet bus toliau, ta, kuri dešinėje, — toliau, bet bus arčiau.— 
Tr ji parodė du takelius prie brastų. 

Tiktai vienas Žirenšė suprato merginos žodžius ir pasuko 
arklį į dešinę. 

Netrukus jis pamatė brastą. Dugnas buvo smėlėtas, vanduo 
seklus. Jis be vargo perbrido upę ir greitai prijojo aūlą. 

O jo draugai, pasirinkę artimesnę brastą, veikiai to pasigai- 
lėjo. Nepasiekę upės vidurio, jų arkliai įklimpo giliai į dumblą, 
pačioje giliausioje vietoje teko jiems nusėsti nuo arklių ir temp- 

te tempti juos į krantą. Jau temo, kai jie, peršlapę ir sušalę, 
įjojo į aulą. 

Žirenšė sustabdė arklį prie kraštinės jurtos. Tai buvo vargin- 
giausia jurta aūle, jis iš karto suprato, kad šioje jurtoje gyvena 
toji mergina, kuri parodė jam brastą. Žirenšė palaukė, kol atjojo 
draugai. Kai tik raiteliai nulipo nuo arklių, juos pasitiko Kara- 
šašos motina ir pakvietė paviešėti jų šeimoje. 

Jie padėkojo maloniai moteriškei ir suėjo į jurtą. 

Viduje jurta buvo taip pat skurdi, kaip ir iš lauko. Šeiminin- 
kė svečiams paklojo ne kilimus, o sausus kailius vilnomis į vir- 
šų. Netrukus į jurtą įėjo ir Karašaša su pilnu maišu kiziako ant 
pečių. 

Buvo pavasaris, prieš saulėlydį užėjo smarki liūtis. Visos mo- 
terys iš stepės grįžo su šlapiu kiziaku, ir jų šeimos tą vakarą 
atsigulė be šilto viralo. | 

Tiktai viena Karašaša parsinešė sausą kiziaką. Ji užkūrė ugnį, 
sušildė ir išdžiovino svečius. 

— Kaip tu išsaugojai kiziaką nuo lietaus? — paklausė jos at- 
vykėliai. 

Ir mergina jiems papasakojo, kad, pradėjus lyti, ji atsigulė 
ant maišo. Perlijo jos drabužius, bet juos lengva išdžiovinti prie 
židinio. Ji negalėjusi kitaip pasielgti, nes jos tėvas esąs piemuo 
ir grįšiąs naktį alkanas, peršlapęs, jam būsią labai sunku be šilu- 
mos. Kitos moterys per lietų pačios palindusios po maišais, bet 
sušlapę ir drabužiai, ir kiziakas. 

Svečiai išklausė merginos pasakojimo ir stebėjosi jos protu. 

Be to, jiems parūpo, kuo juos pavaišins. 

Karašaša jiems atsakė: 

— Mano tėvas neturtingas, bet vaišingas. Kai pargins bajaus 
kaimenę, tai, jei gaus, papjaus jums avį, o jei negaus — tada 
papjaus dvi avis. 

Tik vienas Žirenšė suprato merginos žodžius, kiti palaikė tai 
juoku. | 

Parėjo Karašašos tėvas. Pamatęs namuose nepažįstamus žmo- 
nes, nubėgo pas bajų prašyti avies netikėtų svečių vakarienei. 

Bajus jį išvijo, nieko nedavęs. 

Tada piemuo papjovė vienintelę savo avį, kuri turėjo veikiai 
atsivesti ėriuką, ir iš jos mėsos privirė gardžių valgymų atvyku- 
siems džigitams. 

Tik dabar svečiai suprato, ką reiškė Karašašos žodžiai. 

Žirenšė per vakarienę sėdėjo priešais Karašašą. Pavergtas jos 
grožio ir proto, jis paslapčiom prisidėjo ranką prie širdies kaip 
ženklą, kad ją karštai pamilo. 

Karašaša taip pat nenuleido nuo jo akių ir todėl pastebėjo 
šį ženklą. Ji palietė pirštais sau akis, tuo norėdama pasakyti, kad 
viską suprato. 

Tada Žirenšė pasiglostė plaukus, norėdamas paklausti, ar ne- 
pareikalaus tėvas už ją išpirkos tiek galvijų, kiek jis turi plaukų 
ant galvos. | 

Karašaša palietė po ja gulėjusio kailio vilną, parodydama, 
kad tėvas neatiduos jos ir už tiek galvijų, kiek yra plaukelių 
avies kailyje. 

Žirenšė, atsiminęs savo neturtą, liūdnai nuleido galvą. 

Merginai jo pagailo. Ji apvertė kailio kampą ir palietė pirš- 
tais jo lygiąją pusę. Tai buvo ženklas Žirenšė, kad tėvas išleis 
ją be išpirkos, jei atsiras tinkamas jaunikis. 

Piemuo visą laiką stebėjo bežodę jaunųjų kalbą. Jis suprato, 
kad jie vienas kitą pamilo ir kad Žirenšė toks pat išmintingas 
kaip ir jo duktė. Todėl, kai Žirenšė ryžosi paprašyti Karašašos 
rankos, jis su džiaugsmu sutiko. 

Po trijų dienų Žirenšė parsivežė jauną žmoną į savo gimtąjį 
aulą. 

Garsas apie gražią ir išmintingą Karašašą veikiai aplėkė vi- 
są stepę ir pagaliau pasiekė chano rūmus. 
nėra gražesnės ir protingesnės moters kaip Karašaša, chanas už- 
sidegė pavydu vargšui Žirenšė ir nusprendė atimti iš jo žmoną. 

Kartą atjojo prie Žirenšė jurtos chano pasiuntinys ir jo var- 
du įsakė tučtuojau vykti su žmona į rūmus. 

Ką darys, leidosi jie į kelionę. 

Kai tik chanas pamatė Karašašą, tuoj pamilo ir nusprendė 
žūt būt ją vesti, o Žirenšė įsakė likti pas jį tarnu. 

Dieną Žirenšė tarnavo prabangiuose chano rūmuose, o vaka- 
rais pavargęs grįždavo į savo jurtą pas Karašašą. 

Ir čia, džiaugdamasis laisve, jis priglausdavo galvą prie my- 
limos žmonos kelių, kalbėdamas: 

— Kokia laimė sėdėti savo jurtoje! Ji erdvesnė už chano kam- 
barius! — O jo kojos tuo metu kyšojo lauke. 

Slinko laikas, o chanas nenustojo galvojęs, kaip pražudyti 
Žirenšė ir vesti Karašašą. Daug kartų skyrė jam pavojingus ir 
sunkius darbus, bet Žirenšė juos greitai ir gerai atlikdavo, ir vėl 
nebūdavo dėl ko jo žudyti. 

Atsitiko taip, kad chanas su palyda jojo per stepę. Diena bu- 
vo vėjuota. Per stepę lėkė muilinė guboja. Chanas tarė Žirenšė: 

— Pavyk guboją ir sužinok, iš kur ir kur ji ritasi. Žiūrėk, 
jei negausi atsakymo — nulėks tau galva nuo pečių! 

Žirenšė pasivijo guboją, sulaikė, prismeigė ietimi, kiek pasto- 
vėjo ir sugrįžo atgal. 

Chanas paklausė: 

— Na, ką pasakė guboja? 

Žirenšė tarė: 

— O didysis chane, guboja prašė tave pasveikinti ir štai ką 
pasakė: „Kur ir iš kur aš lekiu — žino vėjas, kur sustosiu — žŽi- 
no dauba. Tai savaime suprantama. Ar tu toks kvailas, kad duodi 
man tokius klausimus, ar kvailas tas chanas, kuris atsiuntė manęs 
šito klausti!“ 

Chanas suprato užuominą, bet nieko neatsakė, tik dar labiau 
įsiuto. 

Kitą kartą chanas įsakė, kad Žirenšė privalo pas jį atvykti 
nei dieną, nei naktį, nei pėsčias, nei raitas, kad nepasiliktų lau- 
ke ir nejeitų į rūmus. 

Iš pradžių Žirenšė nusiminė, bet paskui pasitarė su Karašaša, 
ir abu sugalvojo, kaip išsisukti iš keblios padėties. 

Žirenšė atvyko pas chaną auštant, raitas ant ožio, ir sustojo 
po pačiu durų skersiniu. 

Vėl nepavyko chano gudrybė. Tada jis sumanė naują. 

Kai atėjo ruduo, chanas pasišaukė Žirenšė, davė jam keturias- 
dešimt avinų ir tarė: 

— Aš duodu tau keturiasdešimt avinų, tu privalai juos per 
žiemą iššerti. Bet minėsi mano žodį: jei pavasarį jie neatsives po 
ėriuką kaip avys, nulėks tau galva nuo pečių. 

Žirenšė labai nusiminęs parginė namo avinų bandą. 

— Kas tau nutiko, mano vyre? — paklausė jo Karašaša.— Ko 
toks nusiminęs? 

Žirenšė apsakė jai, kokią beprotišką užduotį davė jam chanas.. 

— Mielasis,— sušuko Karašaša,— ar verta dėl niekų sielvar- 
tauti! Papjauk iki žiemos visus avinus, o pavasarį — pats pama- 
tysi — viskas bus taip, kad geriau nereikia. 

Ir Žirenšė padarė, kaip sakė Karašaša. 

Atėjo pavasaris. 

Ir štai kartą į Žirenšė jurtos duris pastukseno chano pasiun- 
tinys ir pasakė, kad paskui jį atjojąs chanas: norįs sužinoti, ar 
apsiėriavo jo avinai. 

Nusiminė Žirenšė, supratęs, kad dabar jam galas. 

O Karašaša sako: 

— Nenusimink, mielasis. Pasislėpk stepėje ir nesirodyk iki 
vakaro. Aš pati sutiksiu chaną. Viskas bus taip, kad geriau nė 
nereikia. Eik! 

Žirenšė paklausė žmonos ir išėjo į stepę, o Karašaša liko jur- 
toje. Netrukus ji išgirdo kanopų trypimą ir skardų balsą: 

— Ei, kas ten! Atsiliepkite! 

Karašaša iš balso pažino chaną. Ji išėjo ir žemai jam nusi- 
lenkė. 

— Kurgi tavo vyras? Kodėl jis manęs nepasitinka? — piktai 
paklausė chanas. 

Karašaša jam pagarbiai atsakė: 

— O galingasis chane, pasigailėk nelaimingo mano vyro: jis 
išėjo iš namų, norėdamas tau įsiteikti. Kai tik išgirdo, jog vyksti 
mūsų aplankyti, jo širdį suspaudė skausmas, kad mes tokie pa- 
vargėliai ir nieko neturime garsiems svečiams pavaišinti. Mano 
vyras nuskubėjo į stepę pamelžti prijaukintos putpelės, nori iš 
jos pieno paruošti tau kumyso. Užeik į mūsų jurtą, didysis chane, 
vyras greitai sugrįš ir pavaišins tave kaip pridera. | 

Chanas įsiuto. 

— Tu šaipaisi iš manęs, netikėle! — sušuko jis.— Kur girdėta, 
kad putpelės būtų melžiamos! 

— Ko tu taip nustebai, šviesiausias chane? — lyg niekur nie- 
ko tarė Karašaša.— Lyg tau neaišku, kad šalyje, kurią valdo iš- 
minčius, atsitinka dar ne tokių stebuklų? Argi ne tavo keturias- 
dešimt avinų turi diena po dienos apsiėriuoti? 

Chanas suprato patekęs į keblią padėtį. Didžiai susigėdęs, jis 
apgręžė arklį, sukirto jam rimbu ir dingo iš akių. 

Nuo to laiko jis paliko Žirenšė ir Karašašą ramybėje, ir jie 
laimingai išgyveno iki gilios senatvės. 


**x* 


Kai Žirenšė buvo išvykęs medžioti, numirė Karašaša. 

Pagal to meto paprotį jo draugai turėjo jį pasitikti ir pranešti 
liūdną žinią. 

Toli pasirodė Žirenšė. Jis jojo žingine ir niūniavo linksmą 
dainą. Trys nušautos žąsys karojo prie balno. 

Draugai pakvietė jį sėsti šalia jų, bet nesiryžo sakyti jam 
tiesos ir pradėjo kalbą aplinkui. 

— Plačiai sklinda garsas apie tavo išmintį, Žirenšė,— tarė 
jie,— tai pasakyk: ko netenka Žmogus, kai miršta jo tėvas? 

— Mirė tėvas — išvirto tvirtovės sienos, kurios saugojo tave 
nuo bėdų. 

— (Gerai, — tarė draugai. — Ko netenka žmogus, kai miršta 
motina? 

Žirenšė atsakė: 

— Mirė motina — išdžiūvo meilės šaltinis, kuris tave girdė. 

— (Gerai, — tarė draugai.— Su kuo tu palyginsi brolio mirtį? 

Žirenšė atsakė: | 

— Mirė brolis — žmogus neteko ramsčio, kuris jį palaikė. 

— Pasakyk pagaliau, išmintingasis Žirenšė, ko netenka žmo- 
gus, kai miršta mylima žmona? 

— Mano Karašaša mirė! — sušuko Žirenšė, tuoj viską supratęs. 

Jis norėjo skubėti prie savo mylimosios ir, apsipylęs ašaromis, 
ėmė keltis, remdamasis rimbo kotu. Kotas lūžo, ir Žirenšė kaip 
pakirstas krito žemėn. 


ALDARAS KOSĖ IR VELNIAI 


Kartą Aldaras Kosė užmigo prie židinio. Išsimiegojo, jau no- 
rėjo atsimerkti, tik jaučia, šalia jo kažkas kruta. Pramerkė vieną 
akį, Žiūri — du velniai. „„Dėsiuos Miręs, ką jie ims iš negyvė- 
lio?" — mano sau Aldaras Kosė. Vėl greitai užsimerkė, guli ir 
nekvėpuoja. 

O velnių būta alkanų. Ieškodami ko nors valgomo, jie aptiko 
prie židinio Aldarą Kosė ir apsidžiaugė. 

— Klausyk, Kulanai,— sako vienas,— pripūskim miegančiam 
pilną galvą kvailų minčių. Pabudęs darys taip, kaip mes būsim 
pasakę. 

— Gerai, Tulenai,— sako kitas.— Vagis juk pusę tesuvalgo, o 
kitą puse jam iš panosės velniai nusineša! 

Užšoko jie Aldarui Kosė ant krūtinės ir pučia į abi ausis: 

— Kazache, kazache, eik vogti! — pučia Tulenas. 

— Kazache, kazache, apgaudinėk! — pučia Kulanas. 

O Aldaras guli kaip negyvas. Velniai plūkėsi plūkėsi, ir šnibŽ- 
dėjo, ir šaukė,— Aldaras guli kaip gulėjęs. Nusikamavo vel- 
niai ir, pamatę, kad čia tikras numirėlis, tariasi: 

— Eime,— sako Kulanas.— Kas mums iš negyvo kazacho. 

— Ne,— sako Tulenas.— Kam nors tiks ir negyvėlis. Jei jį 
prikeltume iš numirusių, jis mums galėtų dirbti! 

— Na tai prikelkim! Bet kaip tatai padaryti? 

— Šitas kazachas buvo neturtingas, matai, nė įkapių neturi — 
sako Tulenas.— Eime, privogsim riebių dešrų, kumyso, padėsim 
šalia, jis kaipmat atsigaus. 

„Ėhė,— galvoja Aldaras,— lengvai norite mane paimti. Ma- 
not, taip pigiai ir parsiduosiu už dešras!“ Tačiau kai tie atnešė 
dešrų ir pakišo po nosimi, Aldaras neištvėrė. Burna pati išsižiojo. 
Velniai tik sužviegė iš džiaugsmo, o Aldaras persigando, kad iš- 
sidavė. „Tiek to, suvalgysiu dešras, o paskui žiūrėsiu!“ — pagal- 
vojo Aldaras Kosė ir vėl guli kaip negyvas. Gulėjo nekrutėda- 
mas, kol velniai suvalgydino jam visas dešras ir supylė į gerklę 
visą kumysą. Tada jis praplėšė akis ir atsikėlė, o velniai tučtuo- 
jau pasivertė nematomais ir sušoko jam ant pečių, kad galėtų jį 
valdyti. Tada Aldaras Kosė pravirko. 

— Kas mane atgaivino? Oi, oi! Kam šito reikėjo? Mano siela 
jau buvo nurimusi po visų negandų, iškentėtų gyvenime... Oi, 
oi, aš taip sunkiai numiriau, o dabar vėl viskas iš pradžios? Ką 
gi, eisiu ir nusiskandinsiu! 

Ir jis, tartum iš nusiminimo, taip vikriai griebėsi rankomis už 
galvos, kad primygo prie savęs velnių kojas. Raudodamas ir svy- 
rinėdamas, patraukė prie skardžio. Velniai išsigando, kad dabar 
ir juos prigirdys, ir veikiai pasidarė matomi. 

— Klausyk, džigite,— tarė Tulenas.— Kam tau mirti? Mes vi- 
sada (būsime su tavimi ir puikiai pagyvensim. 

— O kas jūs tokie? — klausia Aldaras Kosė, lyg nieko nesu- 
prasdamas. 

— Mes — velniai, Tulenas ir Kulanas. Mes tave išmokysim 
vikriai vogti ir apgaudinėti, o pelnas per pusę. 

Aldaras jau buvo priėjęs prie pat upės. Jis kiek pagalvojo 
ir paskui tvirtai tarė: 

— Ne, brolyčiai, nieko iš to nebus. Jūs juk nematomi, jeigu 
įkliūsime, gausiu į kailį aš vienas! Ir taip jau daug esu muštas, 
verčiau nusiskandinsiu. Ir judviem pasitarnausiu, jūs dar nieka- 
da nemirėte ir nežinote, kaip gerai numirėliui: tau vis tiek, ar 
tu sotus, ar nevalgęs! 

Ir jis vėl žengė skardžio link. Velniai visai išsigando. Tulenas: 
sušuko: 

— Palauk! Nešok! Mes tave padarysim tokį pat kaip mest! 
Tu būsi nematomas kaip visi velniai. 

— Čia jau kita kalba, — tarė Aldaras.— O ką daryti? 

Tulenas davė jam monetą. Aldaras pasikišo ją po liežuviu ir 
tuojau pavirto velniu. Visi trys leidosi į didelį miestą. Ėjo ėjo, 
pavargo. Tada Kulanas, susimerkęs su Tulenu, sako: 

— Klausykit, bičiuliai, kam mums visiems vargti, ar nebūtų 
geriau joti iš eilės vienas kitam ant nugaros? Aldaras stipriau- 
sias, jis gali nešti mus abu iš karto, o paskui jis jos ant mudvie- 
Jų. 

Aldaras ir Tulenas sutiko. 

— Na, kas pirmas jodins, tu ar mudu? — klausia Tulenas. 

— Mielai jums pasitarmnaučiau,— atsiliepė Aldaras Kosė,— 
bet aš dar ne visai atsigavęs po mirties, vos bepasivelku. Leiski- 
te, aš josiu pirmas, pailsėsiu, o paskui ir jus pajodinsiu. 

— (Gerai, — sutiko velniai, — tiktai susitarkim, kiek laiko kiek- 
vienas jodins. 

— Argi gali būti kas paprasčiau? Aš užtrauksiu dainą, jei 
leisite sėdėti ant jūsų pečių. Kol daina pasibaigs, man užteks 
laiko pailsėti. 

Velniai sutiko. Aldaras sėdo jiems ant pečių ir negarsiai už- 
traukė: 

— Tir-lia-lia, tir-lia-lia-, ai-ai, tra-lia-lia... 

Velniai neša neša jį, o „tir-lia-lia-“ nesibaigia. Diena vakarop 
eina, O dainai vis galo nėra. Tulenas neiškentė: 

— Klausyk, bičiuli, kada toji tavo daina baigsis? 

— Dar nė eilutės neišdainavau! — nustebo Aldaras.— Štai 
dabar pradėsiu antrąją: „tir-vir-bum, tir-vir-bum, tra-liam-bum...“ 

Velniai taip pavargo, kad neiškentę prisišliejo prie medžio 
pailsėti. Medis buvo nudžiūvęs ir drevėtas, nuo velnių ir Aldaro 
svorio išvirto, o drevėje buvo aukso lydinys, didumo sulig arklio 
galva. Tulenas jį pamatė pirmas ir skubiai ant jo atsisėdo. 

— Žmonės sako, dėl rasto peilio byla keturiasdešimties sieks- 
nių. — tarė Tulenas.— Bijau, kad nesusibartume dėl šio radinio. 
Darykim pagal papročius: tegu radinys atitenka tam, kuris iš 
mūsų bus seniausias. 

Kulanas tuoj sumetė, kur kreipia Tulenas: velniams buvo po 
tūkstantį su viršum metų. Aldaras taip pat suprato, kad velnias 
gudrauja, bet neišsidavė. į 

— Kas teisybė, tai teisybė,— tarė Aldaras,— vyresnį visada 
reikia gerbti. Na tai pasilyginkim, kuris iš mūsų vyresnis. 

Tada Tulenas sako: 

— Aš turbūt už judu abu vyresnis būsiu: kai gimiau, žemė 
didumo buvo sulig salele. Ne, dar mažesnė: sulig balnu. Ne, da- 
bar aš atsiminiau: ji buvo didumo sulig delnu. 


1 


199 


Kulanas nustebo: 

— Oi, oi, kas galėjo pagalvoti, kad tu jaunesnis už mane? 
Kai aš gimiau, žemė dar nebuvo atsiskyrusi nuo dangaus, ir puo- 
tą, Man gimus, tėvas suruošė ant debesų. 

Aldaras Kosė, tai išgirdes, pravirko visu balsu. Velniai pa- 
galvojo, kad jam gaila aukso, ir pradėjo jį guosti. Bet Aldaras 
jų neklausė ir vis liejo graudžias ašaras, o paskui ėmė daužyti 
į žemę galvą ir raudoti: „O saulele mano, niekada daugiau tavęs 
nebeišvysiu!“ 

— Na, ko tu verki? — klausia Tulenas.— Kas nuspręsta, tai 
nuspręsta. Auksą ima Kulanas. 

— Kas man tas jūsų auksas! — sušuko pro ašaras Aldaras Ko- 
sė.— Joks auksas neatstos to, ko netekau. Oi Kulanai, kai tu 
ėmei kalbėti apie savo gimimą, tu įskaudinai seną mano žaizdą. 
Aš stengiausi to neprisiminti, o tu, lyg tyčia, priminei. Ar tu ži- 
nai, kad per puotą, iškeltą tavo gimimo proga, jauniausias mano 
sūnus įsmuko į supuvusį debesį ir nugarmėjo į nežinomas platy- 
bes, iš kurių paskui buvo sutverta žemė. Tai šitoks mano skaus- 
mas, kurį nešiojausi širdyje ir kurį tu atnaujinai. 

Aldaras vėl apsipylė ašaromis ir taip ėmė rėkti, kad net vel- 
niams pasidarė koktu. Nežinodami, kaip jį nutildyti, jie įkalbė- 
jo jį paimti auksą. Bet ir paėmęs jį, Aldaras vėl užsikraustė su 
juo velniams ant pečių. Paskui dar dvi dienas taip verkė, kad 
velniai buvo šlapi nuo ašarų. Šitoks sielvartas juos įtikino, kad 
jis sakė teisybę. 

Netekeę aukso, velniai įpyko. Ir nešioti Aldarą, kurio daina vis 
nesibaigė, jiems nusibodo. Nakvoti jie apsistojo apleistoje ankš- 
toje žeminėje, ir Tulenas pradėjo tokią kalbą: 

— Klausyk, Aldarai, matyt, tavo daina niekada nesibaigs. Mes 
prisipažįstam, kad tu mus apgavai, bet pagal teisybę reikia kitaip 
„susitarti. Tegu dabar jos tas, kuris stipriausias. Einam pasigaly- 
nėti! 

Aldaras Kosė pagalvojo ir sutiko. 

— Nors tai ir sutarties laužymas, bet tiek to. Kuo galynėsi- 
mės? Čia nieko nėra, tik pagaikštis ir botagas. 

— Na tai ir mušimės pagaikščiu ir botagu,— tarė Tulenas ap- 
sidžiaugęs ir tyliai sau galvoja: „Na, dabar atkeršysiu tam ka- 
zachui. Iškaršiu kailį ir ant jo sprando atsisėsiu!" 

Aldaras pavartė rankose ilgą pagaikštį, pamatavo, pridėjęs 
prie botago, ir atkišo Tulenui: 

— Žinai, pagal teisybę tu imk šitą pagaikštį: tu mažesnis, tau 
reikia ilgesnio ginklo. O aš imsiu botagą. 

„Tai kvailys, — galvoja Tulenas,— visai kvaišas šitas kazachas! 
Pats atiduoda geresnį ginklą.“ Aldaras Kosė paėmė botagą ir, 
neramiai apsidairęs, tarė: 

— Verčiau galynėkimės čia, žeminėje, kad mūsų kas nepa- 
matytų ir nepakeltų triukšmo. Sutinki? 

— Sutinku, sutinku! — šaukia Tulenas.— Pradėkim! 

— Galim pradėti! — tarė Aldaras ir užsimojo botagu. Tule- 
nas taip pat užsimojo pagaikščiu, bet šis užsikabino už sienos, 
nors ir kaip sukosi Tulenas ankštoje žeminėje, nė karto negalėjo 
suduoti Aldarui. O Aldaras taip apčaižė Tuleną botagu, kad šitas 
visas kraujais pasruvo. 

— Ei, ei, sustok, palauk! — sušuko jis.— Pasimainykime įna- 
giais! 

— (Gerai, — sutiko Aldaras,— aš ir taip gailiuosi, kad tau ge- 
resnį atidaviau. Tiktai išeikim iš žeminės, čia tokios dulkės, nėra 
nė kuo kvėpuoti. 

Tulenas apsidžiaugė. „Čia negalėjau kaip reikia užsimoti, o 
lauke aš jam parodysiu!“ 

Išėjo jie laukan ir vėl ėmė muštis. Ilgų pagaikščiu Aldaras 
Kosė dar smarkiau tvatino Tuleną, neleido tam nė prisiartinti. 

Naktį velniai pasitarė, tykiai išsliūkino iš žeminės ir leidosi 
kiek kojos neša, palikę Aldarui Kosė stebuklingą monetą ir auk- 
są. 

Kartą Aldaras Kosė rado stepėje apgraužtą avino mentę. Pa- 
ėmė ją ir užėjo pas senę į jurtą. Senė virė mėsą. 

Aldaras Kosė sako: 

— Įmesk į puodą prie savo mėsos ir šitą mentę. 

— Duok,— sutiko senė. 

— Tik žiūrėk, senele, kad tavo puodas jos nesugraužtų. 

Stebisi senė jo žodžiais: 

— Negirdėta, kad puodas graužtų kaulus ar mėsą! Nebijok, 
dėk, tegu verda. 

Mėsa puode išvirė, o kaulas visai plikas. Tiek ten tos mėsos 
ant jo ir būta! 

Stebisi senė tokiu negirdėtu daiktu. Ką darys, atidavė mentę 
su mėsa. 

Paėmė Aldaras Kosė tą mentę ir sako: 

— Pakabinsiu savo mėsą čia, rytoj pasiimsiu. 

— Kabink, kur nori,— atsakė senė.— Neprapuls. 

Pakabino Aldaras Kosė menteę ant sienos virš ėriukų ir tarė: 

— Senele, kad tik tavo ėriukai nesuėstų mėsos! 

Senė net supyko: 

— Ką tu tauški niekus! Argi ėriukai ėda mėsą? 

Sutemo naktis. Kai visi sumigo, Aldaras Kosė atsikėlė, nuval- 
gė nuo mentės visą mėsą, o riebalais ištaukavo vienam ėriukui 
snukutį. Paskui vėl atsigulė. 

Rytą Aldaras Kosė sako: 

— Senele! Tavo ėriukas suėdė mano mėsą! 

Mato senė — ėriuko lūpos taukuotos. Nesiginčijo, atidavė ėriu- 
ką už suėstą mėsą. 

Eina Aldaras Kosė pas bajų į svečius. Kartu vedasi ir ėriuką. 

Klausia šeimininko: 

— Ar galiu leisti savo ėriuką į tavo bandą? 

— (Gali,— sutinka bajus. 

— Bijau, kad avys jo nesuėstų. 

— Negirdėta, kad avys ėstų vienos kitas, — tarė bajus.— Ne- 
bijok, nesuės. 

Paleido Aldaras Kosė ėriuką į bandą, o pats liko nakvoti pas 
bajų. 

Sutemo naktis. Piemuo užmigo. Aldaras Kosė atėjo prie ban- 
dos, pasigavo savo ėriuką, papjovė, ėrieną paslėpė, o krauju iš- 
tepė snukius pačiom riebiausiom avim. Ir vėl atsigulė. 

Rytą eina Aldaras Kosė prie bandos savo ėriuko. Neradęs jo, 
sako bajui: 

— Turbūt tavo avys suėdė mano ėriuką! 

Atėjo bajus prie bandos. Mato — kai kurių avių lūpos kruvi- 
nos ir pagalvojo: turbūt iš tikrųjų surijo. 

Ir sako jis Aldarui Kosė: 

— Pasiimk tas avis, kurių lūpos kruvinos. 

Pasiėmė Aldaras Kosė aštuonias avis ir iškeliavo. 

Sutinka žmogų, kuris gabena mirusią mergaitę. 

Aldaras Kosė jam siūlo: 

— Atiduok man mergaitę, o aš tau duosiu aštuonias avis! 

Žmogus sutiko. Pasiėmė aštuonias avis, atidavė Aldarui Kosė 
negyvą mergaitę, dar arklį magaryčių pridėjo. 

Aldaras Kosė keliauja toliau. 

Šit prijoja jis savo aūlą. Viena mergina pamatė jį ir šaukia 
savo draugėms: 

— Aldaras Kosė parjoja su nuotaka! 

Išbėgo merginos pažiūrėti. 


202 


Tada Aldaras Kosė išsitraukė ylą ir smigtelėjo arkliui į šoną. 
Arklys pasibaidė ir numetė Aldarą Kosė ir negyvėlę. 

Atsikėlė Aldaras Kosė, nuėjo pas aūlo aksakalus ir sako: 

— Šit, tėvai, ką padarė jūsų dukrelės! Pabaidė arklį, jis nu- 
metė mano žmoną ir negyvai užmušė. 

Apsvarstė aksakalai jo skundą ir nusprendė: 

— Mūsų kaltė, ir turim tau atsilyginti. Išsirink, kurią nori iš 
tų merginų į žmonas. 

Aldaras Kosė to ir telaukė. 

Išsirinko pačią gražiausią merginą ir vedė. 


STEBUKLINGI ALDARO KOSĖ 
KAILINIAI 


Tokią speiguotą žiemą tik su lapės kailiniais galėjai nesušalti! 
O su skylėtais savo skrebučiais Aldaras Kosė žvarbo kas dieną. 

Joja jis kartą per stepę, rankos ir kojos sustirusios, nosis 
pamėlynavusi, kad tik greičiau į šiltą jurtą patekus! 

Švilpia vėjas, šaltis žnaibo gudruoliui ausis. O stepėje niekur 
nė dūmelio. 

Veltui Aldaras Kosė šmaukši rimbu: senas liesas kuinas vos 
pasivelka. Pakrato karčius ir vėl žingine. 

„Prastas arklys — ilgas kelias, — kraipydamas galvą, sako sau 
raitelis.— Joti dar toli, šunų lojimo negirdėti, nė vienos jurtos 
stepėje nematyti. Gali kojas ištiesti per tokį šaltį!" 

"Staiga mato: atjoja priešais raitelis. Iš geros arklio risčios 
Aldaras Kosė suprato, kad ten būsiąs bajus. Gudruolis tuojau su- 
metė, ką daryti. Atsisagstė skylėtus savo kailinius, išsitempė bal- 
ne ir užtraukė linksmą dainelę. 

Keleiviai susitiko, sustabdė arklius, pasisveikino. 

Bajus dreba nuo šalčio su šiltais lapės kailiniais. O Aldaras 
Kosė, kepurę ant šono nusismaukęs, tik šniokštuoja lyg karštą 
vasaros dieną saulės atokaitoje. 

— Argi tau nešalta? — klausia bajus. 

— Tik su tavo kailiniais šalta, o sų manaisiais labai šilta! — 
atsako jam Aldaras Kosė. 

— Kaip gali būti šilta su tokiais kailiniais? — nesupranta tur- 
tuolis. 

— Argi nematai? " 

— Matau, kad tavo kailiniai lyg varnų sukapoti, juose dau- 
giau skylių negu kailio! 

— Tai ir gerai, kad daug skylių. Per vieną skylę šaltis įeina, 
o per kitą išeina. O man lieka šiluma. 

„Reikia išvilioti iš jo šituos stebuklingus kailinius“, — galvoja 
bajus. 

„Tai būtų šilta bajaus kailinius apsivilkus!“ — galvoja gudruo- 
lis. 

— Parduok man savo kailinius! — sako bajus Aldarui Kosė. 

— Neparduosiu. Aš be savo kailinių tuoj sušalsiu. 

— Nesušalsi! Apsikeiskim, imk tu mano lapės kailinius, — 
siūlo bajus.— Jie taip pat šilti. 

Aldaras Kosė apsimeta nė girdėti nenorįs. O pats viena aki- 
mi Žvilgčioja į šiltus kailinius, o kita bajaus ristūnu grožisi. 

— Kailinius atiduosiu ir pinigų pridėsiu! — vilioja jį bajus. 

— Pinigų man nereikia. Kad taip arklį duotum magaryčių, 
tada pagalvočiau. 

Apsidžiaugė bajus, sutiko. Nusivilko kailinius ir atidavė arklį. 

Apsivilko Aldaras Kosė lapės kailiniais, persėdo ant bajaus 
ristūno ir nudūmė greičiau už vėją. 

Gerai dabar buvo Aldarui Kosė joti iš aūlo į aūlą su šiltais 
kailiniais, ant gero arklio. 

Kiekvienoje jurtoje žmonės klausinėjo gudruolio: 

— Iš kur gavai lapės kailinius ir tokį ristūną? 

— Išmainiau į stebuklingus skrebučius, kuriuose buvo septy- 
niasdešimt skylių ir devyniasdešimt lopų. 

Linksmindamas žmones, Aldaras Kosė pasakojo, kaip bajus 
užsigeidė jo skylėtų skrebučių ir atidavė savo lapės kailinius. 

Žmonės juokėsi, vaišino gudruolį kumysu. Kai juokas nutil- 
davo, Aldaras Kosė pridurdavo: 

— Ilgas ar trumpas kelias, sužinai, tik jį nujojęs. Kartų val- 
gį nuo saldaus atskiri, tik jį suvalgęs. 

Gyveno kartą bajus Šigaji, pagarsėjęs nepaprastu godumu, 
todėl pramintas Neduodančiu lašo vandens. Šykštesnio žmogaus 
už jį nebuvo visoje stepėje. Daug jis turėjo avių, jaučių ir arklių, 
bet jo godumui nebuvo galo. Jis laužė šventus vaišingumo įstaty- 
mus. Į jurtą neįsileisdavo nė vieno praeivio. Per visą gyvenimą 
nė kąsnio nebuvo niekam davęs. 

— Na, bet mane jis pavalgydintų! — tvirtai įsitikinęs, tarė 
Aldaras Kosė. 


204 


— Nemanau! — atsakė žinomas smailialiežuvis Žirenšė. 

Jie susiginčijo ir susilažino: jei Aldaras Kosė gausiąs pas ba- 
jų Šigaji pavalgyti, tai Žirenšė atiduosiąs Aldarui Kosė viską, ko 
tas paprašysiąs. 

Pasikaišęs už diržo chalato skvernus, Aldaras Kosė sėdo ant 
arklio ir leidosi į kelią. Į pavakarę jis prijojo bajaus aūlą. Atsar- 
giai prisliūkinęs prie turtuolio jurtos, Aldaras Kosė pamatė aplink 
ją išklotus meldus. Godus bajus iš meldų šiugždėjimo suprasda- 
vo, kad artinasį svečias, ir spėdavo paslėpti namie verdamą valgį. 

Aldaras Kosė tykiai nurinko meldus ir pasidarė takelį iki jur- 
tos. Jis rado mažą skylutę veltinyje ir pro ją pažvelgė į vidų. 
Ant trikojo virė puodas. Bajus darė dešras. Šeimininkė pešė žąsį. 
Tarnaitė svilino avino galvą, o duktė minkė tešlą. Aldaras Kosė 
netikėtai įėjo į jurtą ir pasisveikino. 

Akies mirksniu dingo dešra, žąsis, avino galva ir tešla. 

Svečias dėjosi nieko nematąs. 

Bajus dirbtinai nusišypsojo ir tarė: 

— Malonu tave matyti, Kosė! Sėskis, būsi svečias. Tiktai at- 
leisk, pavaišinti neturiu kuo. 

— Ačiū už gerą žodį! — atsakė Aldaras Kosė ir atsisėdo gar- 
bingiausioje jurtos vietoje. 

— Kas naujo stepėje? — paklausė šeimininkas. 

— O ką tu norėtum išgirsti, maloningasis bajau Šigaji? Ar 
tai, ką mačiau, ar tai, ką girdėjau? 

— Gandai dažniausiai būna melagingi. Aš jais netikiu. Geriau 
papasakok, ką matei. 

Aldaras Kosė ėmė pasakoti: 

— Joju pas tave ir matau: keliu šliaužia ilgų ilgiausia gyvatė. 
Pamačiusi mane, ji sušnypštė ir susirangė kaip ta dešra, ant ku- 
rios tu sėdi, maloningasis bajau Šigaji. Aš čiupau akmenį, di- 
dumo sulig avino galva, kaip ir ta, ant kurios sėdi tavo tarnaitė. 
Trenkiau akmeniu į gyvatę, ji nuo smūgio supliuško kaip tešla, 
kurią pasėdo tavo duktė. Jei aš pasakiau nors vieną neteisybės 
žodį, tegu mane nupeša kaip žąsį, kurią paslėpė tavo pati. 

Bajus iš pykčio paraudo ir įmetė dešrą į puodą. Šeimininkė 
ten įmetė ir nupeštą žąsį, o tarnaitė — nusvilintą avino galvą. 

Ir visi kartu sušuko: 

— Virkite penkis mėnesius! 

Aldaras Kosė tučtuojau susivokė, pastatė savo batus prie du- 
rų ir atsakė: 

— Ilsėkitės dešimt mėnesių! 

Paskui jis išsitiesė ant veltinio, nes metas jau buvo vėlyvas, 
ir apsimetė miegąs. Šeimininkai, išgirdę jį knarkiant, taip pat 
atsigulė miegoti. 

Aldaras Kosė palaukė, kol šeimininkai gerai įmigo, tyliai at- 
sikėlė, prisėlino prie puodo, išgriebė žąsį, suvalgė ją, paskui iš- 
griebė avino galvą ir užsigardžiavo dešra. 

Pasisotinęs supjaustė mažais gabalėliais šeimininko dukters 
batus ir sumetė į puodą. 

Sotus ir patenkintas savo išdaiga, Aldaras Kosė atsigulė. 

Nakčia bajus pabudo, tyliai pažadino namiškius ir liepė pa- 
duoti vakarienę. Svečio jis nepakvietė. 

Šeimininkai ėmė valgyti. Kramtė kramtė kietą odą, niekaip 
negalėjo sukramtyti, vos dantų neišsilaužė. 

— Paslėpk mėsą rytdienai,— tarė bajus pačiai, — o mums įpilk 
sriubos. 

Praėjo naktis. Bajus ruošiasi rytą į lauką, pasišaukė pačią ir 
sako jai į ausį: 

— Įdėk man į lauką airano !!, tiktai slapčia, kad nepamatytų 
Aldaras Kosė. 

Ši pripylė išskobtą moliūgą airano ir padavė vyrui. Bajus įsi- 
dėjo moliūgą į kišenę ir jau eis iš jurtos. Bet Kosė pamatė, kad 
jo kišenė išsipūtusi, puolė šeimininkui ant kaklo ir ėmė jį glė- 
besčiuoti. 

— Na, lik sveikas, maloningasis bajau Šigaji, šiandien gal 
išeisiu iš jūsų. 

O pats sukioja bajų čia į vieną, čia į kitą pusę, purto jį iš 
visų jėgų. |Airanas iš moliūgo šliūkščioja bajui ant kojų. Tas 
kentė kentė ir neiškentė. Numetė moliūgą ir sušuko: 

— Še, gerk mano airaną, kad tau pilvas sprogtų! 

Tą dieną bajus išėjo iš namų alkanas. Joja per stepę ir gal- 
voja: „Kaip man nusikratyti tokiu bjauriu svečiu!“ 

Kitą rytą bajus vėl pašnibždom sako pačiai: 

— Iškepk paplotėlį, tik žiūrėk, kad Kosė nematytų! 

Iškepė pati paplotėlį, išėmė iš karštų pelenų ir duoda vyrui. 
Tik atsikando šis kąsnelį, įeina Aldaras Kosė. Bajus tuojau įsiki- 
šo paplotėlį užantin. Bet Aldaras Kosė tai pastebėjo. 

— Turbūt šiandien išvyksiu! — tarė jis ir apglėbė šeimininką 
tartum atsisveikindamas.— Mielasis ir maloningasis bajau Šigaji! 
Nė nežinau, kaip tau bedėkoti už svetinzumą... 


"! Airanas — tam tikras kumysas. 

Sakydamas tuos žodžius, jis vis stipriau ir stipriau spaudė prie 
savęs šeimininką. Karštas paplotėlis degino bajui nuogą pilvą. 
Pagaliau bajus neištvėrė ir sušuko: 

— Kad tu paspringtum mano duona, Kosė! Še, ryk! 

Aldaras Kosė suvalgė paplotėlį, bet neužspringo. 

Bajus vėl išėjo į lauką alkanas. 

Praėjo keletas dienų. Bajus niekaip negali nusikratyti nepra- 
šytu svečiu. Kas rytą šis taisosi į kelią, o paskui vėl pasilieka 
kitai dienai. 

Aldaras Kosė buvo atjojęs pas bajų Šigaji ant juodo kumelio 
su balta žvaigžde kaktoje. Jį pastatė kartu sų šeimininko arkliais 
tvarte. Bajus nusprendė atkeršyti Aldarui Kosė ir papjauti kume- 
lį. Bet Kosė sužinojo piktas turtuolio užmačias, nugirdo jo pasi- 
kalbėjimą su šeimininke. 

„Palauk, tu šito dar pasigailėsi, bjaurusis bajau!“ — tarė sau 
Kosė ir nuėjo į arklidę. 

Jis užtepė mėšlu baltą savo arklio žvaigždę, o vienam bajaus 
arkliui, taip pat juodo plauko, išpaišė ant kaktos kreida baltą 
žvaigždę. 

Vidurnaktį bajus nuėjo į arklidę ir iš ten šaukia: 

— Kosė! Kelkis, tavo arklys užsiveržė pavadį. Tuojau nu- 
gaiš. 

— Tai greičiau jį papjauk, kad mėsa niekais nenueitų! — tarė 
Aldaras Kosė ir apsivertė ant kito šono. 

Bajus papjovė juodą arklį su balta žvaigžde kaktoje. | 

Rytą šeimininkas sų svečiu nuėjo darinėti arklio. Aldaras Ko- 
sė atsiklaupė prie arklio ir keikia likimą. Paslapčiom nutrynė 
kreidos dėmę ir linksmai sušuko: | 

— Garbė alachui! Čia ne mano arklys, maloningasis bajau! 
Tu suklydai! Maniškio — balta žvaigždė kaktoje. 

Ilgai negalvodamas, Aldaras Kosė nubėgo prie tabūno, rado 
savo arklį, nutrynė mėšlą ir nuvedė jį bajui. 

— Štai mano arklys! 

Turtuolis taip įdūko, kad norėjo pulti Aldarą Kosė, bet susi- 
laikė. 

Pagaliau bajus labai apsidžiaugė, kai Aldaras Kosė iš tikrųjų 
ėmė rengtis namo. Pasižiūrėjęs į savo suplyšusius batus, tarė: 

— Reikia juos pataisyti. Ar neduotum man bizos '2, malonin- 
giausias bajau Šigaji? 

Bajus skubėjo į stepę pas savo avis ir atsakė: 


12 Biza — yla. 

— Žmona, duok jam, ko prašo! 

Išėjo šeimininkas iš jurtos, o Aldaras Kosė sako senei: 

— Bajus liepė atiduoti men jūsų dukterį Bizą! 

— Ar tu iš galvos išėjai! — įtūžo senė.— Kaip galiu atiduoti 
gražuolę tokiam perėjūnui kaip tul 

— Nereikia šaukti, šeimininke,— ramiai sako Aldaras Kosė.— 
Vyras liepė, tavo pareiga klausyti. 

— Mano vyras ne kvailys! Nešdinkis iš čia! 

— Tada pasiklauskim jo. 

Vejasi jie bajų. Aldaras Kosė šaukia: 

— O maloningasis bajau! Šeimininkė neduoda man bizos. O 
be jos aš negaliu leistis į kelią. 

Bajus išsigando, kad Aldaras Kosė dar pasiliks aūle, ir sušuko 
žmonai: 

— Greičiau duok jam bizą, tegu nešdinasi į visus keturis vė- 
jus! 

Senė net išsižiojo iš nustebimo. Aldaras Kosė greitai pasibal- 
nojo savo arklį, pasisodino priešais mergaitę, kuri seniai troško 
palikti šykštuolį tėvą, ir dingo stepėje. O senė ir liko bestovinti. 

Parsigabeno Aldaras Kosė Bizą į savo auūlą, paliko ją, o pats 
nuėjo pas Žirenšė. Papasakojo, kaip apgavo godų bajų, ir sako: 

— Tu man pralošei. Aš pagyvenau pas bajų Šigaji ir buvau 
sotus. 

— Na ką gi, — atsakė Žirenšė,—- apgauti kvailą bajų nesunku. 
Tu pamėgink mane apgauti. Tada aš tau duosiu visko, ko nori! 

Aldaras Kosė sutiko, ir abu, palikę aūlą, leidosi į stepę. Ži- 
renšė raitas joja, o Aldaras Kosė pėsčias eina. 

Netrukus Aldaras Kosė sustojo ir sako: 

— Kad tave apgaučiau, man reikia margo maišiuko, o jis liko 
namie. Teks grįžti. 

— Imk mano arklį, kad negaištum laiko! — pasiūlė Žirenšė. 

Aldaras Kosė sėdo ant arklio, kiek pajojo ir sako: 

— Šit aš tave ir apgavau. Turėjai arklį, o dabar neturi. Lik 
sveikas, Žirenšė! 

Aldaras Kosė nušuoliavo, o Žirenšė parbėgo namo. 

Papasakojo žmonai savo bėdą. 

— Gerai, — sako žmona.— Sėdėk namie ir lauk manęs su ark- 
liu. 

Paėmė ji seną antklodę, susuko ją, lyg vaikas būtų suvystytas, 
ir nubėgo priešais Aldarą Kosė. Jie susitiko ir toliau traukia 
drauge. Aldaras Kosė joja arkliu, o moteris pėsčia eina. Pasiekė 

upę. Mato Aldaras Kosė, kad moteris ruošiasi bristi per upę, ir 
sako jai: 

— Duok man vaiką, aš jį pernešiu į kitą pusę. 

— Jis gali pabusti, — atsako moteris. 

— Tada imk mano arklį ir jok. 

— Ačiū. 

Sėdo moteris ant arklio, nujojo iki pusės upės ir sušuko: 

— Ir patį gudriausią gudruolį apgaus paprasta moteris. Nenu- 
simink, Aldarai Kosė, tu, regis, dar esi jaunas. Kai užaugs tau 
barzda ir ūsai, gal tada ir apgausi moterį. Laimingos kelionės! 

Perbrido arklys į kitą krantą, moteris pamojavo Aldarui Kosė 
ir nujojo namo savo vyro arkliu. 


ALDARAS KOSĖ IR ŠYKŠTUS DRAUGAS 


Kartą į aūlą, kur gyveno Aldaras Kosė, atklydo nepažįstamas 
žmogus. Veikiai jis su visais susipažino, o su Aldaru Kosė susi- 
draugavo. Šiaip jis buvo neblogas, bet Aldarui Kosė labai nepati- 
ko viena naujo draugo ypatybė — nepaprastas jo šykštumas. Jis 
buvo šykštus kaip nagas. 

Taip Žmonės jį ir praminė. 

Tuo metu chanas, stepių valdovas, turėjo reto gražumo duk- 
terį Chanšaimę. Daug apie ją buvo kalbama visoje stepėje. Daug 
kas troško pažvelgti į gražuolę nors viena akimi. Bet kiekvienas, 
kuris norėdavo pamatyti chano dukterį, turėdavo sumokėti cha- 
nui tūkstantį rublių. 

Užsimanė ir šykštuolis pamatyti Chanšaimę. Neturėdamas tūks- 
tančio rublių, jis sako: : 

— Tu viską gali, Aldarai Kosė. Padaryk, kad galėčiau dykai 
pamatyti gražuolę. Jojam į chano rūmus. 

Kai jie išjojo, Aldaras Kosė sako šykštuoliui: 

— Paskolink man du rublius, kai sugrįšime į aūlą, aš tau juos 
atiduosiu. 

„Du rubliai — ne tūkstantis!“ — pagalvojo šykštuolis. 

Duodamas pinigus, vis dėlto pridūrė: 

— Duodu tau du rublius, bet kai grįšim, tuojau turėsi grą- 
žinti. 

Aldaras Kosė nemėgo kartoti, ką jau buvo pasakęs. Tylėda- 
mas paėmė pinigus. | 

Joja jie toliau. Sutinka piemenį, genantį didelę bandą. 

Aldaras Kosė jam sako: 

— Mano mielas, aš tau duosiu du rublius, o tu išrink iš savo 
bandos man patį menkiausią ožiuką. 

Piemuo sutiko. Jis išrinko liesiausią ir šlubą ožiuką ir varo 
Aldarui Kosė. 

Tada Aldaras Kosė sako: 

— O gal tu paimsi iš manęs du rublius ir ožiuką, o už juos 
duosi man vieną avinuką? 

Piemuo susimąstė: 

„Ko gero, verčiau paimti man du rublius ir ožiuką atgal, o 
atiduoti tik vieną avinuką.“ | 

— Gerai! — sako piemuo. 

Paleido jis ožiuką į bandą, išrinko geriausią avinuką ir atida- 
vė Aldarui Kosė. 

— Mielas mano bičiuli! — tarė Aldaras Kosė.— Susitarkim 
taip: imk tu ir pinigus, ir ožiuką, ir avinuką, o man duok vieną 
ožką. 

Ir šitoks pasiūlymas tiko piemeniui. Jis manė, kad atėjo lai- 
mė ir atneš jam turtus. Piemuo atsiėmė avinuką ir atidavė Alda- 
rui Kosė ožką. 

Paskui jie keitėsi dar keletą kartų, ir viskas baigėsi tuo, kad 
Aldaras Kosė gavo iš piemens riebiausią aviną. Piemuo buvo pa- 
tenkintas. Jam ir į galvą neatėjo, kad atidavė riebiausią aviną 
už du rublius. 

Pasiėmė keleiviai aviną ir nujojo savo keliu. Į pavakarę pri- 
jojo didžiulį slėnį, kur buvo chano rūmai. 

Aldaras Kosė ir šykštuolis nuskubėjo prie rūmų ir pamatė 
upę. Pakrantėje žaliavo tankūs krūmai, o per upę iki rūmų vartų 
buvo nutiestas platus tiltas. 

Aldaras Kosė ir jo draugas sustojo prie tilto ir pasistatė krū- 
muose baltą palapinę. 

Neilgai trukus ant takelio į upę pasirodė tarnaitė su kibiru. 
Ji pasisėmė vandens ir pastebėjo du nepažįstamuosius šalia pa- 
lapinės. 

— Kas jūs tokie? — paklausė tarnaitė.— Ir kodėl čia pasistatėt 
palapinę? 

Aldaras Kosė atsako: 

— Mes iš dangaus. Pirmą kartą matom žemės žmones. Sakyk, 
kas tu tokia? 


Išsigandusi tarnaitė nieko neatsakė. Čiupo savo kibirą su van- 
deniu ir nubėgo į rūmus. Ten tarnaitė viską apsakė chano duk- 
teriai. 


211 


„vo 


ti neregėtų ateivių iš dangaus. 

— Aš girdžiu klegesį, — tarė Aldaras Kosė, atsisukęs į šykš- 
tuolį. — Tarnai lydi gražuolę Chanšaimę, einančią pas mus. Žiūrėk 
atidžiai, kitaip niekada jos nepamatysi. 

Atsilapojo chano rūmų vartai, ir, lydima tarnų, pasirodė Chan- 
šaimė, apsitaisiusi brokatu ir auksu. Saulėje žėrėjo jos drabužius 
puošiantys brangakmeniai. Atspindžiai taip akino, kad šykštuo- 
lis negalėjo matyti gražuolės veido. 

O Chanšaimė pažiūrėjo į priešingą upės krantą ir sugrįžo į 
rūmus. 

Netrukus ant to paties takelio vėl pasirodė tarnaitė su kibiru. 
Pasisėmusi vandens, ji pažvelgė palapinės link ir pamatė, kaip 
du nepažįstamieji kirviais daužo surištą aviną. 

— Ką jūs darote? — klausia tarnaitė. 

— Mes pjaunam aviną, — atsakė Aldaras Kosė. 

Nubėgo tarnaitė į rūmus ir pasakė chano dukteriai: 

— Dangaus žmonės nemoka pjauti avino, jie daužo jį kirviais. 

Tai buvo taip nuostabu, kad chano duktė nusprendė pati pa- 
sižiūrėti nematyto reginio. 

Vėl atsilapojo rūmų vartai. Gražuolė Chanšaimė pasirodė ant 
kranto, bet ir šį kartą šykštuolis negalėjo pamatyti jos veido. 

— Nueik pas juos ir parodyk, kaip reikia pjauti aviną!-— tarė 
chano duktė tarnaitei. 

Tarnaitė perėjo tiltą, pamokė nežinomus ateivius vartoti pei- 
lį ir sugrįžo į rūmus. 

O gražuolė Chanšaimė netveria smalsumu, ką veikia dangaus 
žmonės. Vėl ji pasiuntė tarnaitę. Toji nubėgo prie upės, pažiū- 
rėjo ir papasakojo nuostabius dalykus: 

— Dangaus žmonės iškasė didelę duobę, sudėjo į ją mėsą, 
užpylė vandeniu, apvertė puodą dugnu aukštyn ir ant puodo už- 
kūrė ugnį. Šitie keistuoliai nemoka virti mėsos. 

— Eisiu pati ir juos pamokysiu! — nusprendė gražuolė Chan- 
šaimė, negalėdama atsistebėti. 

Tarnų lydima, perėjo ji tiltą ir priėjo prie palapinės. 

— Žiūrėk! -— tarė Aldaras Kosė šykštuoliui — Gražuolė Chan- 
šaimė eina pas mus. Dabar tu galėsi atsižiūrėti į ją, jei būsi ati- 
dus. 

Chanšaimė priėjo prie laužo ir, netarusi jiems nė žodžio, liepė 
tarnams taisyti pietus. 

Tarnai išėmė iš duobės mėsą, nuplovė upėje, paskui sudėjo į 
puodą ir po puodu užkūrė laužą. Tuo tarpu šykštuolis nenuleido 
akių nuo Chanšaimės. 

Sutemo vakaras. 

— Nueik ir pažiūrėk, ką veikia dangaus žmonės! — Chanšai- 
mė sako tarnaitei. 

Toji įvykdė jos paliepimą ir veikiai sugrįžo. 

— Jie traukia iš puodo karštos mėsos gabalus ir dedasi prie 
veido! — pranešė ji savo valdovei— Jie nemoka valgyti. 

Chanšaimė liepė pašaukti tarnus ir kartu su jais nuėjo prie 
palapinės. Čia ji pati parodė dangaus žmonėms, kaip reikia val- 
gyti virtą mėsą, o šykštuolis vėl nenuleido nuo gražuolės akių. 

Chanšaimė nusprendė, kad dangaus žmonėms bus šalta na- 
kvoti ant upės kranto, ir pakvietė juos į rūmus. 

Tarnai pataisė jiems brangią vakarienę, o paskui nuvedė į 
atskirą kambarį su minkštu patalu. 

Po kiek laiko Chanšaimė pasiuntė tarnaitę pažiūrėti, kaip ilsi- 
si svečiai. 

Tarnaitė įėjo į kambarį ir pamatė tuščius guolius. Abu sve- 
čiai, pasikabinę už kojų prie lubų, karojo galva žemyn. 

— Ką jūs darote? — paklausė nustebusi tarnaitė. 

— Miegam! — atsakė Aldaras Kosė. 

Tarnaitė viską papasakojo Chanšaimei, ir gražuolė, lydima 
tarnų, vėl atėjo pas dangaus svečius. Tarnai juos nukabino ir 
nuleido ant patalo. 

Visą naktį Aldaras Kosė pasakojo gražuolei Chanšaimei bū- 
tus ir nebūtus daiktus, tik nieko nesakė apie save ir apie savo 
draugą. 

Rytą jie iškeliavo namo. 

Joja valandą, kitą, trečią. Pagaliau šykštuolis sako: 

— Mano mielas, kas buvo — pražuvo. Aš laukiu, kada tu 
man grąžinsi du rublius. 

— (Gerai! — atsako Aldaras Kosė.— Atiduosiu, kai parjosim 
į aūlą. Juk tu žinai, kad neturiu čia pinigų. | 

Šykštuolis užjojo į kaimyninį aūlą ir liko ten gyventi. 

Bet kas dvi trys dienos atjodavo pas Aldarą Kosė ir reika- 
laudavo skolos. 

Kartą, pamatęs, kad ateina šykštuolis, Aldaras Kosė atsigulė 
ant veltinio, apsiklojo ir sako žmonai: 

— Tuoj ateis mano draugas prašyti skolos. Pasakyk jam, kad 
aš sergu. 

Aldaro Kosė žmona pasitiko šykštuolį prie jurtos durų. 

— Kur mano draugas? — paklausė šykštuolis. 

— Jis serga. 

Supratęs, kad Aldaras Kosė tik dedasi ligoniu, šykštuolis mei- 
liai prašneko: 

— Kas jam nutiko? Nagi pažiūrėsiu savo draugo! Neleisk, 
alache, jam mirti! O jeigu jau taip atsitiktų, aš pats nuplausiu 
brangaus draugo kūną ir palaidosiu. 

Įėjo šykštuolis į jurtą ir mato: guli Aldaras Kosė išblyškęs. 
Akys įdubusios. Tikrai žmogus sunkiai serga. 

Atsisėdo šykštuolis savo draugo galvūgalyje. Nė žodžio ne- 
sako, tiktai sunkiai dūsauja. 

Bet Aldaras Kosė ir jo žmona supranta, kad šykštuoliui gaila 
ne draugo, o dingusių dviejų rublių. 

Pavaitojo pavaitojo Aldaras Kosė, sunkiai atsiduso ir išsitiesė. 

Šykštuolis nuplovė negyvėlį, uždengė įkapių drobule, iškasė 
gilią duobę ir, palaidojęs Aldarą Kosė, tarė: 

— Dabar aš būsiu ramus! 

Vakare Aldaro Kosė žmona atkasė vyro kapą ir padėjo jam 
išlipti iš jo. Eina jie abu per aūlą ir sutinka šykštuolį. 

— Pasiimk savo du rublius! — sušuko jam Aldaras Kosė. 

Bet šykštuolis pinigų neėmė; išgirdęs negyvėlio balsą, griuvo 
be žado ir iš baimės numirė. 


KAIP BAJUS SUSIPAŽINO 
SU ALDARU KOSĖ 


Vienas pasipūtėlis bajus gyrėsi aūle žmonėms: 

— Visoje stepėje tik ir girdi: Aldaras Kosė, Aldaras Kosė... 
Netikiu pasakomis apie jo išmintį ir gudrumą. Jei pasitaikytų jį 
sutikti, kaipmat jį pergudraučiau. 

Jaunimas kvatoja, o seniai tik galvomis linksi. 

— Nesigirk, bajau, neapsišauk. Dar niekam pasaulyje nepa- 
vyko pergudrauti Aldakeno. | 

— O aš jį pergudrausiu! -— įširdo bajus.— Jeigu sutikęs Alda- 
rą Kosė jo neapgausiu, iškelsiu visam aūlui puotą. Kad tik kaip ' 
nors jį pamačius|.. 

Kartą bajus su reikalu ar tik šiaip sau jojo kupranugariu per 
stepę. Žiūri — prie kelio kažkoks žmogus eina ir eina ratu šenlink 
tenlink, lyg ko ieškodamas. 

— Ei, bičiuli, — sušuko bajus,— ką pametei? 

Žmogus sustojo ir labai susirūpinęs sako: 

— Pamesti tai nieko nepamečiau, o ieškoti tai ieškau. 

— O ko tu ieškai? 

— Ieškau Žemės pradžios. Gerai žinau, kad čia netoliese tu- 
rėtų būti, bet negaliu rasti. Kad taip nuo aukštesnio daikto pasi- 
žvalgius po stepę, tuoj pamatyčiau. Kaip tyčia aplinkui nei kal- 
nelio, nei kalvelės. Bet aš vis tiek surasiu. Tam, kas atras Žemės 
pradžią, bus didelė ir amžina šlovė. 

Bajus klausėsi net išsižiojęs nepažįstamojo, o paskui tarė: 

— Sakyk, drauge, o nuo kupranugario nepamatytum Žemės 
pradžios? 

— Kaipgi nepamatysi nuo kupranugario! Žinoma, pamatyčiau. 
Bet aš neturiu ne tik kupranugario, net nukeipusio asilo. 

Bajus net balne pasimuistė. 

— Lipk ant mano kupranugario! — pasiūlė Aldarui Kosė ba- 
jus.— Bet susitarkim šitaip: visur turėsi sakyti, kad Žemės pra- 
džią abu atradom. Ar sutinki? 

Nepažįstamasis tik numojo ranka: 

— Tebūnie! Sutinku! 

Nulipo bajus nuo kupranugario, užkėlė ant jo nepažįstamąjį 
ir išpūtęs akis laukia nesulaukia, ką šis pasakys. 

— Na kaip, ar pamatei Žemės pradžią? 

— Ne,— atsiduso nepažįstamasis, patogiau įsitaisydamas ir 
patempdamas ranka pavadį — nematau. Matau tiktai, kad tu, 
bajau, didelis kvailys. Nenusimink: nuo šios dienos galėsi visiems. 
girtis, kad Žemės pradžios ieškojai su Aldaru Kosė. 

— Aldaras Kosė? Tai čia tu?! — užbaubė bajus ir puolė prie 
raitelio.— Grąžink, plėšike, man kupranugarį! 

— Atiduosiu, jeigu pavysi! — sušuko Aldaras Kosė bajui, su- 
ragino kupranugarį ir pasileido tolyn kiek kojos neša, tik žolės 
lėkė į šalis. O bajus taip ir liko išsižiojęs Vėpsoti. 

Tik prieš saulėtekį parsikapstė bajus į aūlą. Pasitinka jį žmo- 
na: 

— Ko taip nukabinęs nosį? Kur kupranugaris? 

— Kupranugario nėra. Aldaras Kosė jį pagrobė, — niūriai at- 
sakė bajus. 

Bajaus Žmona ėmė klykti. Subėgo žmonės, klausia, kas nutiko. 

Šis viską apsakė. 

— Kaip atėmė,— klausinėja bajų,— jėga ar gudrumu? 

— (Gudrumu,— prisipažino bajus. 

Sujudo visas aūlas. Jaunimas kvatoja, seniai šaiposi. 

— Taip tau ir reikia, pagyrūne! Kviesk žmones į puotą. Lažy- 
bas pralaimėjai! 

Kur bajui dėtis? Prieš visus neatsilaikysi. Rydamas ašaras, vi- 
są aūlą Mėsa vaišina. 

Per patį puotos smagumą ant kupranugario atjoja Aldaras Ko- 
sė. 

— Atsiimk, bajau, savo kupranugarį — sako juokdamasis Al- 
daras Kosė,— nesigalynėk išmintimi su vargšais ir nesivaikyk 
svetimos šlovės. 

Džiaugiasi bajus kupranugarių, o liaudis Aldakenu. Žmonių 
rankos pakėlė savo numylėtinį ir pasodino garbingiausioje vie- 
toje, pavaišino jį gardžiausia mėsa. Puotavo visi iki aušros. Žmo- 
nės ir dabar kalba, kad nebuvę linksmesnės puotos. 


ALDSRA: 1 05E 78 105 E 


Vaikščiojo po stepę du velniai ir sėjo nesantaiką aūluose: se- 
ni draugai susipykdavo, vyrai imdavo kulti savo žmonas, o vel- 
niai paskui puotaudavo susitaikymo vaišėse. 


Kartą velniai atėjo pas Aldarą Kosė ir sako: 
— Ei, Aldarai, tu pas mus ką ne ką pramokai. Užsiimk mūsų 
amatu. 


— Oi, broleliai, nieko nesupranta mano makaulė, apie ką jūs 
čia kalbate. Jūs geriausiai išmokysite mane apgaudinėti, jei ma- 
ne patį apgausite. Šitaip aš veikiau perprasiu jūsų mokslą. 

— O kaip mes tave apgausim? 

— Aš duosiu jums patarimą, kaip reikia tai padaryti. Dabar 
žmonės pradėjo sėją. Ir mes užsisėkim dirvą, o kai reikės dalytis 
derlių, jūs mane ir apgausite. 

— (Gerai,— sutiko velniai,-- nors anksčiau mums neteko tuo 
užsiimti, bet pabandysime. 

— Dar prieš sėją susitarkime: ką jūs paimsite — stiebus ar 
šaknis? Reikia iš anksto žinoti. Kad paskiau nebūtų skriaudų, pir- 
mMiausia jūs pasirinkite,— pasiūlė Aldaras. 

— Gerai, mes pirma pasitarsime, paskui tau pasakysime,— ta- 
Tė velniai ir nuėjo patarimo pas artoją. 

— Mes norime iš bendro sėti su vienu žmogumi. Jis pasiūlė 
mums pasirinkti, ką imsime: šaknis ar stiebus? Kaip tu patarsi? 

— Oi, kokie jūs kvaili, pasėlių grūdai būna ant stiebų, kam 
jums šaknys, imkite stiebus, — atsakė jiems artojas. 

Velniai grįžo pas Aldarą. 

— Mes imame stiebus, — atsakė jie tvirtai. 

— Gerai, tebūnie jūsų pasirinkimas, aš savo žodį tesėsiu... ir 
imu šaknis. Sėsime morkas, svogūnus, česnakus. Dirvos drėkini- 
mu, laistymu ir vėjų kryptimi rūpinsiuosi aš! Tegu arykus iškasa 
Kultynas, o sėklomis mus aprūpins ir užsės dirvą Sultynas,— 
pasiūlė Aldaras. 

— Tebūnie! — sutiko velniai. 

Atėjo jie į lauką ir pasistatė trobelę. Kultynas iškasė arykus. 
Sultynas gavo sėklų ir jas pasėjo. 

Aldaras retkarčiais ateidavo į lauką ir visada sakydavo esąs 
labai pavargęs ir nusikamavęs. 

— Mes pavargstam darbuodamies su kapliu, laistydami lauką. 
O nuo ko tu pavargsti? — priekaištauja jam velniai. 

— Teisybę sakote? 

— Taip, teisybę. 

— Kokie jūs begėdžiai! Nenorėjau jums pasakoti, bet esu 
priverstas. Sunkiausias darbas guli man ant pečių. Jūs manote, 
kad vanduo pats ateina į mūsų lauką? Aš dieną naktį iš visų 
jėgų laikau vandenį ir kreipiu, kur reikia. Jeigu ne vėjai, ar siū- 
buotų javų stiebai? Argi jūs nematote, kaip linksmai siūruoja jų 
žiedai? Aš atmušiau rankas, valydamas tolimų aukštų kalnų an- 
gas, kad prasiveržtų gaivūs vėjai. Jūs manote, kad mano darbas 
tik toks? Jūs, šėtonai, užauginote gerą derlių, bet net nepagal- 
vojate, kad Žemė nuo to pasunkėjo. Kiekvieną dieną aš einu 
prie baltojo jaučio, kuris laiko Žemę ant ragų, ir glostau jam 
krūtinę, kad jos nenumestų. Niekam nelinkėčiau tokio sunkaus 
darbo, į kurį įsikinkiau... 

Velniai pagalvojo, kad Aldaras iš tikrųjų labai kamuojasi, ir 
jiems pagailo jo. 

— Nepyk, Aldarai, mes tau duosime priedo truputį stiebų iš 
mums priklausančios dalies. 

— Kaip aš galių pažeisti mūsų susitarimą? Imkite, kas priklau- 
so. Aš pasiimsiu šaknis, — atsakė raudodamas Aldaras Kosė. 

Rudenį stiebus pasiėmė velniai, o gumbai liko Aldarui. Jis 
nusikasė morkas, svogūnus, česnakus, nuvežęs į turgų, pardavė 
ir įsidėjo pinigus kišenėn. Velnius, atitempusius ant nugarų sau- 
sus stiebus, žmonės išjuokė ir išvarė iš turgaus. Taigi kvailiai 
suprato, kad Aldaras juos apgavo, atbėgo pas jį ir sako: 

— Kitų metų derliaus mes pasiimsime šaknis. 

— Tegu bus, kaip norite. Tiktai kitais metais mes sėsime kvie- 
čius ir miežius, pasiūlė Aldaras Kosė. Velniai sutiko. 

Pavasarį jie pasėjo kviečius ir miežius. Kai derlius prinoko, 
Aldaras susipylė grūdus, o šaknis atidavė velniams. Supratę ap- 
gavystę, šie baisiai perpyko ir pasiūlė Aldarui Kosė su jais muštis. 

— Tegu bus, kaip norite. Tiktai pasakykite, kur mušimės: ar 
namuose, ar laukuose. 

— Mes drauge darbavomės, bus gėda, jei kas pamatys mūsų 
peštynes lauke. Muškimės namuose, — atsakė velniai. 

— Na gerai, sutinku. Tiktai aš paimsiu mažą pagalį, o jūs 
įmkite ilgus, — pasiūlė Aldaras. 

Velniai apsidžiaugė ir čiupo ilgus pagalius. Prasidėjo mušty- 
nės. Šėtonai nori užsimoti, o ilgi pagaikščiai kliūva už jurtos 
sienų. Tuo tarpu Aldaras su trumpu pagaliu tik talžo juos, tik 
talžo. 

— Ne, taip negalima. Geriau muškimės lauke. Trumpą pagalį 
tu atiduosi mums! — sušuko velniai. 

— Tegu bus taip! 

Velniai su Aldaru apsikeitė lazdomis. Lauke Aldaras Kosė nei 
artyn jų neprisileido. Ilgų pagaikščiu taip apskaldė šėtonus, kad 
tie kojas pakratė. 


KAIP ALDARAS KOSĖ 
PERGUDRAVO ŽIRENŠĖ 


Aldarui Kosė jau buvo sukakę šimtas metų, kai išminčius 
Žirenšė jį pamatė pirmą kartą. 

Žirenšė susimąstęs sėdėjo ant kalvelės, prie aūlo. Pakėlė jis 
akis ir mato: stepių keliu kiūtina senelis, pasiramsčiuodamas 
lazda. Priėjo arčiau, pasisveikino, atsisėdo šalia. Dabar Žirenšė 
atpažino, kad šis keleivis yra Aldaras Kosė; gudruolio Aldakeno 
smakras net gilioje senatvėje nebuvo apžėlęs barzda. Žirenšė 
labai nudžiugo ir pradėjo kalbą: 

— Aldarai Kosė, tu pragyvenai pasaulyje šimtą metų, išvaikš- 
čiojai Žemę skersai išilgai, apsilankei visuose kraštuose, nėra to- 
kios vietos, kurioje nebūtų like tavo pėdsakų. Malonėk pasakyti, 
ką per ilgą savo gyvenimą pamatei, būsiu tau labai dėkinzas. 

Aldaras Kosė nieko neatsakė. Sėdėjo ir tylėjo. Žirenšė pagal- 
vojo, kad senelis jo neužgirdo, ir pakartojo garsiau savo prašy- 
mą. Tada Aldaras Kosė pažvelgė į jį supratingu žvilgsniu ir pra- 
šneko taip sklandžiai, lyg būtų skaitęs knygą. 

— Išmintingasai Žirenšė, teisingi tavo žodžiai, visur aš buvau, 
kur tiktai siekė mano mintis, ir ko tiktai imdavaus, viskas man 

sekdavosi. Tačiau tu ne šito klausi, tu nori sužinoti, ką aš per 
savo gyvenimą pamačiau. Gerai, atsakysiu į tavo klausimą. Pa- 
mačiau aš dešimtį ožiukų, dvidešimt vilkų, trisdešimt lokių, ke- 
turiasdešimt liūtų, penkiasdešimt riebių avinų, paskui šešiasdešimt 
pabalnotų ir septyniasdešimt supančiotų arklių, paskui aštuonias- 
dešimt sugedusių kiaušinių ir pagaliau devyniasdešimt juodų pil- 
kapių, tarp kurių tekėjo drumsti upeliai. Tai viskas, ką pama- 
čiau. Ir daugiau nieko. 

Ištaręs cuos žodžius, Aldaras Kosė atsikėlė ir nuėjo tolyn, pa- 
siramsčiuodamas lazda. 

Žirenšė ilgai žiūrėjo jam įkandin, kartodamas senelio pasa- 
kytus Žodžius, tačiau niekaip negalėjo perprasti keistos Aldaro 
Kosė kalbos; ar šimtametis senelis visai neteko proto ir pasakė 
kvailystę, ar jis per daug protingas, kad pačiam išmintingiausiam 
neįmanoma atspėti jo minčių. 

Įširdęs Žirenšė parėjo namo, atsisėdo prie židinio ir nuleido 
Zalvą. 

— Ko taip nusiminei, mano mielasis? — paklausė žmona, gra- 
žuolė Karašaša. 

Žirenšė buvo gėda prisipažinti savo pralaimėjimą, bet nesu- 
silaikė ir papasakojo Žmonai apie susitikimą su Aldaru Kosė. 

— Kiek pamenu, dar niekas manęs nenugalėjo žodžių varžy- 
bose. O šit Aldaro Kosė žodžiai išmušė mane iš vėžių. Todėl man 
ir liūdna, mieloji Karašaša. 

Tada gražuolė Karašaša nusišypsojo ir tarė: 

— Nusiramink, brangusis, aš, regis, įspėjau senojo Aldaro gal- 
vosūkį. Štai kaip, mano galva, reikėtų jį aiškinti. Pirmąją dešim- 
tį metų vaikas bėginėja ir šokinėja kaip nerūpestingas ožiukas. 
Dvidešimties metų džigitas laigo po stepę lyg liesas vilkas, pul- 
damas visus džiaugsmus kaip grobį. Trisdešimties metų Žmogus, 
jei gamta jo nenuskriaudė, įgyja lokio jėgą ir atkaklumą. Ketu- 
riasdešimties metų Žmogus šaunumu ir drąsa prilygsta liūtui. Pen- 
kiasdešimties metų tasai, kuris neseniai buvo panašus į liūtą, 
darosi nepaslankus ir tunka kaip penimas avinas. Šešiasdešimties 
metų jis panašus į pabalnotą arklį, o septyniasdešimties — šlub- 
čioja lyg supančiotas arklys. Aštuoniasdešimties metų žmogus 
tampa nevaisingas, nenaudingas ir nereikalingas kaip sugedęs 
kiaušinis: netinka nei maistui, nei veislei. Devyniasdešimties me- 
tų senelis — kaip juodas aūlo pilkapis, o drumsti upeliai — tai 
ašaros, srūvančios iš aptemusių jo akių. Kaip matai, mano vyre, 
Aldaras Kosė mįslingais žodžiais tau papasakojo visą savo gyve- 
nimą. 

— Taip, — tarė apstulbęs Žirenšė.— Tikrai taip, bet kodėl se- 
nelis nė žodžio nepasakė apie savo šimtuosius metus? 

— Todėl, kad, sulaukus šimto metų, kiekvienam ilgaamžiui 
ateina laikas išeiti iš gyvenimo, kaip nuėjo tave palikęs Aldaras 
Kosė nežinomu keliu, — atsakė Karašaša. 

— Dėkoju tau, mano žmona! — linksmai sušuko Žirenšė.— 
Didelė Aldaro Kosė išmintis. Didelė ir tavo išmintis, Karašaša. 
Šiandien judviejų dėka ir mano išmintis didėja, o tuščias išdidu- 
mas mąžta. 


ALDARAS KOSE IR ARTOJAS 


Kartą bajus sumanė tapti artoju. Išsimainė jis gretimame aule 
už dvi avis patį geriausią arklą, parsivedė iš savo kaimenės du 
įmitusius jaučius ir išėjo į lauką. 

Aria valandą, antrą, trečią. Jaučiai klusniai eina vaga, ne- 
jausdami nuovargio. O nuo artojo prakaitas varvėte varva — 
nepratęs jis prie sunkaus darbo, nespėja paskui arklą. Akyse ki- 
birkštys žaižaruoja... Ir atrodo artojui, kad ne žemė virsta iš po 
arklo, o pirma jo raitosi juodos gyvatės, vyniojasi jam apie ko- 
jas ir rankas, ir todėl jis negali paeiti. 

Atsitiko taip, kad po ilgos kelionės į tą kraštą atklydo Al- 
daras Kosė. Genasi jis avių bandą, laimėtą per visokias suktybes 
ir ginčus, ir mato netoli nusikamavusį, nusiplūkusį artoją: 

— Šimts pypkių! Nagi čia ne kas kitas, o mūsų kaimynas ba- 
jus Žartybajus aria. Ką jis čia dabar sugalvojo, nebent prieš 
mirtį savo kupra duoną užsidirbti? Tai puiki proga pasijuokti. 
Geresnės nerasi. 

Paslėpė Aldaras Kosė savo bandą už artimiausios kalvos ir 
nuėjo pas artoją. Tas sustojo, nuleido arklo rankeną ir, pažinęs 
Aldarą Kosė, pasisveikino. Aldaras Kosė su užuojauta palingavo 
galvą ir sako: 

— Ė-ė, mielas kaimyne, koks tu nuilsęs! Metas tau atsipūsti. 
Jei eisi pailsėti, aš su malonumu tavo jaučiais paarėsiu, padėsiu 
tau. Sutinki? 

Bajus Žartybajus to tik ir telaukė. Perdavė savo jaučius Al- 
darui Kosė, o pats patraukė į kalvą, atsigulė ant žolės, užsiklojo 
chalatu ir tuojau kietai įmigo. Jis nė nepastebėjo avių bandos, 
kurią Aldaras .Kosė čia buvo apdairiai paslėpęs. 

Pamatęs, kad Bajus Žartybajus užmigo, Aldaras Kosė ėmėsi 
darbo. Pirmiausia jis nupjaustė jaučiams uodegas ir čia pat su- 


221 


smaigstė jas į žemę, o jaučius nuginė prie savo bandos už kal- 
vos. 

Pavargęs po ilgos kelionės ne mažiau už Žartybajų, Aldaras 
Kosė prisėdo šalia arklo pailsėti ir užmigo. 

Tuo tarpu pabudo bajus Žartybajus. Pirmiausia jis nustebo, 
pamatęs, kad Aldaras Kosė nedirba, o sėdi šalia arklo ir miega. 
Paskui bajus Žartybajus pastebėjo, kad jo jaučiai dingę, o vago- 
je jų vietoje tik uodegos styri. Jis priėjo ir pabudino Aldarą Ko- 
sė. Šis tuojau pašoko ir, ne mažiau nustebęs, paklausė: 

— Ar tavo jaučių būdas visada toks buvo, ar jie pasikeitė 
nuo to laiko, kai aš pradėjau su jais arti? Žodžiu, vos tiktai pa- 
ėmiau arklą, tavo jaučiai nei iš šio, nei iš to ėmė baubti. Baubė 
baubė ir sulindo į žemę. Dabar tik uodegos bekyšo. 

Bajus Žartybajus pasipiktino: 

— Ką tu čia plepi? Argi gali jaučiai sulįsti į žemę? 

Tai pasakęs, artojas jau norėjo ištraukti uodegas. 

Aldaras Kosė jį perspėjo: 

— Mano mielas, — tarė jis, — netrauk! Maldauju tave, netrauk! 
Nutrauksi jaučiams uodegas, ir nebus iš to jokios naudos. Jeigu 
tavo jaučiai pratę lįsti į žemę, tai patys ir išlįs. 

Bet įdūkęs bajus Žartybajus pamanė, kad Aldaras Kosė iš jo 
juokiasi, čiupo už uodegų ir ištraukė jas iš žemės. 

Tada Aldaras Kosė nusiminęs tarė: 

— Aš tau sakiau, kad negalima traukti jaučių už uodegų. Ne- 
klausei — dabar žinokis! 

Ir nuėjo savo keliais. 


AIŠKIAREGYS 


Seniai, labai seniai tolimame aūle gyveno vargšas. Nieko jis 
neturėjo, -tik lapės kepurę ir žirgą eidininką. Kepurė visai susi- 
nešiojo — vienos skylės, bet užtat žirgas buvo geriausias visoje 
stepėje: saulė pavydėjo jam grožio, vėjas — greitumo. 

Kitame aūle gyveno du turtuoliai — vyresnieji šito vargšo 
broliai. Turėjo jie trisdešimt tabūnų arklių, trisdešimt kaimenių 
avių, trisdešimt jurtų, kurios buvo pilnos kilimų, indų ir ginklų. 

Tačiau niekas jų nedžiugino. Broliai vis negalėjo pamiršti, 
kad jaunesnysis jų brolis turi žirgą, kokio nėra pasaulyje, jie 
tik galvojo, kaip iš jo pavogti tą žirgą. 

Kartą varguolis užsismaukė ant galvos savo skylėtą kepurę, 
šoko ant žirgo ir nujojo pas brolius. 

Kai broliai jį pamatė, tai šalin nusigręžė, jų veidai pajuodo 
iš pykčio. Vargšas žemai jiems nusilenkė ir tarė: 

— Broliai, neturtas Mane visai pribaigė, eisiu už berną, tiktai 
žirgo neturiu kur palikti. Ar nepriimtumėt jo į savo tabūnus ga- 
niavai iki rudens? Jūs dėl to neturėsite nuostolio, o man vienu 
rūpesčiu bus mažiau. Rudenį atsilyginsiu už paslaugą. 

Turtuoliai pažvelgė į kits kitą, pamerkė vienas antram ir sa- 
ko vargšui maloniu, švelniu balsu: 

— Ką tu, broli, mes visada mielai tau padėsim. Paleisk žirgą 
į mūsų tabūnus, tegu ganosi iki rudens. Nereikia mums jokio 
atlyginimo. 

Padėkojo vargšas broliams, nuvedė žirgą į tabūną, o pats pa- 
tenkintas ir linksmas sugrįžo namo. 

Praėjo pavasaris, prasidėjo vasara. Vargšas bernauja ir Nnesi- 
kremta: pats sotus ir dėl žirgo ramus, 

Kartą pribėgo prie jo nepažįstamas žmogus ir sakosi norįs 
jam slaptai pranešti svarbią žinią. Vargšas paėjo su juo. Kai jie 
liko vieni, nepažįstamasis pasisakė esąs jo brolių arkliaganys ir 
tarė: 

— Klausyk, bičiuli! Bėda — tavo eidininkas gaišta. Broliai jį 
visai nuvarė,— neištvers, matyt, ir trijų dienų. Pagailo man ta- 
vęs, šit ir atėjau pasakyti. Tik tu manęs neišduok. O kai pradės 
tave klausinėti, iš kur sužinojai teisybę, atsakyk: „Aš esu aiškia- 
regys, Žinau viską, kas dedasi pasaulyje." 

Tai pasakęs, nuėjo. Vargšas graudžiai apsiverkė ir tuojau pa- 
traukė pas brolius. 

Susitiko juos kelyje ir verkdamas ėmė gėdinti ir priekaištauti: 

— Broliai, kaip jums ne gėda skriausti vargšą? Ką aš jums 
blogo padariau? Kam jūs pragaišinote mano žirgą“ 

Turtuoliai suprato, kad vargšas viską sužinojo, ir ėmė gintis: 

— Tu, matyt, iš galvos išsikraustei ar girtas esi, kad tokius 
niekus paistai. Tavo žirgas gyvas ir sveikas ganosi mūsų tabū- 
nuose. 

— Ne, broliai, — tarė vargšas, — neapgausite manęs: jūs visai 
nuvarėte Mano žirgą, jis neištvers nė trijų dienų. 

— O kas tau sakė? — paklausė turtuoliai. 

— Man niekas nieko nesakė, bet aš tapau aiškiaregiu ir da- 
bar Žinau viską, kas pasaulyje dedasi, — atsakė vargšas. 

Aplink brolius jau rinkosi žmonės, visi norėjo sužinoti, ko jie 
ginčijasi. | 

Vargšas pakartojo viską, ką jam sakė arkliaganys, ir minia 
nuėjo prie brolių tabūnų patikrinti, ar nešmeęižia jis savo brolių. 

Kai žmonės nuėjo į ganyklas, visi pamatė, kad vargšas sakė tie- 
są: jo žirgas vos gyvas gulėjo ant žemės, sunkiai kvėpuodamas, 
o jo šonai buvo vienų žaizdų. 

Tada žmonės, pasipiktinę ir grasindami, ėmė reikalauti, kad 
turtuoliai atiduotų vargšui už eidininką dešimt geriausių savo 
ristūnų. 

Turtuoliams neliko kas bedarą, turėjo paklausyti bendro nuos- 
prendžio. Bet nuo to laiko jų neapykanta broliui dar padidėjo, ir 
jie tik laukė progos jį pražudyti. Greitai tokia proga pasitaikė. 

Tos šalies chanui dingo didelis aukso gabalas. Tai sužinojęs, 
chanas labai nusiminė ir liepė paskelbti visame chanate — kas 
nurodys, kur paslėptas auksas, gaus tris šimtus rinktinių avių ir 
trisdešimt melžiamų kumelių. 

Kai gandas apie tai pasiekė turtuolių ausis, jie atėjo pas cha- 
ną ir sako: 

— O didysis chane, mūsų jauniausias brolis — aiškiaregys, 
jis žino, kas dedasi pasaulyje. Mes girdėjome, kaip jis gyrėsi 
savo draugams galįs per vieną naktį suieškoti vagį, tiktai neno- 
Iįs tau įsiteikti. Reikia tik pagrasinti jam mirtimi, ir aukso ga- 
balas ligi aušros bus tavo rankose. 

Chanas patikėjo broliais ir tuojau liepė atvesti vargšą. 

Kai šis atėjo, chanas tarė: 

— Visi kalba, kad tu dediesi aiškiaregiu... Aš noriu įsitikinti, 
ar tai tiesa. Surask iki aušros aukso gabalą, kurį iš manęs pavogė, 
ir aš tau prie anksčiau žadėto atlyginimo pridėsiu dar karavaną 
kupranugarių. O jei neįvykdysi mano įsakymo, liepsiu tave pri- 
rišti prie įdūkusio laukinio žirgo uodegos ir paleisti į stepę. 

Vargšas iš karto suvokė brolių gudrybę ir, drebėdamas iš 
baimės, atsakė chanui: 

— O didysis chane, liepk savo tarnams pastatyti man stepėje 
jurtą. Aš pernakvosiu joje vienas, imsiuos stebuklingų užkalbėji- 
mų, ir galbūt prieš rytą man pavyks rasti tavo auksą. 

O sau vienas galvoja: „Tegu tik pastato man jurtą stepėje, 
vidurnaktį aš kaip nors iš jos paspruksiu.“ | 

Pastatė vargšui stepėje brangią jurtą, ir pasiliko joje jis 
vienas. Kai atėjo vidurnaktis, užsimaukšlino ant galvos kepurę 
ir atsargiai slenka prie durų. 

Tuo metu pro šalį ėjo į naktinį žygį vagis, kuris buvo pavo- 
gęs chano auksą. Jis pastebėjo turtingą jurtą ir manė pasipelny- 
siąs. Vagis jau buvo beeinąs vidun, tik staiga durys PGai atsi- 
lapojo, ir jis išsitiesė vargšui prie kojų. 

Šis, ilgai: negalvodamas, puolė''ant jo ir griebė už deikičs, 


224 


Vagis ėmė jo prašyti: 

— Pasigailėk manęs, paleisk, aš tau duosiu aukso lydinį, kurį 
pavogiau iš chano. 

— (Gerai, — tarė vargšas — aš tave paleisiu, bet pirma pasa- 
kyk, kur paslėptas chano lydinys. 

— Eik nuo čia tiesiai į rytus ir tu pamatysi aukštą pilkapį, o 
ant jo didžiulį juodą akmenį. Po tuo akmeniu ir užkastas bran- 
gus lydinys. 

Vargšas paleido vagį, o kadangi jau visai švito, nuėjo pas 
chaną. 

Jis nuvedė chaną į rytus, o su juo ėjo visa chano palyda ir 
daugybė tarnų. 

Kai jie atėjo prie juodojo akmens, vargšas įsakė žmonėms 
kasti žemę, ir tie atkasė lydinį. 

— Ėhė! — tarė chanas vargšui.— O tu, pasirodo, iš tikrųjų 
esi aiškiaregys. Turėsiu tave galvoje! 

Chanas buvo toks laimingas, kad liepė tuojau pat atiduoti 
vargšui tūkstantį avių, šimtą melžiamų kumelių, karavaną kup- 
ranugarių ir leido grįžti namo. 

Netrukus tas pats vagis išvedė mylimiausią chano ristūną. 
Chanas net susirgo iš sielvarto. Jis vėl pasišaukė vargšą ir krei- 
pėsi į jį tokiais žodžiais: 

— Jei tu tikrai esi aiškiaregys, tai pasakyk, kur mano žirgas, 
ir aš tau atsilyginsiu dukart daugiau negu pirma. O jei nepasa- 
kysi, arba pasakysi nei šiaip, nei taip, liepsiu nukirsti galvą. 

Vargšas iš baimės sustingo, bet nedrįso chanui priešintis, tik- 
tai paprašė vėl pastatyti stepėje jurtą. Chanas jo prašymą išpil- 
dė. 

Pasilikęs vienas, vargšas ėmė galvoti, kaip išsisukus nuo mir- 
ties. Taip mąstydamas, visai nusiminęs, jis išbuvo jurtoje iki vi- 
durnakčio, o vidurnaktį paslapčiom išslinko iš jurtos ir leidosi 
bėgti kur akys veda. 

Bėgo bėgo, pagaliau pribėgo nuošalų tarpeklį tarp dviejų au- 
kštų kalnų, pavargęs nuvirto po medžiu ir kietai užmigo. 

Į tą patį tarpeklį atšuoliavo žirgo vagis. Apsižvalgęs aplink, 
vagis įsitikino, kad čia jam nepavojinga, ir nusprendė pasilikti 
tarpeklyje iki ryto. 

Vagis pririšo žirgą prie medžio, nepastebėjęs miegančio žmo- 
gaus, čia pat atsigulė ir tuojau užknarkė. * 

Vargšas pabudo nuo baisaus knarkimo ir ilgai negalėjo su- 
prasti, iš kur jis sklinda. Pagaliau pro rūką įžiūrėjo gulintį šalia 

žmogų ir pririštą prie medžio žirgą. Nebuvo abejonės — tai chano 
žirgas. Širdis jam sutuksėjo iš džiaugsmo ir baimės. 

Atsargiai atsikėlė, atrišo žirgą, vienu šuoliu užšoko ant bal- 
no ir leidosi prie chano jurtos. 

Kai auštant chanas išgirdo kanopų trypimą ir, išbėgęs iš juI- 
tos, pamatė vargšą ant jo mylimo žirgo, ilgai negalėjo patikėti 
savo akimis. Tiktai kai priėjo prie žirgo ir tas sužvengė, chanas 
įsitikino, kad čia jo ristūnas. Tada iš džiaugsmo liepė tučtuojau 
atiduoti vargšui viską, kas buvo žadėta, o kaip ypatingą malo- 
nę — pakviesti jį išgerti puodelį kumyso. 

Tarnai išnešė chanui iš jurtos šilkines pagalves ir padavė jam 
auksinį puodelį. O vargšas atsisėdo tiesiog ant žemės šalia chano, 
ir tarnai padavė jam medinį puodelį šviežio kumyso, praskiesto 
avių pienu. 

Kai chanas išgėrė beveik visą kumysą, į jo puodelį įšoko di- 
džiulis Žiogas. Chanas norėjo jį sugauti, bet Žiogas iš po chano 
pirštų sprygtelėjo žemėn. Tada chanas norėjo priploti jį delnu, 
bet žiogas vėl įšoko į puodelį. Čia jau chanas vikriai čiupo žiogą 
ir suspaudė saujoje. 

O vargšas viso to nematė. 

— Ei aiškiaregy,— tarė chanas vargšui,— išbandysiu tave pas- 
kutinį kartą: sakyk, ką aš turiu rankoje? 

„Na,— pagalvojo tas,— dabar tai įkliuvau, šį kartą chanas 
manęs nepasigailės.“ Ir jis, sunkiai atsidusęs, ištarė tartum pats 
sau: 

— Ištrūkai kartą, ištrūkai kitą, o trečią — tau galas! 

Chanas manė, kad šis kalba apie Žžiogą. 

— Šaunuolis! Atspėjai! — tarė chanas ir nusuko žiogui spran- 
dą. Chanas ilgai kvatojosi iš sąmojingo vargšo atsakymo, o pas- 
kui apipylė jį dovanomis ir išleido namo. 

Nuo to laiko vargšas visiems laikams išbrido iš skurdo, o jo 
broliai, sužinoję apie vargšo sėkmę, taip nusiminė, kad tą pačią 
dieną numirė. 


BAJUS MUZIKANTAS IR 
ALDARAS KOS5Ė 


Kadaise netoli Aldaro Kosė gyveno bajus. Jis buvo kvailas 
kaip avino pauodegys, o dėjosi dideliu muzikantu. Kai išpūtęs 
žandus ir išsproginęs akis imdavo švilpti savo sabyzga, žmonės 
bėgdavo stepėn, o šunys staugdavo, lyg pajutę vilkų gaują. Ta- 

čiau bajus būdavo patenkintas. Jam atrodė, kad niekas pasauly- 
je geriau negroja už jį. 

Kartą šitas bajus pasikvietė Aldarą Kosė ir sako: 

— Aldarai Kosė, žinai patarlę: „,„Klausinėk ne to, kuris ilgai 
gyveno, bet to, kuris daug matė.“ Tu išmaišei visą stepę, apke- 
liavai daugelį kraštų, pažinai daug žmonių. Tad paklausyk mano 
grojimo ir pasakyk, ar yra pasaulyje kitas toks muzikantas kaip 
aš? 

Bajui taip bekalbant, Aldaras Kosė žvalgėsi po jurtą ir ne- 
galėjo atsistebėti — niekada jis nematė jurtos, kurioje būtų tiek 
turto: visur aksomas, šilkas, kilimai, ant sienų brangios kamanos, 
išpuoštos auksu ir sidabru. 

„Neišeisiu iš čia tuščiomis rankomis“,— žemai lenkdamasis 
šeimininkui, galvoja sau Aldaras Kosė. 

Tuo tarpu bajus prisidėjo prie lūpų sabyzgą ir ėmė kiek galė- 
damas pūsti. Pasigirdo šaižūs spygavimai, ir žmonės, kurie buvo 
aūle, galvotrūkčiais leidosi į stepę, o šunys klaikiai sustaugė. 

Bet Aldakenas, nė nemirksėdamas, stovi vidury jurtos ir tik 
pliaukši liežuviu. 

— Na kaip? — klausia patenkintas bajus. 

— Garbingasai bajau,— atsako Aldaras Kosė ir net ašarą nu- 
sišluosto chalato skvernu,— klausydamas nepaprastos jūsų muzi- 
kos, aš pamiršau, kad esu žemėje, man atrodė, kad girdžiu rojaus 
balsus. Jūs esate iš tikrųjų didelis muzikantas. 

Bajus patenkintas nusijuokė ir tarė: 

— Tu man patinki, Aldarai Kosė,— aš, ko gero, padovanosiu 
tau seną savo chalatą. 

— Jūs esate didelis muzikantas, — vėl prabilo Aldaras Kosė,— 
bet neužsirūstinkite dėl Mano žodžių: buvau sutikęs Žmogų, gro- 
jantį sabyzga geriau už jus. 

Bajus suraukė kaktą ir piktai dėbtelėjo į svečią. 

— O kuo įdomus buvo tas jo grojimas, apie kurį tu kalbi? 

— Tas Žmogus, — nuoširdžiai tarė Aldaras,— taip gerai valdė 
savo instrumentą, kad galėjo tris valandas groti užsimerkęs. 

Bajus nusikvatojo: 

— Tiktai tiek? Aš nors penkias valandas galiu groti, nežiū- 
rėdamas į pirštus. Netiki? Tada užrišk man skarele akis. 

Aldaras to ir telaukė. Bajus užrištomis akimis dar uoliau negu 
pirma ėmė pūsti sabyzgą. Dar toliau į stepę nubėgo žmonės, dar 
kraupiau sustaugė šunys, o Aldaras Kosė tuo metu nesnaudė. Ti- 
pendamas pirštų galais, jis išnešė iš jurtos visą mantą, sukrovė 
ant bajaus kupranugario ir ramiausiai leidosi į kelionę. 


227 


Iki pat vakaro švilpė bajus, kol visai nuilso. 

— Ną, ką pasakysi? — klausia jis. 

Niekas nieko neatsako. Bajus nusiplėšė nuo akių raištį ir ne- 
savu balsu užbaubė: jurta tuščia — nei mantos, nei Aldaro. 

Išgirdę bajaus šauksmą, subėgo iš stepės žmonės, kvatodami 
ir tvardydami juoką, leidosi vytis Aldaro, bet kur tau: stepė pla- 
ti, kupranugaris stiprus, o Aldaras protingas. Ir ne kiekvienas, 
kuris vijosi, norėjo pavyti. 


KAIP ALDARAS KOSĖ 
SAMDINIUS VAIŠINO 


Kartą Aldaras Kosė parsisamdė bajui už berną. 

— Kaip gyvenate? — klausia jis kitų bernų, savo draugų. 

— Prastai gyvename,— atsako tie,— mėsos ir kvapą pamir- 
šome. 

— Nenusiminkite, privalgydinsiu jus šeimininko mėsa. 

Samdiniai tiktai galvas kraipo: 

— „Neik su prašymu į jurtą, kurioje svečiai nesilanko“,— sa- 
ko žmonės, Aldakenai. 

— O aš ir neketinu ko nors bajaus prašyti. Pats duos... 

— Ką tu sumanei, pramuštgalvi? 

— Nepūs vėjas —nelinzuos meldai,— išsisukinėdamas atsako 
Aldaras Kosė. 

Ir tą pačią dieną nei iš šio, nei iš to geriausia bajaus avis iš- 
sisuko koją. 

Bajus stvėrėsi už galvos. 

— Oi Aldarai Kosė, žus avis. Ką daryti? 

— Greičiau ją papjauk! — sako samdinys. 

— Bet juk gaila: viena avimi bus mažiau,— verkia bajus. 

— Kad gaila pjauti, tegu sau gaišta,— ramiausiai sako Alda- 
ras Kosė. 

Nėra ką daryti, bajus papjovė avį. 

Aldaras Kosė džiaugiasi: 

„Gera avis! Riebus kąsnelis mums su draugais!“ 

Nudyrė bajus avies kailį ir sako: 

— Aldarai Kosė, nunešk avieną į turgų ir parduok kaip gali 
brangiau. 

Aldaras Kosė galvoja: 

„Nebus, bajau; kaip tu nori! Ką pasėjai, tą ir pjausi!" 

Užsivertė jis skerdieną ant nugaros ir drožia į turgų. Vaikšto 
po turgų šenlink, tenlink ir šūkauja: 

— Ei gerieji žmonės! Parduodu nugaišusią avį už červoncą! 
Pirkite nugaišusią avį! Kas nori nugaišusios avies! 

Žmonės juokiasi: 

— Na jau ne, Aldarai Kosė, šį kartą mums akių neapdumsi! 
Nereikia mums tavo nugaišusios avies. Neškis ją ten, iš kur at- 
sinešei! 

Aldarui Kosė tokie Žodžiai lipte limpa prie širdies. Sugrįžo 
jis vėl pas bajų, numetė ant žolės avį ir, šluostydamasis prakaitą, 
sako: 

— Reikės, bajau, mums patiems suvalgyti mėsą. Niekas neper- 
ka avies. Veltui sugaišau. Nereikia, girdi, niekam. 

Bajus nepatikėjo samdiniu. 

— Kaip gali nereikėti avies? Kodėl nereikia? Tokia gera avis! 
Tokia riebi avis! Meluoji viską, Aldarai Kosė. Rytoj abu eisim 
pardavinėti mėsos. 

Praėjo naktis, anksti rytą bajus ir Aldaras Kosė vėl traukia 
su aviena į turgų. 

Bajus šaukia: 

— Ei gerieji žmonės! Pirkite avį! Parduodu avį! Kas nori avies! 

O Aldaras Kosė prideda: 

— Pirkite vakarykščią avį! Čia ta pati avis! Pirkite už čer- 
voncą vakarykščią avį! 

Tada žmonės jau neiškentė: 

— Nešdinkitės iš čia, niekdariai! Nė grašio jums neduosim 
už dvėselieną. Patys ją valgykite! 

Ir teko jiems kraustytis iš turgaus. 

— Ką dabar darysim? — klausia Aldaras.— Valgysim mėsą 
ar išmMesim į daubą vilkams? 

— Leisk pagalvoti, Aldakenai, leisk pagalvoti! — sako susi- 
krimtęs bajus. Ir ką jis vėl sugalvojo? 

Sušaukė bajus visus savo samdinius prie jurtos ir sako tokią 
kalbą: 

— Samdiniai mano, sklinda piktos paskalos, kad esu blogas 
žmogus, šykštus žmogus, godus žmogus. Tegu alachas nubaudžia 
liežuvautojus! Šiandien sužinosite, ko vertas jūsų šeimininkas. 
Noriu jus deramai pavaišinti. Virk, Aldarai Kosė, avį. Tiktai su- 
sitarkime: tai, kas puode kieta,— mano, o kas skysta — jūsų. 

Pažvelgė samdiniai į kits kitą, bet nieko nesako. Neblogai ir 
taip: jei Nėra vilties prisikirsti mėsos,. tai ir .viralas bus gerai. 

O Aldaras Kosė jau triūsia nuošaly: ugnis užkurta, puodas 
užkaistas,— verda aviena. Bet Aldaras Kosė taip ilgai virė, kad 
bajus susirūpino. 

— Ar greitai bus pietūs, Aldarai Kosė? 

— Greitai, greitai, pakentėk, bajau! 

Kai mėsa taip suvirė, kad nusmuko nuo kaulų, Aldaras klau- 
sia šeimininko: 

— Dar pakartok, bajau, kas puode priklauso tau — kieta ar 
skysta? 

— Kieta! Kieta! — skuba atsakyti bajus, manydamas gudrumu 
išsukti visą mėsą. 

— Nagi imk, graužk savo kietą, kol dantys išluš! — sako Al- 
daras Kosė ir mėto bajui kaip šuniui plikus kaulus.— O mums 
paliks skystimas. 

Susėdo samdiniai aplink puodą ir šveičia viralą. 

Bajus pamėlynavo iš pykčio, o samdiniai sau juokiasi. Prisi- 
kirtę iki soties, nusišluostė lūpas ir visi vienu balsu sušuko: 

— Ačiū tau, Aldarai Kosė, už vaišes! 

piemenys, medžiotojai, galiūnai, ginantys kraštą nuo užpuolikų. padedantys bajų 
skriaudžiamiems vargšams. Pasakose daug pažintinės medžiagos, išmonės, fanta- 
zijos ir paprastos žmogiškos šilumos. 

KPACABHHKA MHPJKAHA. Kasaxckue cka3kų. BTopo0e AOnonHenHOoe H3AxaKHHe. Cepua «Cka3- 
KM MHpa». Ha AHTOBCKOM A3biKe. IlepeBsena Cc pycckoro 31aua KapanioTe. HaniocTPHpoBana 
JiafMa Pamoneune. Įlnn cpeAuero LMiKkoJbHOoro Bo3pacTa. „HanaTenbcTBO <BuTypHc», 232600, 
BuabHioc, Anbrupao 31 


VIDUTINIAM MOKYKLINIAM AMZIUI 


GRAZUOLĖ MIRZANA. Kazachų pasakos. Antras papildytas leidimas. Serija ,,„Pasaulio 
pasakos“. Redaktorė M. Subatavičienė. Meninis redaktorius A. Dakinevičius. Techninė re- 
daktorė V. Mickevičienė. Korektorė A. Galdikienė 

